
Pentru Nana Vaz de Castro, care a creat o 
mişcare. Probabil că este un lucru bun că nu pot 
aduce băuturile Bobs Ovomaltine în Statele Unite 
ale Americii. 

Și, de asemenea, pentru Paul. Trebuie să fie ceva 
ironic în faptul că am scris despre un soț închipuit 
în timp ce erai plecat trei luni să escaladezi muntele 
Everest. Dar acel munte este real. Şi aşa eşti şi tu. Şi 
așa suntem şi noi. 


Capitolul 1 


Insula Manhattan 
Iunie 1779 


ÎI durea capul. 

Corecţie, îl durea capul foarte tare. 

Cu toate acestea, era greu de spus ce fel de durere era. 
Putea foarte bine să fi fost lovit în cap cu o ghiulea. Părea 
plauzibil, având în vedere locul unde se afla acum în New 
York (sau era în Connecticut?) şi ocupaţia curentă de 
căpitan în Armata Majestății Sale. 

Era război, în cazul în care nu observase careva. 

Dar durerea aceasta în mod particular - cea pe care o 
simţea ca şi cum cineva îi lovea capul cu un tun (nu cu o 
ghiulea, atenţie, ci direct cu tunul) - părea să arate că 
fusese atacat cu un instrument mai neascuţit decât un 
glonţ. 

Poate o nicovală. Aruncată de la o fereastră de la etajul 
al doilea. 

Dar, dacă cineva voia să vadă partea bună a lucrurilor, o 
durere ca aceasta arăta că nu era mort, ceea ce era o soartă 
plauzibilă, având în vedere toate datele care îl făcuseră să 
creadă că poate fusese împușcat. 

Războiul despre care amintise... oamenii chiar mureau. 

Cu o regularitate alarmantă. 

Deci nu era mort. Asta era bine. Dar nici nu era sigur 


unde se afla cu certitudine. Următorul pas evident era să 


deschidă ochii, dar avea pleoapele suficient de străvezii 
pentru a-şi da seama că era mijlocul zilei, şi, deşi îi plăcea 
să vadă partea metaforică plăcută a lucrurilor, era aproape 
sigur că adevărul era că orbise. 

Așa că îşi tinu ochii închişi. 

Dar ascultă. 

Nu era singur. Nu putea să înțeleagă ce se vorbea, dar un 
zumzet uşor de cuvinte şi de activitate umplea aerul. 
Oamenii se mişcau în jur, punând obiecte pe masă, poate 
trăgând un scaun pe podea. 

Cineva gemea de durere. 

Majoritatea vocilor erau de bărbaţi, dar era cel puţin o 
femeie în apropiere. Era suficient de aproape încât să îi 
poată auzi respiraţia. Făcea puţin zgomot în timp ce își 
vedea de treabă, treabă care, îşi dădu el seama destul de 
repede, presupunea să-l învelească şi să-i atingă fruntea cu 
palma. 

Îi plăceau aceste zgomote ușoare, micile mormăieli şi 
suspinele de care probabil ea nici nu era conștientă. Şi 
mirosea frumos, un pic a lămâi, un pic a săpun. 

Şi un pic a muncă grea. 

Ştia mirosul acela. Îl avusese şi el, deşi de obicei dura 
foarte puţin, înainte de a se transforma într-o duhoare în 
toată regula. 

Cu toate astea, la ea era mult mai plăcut. Poate un pic 
pământos. Şi se întrebă cine era de avea grijă de el cu atâta 
zel. 

- Cum se simte astăzi? 

Edward înţepeni. Vocea aceasta de bărbat era nouă, și 
nu era sigur că voia să știe careva că se trezise. 

Deşi nu era sigur de ce simţea această ezitare. 


- La fel, veni răspunsul femeii. 


- Sunt îngrijorat. Dacă nu se trezeşte curând... 

- Ştiu, spuse femeia. 

În voce i se simţi o urmă de nervozitate, care îl făcu pe 
Edward curios. 

— Ai reuşit să-l faci să mănânce supă? 

- Doar câteva linguri. Mi-a fost teamă că se va îneca 
dacă încercam mai mult. 

Bărbatul scoase un sunet vag de aprobare. 

- Aminteşte-mi, de când este aşa? 

- De o săptămână, domnule. Patru zile înainte de a veni 
eu şi trei după. 

O săptămână. Edward se gândi la asta. O săptămână 
însemna că trebuia să fie... Martie? Aprilie? 

Nu, poate era doar februarie. Şi probabil că era în New 
York, nu în Connecticut. 

Dar asta tot nu explica de ce îl durea capul atât de al 
naibii de tare. Clar fusese implicat într-un fel de accident. 
Sau fusese atacat? 

- Nu a avut loc nici o schimbare? întrebă bărbatul, chiar 
dacă femeia tocmai spusese asta. 

Dar probabil ea avea mult mai multă răbdare decât 
Edward, pentru că răspunse încet, cu voce clară: 

- Nu, domnule. Nici una. 

Bărbatul scoase un sunet care nu era chiar un mârâit. 
Lui Edward îi fu imposibil să-l interpreteze. 

- Er... Femeia îşi drese vocea. Aveţi vreo veste de la 
fratele meu? 

Fratele ei? Cine era fratele ei? 

- Mă tem că nu, doamnă Rokesby. 

„Doamna Rokesby?“ 


- Au trecut aproape trei luni, spuse ea încet. 


„Doamna Rokesby?“ Edward chiar voia să revină la 
punctul acela. Din câte ştia el, era un singur Rokesby în 
America de Nord, iar acela era el. Deci dacă ea era doamna 
Rokesby... 

- Cred, spuse vocea de bărbat, că energia 
dumneavoastră ar fi mult mai util folosită având grijă de 
soțul dumneavoastră. 

„Sot?“ 

- Vă asigur, spuse ea, şi el simți din nou acea 
nervozitate, că am avut grijă de el cu foarte multă dăruire. 

Sot? Credeau că el este soțul ei? Era însurat? Nu putea fi 
însurat. Cum putea fi căsătorit și să nu-şi amintească? 

Cine era femeia aceasta? 

Inima lui Edward începu să bată cu putere. Ce naiba i se 
întâmpla? 

- Tocmai a scos un sunet? întrebă bărbatul. 

- Nu... Nu cred. 

Apoi ea se mișcă repede. ÎI atinseră mâini pe obraz, apoi 
pe piept, şi deşi îngrijorarea ei era evidentă, femeia avea 
ceva liniștitor în mişcări, ceva ce pur si simplu părea 
corect. 

- Edward? întrebă ea, luându-i mâna. O mângâie de 
câteva ori, degetele ei atingându-i ușor pielea. Mă auzi? 

Ar trebui să răspundă. Era îngrijorată. Ce fel de 
gentleman era el dacă nu încerca să aline suferința unei 
doamne? 

- Mă tem că l-am pierdut, spuse bărbatul, cu mult mai 
puţină delicateţe decât consideră Edward adecvat. 

- Încă respiră, spuse femeia cu voce tăioasă. 

Bărbatul nu răspunse, dar probabil că avea o expresie ce 
îi trăda mila, pentru că ea repetă, de data aceasta mai tare: 


- Încă respiră. 


- Doamnă Rokesby... 

Edward simţi cum îl strânge puternic de mână. Apoi își 
puse şi cealaltă mână deasupra, degetele odihnindu-i-se 
uşor pe încheieturile lui. Era cea mai mică formă de 
îmbrățișare, dar Edward o simţi până în străfundul 
sufletului său. 

- Încă respiră, colonele, spuse ea cu hotărâre. Şi, cât 
timp face asta, voi fi aici. Poate că nu îl pot ajuta pe 
Thomas, dar... 

Thomas. Thomas Harcourt. Asta era legătura. Ea era 
probabil sora lui. Cecilia. O cunoştea bine. 

Sau nu. Nu se întâlnise, de fapt, cu ea, dar simţea că o 
cunoştea. Îi scria fratelui ei cu o sârguință care nu avea 
pereche în regiment. Thomas primea de două ori mai 
multe scrisori decât Edward, şi Edward avea patru frati, 
spre deosebire de Thomas, care avea doar o soră. 

Cecilia Harcourt. Ce naiba făcea în America de Nord? 
Ar fi trebuit să fie în Derbyshire, în orăşelul acela din care 
Thomas abia așteptase să plece. Cel cu izvoarele fierbinți. 
Matlock. Nu, Matlock Bath. 

Edward nu fusese niciodată acolo, dar se gândi că suna 
încântător. Nu în felul în care îl descrisese Thomas, 
bineînţeles; îi plăcea vacarmul vieţii de la oraş și abia 
aștepta să prindă ocazia să plece din sat. Dar Cecilia era 
diferită. În scrisorile ei, micul oraș din Derbyshire prindea 
viaţă, şi Edward aproape simţea că i-ar fi putut recunoaște 
pe vecinii ei dacă s-ar fi dus vreodată în vizită. 

Era isteaţă. Doamne, cât de isteaţă era! Thomas obișnuia 
să râdă atât de mult la scrisorile ei, pe care Edward îl 
convingea în cele din urmă să le citească cu voce tare. 

Apoi, într-o zi, când Thomas îi scria înapoi, Edward îl 


întrerupsese de atât de multe ori, încât, în cele din urmă, 


Thomas se ridicase de pe scaun şi îi întinsese pana. 

— Scrie-i tu, spusese el. 

Şi aşa făcuse. 

Nu de capul lui, bineînţeles. Edward nu ar fi putut 
niciodată să îi scrie direct. Ar fi fost comportamentul cel 
mai lipsit de cuviinţă, şi nu voia să o insulte astfel. Dar 
mâzgălise câteva rânduri la finalul scrisorii lui Thomas, şi, 
de fiecare dată când răspundea, ea îi scria şi lui câteva 
rânduri. 

Thomas avea un portret în miniatură al ei, şi, deşi 
spusese că fusese făcut în urmă cu câţiva ani, Edward se 
surprinsese uitându-se la el, studiind micul portret al 
tinerei, întrebându-se dacă chiar avea părul de un blond 
atât de deosebit sau dacă chiar zâmbea în felul acela, cu 
buzele lipite, într-un fel misterios. 

Cumva, se gândea că nu. Nu îi părea a fi o femeie cu 
secrete. Zâmbetul i-ar fi luminos şi liber. Edward chiar se 
gândi că i-ar plăcea să o cunoască odată ce războiul acesta 
uitat de Dumnezeu avea să se sfârșească. Cu toate astea, nu 
îi spusese nimic lui Thomas. 

Ar fi fost bizar. 

Acum, Cecilia era aici. În colonii. Şi asta nu avea deloc 
sens, dar, în definitiv, ce avea sens? Edward se rănise la cap, 
şi se părea că Thomas dispăruse, şi... 

Edward se gândi bine. 

... Şi se părea că el se căsătorise cu Cecilia Harcourt. 

Deschise ochii și încercă să se uite cu atenţie la femeia 
cu ochi verzi care îl privea. 

- Cecilia? 

x 
Cecilia avusese trei zile în care să își imagineze ce avea 


să spună Edward Rokesby când avea să se trezească, în cele 


din urmă. Se gândise la câteva posibilităţi, dintre care cea 
mai probabilă era: „Cine naiba eşti?“ 

Nu ar fi fost o întrebare prostească. 

Pentru că, indiferent ce credea colonelul Stubbs - 
indiferent ce credea toată lumea de la spitalul acesta 
militar, dotat foarte precar -, numele ei nu era Cecilia 
Rokesby, ci Cecilia Harcourt, şi cu siguranță nu era 
căsătorită cu bărbatul frumos, brunet, care stătea întins pe 
patul de lângă ea. 

Cât priveşte cum s-a produs neînțelegerea... 

Poate avusese ceva de-a face cu faptul că ea declarase că 
era soţia lui în fața comandantului său, a doi soldaţi și a 
unui funcţionar. 

La momentul acela, păruse o idee bună. 

Nu venise cu inima uşoară la New York. Era perfect 
conştientă de pericolele călătoriei prin coloniile sfâşiate de 
război, fără a mai pune la socoteală traversarea 
temperamentalului Atlantic de Nord. Dar tatăl ei murise, 
şi apoi primise o scrisoare prin care era anunţată că 
Thomas fusese rănit, iar vărul ei sărac venise să dea 
târcoale proprietăţii Marswell... 

Nu putea rămâne în Derbyshire. 

Și totuşi, nu avea unde să se ducă. 

Astfel, luând probabil singura hotărâre pripită din viața 
ei, îşi împachetase lucrurile, ascunsese argintăria în 
grădina din spate şi rezervase o călătorie de la Liverpool la 
New York. Cu toate acestea, când ajunsese, nu îl putuse 
găsi nicăieri pe Thomas. 

Îi găsise regimentul, dar nimeni nu avea răspunsuri 
pentru ea, şi, când insistase cu întrebările, fusese respinsă 
de către ofiţerii militari precum o muscă enervantă. Fusese 


ignorată, luată în derâdere şi probabil și minţită. Îşi 


folosise aproape toate resursele, trăia cu o singură masă pe 
zi şi locuia într-o cameră de pensiune alături de o femeie 
care se prea poate să fi fost prostituată. 

(Era o certitudine că avea relaţii; singura întrebare era 
dacă era plătită pentru ele. Și, Cecilia trebuia să spună, 
spera că era plătită, pentru că, indiferent ce făcea femeia 
aceea, părea foarte mult de muncă.) 

Dar apoi, după aproape o săptămână în care nu ajunsese 
la nici un rezultat, Cecilia auzise un soldat spunându-i 
altuia că un bărbat fusese adus la spital cu câteva zile în 
urmă. Avea o lovitură la cap şi era inconştient. Se numea 
Rokesby. 

Edward Rokesby. El trebuia să fie. 

Cecilia nu îl văzuse niciodată, dar era cel mai apropiat 
prieten al fratelui ei, şi simțea că îl cunoştea. Ştia, de 
exemplu, că era din Kent, că era cel de-al doilea fiu al 
contelui de Manston și că avea un frate mai mic în marină 
şi un altul la Eton. Sora lui era căsătorită, dar nu avea 
copii, şi ceea ce îi lipsea cel mai mult de acasă era desertul 
cu agrișe. 

Pe fratele lui mai mare îl chema George, şi fusese 
surprinsă când Edward recunoscuse că nu îl invidia 
pentru poziția de moştenitor. Cu un titlu de conte venea şi 
o înspăimântătoare lipsă de libertate, îi scrisese odată, şi el 
ştia că locul lui era în armată, luptând pentru rege şi 
pentru ţară. 

Cecilia se gândi că cineva din afară ar putea fi şocat de 
gradul de intimitate din corespondența lor, dar 
descoperise că războiul transformă bărbaţii în filosofi. Şi 
poate acesta era motivul pentru care Edward Rokesby 
începuse să adauge mici note la finalul scrisorilor lui 


Thomas către ea. Era ceva reconfortant în a-şi împărtăşi 


gândurile cu un străin. Era mai uşor să fii curajos cu 
cineva cu care nu te-ai fi întâlnit la masă sau într-o cameră 
de zi. 

Sau cel puţin asta era ipoteza Ceciliei. Poate că el scria 
aceleaşi lucruri şi familiei lui şi prietenilor din Kent. 
Auzise de la fratele ei că era „practic logodit“ cu vecina sa. 
Cu siguranță îi scria şi ei. 

Și nu era ca şi cum Edward îi scria cu adevărat Ceciliei. 
Începuse cu frânturi de la Thomas: „Edward spune așa şi 
pe dincolo“ sau „Sunt obligat de căpitanul Rokesby să...“ 

Primele dăţi, fusese foarte amuzant, şi Cecilia, blocată la 
Marswell cu munţi de facturi şi un tată dezinteresat, se 
bucurase de zâmbetul neașteptat pe care cuvintele lui i-l 
aduseseră pe față. Așa că îi răspunsese, adăugând mici 
părți propriei scrisori: „le rog, spune-i căpitanului 
Rokesby...“ şi mai târziu: „Nu pot să mă abțin să nu mă 
gândesc la cât s-ar bucura căpitanul Rokesby...“ 

Apoi, într-o zi, văzuse că ultima scrisoare de la fratele ei 
includea un paragraf scris de o altă mână. Era un salut 
scurt, conținând un pic mai mult decât o descriere a unor 
flori de câmp, dar era de la Edward. O semnase: „Cu 
devotament, căpitan Edward Rokesby'. 

Cu devotament. 

Cu devotament. 

Un zâmbet prostesc îi apăruse pe faţă, şi apoi se simţise 
cea mai mare prostuţă. Visa cu ochii deschişi la un bărbat 
pe care nu îl întâlnise niciodată. 

Un bărbat pe care probabil nu avea să îl întâlnească 
niciodată. 

Dar nu se putea abține. Nu conta că soarele verii 
strălucea peste lacuri - cu fratele ei plecat, viața în 


Derbyshire părea mereu gri. Zilele treceau una peste alta, 


aproape la fel. Avea grijă de casă, verifica finanțele şi se 
îngrijea de tatăl ei, nu că acesta ar fi observat vreodată. 
Mai era întâlnirea locală ocazională, dar mai bine de 
jumătate dintre bărbaţii de vârsta ei achiziţionaseră brevete 
şi plecaseră sau se înrolaseră în armată, şi pe ringul de 
dans erau mereu de două ori mai multe doamne decât 
domni. 

Aşa că, atunci când fiul unui conte îi scria despre flori de 
câmp... 

Inima îi tresăltase un pic. 

Sincer, era lucrul cel mai apropiat de flirt în ani. 

Dar, când se hotărâse să plece la New York, fusese fratele 
ei, nu Edward Rokesby, cel la care se gândise. Când 
poştașul venise cu veşti de la ofițerul lui Thomas... 

Fusese cea mai urâtă zi din viaţa ei. 

Scrisoarea era adresată tatălui ei, bineînţeles. Cecilia îi 
mulțumise poștaşului şi se asigurase că primea ceva de 
mâncare, fără a menţiona nici măcar o dată că Walter 
Harcourt murise în mod neaşteptat în urmă cu trei zile. 
Luase plicul în camera ei, închisese şi încuiase ușa, apoi se 
uitase la plic timp de un minut lung înainte de a găsi 
curajul de a-şi strecura degetul pe sub sigiliul de ceară. 

Primul sentiment fusese de ușurare. Era convinsă că 
urma să afle că Thomas murise și că nu mai rămăsese 
nimeni pe lume pe care să-l iubească cu adevărat. O rană 
părea aproape o binecuvântare în acel moment. 

Dar apoi sosise vărul Horace. 

Cecilia nu fusese surprinsă că venise la înmormântarea 
tatălui ei. Era ceea ce se făcea, până la urmă, chiar dacă 
relaţiile nu erau cele mai apropiate. Dar apoi Horace 
rămăsese. Şi, pentru numele lui Dumnezeu, era enervant. 


Nu vorbea atât de mult cât ţinea predici, şi Cecilia nu 


putea face doi pași fără ca el să i se strecoare pe urme şi sä- 
şi exprime profunda îngrijorare cu privire la binele ei. 

Mai rău, tot făcea comentarii despre Thomas şi despre 
cât de periculos era în colonii pentru un soldat. 

Toţi aveau să fie uşurați când avea să revină ca 
moştenitor de drept al proprietăţii Marswell. 

Mesajul nespus fiind, bineînțeles, că, dacă nu se 
întorcea, Horace avea să moștenească totul. 

Al naibii prostesc drept de moştenire. Cecilia ştia că 
trebuia să-și onoreze strămoşii, dar pentru numele lui 
Dumnezeu, dacă s-ar fi putut întoarce în timp să-l 
găsească pe stră-stră-străbunicul ei, i-ar fi sucit gâtul. 
Cumpărase terenul și construise casa, şi, în iluziile lui de 
grandoare dinastică, impusese un drept de moştenire 
strict. Marswell se moştenea din tată în fiu, şi, dacă nu 
existau fii, ar fi fost suficient orice văr de sex masculin. Nu 
conta că Cecilia trăise aici întreaga ei viaţă, că ştia fiecare 
locșor şi că servitorii aveau încredere în ea şi o respectau. 
Dacă Thomas murea, vărul Horace venea din Lancashire şi 
lua totul. 

Cecilia încercase să nu-i spună despre rănirea lui 
Thomas, dar veşti precum aceasta erau imposibil de 
ascuns. Un vecin binevoitor probabil zisese ceva, pentru că 
Horace nici măcar nu așteptase o zi întreagă după 
înmormântare înainte de a spune că, în calitate de rudă de 
sex masculin cea mai apropiată a Ceciliei, trebuia să preia 
responsabilitatea pentru bunăstarea ei. 

Mai precis, zisese el, era necesar ca ei doi să se 
căsătorească. 

Nu, se gândise Cecilia şocată. Nu, chiar nu era necesar. 

— Trebuie să accepţi realitatea, spusese el, făcând un pas 


mai aproape de ea. Eşti singură. Nu poţi rămâne pe 


veşnicie la Marswell fără o însoţitoare. 

- Mă voi duce la mătușa mea, spusese ea. 

- Sophie? răspunsese el dezaprobator. Abia dacă poate 
face faţă. 

— Cealaltă mătuşă a mea. Dorcas. 

- Nu cunosc nici o mătuşă Dorcas, zise el, cu ochii 
mijiţi. 

— Nu ai cum, răspunse Cecilia. Este mătușa mamei mele. 

— Şi unde locuieşte? 

Având în vedere că era o născocire a imaginaţiei 
Ceciliei, nu locuia nicăieri, dar mama mamei ei fusese din 
Scoţia, aşa că Cecilia zisese că locuia la Edinburgh. 

- Ai pleca din casa ta? 

Dacă însemna evitarea căsătoriei cu Horace, da. 

- Te voi face să-ţi vii în fire, urlase Horace, apoi, înainte 
ca ea să-şi dea seama de ceea ce avea de gând să facă, o 
sărutase. 

Cecilia trăsese aer în piept după ce el îi dăduse drumul 
şi apoi îl plesnise peste față. 

Horace o plesnise la rândul său, și, o săptămână mai 
târziu, Cecilia plecase spre New York. 

Călătoria durase cinci săptămâni — timp suficient pentru 
ca tânăra să-și pună la îndoială decizia. Dar chiar nu ştia 
ce altceva ar fi putut face. Nu pricepea de ce Horace era 
atât de hotărât să se însoare cu ea, când oricum avea o 
şansă bună să moştenească Marswell. Putea doar să 
speculeze că avea probleme financiare și avea nevoie de un 
loc unde să stea. Dacă se căsătorea cu Cecilia, se putea 
muta imediat şi putea spera că Thomas nu avea să se mai 
întoarcă acasă. 

Cecilia ştia că alegerea raţională era căsătoria cu vărul 


ei. Dacă Thomas chiar murea, putea rămâne în mult 


îndrăgita ei casă părintească. O putea da mai departe 
copiilor săi. 

Dar, Dumnezeule, acei copii ar fi şi copiii lui Horace, şi 
gândul de a se culca cu acel bărbat... Nu, gândul de a trăi 
cu acel bărbat... 

Așa că nu o putuse face. Marswell nu merita. 

Cu toate acestea, situaţia ei era delicată. Horace nu o 
putea obliga să accepte să se căsătorească, dar îi putea face 
viaţa foarte inconfortabilă, şi avea dreptate în legătură cu 
un lucru - nu putea rămâne veşnic la Marswell de una 
singură. Avea vârsta de căsătorie — abia făcuse 22 de ani —, 
iar prietenii şi vecinii ei i-ar fi permis un pic de libertate 
având în vedere circumstanţele, dar o tânără singură era o 
invitaţie pentru bârfe. Dacă Ceciliei îi păsa vreun pic de 
reputaţia ei, trebuia să plece. 

Ironia situaţiei era îndeajuns să o facă să vrea să ţipe. Îşi 
păstra bunul renume traversând un ocean. Tot ce trebuia 
să facă era să se asigure că nimeni din Derbyshire nu ştia 
despre asta. 

Dar Thomas era fratele ei mai mare, protectorul ei, cel 
mai bun prieten al ei. Pentru el, ar fi făcut o călătorie 
despre care chiar şi ea ştia că era necugetată, posibil 
inutilă. Oamenii mureau din cauza infecțiilor mult mai des 
decât o făceau din cauza rănilor de pe câmpul de luptă. 
Ştia că era posibil ca fratele ei să nu mai trăiască până în 
momentul în care ea ajungea la New York. 

Nu se așteptase să dispară efectiv. 

În vâltoarea aceasta de frustrare şi neputinţă auzise că 
Edward fusese rănit. Mânată de o nevoie arzătoare de a 
ajuta pe cineva, se dusese la spital. Dacă nu putea avea 


grijă de fratele ei, pentru numele lui Dumnezeu, urma să 


aibă grijă de cel mai bun prieten al fratelui ei. Călătoria 
aceasta la New York nu avea să fie degeaba. 

Se dovedise că spitalul era o biserică ce fusese cucerită 
de către armata britanică, ceea ce era destul de ciudat, dar, 
când ceruse să îl vadă pe Edward, i se spusese verde în față 
că nu era binevenită. Căpitanul Rokesby era un ofițer, o 
informase o santinelă cu nas ascuţit. Era fiul unui conte, şi 
mult prea important pentru vizitatorii comuni. 

Cecilia încă încerca să îşi dea seama ce naiba voia să 
spună cu asta când acesta se uitase în jos şi îi zisese că 
singurele persoane care aveau voie să îl vadă pe căpitanul 
Rokesby erau membrii armatei şi familia. 

- Sunt soția lui! izbucnise în acel moment Cecilia. 

Din momentul în care spusese asta, nu mai avea cum să 
dea înapoi. 

Gândind în retrospectivă, era uimitor că scăpase cu aşa 
ceva. Probabil ar fi fost dată afară dacă nu ar fi fost 
comandantul lui Edward. Colonelul Stubbs nu era cel mai 
amabil bărbat, dar era la curent cu prietenia dintre Edward 
şi Thomas şi nu fu surprins să afle că Edward se căsătorise 
cu sora prietenului său. 

Înainte ca tânăra să aibă măcar ocazia să gândească, 
spunea o poveste despre cum fusese curtată prin 
intermediul scrisorilor şi despre căsătoria realizată prin 
intermediari, pe un vas. 

În mod şocant, toată lumea o crezuse. 

Cu toate acestea, nu își putea regreta minciunile. Nu se 
putea nega faptul că starea lui Edward se îmbunătăţise cât 
timp fusese în îngrijirea ei. Îi tamponase fruntea când 
avusese febră şi îl mișcase cât putuse pentru a preveni 
escarele. Este adevărat că îi văzuse mai mult din trup decât 


era potrivit pentru o tânără necăsătorită, dar cu siguranță 


aplicarea acelor reguli ale societăţii era suspendată pe timp 
de război. 

Şi nimeni nu putea ști. 

„Nimeni nu va ști.“ Asta îşi repeta sieși aproape în 
fiecare oră. Era la mii de kilometri depărtare de 
Derbyshire. 'Toată lumea pe care o cunoştea ştia că plecase 
să-şi viziteze mătuşa necăsătorită. Mai mult, cei din familia 
Harcourt nu se învârteau în aceleași cercuri ca membrii 
familiei Rokesby. Se gândea că Edward putea fi considerat 
o persoană de interes în bârfele societăţii, dar ea cu 
siguranță nu era, şi părea imposibil ca poveşti despre cel 
de-al doilea fiu al contelui de Manston să ajungă în micul 
ei sătuc Matlock Bath. 

Cât despre ce avea să facă în clipa când el avea să se 
trezească în cele din urmă... 

Fi bine, cu toată sinceritatea, nu găsise încă un răspuns 
la asta. Dar, la cum stăteau lucrurile, nu mai conta. 
Avusese o sută de scenarii în minte, dar nici unul dintre 
ele nu presupunea că el o recunoștea. 

- Cecilia? spuse el. 

Clipea uitându-se la ea, și ea era momentan uimită, 
vrăjită de albastrul ochilor lui. 

Trebuia să fi ştiut asta. 

Apoi înţelese cât era de ridicolă. Nu avea nici un motiv 
să îi ştie culoarea ochilor. Dar chiar şi așa. Cumva... 

Părea că era ceva ce trebuia să fi ştiut. 

- Te-ai trezit, spuse ea încet. Încercă să spună mai 
multe, dar sunetul i se opri în gât. Pur şi simplu, se chinuia 
să respire, să depăşească emoția pe care nici nu 
conștientizase că o simţea. Cu o mână tremurândă, se 
aplecă şi îi atinse fruntea. Nu își dădu seama de ce făcu 


asta; nu mai avea febră de aproape două zile. Dar era 


copleșită de o nevoie de a-l atinge, de a simţi cu mâinile 
ceea ce văzuse cu ochii. 

Era treaz. 

Trăia. 

— Lăsaţi-i spaţiu! ordonă colonelul Stubbs. Duceţi-vă şi 
aduceţi doctorul! 

- Duceţi-vă şi aduceţi dumneavoastră doctorul, ripostă 
Cecilia, revenindu-şi în cele din urmă. Sunt soţ... 

Cuvintele i se opriră. Nu putea spune minciuna. Nu în 
fața lui Edward. 

Dar colonelul Stubbs deduse ceea ce ea nu spuse și, după 
ce bombăni ceva neinteligibil printre dinţi, plecă în 
căutarea unui doctor. 

- Cecilia? spuse din nou Edward. Ce faci aici? 

- Îţi voi explica totul imediat, şopti ea grăbită. Colonelul 
avea să revină curând, și ar fi preferat să nu ofere explicaţii 
în faţa unui public. Pentru moment, doar..., adăugă ea, 
neputând risca însă ca el să o dea de gol. 

- Unde sunt? o întrerupse el. 

Ea luă o pătură. El avea nevoie de o încă pernă, dar 
acestea nu erau suficiente, așa că pătura trebuia să fie de 
ajuns. 

- Eşti într-un spital, spuse ea în timp ce îl ajută să se 
îndrepte un pic, punându-i pătura la spate. 

Fl se uită suspicios prin cameră. Arhitectura era 
ecleziastică. 

- Cu vitralii? 

- Este o biserică. Ei bine, a fost o biserică. Este spital 
acum. 

- Dar unde? întrebă el, un pic cam prea repede. 

Mâinile ei încremeniră. Ceva nu era în ordine. Întoarse 


capul, îndeajuns cât să-i întâlnească privirea. 


- Suntem în orașul New York. 

— Credeam că eram..., începu el încruntându-se. 

Ea aşteptă, dar el nu își termină gândul. 

- Ai crezut că ești ce? întrebă ea. 

- Nu ştiu, spuse el după ce privi o clipă în gol. Eram... 
Cuvintele i se stinseră, şi faţa i se schimonosi. Părea că 
aproape îl durea să gândească. Trebuia să mă duc în 
Connecticut, spuse el în cele din urmă. 

- Te-ai dus în Connecticut, zise Cecilia, îndreptându-se 
Ușor. 

— Da? întrebă el, şi buzele i se întredeschiseră. 

- Da. Ai fost acolo pentru mai bine de o lună. 

- Poftim? 

Ceva i se aprinse în privire. Cecilia se gândi că ar putea 
fi teamă. 

- Nu îţi amintești? îl întrebă ea. 

El începu să clipească mult mai repede decât ar fi fost 
firesc. 

- Mai bine de o lună, spui? 

- Aşa mi s-a zis. Eu abia ce am ajuns. 

- Mai bine de o lună, spuse el din nou. Începu să clatine 
din cap. Cum este posibil... 

- Nu trebuie să te suprasoliciţi, zise Cecilia, întinzându- 
se să-i ia mâinile în ale ei. 

Asta păru să îl calmeze. Cu siguranță o calma pe ea. 

- Nu îmi amintesc... Am fost în Connecticut? Se uită 
intens şi o strânse şi mai tare de mână. Cum m-am întors 
în New York? 

Ea ridică neputincioasă din umeri. Nu avea răspunsurile 
pe care le căuta el. 

- Nu ştiu. Îl căutam pe Thomas şi am auzit că eşti aici. 


Ai fost găsit în apropiere de Kips Bay, sângerând la cap. 


- ÎI căutai pe Thomas, repetă el, şi ea aproape că îi văzu 
rotiţele minţii mişcându-se frenetic în spatele ochilor. De 
ce îl căutai pe Thomas? 

- Am primit veşti că era rănit, dar acum este dispărut, 
ŞI... 

— Când ne-am căsătorit? întrebă Edward respirând cu 
greutate. 

Cecilia rămase cu gura căscată. Încercă să răspundă, 
chiar încercă, dar nu reuşi să spună decât câteva pronume 
inutile. Chiar credea că erau căsătoriţi? Nu o mai văzuse 
niciodată până în ziua aceea. 

— Nu îmi amintesc, spuse el. 

- Ce nu îți aminteşti? întrebă Cecilia, alegându-și cu 
grijă cuvintele. 

- Nu ştiu, răspunse el, uitându-se la ea cu o privire 
tulburată. 

Cecilia știa că ar fi trebuit să încerce să-l aline, dar tot ce 
putea face era să se uite la el. Avea ochii goi și pielea deja 
palidă din cauza bolii, părea aproape gri. El se ţinea de pat 
de parcă era o barcă de salvare, și ea simţi nevoia 
nebunească de a face la fel. Camera se învârtea în jurul lor, 
transformându-se într-un mic tunel strâmt. 

Ea abia putea respira. 

Iar el părea gata să se sfărâme. 

Se chinui să îi întâlnească privirea şi îi adresă singura 
întrebare pe care o mai putea pune: 


- [ți aminteşti ceva? 

Cazărmile de aici, de la Hampton Court Palace, sunt 
suportabile, mai mult decât suportabile, presupun, deşi 
nu se compară cu confortul de acasă. Ofițerii sunt 
cazați câte doi în apartamente de două camere, aşa că 
avem un pic de intimitate. Am fost desemnat să stau cu 
un alt locotenent, un tip pe nume Rokesby. Este fiul 


unui conte, dacă-ţi vine să crezi... 


de la Thomas Harcourt către sora sa, Cecilia 


Edward se chinuia să respire. Îşi simţea inima ca şi cum 
se zbătea să iasă din piept şi nu se putea gândi decât că 
trebuia să se ridice din acest pat de campanie. Trebuia să 
înțeleagă ce se întâmpla. Trebuia... 

- Încetează! ţipă Cecilia, aruncându-se asupra lui în 
încercarea de a-l opri. Trebuie să te calmezi. 

- Lasă-mă să mă ridic, replică el, deși o mică parte 
rațională din mintea lui încerca să-i readucă aminte că nu 
ştia unde să se ducă. 

- Te rog, îl imploră ea, strângându-l cu toată puterea de 
încheieturi. Stai un pic, liniştește-te! 

- Ce se întâmplă? întrebă el, uitându-se la ea, respirând 
cu greutate. 

- Cred că ar trebui să îl aşteptăm pe doctor, spuse ea, 


înghițind în sec şi uitându-se în jur. 


- Ce zi este azi? întrebă el, mult prea agitat pentru a 
asculta. 

- Vineri, răspunse ea clipind, ca şi cum fusese luată pe 
nepregătite. 

- Data, se răsti el. 

Ea nu răspunse imediat. Când o făcu, pronunță 
cuvintele încet, cu grijă. 

- Este 25 iunie. 

- Poftim? izbucni el, simțind cum inima începe din nou 
să-i bată cu putere. 

- Dacă vei aştepta... 

- Nu este posibil, spuse Edward ridicându-se să stea un 
pic mai drept. Te îngeli. 

- Nu mă înșel, răspunse ea clătinând din cap încet. 

- Nu, nu, continuă el uitându-se speriat prin cameră. 
Colonele! ţipă. Doctore! Cineva! 

- Edward, încetează! zise ea, încercând să-l oprească în 
clipa când el își mișcă picioarele spre marginea patului. Te 
rog, aşteaptă să vină doctorul să te vadă. 

- Tu de-acolo! ordonă el, făcând semn cu un braţ 
tremurând spre un bărbat cu pielea închisă la culoare, care 
spăla pe jos. Ce zi este azi? 

Omul se uită cu ochi mari la Cecilia, cerând îndrumări 
din priviri. 

- Ce zi este azi? întrebă din nou Edward. Luna. Spune- 
mi luna. 

- Este iunie, domnule, răspunse bărbatul, uitându-se 
din nou spre Cecilia. Sfârşitul lunii. 

- Nu, spuse Edward, trântindu-se din nou pe pat. Nu. 

Închise ochii, încercând să-și forțeze gândurile printre 


bubuiturile din cap. Trebuia să existe o metodă să repare 


asta. Dacă doar se concentra îndeajuns de mult şi se 
gândea la ultimul lucru pe care și-l putea aminti... 

Deschise din nou ochii și se uită direct la Cecilia. 

- Nu îmi amintesc de tine. 

Ei i se puse un nod în gât, şi Edward știa că ar trebui să-i 
fie ruşine că aproape o făcea să plângă. Era o lady. Era soția 
lui. Dar cu siguranță avea să îl ierte. Trebuia să ştie... 
trebuia să înţeleagă ce se întâmpla. 

- Mi-ai spus numele, şopti ea, când te-ai trezit. 

- Ştiu cine eşti, spuse. Doar că nu te cunosc. 

Faţa ei tremura în timp ce se ridică și își aranjă o șuviță 
de păr pe după ureche înainte de a-şi împreuna mâinile. 
Era agitată, asta era ușor de văzut. Şi apoi, în mintea lui 
apăru unul dintre cele mai confuze gânduri - nu semăna 
deloc cu tânăra din acel portret în miniatură pe care fratele 
ei îl avea la el. Avea gura largă şi buze pline ce nu aminteau 
de acel zâmbet misterios, dulce din portret. Şi nici nu avea 
părul blond-deschis, cel puţin nu nuanţa îngerească pe 
care o pictase artistul. Era mai degrabă un blond-închis. 
Ca al lui Thomas, de fapt, deși cu mai puţine nuanţe 
deschise. 

Presupuse că ea nu petrecea atât de mult timp în soare. 

- Eşti Cecilia Harcourt, nu-i așa? o întrebă el. Pentru că 
tocmai își dădu seama — ea nu confirmase asta. 

- Da, bineînţeles, spuse ea încuviinţând din cap. 

- Şi eşti aici, în New York, continuă el, uitându-se 
insistent la ea, cercetându-i chipul. De ce? 

Văzu cum privirea îi fuge în cealaltă parte a camerei, 
deşi clătină ușor din cap. 

- Este complicat. 

- Dar suntem căsătoriți. Nu era sigur dacă întrebase sau 


afirmase asta. 


Ea se așeză îngrijorată pe pat. Edward nu o învinuia 
pentru ezitarea ei. Se agitase precum un animal prins în 
cuşcă. Probabil era puternică dacă reușise să-l domine. Sau 
poate că el devenise foarte slab. 

Cecilia înghiți cu greutate, arătând ca și cum s-ar fi 
pregătit pentru ceva dificil. 

- Trebuie să-ţi spun... 

- Ce se întâmplă? 

Ea sări înapoi, în timp ce amândoi se uitau la colonelul 
Stubbs, care traversa capela urmat de doctor. 

- De ce sunt păturile pe jos? întrebă colonelul. 

Cecilia se ridică din nou, dându-se laoparte, astfel încât 
doctorul să-i poată lua locul lângă Edward. 

- S-a zbătut, zise ea. Este confuz. 

- Nu sunt confuz, ripostă Edward. 

Doctorul se uită la ea. Edward vru să-l strângă de gât. 
De ce se uita la Cecilia? EI era pacientul. 

- Pare să nu-și amintească, spuse Cecilia mușcându-și 
buzele, uitându-se când la doctor, când la Edward. 

Nu ştia ce să spună. Edward nu o putea învinovăţi. 

- Doamnă Rokesby? o îndemnă doctorul. 

Se întâmpla din nou. Doamna Rokesby. Era căsătorit. 
Cum naiba de era căsătorit? 

- Ei bine, spuse ea neajutorată, încercând să găsească 
vorbele potrivite pentru o situaţie imposibilă. Cred că nu- 
şi amintește, ăăă... 

— Vorbește, femeie! ţipă colonelul Stubbs. 

Edward era pe jumătate coborât din pat înainte de a-şi 
da seama de ceea ce făcea. 

- Tonul, colonele, urlă el. 

- Nu, nu, spuse Cecilia repede. Este în regulă. Nu vrea 


să fie necuviincios. Cu toţii suntem nervoși. 


Edward pufni, şi şi-ar fi dat ochii peste cap, doar că ea 
îşi alese exact momentul acela să-și pună delicat o mână pe 
umărul lui. Avea o cămașă subțire, aproape roasă, şi îi putu 
simţi conturul fin al degetelor apăsându-l cu o putere 
calmă, liniştitoare. 

ÎI linişti. Furia nu i se evaporă ca prin minune, dar fu în 
stare să tragă adânc aer în piept — exact cât avea nevoie ca 
să nu sară la gâtul colonelului. 

- Nu era sigur de dată, spuse Cecilia, cu vocea tot mai 
fermă. Cred că nu se gândea că este... 

Se uită din nou la Edward. 

- Nu iunie, spuse el tăios. 

Doctorul se încruntă şi îl prinse pe Edward de 
încheietură, încuviințând din cap în timp ce îi lua pulsul. 
Când termină, se uită mai întâi la un ochi al lui Edward, 
apoi la celălalt. 

- Ochii mei nu au nici o problemă, bombăni Edward. 

- Care este ultimul lucru pe care vi-l amintiţi, căpitane 
Rokesby? îl întrebă doctorul. 

Edward deschise gura, având intenţia de a răspunde la 
întrebare, dar văzu cu ochii minţii doar ceea ce părea o 
pâclă cenușie nesfârşită. Era pe mare, apa albastră fiind 
nefiresc de neclintită. Fără nici o undă, fără nici un val. 

Nici un gând sau o amintire. 

Strânse în pumn cearceafurile, nervos. Cum naiba putea 
să-și recapete memoria dacă nici măcar nu era sigur ce îşi 
amintea? 

- Încearcă, Rokesby, spuse colonelul Stubbs ursuz. 

- Încerc, răspunse Edward nervos. Credeau că era prost? 
Că nu îi păsa? Habar nu aveau ce se întâmpla în mintea lui, 
cum era să ai un imens spaţiu acolo unde ar fi trebuit să fie 


amintiri. Nu ştiu, spuse el în cele din urmă. Trebuia să se 


controleze. Era soldat; fusese pregătit să rămână calm în 
fața pericolului. Cred... poate... trebuia să mă duc în 
Connecticut? 

- Ai fost în Connecticut, spuse colonelul Stubbs. Îţi 
aminteşti? 

Edward clătină din cap. Încercă... voia... dar nu îşi 
amintea nimic. Doar ideea vagă că cineva îl rugase să se 
ducă. 

- A fost o călătorie importantă, insistă colonelul. Sunt 
multe lucruri pe care trebuie să ni le spui. 

- Fi bine, nu prea pare posibil acum, nu-i așa? spuse 
Edward cu amărăciune. 

- Vă rog, nu trebuie să puneţi atât de multă presiune pe 
el, interveni Cecilia. Abia s-a trezit. 

- Aveţi dreptate, spuse colonelul Stubbs, dar acestea 
sunt chestiuni militare de importanţă vitală şi nu pot fi 
lăsate deoparte din cauza unei dureri de cap. Se uită la un 
soldat din apropiere şi apoi făcu semn cu capul spre ușă. 
Condu-o pe doamna Rokesby afară! Se poate întoarce de 
îndată ce terminăm să-l chestionăm pe căpitan. 

Oh, nu. Nu se putea întâmpla asta. 

- Soţia mea va rămâne alături de mine! se răsti Edward. 

- Nu poate afla asemenea informaţii sensibile. 

- Asta nici măcar nu este o problemă, din moment ce 
nu am nimic să vă spun. 

- Trebuie să-i acordaţi timp să-şi recapete memoria, 
insistă Cecilia aşezându-se între colonel şi pat. 

- Doamna Rokesby are dreptate, spuse doctorul. Cazuri 
precum acesta sunt rare, dar este foarte probabil să își 
recapete cea mai mare parte a amintirilor, dacă nu pe 
toate. 

- Când? întrebă colonelul Stubbs. 


- Nu pot spune, Între timp, trebuie să-i acordăm toată 
pacea şi liniştea posibile în asemenea circumstanţe dificile, 

- Nu, spuse Edward, pentru că pace şi linişte erau 
ultimele lucruri de care avea nevoie. 

Asta trebuia să fie precum toate celelalte lucruri din 
viața lui. Dacă voiai să reușești, trebuia să muncești din 
răsputeri, te antrenai, exersai. 

Nu stăteai întins în pat, sperând la un pic de pace şi 
liniște. 

Se uită la Cecilia. Ea îl ştia. Poate că el nu își amintea 
faţa ei, dar făcuseră schimb de scrisori timp de mai bine de 
un an. Îl cunoștea. Ştia că nu putea să zacă în pat și să nu 
facă nimic. 

- Cecilia, spuse el, sigur tu trebuie să înţelegi. 

- Cred că doctorul are dreptate, spuse ea încet. Dacă 
doar te-ai odihni... 

Dar Edward deja clătina din cap. Se înşelau cu toți. Ei 
nu... La naiba! 

O durere usturătoare îi sfâşie capul. 

— Ce s-a întâmplat? ţipă Cecilia. Ultimul lucru pe care 
Edward îl văzu înainte de a închide ochii era imaginea ei 
privind îngrozită la doctor. Ce se întâmplă cu el? 

- Capul meu, suspină Edward. 

Probabil îl mișcase prea repede. Simţea ca și cum 
creierul i se lovea de craniu. 

- Îţi aminteşti ceva? întrebă colonelul Stubbs. 

- Nu, neno... Edward se opri înainte de a folosi un 
cuvânt de neiertat. Doar mă doare. 

- Ajunge, declară Cecilia. Nu vă voi mai permite să-l 
mai interogaţi. 

- Dumneata nu îmi vei mai permite mie? răspunse 


colonelul Stubbs. Sunt ofiţerul lui. 


— Dacă pot interveni, spuse doctorul. 

Edward auzi cum cineva se dădu laoparte şi simţi cum 
salteaua se cufundă în timp ce doctorul se aşeză lângă el. 

- Puteţi deschide ochii? 

Edward clătină din cap, de data asta mai încet. Simţea că 
singura modalitate de a se lupta cu durerea era să ţină 
ochii strâns închiși. 

- Se poate întâmpla asta în urma unei lovituri la cap, 
răspunse doctorul. Poate dura până să se vindece, şi, de 
obicei, e dureros tot procesul. Mă tem că nu e de nici un 
folos să grăbim lucrurile. 

- Înţeleg, zise Edward. 

Nu îi plăcea, dar înțelegea. 

- E mai mult decât ce ştim noi, doctorii. Vorbea un pic 
mai încet, ca şi cum se întorsese să i se adreseze altcuiva. 
Sunt multe lucruri pe care nu le știm despre loviturile la 
cap. De fapt, aş putea pune pariu că ceea ce ştim este mult 
mai puţin decât ceea ce nu ştim. 

Edward nu găsi asta reconfortant. 

- Soţia dumneavoastră v-a îngrijit cu mare dăruire, 
spuse doctorul, mângâindu-l pe Edward pe mână. 
Recomand să continue să facă asta, dacă este posibil în 
afara spitalului. 

- În afara spitalului? repetă Cecilia. 

Edward tot nu deschisese ochii, dar simţi o undă de 
teamă în vocea ei. 

- Nu mai are febră, zise doctorul către ea, și rana de la 
cap se vindecă bine. Nu văd nici un semn de infecţie. 

Edward îşi atinse capul şi scânci. 

- Nu aș face asta, spuse doctorul. 

Edward deschise ochii în cele din urmă şi se uită la 


degetele sale. Aproape că se așteptase să vadă sânge. 


- Nu îl pot lua din spital, spuse Cecilia. 

- Vă veţi descurca, o asigură doctorul. Nu poate fi 
îngrijit mai bine decât de soţia lui. 

- Nu, spuse ea, nu înţelegeți. Nu am unde să-l duc. 

- Unde stai acum? întrebă Edward. 

I se reamintise dintr-odată că era soţia lui și că el era 
responsabil pentru binele şi siguranța ei. 

- Am închiriat o cameră. Dar are un singur pat. 

Pentru prima dată de când se trezise, Edward simţi 
începutul unui zâmbet. 

- Un singur pat mic, sublinie ea. Abia încap eu. Îţi vor 
atârna picioarele. Este o pensiune pentru femei, adăugă, 
când nimeni nu spuse nimic îndeajuns de repede pentru a- 
i îndepărta stânjeneala palpabilă. Nu i s-ar permite 
accesul. 

- Soţia mea a stat la o pensiune? întrebă Edward 
întorcându-se spre colonel, neîncrezător. 

- Nu am știut că era aici, răspunse colonelul. 

- Este evident că știaţi de trei zile. 

- Deja era cazată... 

Edward simţi cum îl cuprinde o furie puternică, rece. 
Ştia cum erau pensiunile pentru femei în New York. Nu 
conta că nu îşi putea aminti nunta, Cecilia era soția sa. 

Şi armata permisese ca ea să stea în asemenea locuinţe 
discutabile? 

Edward fusese crescut ca un gentleman - un Rokesby -, 
şi erau anumite insulte care nu puteau fi acceptate. Uită de 
durerea de cap, uită până şi că îşi pierduse memoria. Tot ce 
ştia era că soţia sa, femeia pe care jurase că avea să o 
respecte și să o protejeze, fusese foarte neglijată chiar de 


către fraţii cărora el li se dedicase în ultimii trei ani. 


- Îi veţi găsi o locuinţă alternativă, spuse el cu vocea 
ascuţită precum un diamant. 

Stubbs ridică din sprâncene. Amândoi ştiau cine era 
colonelul şi cine era căpitanul. 

Dar Edward era de neoprit. Îşi petrecuse cea mai mare 
parte a carierei sale militare minimizând genealogia sa 
nobilă, dar, în această chestiune, nu avea nici un fel de 
rezerve. 

— Această femeie, spuse el, este onorabila doamnă 
Edward Rokesby. 

Colonelul Stubbs deschise gura pentru a spune ceva, dar 
Edward nu îi permise să intervină. 

- Este soţia mea și nora contelui de Manston, continuă 
el, cu o voce glacială deprinsă de-a lungul generaţiilor de 
aristocrați. Nu are ce căuta într-o pensiune. 

Cecilia, simțindu-se evident inconfortabil, încercă să 
intervină: 

- Am fost foarte bine, spuse ea repede. Te asigur. 

- Nu sunt sigur, răspunse Edward, fără a-şi lua ochii de 
la colonelul Stubbs. 

- O să-i găsim o locuinţă adecvată, spuse ranchiunos 
colonelul Stubbs. 

- În seara asta, specifică Edward. 

- O putem caza la Devil's Head, spuse colonelul după un 
moment tensionat de tăcere, deși privirea lui spunea clar 
că nu considera cerința ca fiind rezonabilă. 

Edward încuviință din cap. Hanul Devils Head era 
destinat îndeosebi ofițerilor britanici şi era considerat cel 
mai bun loc de cazare de acest tip din oraşul New York. 
Asta nu spunea multe, dar, neputând să o instaleze pe 
Cecilia într-o casă privată, Edward nu se putu gândi la 


altceva mai bun. New Yorkul era îngrozitor de aglomerat, 


şi se părea că jumătate din resursele armatei se duseseră pe 
găsirea de locuri de dormit pentru oamenii săi. Devils 
Head nu ar fi fost potrivit pentru o lady care călătorea 
singură, dar, în calitate de soţie a unui ofițer, Cecilia ar fi 
respectată și în siguranță. 

- Montby pleacă mâine, spuse colonelul Stubbs. Camera 
lui este îndeajuns de mare pentru amândoi. 

- Mută-l cu un alt ofiţer, ordonă Edward. Are nevoie de 
o cameră în seara asta. 

- Mâine va fi bine, spuse Cecilia. 

- În seara asta, insistă Edward, ignorând-o. 

- Voi vorbi cu Montby, spuse colonelul Stubbs, 
încuviințând din cap. 

Edward încuviință şi el scurt din cap. Îl cunoştea pe 
căpitanul Montby. El, asemenea altor ofițeri, ar fi renunțat 
într-o clipă la camera sa dacă asta însemna siguranța unei 
lady. 

- Între timp, spuse doctorul, trebuie să rămână calm și 
sedat. Se întoarse spre Cecilia. Nu trebuie să se supere sub 
nici o formă. 

- Este greu de imaginat că pot fi mai supărat decât sunt 
acum, spuse Edward. 

- Este semn bun că v-aţi păstrat simţul umorului, 
comentă doctorul zâmbind. 

Edward se hotări să nu scoată în evidenţă faptul că nu 
făcuse o glumă. 

- Te vom scoate de aici până mâine, spuse scurt 
colonelul Stubbs şi apoi se întoarse spre Cecilia. Între timp, 
spuneţi-i tot ce a pierdut. Poate că asta îi va ajuta memoria. 

- O idee excelentă, spuse doctorul. Sunt sigur că soțul 
dumneavoastră va dori să ştie cum aţi ajuns aici, în New 


York, doamnă Rokesby. 


- Bineînţeles, domnule, spuse Cecilia, încercând să 
zâmbească. 

- Şi ţineţi minte, nu îl supăraţi! Doctorul aruncă o 
privire indulgentă înspre Edward. Mai mult decât este 
deja, adăugă el. 

Colonelul Stubbs vorbi scurt cu Cecilia despre mutarea 
ei la Devil's Head, apoi cei doi bărbaţi plecară, lăsându-l 
din nou pe Edward singur cu soţia sa. Ei bine, cât se putea 
de singur într-o biserică plină cu soldaţi răniți. 

Fl se uită la Cecilia, care stătea stânjenită lângă patul lui. 

Soţia lui. La naiba! 

Tot nu înţelegea cum de se întâmplase, dar trebuia să fie 
adevărat. Colonelul Stubbs părea să o creadă, şi mereu 
fusese un om foarte corect. În plus, era Cecilia Harcourt, 
sora celui mai apropiat prieten al său. Dacă era să se 
trezească însurat cu o femeie pe care nu o întâlnise de fapt, 
se gândea că ea ar putea fi aceea. 

Cu toate acestea, părea genul de lucru pe care și l-ar fi 
amintit. 

- Când ne-am căsătorit? întrebă el. 

Ea se uită în gol, spre capătul naosului. Nu era sigur că îl 
asculta. 

- Cecilia? 

- Acum câteva luni, spuse ea, întorcându-se cu faţa către 
el. Ar trebui să dormi. 

- Nu sunt obosit. 

- Nu? Ea îi zâmbi nesigur în timp ce își aranja scaunul 
lângă patul lui. Eu sunt epuizată. 

- Îmi pare rău! zise el repede. 

Simţi că ar fi trebuit să se ridice. Să o ajute. 

Să fie un gentleman. 


- Nu am gândit, spuse el. 


- Nu prea ai avut ocazia să o faci, spuse ea sec. 

Buzele i se deschiseră, cu surprindere, şi apoi se gândi — 
iat-o pe Cecilia Harcourt pe care o ştia atât de bine. Sau 
credea că o ştia bine. Adevărul fie spus, nu îşi amintea să-i 
fi văzut vreodată fața. Dar suna la fel ca în scrisorile ei, şi îi 
ţinuse cuvintele aproape de inimă în timpul celor mai grele 
vremuri din timpul războiului. 

Uneori, se întreba dacă era bizar faptul că aştepta 
scrisorile ei către Thomas mai mult decât cele care veneau 
pentru el, din partea propriei familii. 

- Iartă-mă, spuse ea. Am un simţ al umorului complet 
nepotrivit. 

— Îmi place, zise el. 

Fa se uită la el şi lui i se păru că vede un pic de 
recunoştinţă în ochii ei. 

Aveau o culoare atât de interesantă. O culoare turcoaz 
atât de pală, încât cu siguranţă ar fi fost numită de pe altă 
planetă într-o altă eră. Ceea ce părea cumva greșit; era la 
fel de realistă şi de demnă de încredere ca orice altă 
persoană pe care o cunoscuse. 

Sau credea că o cunoscuse. 

- Am ceva pe faţă? întrebă ea atingându-şi obrazul fără 
să vrea. 

- Doar mă uitam la tine, spuse el. 

- Nu este mare lucru de văzut. 

— Trebuie să te contrazic, spuse el zâmbind. 

Ea se înroşi, şi el îşi dădu seama că flirta cu soţia lui. 
Ciudat! Și, cu toate acestea, era probabil cel mai puţin 
straniu lucru al zilei. 

- Mi-ar plăcea să-mi amintesc... începu el. 


Ea se uită la el. 


Îşi dorea să-şi aducă aminte cum se întâlniseră. Îşi dorea 
să-şi amintească nunta lor. 

Îşi dorea să-şi aducă aminte cum o sărutase. 

— Edward? spuse ea încet. 

- Tot, zise el, rostind cuvântul un pic mai apăsat decât 
şi-ar fi dorit. Mi-ar plăcea să-mi amintesc tot. 

- Sunt sigură că îţi vei aminti. Zâmbi ușor, dar era ceva 
în neregulă cu acel zâmbet. Nu i se oglindea și în privire, şi 
apoi îşi dădu seama că ea nu îl privea în ochi. Se întrebă ce 
nu îi spunea. Cineva îi spusese ei mai multe despre starea 
lui decât îi zisese ea lui? Nu ştia când ar fi putut face asta; 
nu plecase de lângă el de când se trezise. 

- Semeni cu Thomas, spuse el dintr-odată. 

- Crezi? replică ea, uitându-se încurcată la el. Nimeni 
altcineva nu pare să creadă asta. Fi bine, cu excepţia 
părului. 

Apoi își atinse părul, probabil fără să-şi dea seama. 
Fusese prins la spate într-un coc nearanjat, iar firele care i 
se desprinseseră îi atârnau libere pe obraz. Se întrebă cât 
de lung era, cum îi arăta desprins, revărsat pe spate. 

- Semăn mai mult cu mama, zise ea. Sau aşa mi s-a 
spus. Nu am cunoscut-o. Thomas seamănă mai mult cu 
tatăl nostru. 

- Nu la trăsături, spuse Edward clătinând din cap. La 
gesturi. 

- Pardon? 

- Da, exact, spuse el rânjind, simțindu-se un pic mai 
însuflețit decât se simţise o clipă mai devreme. Ai aceleaşi 
gesturi. Când ai spus „Pardon?', ţi-ai înclinat capul exact 
aşa cum face şi el. 

- Spune „Pardon“ atât de des? întrebă ea, zâmbind bizar. 


- Nu atât de des pe cât ar trebui. 


- Oh, mulţumesc! spuse ea izbucnind în râs şi apoi 
ştergându-se la ochi. Nu am mai râs de când... Se 
întrerupse și clătină din cap. Nu îmi amintesc de când. 

- Nu ai avut prea multe motive să râzi, spuse el încet şi 
se întinse, luând-o de mână. 

Fi i se puse un nod în gât, și, pentru un moment 
înfiorător, Edward crezu că avea să înceapă să plângă. Dar, 
cu toate acestea, ştia că nu putea să nu spună nimic. 

— Ce s-a întâmplat cu Thomas? întrebă el. 

Ea trase aer în piept, apoi expiră încet. 

- Am primit veşti că a fost rănit şi că se recupera în 
orașul New York. Eram îngrijorată — ei bine, poţi vedea și 
singur, spuse ea, făcând un semn cu mâna spre restul 
camerei. Nu sunt suficienți oameni care să le acorde 
îngrijiri soldaţilor răniţi. Nu am vrut ca fratele meu să fie 
singur. 

- Sunt surprins că tatăl tău te-a lăsat să faci această 
călătorie, spuse el, gândindu-se la ceea ce tocmai îi zisese. 

— "Tatăl meu a murit. 

La naiba! 

- Îmi pare rău! spuse el. Se pare că tactul m-a părăsit 
odată cu memoria. 

Adevărul fie spus, nu avea cum să ştie. Era îmbrăcată 
într-o rochie roz şi nu arăta nici un semn de doliu. 

Ea îl surprinse uitându-se la culoarea rochiei ei. 

— Ştiu, spuse ea cu o îmbufnare plină de stânjeneală. Ar 
trebui să fiu îmbrăcată în negru. Dar aveam o singură 
rochie, şi era din lână groasă. M-aș fi încins ca un pui la 
cuptor dacă aş fi purtat-o aici. 

- Uniformele noastre sunt destul de inconfortabile în 


lunile de vară, aprobă Edward. 


- Într-adevăr. Thomas a menţionat asta în scrisorile lui. 
Datorită descrierilor din scrisorile lui cu privire la vreme 
am ştiut că nu ar fi o idee bună să o aduc. 

- Sunt convins că eşti mult mai fermecătoare în roz, 
spuse Edward. 

Fa clipi la acest compliment. Nu o putea învinui. 
Banalitatea complimentului părea complet nepotrivită, 
având în vedere faptul că erau într-un spital. 

Într-o biserică. 

În mijlocul războiului. 

La asta se adăugau memoria pierdută și faptul că avea o 
soţie, şi nu vedea cum viaţa lui putea deveni şi mai ciudată 
de-atât. 

- Mulţumesc, spuse Cecilia, înainte de a-şi drege vocea. 
Dar ai întrebat despre tatăl meu. Ai dreptate. Nu mi-ar fi 
dat voie să călătoresc la New York. Nu era cel mai 
conştiincios părinte, dar chiar şi el ar fi pus piciorul în 
prag. Cu toate acestea... Chicoti uşor, râzând 
inconfortabil. Nu ştiu cât de repede ar fi observat lipsa 
mea. 

- Te asigur, oricine ar observa absenţa ta. 

- Nu l-ai cunoscut pe tatăl meu, spuse ea uitându-se la 
el pieziş. Atât timp cât casa este — scuză-mă, era - condusă 
cu pricepere, nu ar fi observat nimic. 

Edward încuviință din cap încet. Thomas nu spusese 
multe despre Walter Harcourt, dar ceea ce spusese părea să 
confirme descrierea Ceciliei. Se plânsese de mai multe ori 
că tatăl lor era mult prea mulțumit să o lase pe Cecilia să se 
irosească în calitate de menajeră a sa. Trebuia să găsească 
pe cineva cu care să se căsătorească, spunea Thomas. 


Trebuia să plece de la Marswell şi să-şi facă o viață a ei. 


Făcuse Thomas pe peţitorul? Edward nu crezuse asta la 
momentul respectiv. 

— A fost un accident? întrebă Edward. 

— Nu, dar a fost o surpriză. Picotea în biroul său, spuse 
ea ridicând din umeri uşor. Nu s-a mai trezit. 

- Inima? 

- Doctorul a spus că nu se poate şti cu certitudine. Cu 
toate acestea, chiar nu contează, nu-i aşa? spuse ea 
uitându-se la el cu o expresie dureros de înțeleaptă, și 
Edward ar fi putut jura că o simțţise. 

Era ceva în legătură cu ochii ei, culoarea, claritatea. 
Când îi întâlnea pe ai lui, simţea că nu mai avea aer. 

Fusese mereu aşa? 

De aceea se căsătorise cu ea? 

- Pari obosit, spuse ea. Ştiu că ai spus că nu eşti, adăugă 
înainte ca el să o poată întrerupe, dar aşa arăţi. 

Dar nu voia să doarmă. Nu suporta gândul de a-i 
permite minţii să alunece din nou în inconştient. Deja 
pierduse prea mult timp. Avea nevoie să-l recupereze. 
Toate momentele. Toate amintirile. 

- Nu ai spus ce s-a întâmplat cu Thomas, îi reaminti el. 

- Nu ştiu, zise ea cu voce sugrumată, în timp ce un val 
de îngrijorare îi traversă fața. Se pare că nimeni nu știe 
unde este. 

- Cum este posibil așa ceva? 

Ea ridică din umeri neajutorată. 

- Ai vorbit cu colonelul Stubbs? 

- Bineînţeles. 

- Cu generalul Garth? 

- Nu mi-au dat voie să-l văd. 

- Poftim? Aşa ceva nu era de tolerat. În calitate de soție 


a mea... 


— Nu le-am spus că sunt soţia ta. 

- De ce naiba nu? întrebă el uitându-se la ea. 

- Nu ştiu, recunoscu ea şi sări de pe scaun, strângându- 
şi mâinile pe lângă corp. Cred că am fost... Ei bine, eram 
aici în calitate de soră a lui Thomas. 

- Dar sigur când le-ai spus cum te numești... 

- Nu cred că a făcut cineva legătura, spuse ea în timp ce 
îşi mușcă buza cu dinţii de jos. 

- Generalul Garth nu şi-a dat seama că doamna Edward 
Rokesby era soţia mea? 

- Ei bine, ţi-am spus că nu l-am văzut. Reveni alături de 
el, ţinându-se ocupată aranjând păturile din jurul lui. Te 
superi prea tare. Putem vorbi despre asta mâine. 

- Vom vorbi despre asta mâine, mârâi el. 

— Sau poimâine. 

Privirea lui o întâlni pe a ei. 

- În funcţie de starea ta. 

- Cecilia... 

- Nu voi accepta nici o ripostă, interveni ea. Poate că nu 
pot face nimic pentru fratele meu acum, dar te pot ajuta pe 
tine. Şi dacă asta înseamnă să te forțez să te calmezi... 

Fl se uită la ea, sorbind-o din priviri. Avea maxilarul 
ferm şi ţinea un picior uşor în față, ca şi cum era gata să 
sară. Aproape că şi-o imagina mânuind o sabie, fluturând- 
o pe deasupra capului cu un strigăt de luptă. 

Era Ioana D'Arc. Era Boudicca. Era toate femeile care 
luptaseră să-și protejeze familia. 

- Luptătoarea mea neînfricată, şopti el. 

Ea se uită la el. 

Fl nu îşi ceru scuze. 

- Ar trebui să plec, spuse ea dintr-odată. Colonelul 


Stubbs va trimite pe cineva să mă ia în seara aceasta. 


Trebuie să-mi împachetez lucrurile. 

Nu era sigur câte lucruri reuşise să strângă de când 
venise în America de Nord, dar Edward ştia prea bine să 
nu se pună între o femeie şi valiza ei. 

- Te vei descurca fără mine? 

EI încuviinţă din cap. 

- Mi-ai spune dacă ai crede altceva, nu-i așa? întrebă ea 
încruntându-se. 

- Bineînţeles că nu, răspunse el zâmbind. 

- Voi veni înapoi dimineaţă, zise ea, dându-și ochii 
peste cap. 

- Abia aştept! 

Şi așa era. Nu îşi putea aminti când așteptase ceva cu 
mai mult interes. 

Bineînţeles, nu își putea aminti nimic. 


Dar chiar și așa. 


Capitolul 3 


Fiul unui conte? La-di-da, te-ai cam ajuns, frățioare. 


Sper că nu este un nesuferit. 


de la Cecilia Harcourt către fratele ei, Thomas 


Câteva ore mai târziu, în timp ce Cecilia îl urma pe 
veselul locotenent care fusese desemnat să o însoţească la 
Devil's Head, ea se întreba când avea să-i înceteze inima 
din a-i bate cu putere. Dumnezeule, câte minciuni zisese 
în această după-amiază? Încercase să rămână cât mai 
aproape de adevăr cu putință, atât pentru a-și elibera 
conştiinţa, cât şi pentru că altfel nu ştia cum avea să țină 
minte tot. 

Ar fi trebuit să-i spună adevărul lui Edward. Fusese pe 
cale să facă asta, sincer, dar apoi colonelul Stubbs revenise 
cu doctorul. Sub nici o formă nu avea să se confeseze cu o 
asemenea audiență. Cu siguranţă ar fi fost azvârlită afară 
din spital, şi Edward încă avea nevoie de ea. 

Ea încă avea nevoie de el. 

Era singură într-un ţinut bizar. Aproape că nu mai avea 
resurse. Şi acum, că motivul pentru care rezistase se 
trezise, putea, în cele din urmă, să recunoască faţă de ea 
însăși — era îngrozitor de speriată. 

Dacă Edward ar alunga-o, ar fi curând pe străzi. Nu avea 
de ales decât să se întoarcă în Anglia şi nu putea face asta, 


nu fără a descoperi ce se întâmplase cu fratele ei. 


Sacrificase prea multe pentru a face această călătorie. Îi 
trebuise fiecare dram de curaj. Nu putea renunţa acum. 

Dar cum putea continua să-l mintă? Edward Rokesby 
era un om bun. Nu merita să se profite de el într-o 
manieră atât de neruşinată. Mai mult, era cel mai apropiat 
prieten al lui Thomas. Cei doi bărbaţi se cunoscuseră când 
intraseră în armată, şi, în calitate de ofițeri ai aceluiaşi 
regiment, fuseseră trimişi în America de Nord în acelaşi 
timp. Din câte ştia Cecilia, de-atunci înainte serviseră în 
armată împreună. 

Ştia că Edward era binevoitor față de ea. Dacă îi spunea 
adevărul, cu siguranţă ar înțelege de ce minţise. Ar dori să 
o ajute. Sau nu? 

Dar asta nu avea nici o importanţă. Sau, în cel mai bun 
caz, putea fi amânată până a doua zi. Devil's Head era chiar 
în capătul străzii, şi odată cu acel loc venea şi promisiunea 
unui pat cald şi a unei mese îndestulătoare. Cu siguranţă, 
merita măcar atât. 

Obiectivul zilei: Nu te simţi vinovată! Cel puţin, nu 
pentru că mănânci o masă adecvată. 

- Aproape am ajuns, spuse locotenentul cu un zâmbet. 

Cecilia încuviinţă din cap. New Yorkul era un loc atât de 
ciudat! Conform spuselor femeii care conducea pensiunea 
în care stătuse, erau mai mult de 20 000 de oameni 
înghesuiți în ceea ce nu era un teritoriu foarte mare în 
partea de sud a insulei Manhattan. Cecilia nu era sigură de 
cât de numeroasă fusese populaţia înainte de război, dar i 
se spusese că cifra crescuse odată cu preluarea controlului 
de către britanici şi transformarea orașului în centru de 
comandă. Soldați îmbrăcaţi în uniforme roşii erau peste 
tot, şi toate clădirile disponibile erau folosite pentru 


găzduirea lor. Susţinătorii Congresului Continental 


părăsiseră de mult orașul, dar fuseseră înlocuiţi de 
refugiaţi loialiști, care fugiseră din coloniile învecinate în 
căutarea protecţiei britanice. 

Dar imaginea cea mai bizară - pentru Cecilia, cel 
puţin - o reprezentau negrii. Nu mai văzuse niciodată 
persoane cu pielea atât de închisă la culoare și fusese 
uimită de cât de mulți erau în zbuciumatul port al 
oraşului. 

- Sclavi fugari, spuse locotenentul, urmând privirea 
Ceciliei spre bărbatul cu piele închisă la culoare care ieşea 
din fierăria de vizavi. 

— Mă scuzaţi? 

- Au venit aici cu sutele, continuă locotenentul ridicând 
din umeri. Generalul Clinton i-a eliberat pe toţi luna 
trecută, dar nimeni din teritoriile patrioților nu respectă 
ordinul, așa că sclavii lor au fugit la noi, adăugă el 
încruntându-se. Sincer să fiu, nu sunt sigur că avem loc 
pentru ei. Dar nu poţi învinui un om că vrea să fie liber. 

- Nu, şopti Cecilia, uitându-se înapoi peste umăr. 

Când se întoarse spre locotenent, acesta era deja la 
intrarea hanului Devils Head. 

- Am ajuns, spuse el, deschizând uşa pentru ea. 

- Mulţumesc, zise ea şi intră, dându-se apoi laoparte din 
calea lui pentru ca acesta să-l repereze pe hangiu. 
Strângându-şi mica valiză în faţa ei, Cecilia se uită la 
camera principală a hanului şi la spaţiul public. Semăna 
foarte mult cu hanurile britanice - slab luminat, un pic 
cam aglomerat şi cu pete lipicioase pe jos, despre care 
Cecilia alese să creadă că erau urme de bere. O femeie 
tânără și durdulie se mișca încet printre mese, aşezând cu 
dexteritate halbe cu o mână, în timp ce cu cealaltă strângea 


vesela. Din spatele barului, un bărbat cu o mustață zbârlită 


cânta la scripcă pe un butoi, înjurând atunci când părea că 
se blochează. 

S-ar fi simţit ca acasă dacă nu ar fi fost toate scaunele 
ocupate de soldaţi îmbrăcaţi în uniformă roşie. 

Erau câteva doamne printre ei, și, din felul în care erau 
îmbrăcate și după cum se purtau, Cecilia se gândi că erau 
respectabile. Poate erau soțiile ofiţerilor? Auzise că unele 
femei veniseră cu soţii lor în Lumea Nouă. Se gândea că 
era una dintre ele acum, cel puţin pentru încă o zi. 

- Domnișoară Harcourt! 

Uimită, Cecilia se întoarse spre o masă din mijlocul 
încăperii. Unul dintre soldaţi - un bărbat de vârstă 
mijlocie, cu părul castaniu rar — se ridică. 

- Domnișoară Harcourt, repetă el. Ce surpriză să vă văd 
aici! 

Ea rămase cu gura deschisă. Îl cunoştea pe acest bărbat. 
Îl detesta pe acest bărbat. Era prima persoană pe care o 
contactase în căutarea lui Thomas, și fusese, dintre toţi, cel 
care o tratase cel mai de sus şi nu o ajutase deloc. 

- Domnule maior Wilkins, spuse ea, făcând o reverență 
de politețe chiar dacă mintea îi zumzăia de neliniște. Şi 
mai multe minciuni. Trebuia să inventeze și mai multe 
minciuni, şi repede. 

- Sunteţi bine? o întrebă el cu caracteristica-i voce 
tăioasă. 

- Sunt, spuse ea şi se uită spre locotenent, care acum 
vorbea cu un alt soldat. Multumesc de întrebare! 

— Am presupus că vă pregătiți călătoria spre Anglia. 

- Doamnă Rokesby! Ah, aici erați! 

„Salvată de tânărul locotenent, se gândi Cecilia 
recunoscătoare. Acesta reveni alături de ea, cu o cheie 


mare din alamă în mână. 


- Am vorbit cu hangiul, spuse el, și cu... 

- Doamna Rokesby? interveni maiorul Wilkins. 

Locotenentul deveni foarte atent când îl văzu pe maior. 

- Domnule, spuse el. 

- Tocmai v-a spus doamna Rokesby? întrebă Wilkins, 
ignorându-l pe locotenent. 

- Nu așa vă numiţi? întrebă locotenentul. 

Cecilia se lupta cu ghearele care parcă îi strângeau 
inima. 

- Eu... 

- Credeam că sunteţi necăsătorită, spuse maiorul 
întorcându-se către ea, încruntat. 

- Eram, îi scăpă ei. Adică... La naiba, asta nu avea să 
țină. Nu se putea să se fi căsătorit în ultimele trei zile. Am 
fost. Acum ceva timp. Am fost necăsătorită. Cu toții am 
fost. Adică dacă cineva este căsătorit acum, cândva a 
fost... 

Nici măcar nu se mai chinui să termine. Dumnezeule, 
părea cea mai mare fraieră. Le crea femeilor din întreaga 
lume o reputaţie proastă. 

- Doamna Rokesby este căsătorită cu căpitanul Rokesby, 
îi veni în ajutor locotenentul. 

- Căpitanul Edward Rokesby? întrebă maiorul Wilkins 
şi se întoarse către ea cu o expresie fulgerătoare. 

Cecilia încuviinţă din cap. Din câte ştia ea, nu mai era 
un alt căpitan Rokesby, dar, cum deja minţea în legătură cu 
situaţia ei, consideră de cuviinţă să nu facă un comentariu 
ironic. 

- De ce na... spuse el și îşi drese vocea. Vă rog să mă 
scuzaţi! De ce nu aţi spus așa? 

Cecilia își aminti discuţia pe care o avusese cu Edward. 


„Rămâi la minciunile mici“, îşi reaminti ea. 


- Încercam să aflu detalii despre fratele meu, îi explică 
ea. Părea relația mai importantă. 

Maiorul se uită la ea de parcă îşi pierduse minţile. 
Cecilia ştia foarte bine la ce se gândea. Edward Rokesby 
era fiul unui conte. Ar trebui să fie o fraieră să nu se 
folosească de acea legătură. 

Urmă o tăcere apăsătoare, timp în care maiorul reveni la 
o expresie mai aproape de ceea ce se cuvenea. 

- Am fost foarte bucuros să aflu că soțul dumneavoastră 
a revenit la New York, spuse el dregându-și vocea, dar se 
încruntă un pic suspicios. A lipsit ceva vreme, nu-i așa? 

Asta voia să însemne: De ce nu îl căuta pe soțul ei? 

- Deja ştiam despre întoarcerea lui în siguranţă când am 
venit la dumneavoastră în legătură cu Thomas, spuse 
Cecilia, simțind cum se zbârleşte. 

Nu era adevărat, dar el nu trebuia să ştie asta. 

- Înţeleg. Avu bunul-simţ să pară un pic ruşinat. Vă rog 
să mă scuzaţi! 

Cecilia înclină regal din cap, genul de gest care, se gândi 
ea, putea fi folosit de o contesă. Sau de nora unei contese. 

- Voi face cercetări suplimentare în legătură cu fratele 
dumneavoastră, spuse maiorul Wilkins, dregându-și 
vocea. 

- Suplimentare? repetă Cecilia. 

Avusese impresia că nu făcuse nici un fel de cercetări 
până atunci. 

- Soţul dumneavoastră va ieşi curând din spital? o 
întrebă el, roşind. 

- Mâine. 

- Mâine, spuneţi? 

- Da, răspunse ea încet, abia rezistând să nu spună că 


tocmai zisese asta. 


— Şi veţi sta aici, la Devil's Head? 

- Căpitanul şi doamna Rokesby vor sta în camera 
căpitanului Montby, spuse locotenentul, dorind să ajute. 

- Ah, foarte bine pentru el. Un om bun, un om bun. 

- Şi sper că nu îl deranjăm, spuse Cecilia, uitându-se 
spre mese, întrebându-se dacă bărbatul în cauză era la 
vreuna dintre ele. Aș vrea să-i mulțumesc, dacă este 
posibil. 

- Este încântat să facă asta, spuse maiorul Wilkins, deşi 
nu avea cum să știe asta cu certitudine. 

- Ei bine, zise Cecilia, încercând să nu se uite prea 
insistent la scările despre care presupunea că duceau către 
camera ei. Mi-a părut bine să vă revăd, dar am avut o zi 
foarte lungă. 

- Bineînţeles, spuse maiorul şi se înclină crispat. Voi 
reveni mâine cu veşti. 

- Veţi... reveni? 

- Cu veşti despre fratele dumneavoastră. Sau, dacă nu 
asta, măcar cu rezultatul cercetărilor noastre. 

- Mulţumesc, spuse Cecilia, uimită de amabilitatea lui 
subită. 

- Când anume mâine va veni căpitanul Rokesby? îl 
întrebă maiorul Wilkins pe locotenent. 

Serios? Îl întreba pe locotenent? 

- Cândva în jurul după-amiezii, spuse Cecilia tăios, deşi 
habar nu avea când urma să se ducă să-l ia. Este puţin 
probabil ca locotenentul să cunoască foarte multe detalii, 
adăugă după ce aşteptă ca maiorul Wilkins să se întoarcă 
spre ea. 

- Are dreptate, adăugă bucuros locotenentul. Am primit 
ordin să o însoțesc pe doamna Rokesby la noua sa 


locuință. Mâine mă întorc în Harlem. 


Cecilia îi zâmbi fad maiorului Wilkins. 

- Bineînţeles, spuse morocănos maiorul. Vă rog să mă 
scuzaţi, doamnă Rokesby! 

- Nu vă faceţi probleme, răspunse Cecilia. Oricât de 
mult ar fi vrut să-l plesnească pe maior, ştia că nu își putea 
permite să-l îndepărteze. Nu era sigură de cum ar fi putut- 
o ajuta, dar părea că se ocupa de evidența soldaţilor 
încartiruiţi în apropiere. 

- Veţi fi aici, împreună cu căpitanul Rokesby, la 17.30? o 
întrebă el. 

- Dacă veniţi cu veşti despre fratele meu, spuse ea 
uitându-se drept în ochii lui, atunci da, cu siguranță vom fi 
aici. 

- Prea bine. Vă doresc o seară bună, doamnă, spuse 
maiorul înclinându-și ușor bărbia. Locotenente, spuse apoi 
către bărbatul care o însoțea. 

Maiorul Wilkins se întoarse la masa sa, lăsând-o pe 
Cecilia cu locotenentul. 

- Aproape că am uitat, spuse acesta ușurat. Cheia 
dumneavoastră. 

- Mulţumesc, zise Cecilia, luând cheia de la el şi 
răsucind-o în palmă. 

- Camera 12, adăugă locotenentul. 

- Da, spuse Cecilia, uitându-se la cifra mare 12 de pe 
metal. Mă duc singură sus. 

Locotenentul se înclină recunoscător; era tânăr și vizibil 
stânjenit de ideea de a însoţi o doamnă în camera ei, chiar 
şi una căsătorită, aşa cum era ea. 

Căsătorită. Dumnezeule! Cum avea să iasă din plasa asta 
de minciuni? Şi, poate mai important, când? Nu avea să fie 
în ziua următoare. Poate că pretinsese că era soţia lui 


Edward ca să poată rămâne alături de el și să-l îngrijească, 


A . 


dar era clar - şi îngrozitor - că soția căpitanului Rokesby 
avea mult mai multă trecere în fața maiorului Wilkins 
decât umila domnişoară Harcourt. 

Cecilia ştia că îi datora lui Edward să termine farsa asta 
cât mai curând posibil, dar atârna în balanță soarta fratelui 
ei. 

Avea să îi spună adevărul. Evident. 

În cele din urmă. 

Doar că nu o putea face în ziua următoare. A doua zi 
trebuia să fie doamna Rokesby. Şi după aceea... 

Cecilia oftă în timp ce băgă cheia în ușa camerei și o 
răsuci. Se temea că avea să fie nevoie să fie doamna 
Rokesby până când urma să îl găsească pe fratele ei. 

- lartă-mă, şopti ea. 


Va trebui să fie suficient. 


Edward avea intenţia de a fi în picioare, în uniformă și 
gata de plecare când Cecilia veni la spital în ziua 
următoare. În schimb, era în pat, purtând aceeaşi cămaşă 
de-nici-nu-știa-când şi dormind atât de profund, încât 
Cecilia se gândi că intrase din nou în comă. 

- Edward, îi auzi el vocea ca prin vis. Edward? 

El mormăi ceva. Sau poate bombăni ceva. Nu era sigur 
care era diferența. Atitudinea, probabil. 

- Oh, slavă Domnului! şopti ea, şi el o simţi mai degrabă 
decât o auzi așezându-se pe scaunul de lângă patul său. 

Probabil ar trebui să se trezească. 

Poate că şi-ar deschide ochii şi şi-ar aminti totul. Ar fi 
iunie, și ar avea sens să fie iunie. Ar fi căsătorit, şi chiar și 
asta ar avea sens, mai ales dacă și-ar aminti cum se simte 


să o sărute. 


Pentru că ar vrea cu-adevărat să o sărute. Doar la asta se 
gândise cu o seară în urmă. Sau aproape doar la asta. Era 
la fel de desfrânat ca oricare alt bărbat, mai ales că acum 
era căsătorit cu Cecilia Harcourt, dar avea şi un simţ 
olfactiv foarte dezvoltat, şi tot ce voia el era să facă o baie. 

Dumnezeu să-l ajute, puţea. 

Stătu nemișcat timp de câteva minute, odihnindu-şi 
mintea în spatele ochilor închiși. Era ceva mai degrabă 
plăcut în legătură cu faptul că stătea nemișcat. Nu trebuia 
să facă nimic altceva decât să gândească. Nu își putea 
aminti când se bucurase ultima dată de un asemenea lux. 

Şi, da, era conştient că nu îşi putea aminti nimic din 
ultimele trei luni şi mai bine. Cu toate astea, era destul de 
convins că nu şi le petrecuse analizându-și liniștit 
gândurile, ascultând sunetele înăbușite ale soției sale aflate 
lângă el. Îi fuseseră reamintite acele momente în ziua 
anterioară, cele chiar de dinainte de a deschide ochii. Şi 
atunci o auzise cum respira. Cu toate acestea, era diferit, 
acum că ştia cine era. Suna la fel, dar era diferit. 

Sincer, era ciudat. Nu ar fi crezut vreodată că avea să fie 
mulțumit să stea întins în pat şi să asculte cum respiră o 
femeie. Cu toate astea, ofta prea des pentru placul lui. Era 
obosită. Poate îngrijorată. Probabil ambele. 

Ar trebui să-i spună că era treaz. Era timpul. 

- Ce treabă am eu cu tine? o auzi el apoi șoptind. 

- Cu mine? întrebă el deschizând ochii, pentru că, 
sincer, nu mai putea rezista. 

Ea tresări, sărind atât de sus de pe scaun, încât era de 
mirare că nu atinse tavanul. 

Edward începu să râdă. Un râs profund, care îi provocă 


dureri de coaste și care îi strângea plămânii, şi, chiar în 


timp ce Cecilia se uita la el, cu mâna în dreptul inimii care, 
evident, îi bătea cu putere, râdea şi râdea. 

Și, exact ca mai înainte, ştia că era ceva ce nu mai făcuse 
de mult timp. 

-— Frai treaz, îl acuză soţia lui. 

- Nu eram, spuse el, dar apoi cineva a început să-mi 
şoptească numele. 

- Asta a fost cu secole în urmă. 

El ridică din umeri, fără să-i pară rău. 

- Arăţi mai bine azi, spuse ea. 

EI ridică din sprâncene, uimit. 

- Un pic mai puţin... pământiu. 

Se hotări că era recunoscător că nimeni nu îi dăduse o 
oglindă. 

- Trebuie să mă bărbieresc, spuse el, frecându-și bărbia. 
De câte zile este barba asta? De cel puţin două săptămâni. 
Probabil mai aproape de trei. Se încruntă. 

- Ce s-a întâmplat? îl întrebă ea. 

- Ştie cineva cât timp am fost inconştient? 

- Nu cred, răspunse ea, clătinând din cap. Nimeni nu 
ştie cât timp ai fost inconştient înainte de a fi găsit, dar nu 
cred că foarte mult. Au spus că rana de la cap era 
proaspătă. 

Fl scânci. „Proaspăt“ era genul de cuvânt pe care cineva 
îl folosea când se referea la căpşune, nu la cranii. 

— Aşa că probabil nu mai mult de opt zile, conchise ea. 
De ce? 

- Barba mea, spus el. A trecut cu mult peste o 
săptămână de când m-am bărbierit ultima oară. 

- Nu sunt sigură ce înseamnă asta, spuse ea în cele din 
urmă, după ce se uită o clipă la el. 


- Nici eu, recunoscu el. Dar merită notat acest aspect. 


— Ai valet? 

Fl se uită lung la ea. 

- Nu te uita așa la mine! Ştiu foarte bine că mulţi ofițeri 
călătoresc cu un servitor. 

- Eu, nu. 

- Probabil îţi este foarte foame, spuse Cecilia după 
câteva clipe. Ți-am dat un pic de supă, dar asta a fost tot. 

Edward îşi puse o mână pe abdomen. Oasele bazinului 
erau clar mai proeminente decât fuseseră vreodată din 
copilărie şi până acum. 

— Se pare că am slăbit. 

— Ai mâncat ieri, după ce am plecat? 

- Nu mult. Eram lihnit, dar apoi nu m-am simţit bine. 

- Nu am apucat să-ţi spun ieri, zise ea clătinând din cap 
şi uitându-se la mâinile ei, dar mi-am permis să-i scriu 
familiei tale. 

Familia lui. Dumnezeule! Nici măcar nu se gândise la 
cei dragi. 

Privirile li se întâlniră. 

- Au fost informaţi că ai dispărut, îi explică ea. 
Generalul Garth le-a scris acum câteva luni. 

Edward îşi puse o mână pe față, acoperindu-și ochii. 
Abia şi-o putea imagina pe mama sa. Nu se putea să fi 
primit vestea bine. 

- Le-am scris că ai fost rănit, dar nu am intrat în detalii, 
spuse ea. M-am gândit că cel mai important este să ştie că 
ai fost găsit. 

- Găsit, repetă Edward. 

Cuvântul era potrivit. Nu se întorsese, nici nu scăpase. 
În schimb, fusese găsit lângă Kips Bay. Numai naiba ştia 


cum ajunsese acolo. 


- Când ai sosit în New York? o întrebă el dintr-odată, 
Mai bine să pună întrebări în legătură cu ceea ce nu ştia 
decât să agonizeze întrebându-se ce nu își amintea. 

— Acum aproape două săptămâni, spuse ea. 

— Ai venit să mă cauţi? 

- Nu, recunoscu ea. Nu am... adică, nu aș fi fost atât de 
nebună să traversez oceanul căutând un bărbat care era 
dispărut. 

- ŞI, cu toate astea, iată-te aici! 

- Thomas era rănit, îi reaminti ea. Avea nevoie de mine. 

- Deci ai venit pentru fratele tău, spuse el. 

Ea se uită la el cu o privire sinceră, directă, ca şi cum se 
întreba dacă acesta era un interogatoriu. 

- Mi s-a spus că îl voi găsi în spital. 

— Spre deosebire de mine. 

- Ei bine, da, spuse ea, mușcându-și buza de jos. Nu 
ştiam, adică... nu ştiam că dispăruseși. 

- Generalul Garth nu ţi-a scris? 

- Nu cred că ştia despre căsătorie, spuse ea clătinând din 
cap. 

- Deci... stai! Închise ochii strâns, apoi îi deschise. Se 
simţea foarte agitat, dar ceva nu avea sens. Cronologia nu 
se potrivea. Ne-am căsătorit aici? Nu, nu am fi putut face 
asta. Nu dacă lipseam. 

- A fost... a fost o căsătorie prin intermediari, spuse ea 
şi se înroşi, ca şi cum părea aproape stânjenită să 
recunoască asta. 

- M-am căsătorit cu tine prin intermediari? întrebă el, 
confuz. 

- Așa a vrut Thomas, bombăni ea. 


— Este măcar legal? 


Ea făcu ochii mari dintr-odată, şi el se simţi imediat ca 
un tiran. Femeia aceasta avusese grijă de el timp de trei 
zile cât timp fusese în comă, și iată cum el insinua că era 
posibil ca nici măcar să nu fie căsătoriți. Nu merita o 
asemenea lipsă de respect. 

- Uită că am întrebat, spuse el repede. Putem să 
lămurim toate astea mai târziu. 

Ea încuviinţă din cap recunoscătoare, apoi căscă. 

- Te-ai odihnit ieri? o întrebă el. 

- Cred ca asta este ceea ce trebuie să întreb eu, zise ea şi 
afişă cel mai mic - și mai obosit — zâmbet cu putință. 

- Din ce înţeleg, continuă el cu o expresie îngrijorată, nu 
am făcut nimic altceva decât să mă odihnesc zilele astea. 

Fa înclină capul, aprobându-l în liniște. 

- Nu mi-ai răspuns la întrebare, îi reaminti el. Te-ai 
odihnit? 

- Un pic. Prefer să mă gândesc că nu mai am 
antrenament. Şi a fost o cameră bizară. O şuviță de păr i se 
desprinse din coafură, şi ea se încruntă înainte de a o da pe 
după ureche. Mereu îmi este greu să mă odihnesc în 
primele zile în locuri necunoscute. 

- Atunci aș putea pune pariu că nu te-ai mai odihnit de 
săptămâni bune. 

- De fapt, răspunse ea zâmbind, am dormit foarte bine 
pe vas. Mi-a plăcut să mă legene. 

- Sunt invidios. Eu mi-am petrecut cea mai mare parte a 
timpului vărsându-mi matele. 

— Îmi pare rău, zise înăbușindu-şi un zâmbet. 

- Doar fii recunoscătoare că nu ai fost acolo. Nu aş fi 
fost aşa o partidă bună de căsătorie. Deşi nu sunt un 
premiu acum, continuă el. 

- Oh, nu fi... 


- Nespălat, nebărbierit... 

- Edward... 

- Urât mirositor, spuse el și aşteptă. Văd că nu mă 
contrazici aici. 

- Ai un anumit, ah, miros. 

- Şi nu uita că-mi lipseşte o mică parte din minte. 

- Nu ar trebui să spui asemenea lucruri, zise ea 
încordându-se. 

- Dacă nu reuşesc să râd de situaţie, va trebui să plâng, 
spuse el cu voce lejeră, dar uitându-se direct în ochii ei. 

Ea încremeni. 

- La figurat vorbind, spuse el, făcându-i-se milă de ea. 
Nu trebuie să-ți faci griji. Nu voi izbucni în lacrimi. 

- Dacă ai face asta, spuse ea cu poticniri, nu te-aș 
desconsidera. Aș... aş... 

- Ai avea grijă de mine? Mi-ai îngriji rănile? Ai usca 
râurile sărate ale lacrimilor mele? 

Rămase cu gura căscată, însă nu pentru că era şocată, ci 
mai degrabă uimită, credea el. 

- Nu mi-am dat seama că te împaci atât de bine cu 
sarcasmul, spuse ea. 

- Nu sunt sigur că o fac, răspunse el ridicând din umeri. 

Se îndreptă un pic în timp ce se gândea la asta, 
încruntându-se până când trei linii i se formară în centrul 
frunţii. Nu se mişcă preţ de câteva secunde și, abia când 
simţi un val de aer cald pe buze, conştientiză că îşi ţinuse 
respiraţia. 

— Pare că mă analizezi, spuse el. 

- Este foarte interesant, spuse ea, fără a nega afirmaţia 
lui, ce îți aminteşti şi ce nu îţi amintești. 

— Îmi este greu să o consider o misiune academică, zise 


el fără resentimente, dar, te rog, tu ar trebui să o faci. Orice 


progres va fi binevenit. 

- "Ţi-ai mai amintit ceva nou? întrebă ea foindu-se pe 
scaun. 

- De ieri? 

Ea încuviinţă din cap. 

- Nu. Cel puţin, nu cred. Este dificil de spus, când nu 
îmi amintesc ce nu îmi amintesc. Nici măcar nu sunt sigur 
unde începe golul de memorie. 

- Ți-am spus că ai plecat în Connecticut la începutul lui 
martie, zise ea şi își înclină capul într-o parte, şi acea şuviţă 
rebelă de păr îi căzu din nou. Îţi aminteșşti asta? 

- Nu, spuse el după ce se gândi un moment. Îmi 
amintesc vag că mi s-a zis să mă duc sau mai degrabă că 
urma să mi se spună să mă duc... Se frecă cu palma la 
unul din ochi. Ce însemna asta? Se uită în sus la Cecilia. 
Cu toate astea, nu știu de ce. 

- Îţi vei aduce aminte în cele din urmă, spuse ea. 
Doctorul a zis că, atunci când capul este lovit, creierul are 
nevoie de timp pentru a se reface. 

Fl se încruntă. 

- Înainte de a te trezi, îl lămuri ea. 

- Ah! 

- Te doare? îl întrebă ea, întinzându-se stângaci spre 
rana lui, după ce stătură tăcuţi timp de câteva momente. 

— Ca dracu. 

- Îţi pot aduce laudanum, spuse ea, dând să se ridice. 

- Nu, spuse el repede. Mulţumesc! Aș vrea, mai degrabă, 
să am mintea limpede. Apoi își dădu seama cât de ridicol 
suna asta, având în vedere situaţia. Sau cel puţin să-mi 
amintesc evenimentele ultimei zile, adăugă el. 

Ea îşi tinu buzele strâns lipite. 


- Haide, râzi! 


- Chiar nu ar trebui. 

Dar râse. Doar un pic. Şi sunetul râsului ei era minunat. 
Apoi căscă. 

- Dormi, o îndemnă el. 

- Oh, nu aş putea. Abia am ajuns aici. 

- Nu te voi spune. 

Ea se uită lung la el. 

- Cui i-ai putea spune? 

- Ai dreptate, admise el. Dar, chiar și așa, tot ai nevoie 
să dormi. 

- Voi putea dormi la noapte, zise ea foindu-se un pic pe 
scaun, încercând să se aşeze confortabil. Doar îmi voi 
odihni ochii pentru câteva clipe. 

EI chicoti. 

- Nu râde de mine, îl avertiză ea. 

- Sau ce? Nici măcar nu ai avea timp să reacționezi. 

- Am reflexe remarcabile, replică ea deschizând ochii. 

Edward chicoti din nou, uitându-se în timp ce ea 
închise iar ochii și se relaxă, căscând şi de data aceasta nici 
măcar nemaiîncercând să se ascundă. 

Asta însemna să fii căsătorit? Să poţi căsca fără jenă? 
Dacă da, Edward credea că instituţia căsătoriei avea multe 
calități. 

Se uită la ea în timp ce „îşi odihnea ochii. Era chiar 
încântătoare. Thomas spusese că sora lui era drăguță, dar 
în felul acela degajat, frățesc. Vedea ceea ce Edward 
presupunea că vedea el la propria soră, Mary: o faţă 
drăguță, cu tot ce trebuia la locul său. Thomas nu ar fi 
văzut niciodată, de exemplu, că genele Ceciliei aveau o 
nuanță mai închisă decât cea a părului ei sau că, atunci 
când avea ochii închiși, sprâncenele formau două arce 


delicate, aproape precum două părți ale unei luni argintii. 


Avea buzele pline, deşi nu sub forma aceea de boboc de 
trandafir după care erau înnebuniţi poeţii. Când dormea, 
buzele nu prea se atingeau, și își putea imagina susurul 
care trecea printre ele. 

- Crezi că vei putea să vii la Devils Head în după- 
amiaza asta? îl întrebă ea. 

- Credeam că dormi. 

- Ți-am spus, doar îmi odihnesc ochii. 

Nu minţea cu asta. Doar ridica un pic din pleoape în 
timp ce vorbea. 

- Ar trebui să pot, spuse el. Doctorul vrea să mă mai 
vadă o dată înainte de a pleca. Să înţeleg că este acceptabilă 
camera? 

- Este posibil să ţi se pară mică, spuse ea clătinând din 
cap, cu ochii tot închiși. 

- Dar ţie, nu? 

- Nu am nevoie de spații mari. 

- Nici eu. 

- Îmi pare rău! Nu am vrut să sugerez că ai avea nevoie. 

- Am dormit multe nopţi dormind în condiţii austere. 
Orice cameră cu un pat va fi un lux. Ei bine, cu excepţia 
acesteia, cred, spuse el. Băncile bisericii fuseseră mutate la 
perete şi bărbaţii zăceau într-o adunătură pestriță de paturi 
de campanie şi paturi normale. Câţiva erau pe jos. 

- Este deprimant, spuse ea încet. 

Fl încuviință din cap. Ar trebui să fie recunoscător. Era 
întreg. Poate că era slăbit, dar se putea vindeca. Alţii din 
acea încăpere nu erau la fel de norocoşi. 

Dar, cu toate astea, voia să plece. 

- Îmi este foame, spuse el dintr-odată. 

Ea înălță capul, și el descoperi că îi plăcea surprinderea 


din ochii ei uimiţi. 


- Dacă doctorul doreşte să mă vadă, poate să... Edward 
îşi drese vocea. Mă poate găsi la Devil's Head. 

— Eşti sigur? întrebă ea, cu o privire îngrijorată. Nu aş 
vrea.... 

El o întrerupse făcând semn spre un maldăr de haine - 
roşii şi decolorate — de pe o bancă din apropiere. 

— Cred că aceea este uniforma mea. Eşti amabilă să o 
iei? 

- Dar doctorul... 

- Sau o voi face singur şi, te avertizez, sunt complet 
dezbrăcat pe sub această cămașă. 

Ea se înroşi — nu la fel de roşie precum nuanţa hainei 
lui, dar surprinzător de aproape -—, şi dintr-odată el se 
gândi: „O căsătorie prin intermediari“. 

El: Câteva luni în Connecticut. 

Ea: Două săptămâni în New York. 

Nici nu era de mirare că nu îi recunoscuse faţa. Nu o 
mai văzuse vreodată. 

Căsătoria lor? 


Nu fusese niciodată consumată. 


Capitolul 4 


Locotenentul Rokesby nu este deloc insuportabil. De 
fapt, este chiar un tip de treabă. Cred că ți-ar plăcea de 
el. Este din Kent și este, practic, logodit cu vecina lui. 

I-am arătat portretul cu tine. A spus că ești foarte 
drăguță. 


de la Thomas Harcourt către sora lui, Cecilia 


Edward insistase să se îmbrace singur, aşa că Cecilia 
profitase de acest timp pentru a se duce afară și a găsi ceva 
de mâncare. Petrecuse cea mai mare parte a săptămânii în 
acest cartier şi ştia fiecare magazin de pe stradă. Cea mai 
economică opţiune - şi, prin urmare, alegerea ei 
obișnuită — erau chiflele cu stafide de la doamna Mather. 
Erau destul de gustoase, deşi ea suspecta că preţul lor 
scăzut se datora faptului că nu erau mai mult de trei stafide 
la o chiflă. 

Domnul Lowell, un pic mai departe pe stradă, vindea 
chifle Chelsea adevărate, cu cocă răsucită și scorţişoară. 
Cecilia nu îi numărase niciodată stafidele; mâncase una 
singură, veche de o zi, şi o devorase mult prea repede 
pentru a putea face şi altceva în afară de a geme de plăcere 
în vreme ce glazura zaharoasă i se topea pe limbă. 

Dar după colț - acolo se găsea magazinul domnului 
Rooijakkers, brutarul olandez. Cecilia intrase în magazin o 


singură dată; fusese de ajuns pentru a vedea că (a) nu îşi 


permitea produsele lui şi (b) dacă și le-ar permite, ar fi cât 
casa într-o clipă. 

Cu toate acestea, dacă exista un timp potrivit pentru 
extravaganţe, cu siguranţă aceasta era ziua, cu Edward care 
se trezise şi se simţea mai bine. Cecilia avea două monede 
în buzunar, suficiente pentru o trataţie bună, și nu trebuia 
să-și mai facă griji pentru plata camerei sale la pensiune. 
Se gândea că ar trebui să facă economii - numai 
Dumnezeu ştia unde avea să fie în săptămânile ce 
urmau —, dar nu se putea abţine de la cheltuieli. Nu azi. 

Deschise uşa, zâmbind când auzi sunetul clopoţelului de 
deasupra, şi apoi oftă de plăcere simțind mirosul 
dumnezeiesc ce o întâmpină, venind dinspre bucătăria din 
spate. 

- Vă pot ajuta? întrebă femeia cu părul roșcat care stătea 
în spatele tejghelei. 

Probabil era cu câțiva ani mai mare decât Cecilia şi 
vorbea cu un uşor accent, pe care Cecilia nu l-ar fi putut 
identifica dacă nu ar fi ştiut deja că proprietarii erau din 
Olanda. 

- Da, vă mulțumesc, aş dori o pâine rotundă, vă rog, 
spuse Cecilia, îndreptându-se spre un şir de trei bucăţi 
rotunde şi drăguţe aşezate pe un raft, cu o crustă aurie 
pestriță care nu semăna cu nimic din ce văzuse acasă. 
Toate au același preţ? 

- Aveau, dar acum, că aţi întrebat, cea din dreapta pare 
un pic mai mică, spuse femeia înclinându-şi capul într-o 
parte. O puteţi avea cu o jumătate de penny mai puțin. 

- De la ce este mirosul acesta delicios? întrebă Cecilia, 
gândindu-se unde s-ar fi putut duce pentru a cumpăra unt 


şi brânză ca să le mănânce cu pâinea. 


- Speculaas. Proaspăt copţi. Nu aţi încercat niciodată 
vreunul? întrebă femeia luminându-se la faţă. 

Cecilia clătină din cap. Îi era atât de foame. Avusese, 
într-un final, o masă decentă cu o seară în urmă, dar 
păruse doar să-i amintească stomacului ei cât de rău îl 
tratase. Şi, cu toate că friptura şi plăcinta cu rinichi de la 
Devils Head fuseseră bune, Cecilia cu siguranță poftea la 
ceva dulce. 

- Am rupt unul când i-am luat de pe tavă, spuse femeia. 
Vi-l dau gratis. 

- Oh, nu, nu aş putea... 

- Nu aţi gustat niciodată unul, spuse femeia, făcând un 
semn cu mâna. Nu vă pot cere bani ca să încercaţi. 

- De fapt, aţi putea, spuse Cecilia zâmbind, dar nu mă 
voi mai contrazice cu dumneavoastră. 

- Nu v-am mai văzut în magazin până acum, spuse 
femeia peste umăr, în timp ce se îndrepta spre bucătărie. 

- Am mai venit o dată, zise Cecilia, fără a spune că nu 
cumpărase nimic. Săptămâna trecută. Era un domn mai în 
vârstă aici. 

— Tatăl meu, zise femeia. 

- Atunci dumneavoastră sunteți domnişoara Rooey... 
ăăă... Roojak... Dumnezeule, cum se pronunţă? 

- Rooijakkers, spuse femeia zâmbind în timp ce se 
întorcea. Dar, de fapt, sunt doamna Leverett. 

- Slavă Domnului! spuse Cecilia cu un zâmbet ce îi 
träda uşurarea. Ştiu că tocmai mi-aţi spus numele, dar nu 
cred că aș putea să-l pronunt. 

- I-am spus adesea soțului meu că ăsta este motivul 
pentru care m-am căsătorit cu el, glumi doamna Leverett. 

Cecilia râse până când își dădu seama că şi ea se legase 


de soțul ei pentru numele lui. Cu toate acestea, în cazul ei, 


era pentru ca maiorul Wilkins să-şi facă naibii treaba. 

- Olandeza nu este o limbă uşoară, spuse doamna 
Leverett, dar, dacă aveţi de gând să staţi mai mult timp în 
New York, aţi putea găsi util să învăţaţi câteva fraze. 

- Nu ştiu cât timp voi sta aici, spuse Cecilia cu 
sinceritate. 

Spera că nu mult. Voia doar să-l găsească pe fratele ei. 

Şi să se asigure că Edward își recăpăta puterile. Nu putea 
pleca sub nici o formă până când nu se asigura că el era în 
siguranţă. 

- Engleza dumneavoastră este excelentă, îi spuse ea 
brutăresei. 

- M-am născut aici. Şi părinții mei la fel, dar vorbim 
olandeza acasă. Poftim, încercaţi! adăugă ea ţinând în 
mână două bucăţi de biscuiţi plați, de culoarea 
caramelului. 

Cecilia îi mulțumi din nou, aranjând bucăţile înapoi în 
forma lor originală înainte de a o ridica pe cea mai mică şi 
de a lua o îmbucătură. 

- Oh, Dumnezeule! Este divin. 

- Vă place, aşadar? întrebă doamna Leverett cu ochii 
mari de plăcere. 

- Cum ar putea să nu îmi placă? 

Avea gust de cardamom, de cuişoare şi de zahăr uşor 
ars. Era un gust complet străin şi, cu toate acestea, o făcea 
să îi fie dor de casă. Poate că era simplul fapt că savura un 
biscuit în vreme ce stătea de vorbă cu cineva. Cecilia 
fusese prea ocupată pentru a-şi da seama că se simțea şi 
singură. 

- Unii dintre ofiţeri spun că sunt prea subțiri şi prea 


sfărâmicioşi, zise doamna Leverett. 


- Sunt nebuni, răspunse Cecilia cu gura cumva plină, 
Deşi, trebuie să spun, ar fi excelenți cu ceai. 

- Nu se găsește uşor, mă tem. 

- Nu, zise Cecilia cu regret. 

Ştiuse asta şi adusese un pic de ceai cu ea, dar nu 
împachetase nici pe-aproape de cât ar fi fost nevoie şi 
terminase două treimi în timpul traversării Atlanticului. În 
ultima săptămână, refolosea frunzele şi înjumătăţea 
porţiile pentru fiecare ceainic. 

- Nu ar trebui să mă plâng, spuse doamna Leverett. Încă 
putem face rost de zahăr, şi acesta este mult mai important 
pentru o brutărie. 

Cecilia încuviință din cap, muşcând din cea de-a doua 
bucată de biscuit. Trebuia să o savureze şi mai mult. 

- Ofițerii beau ceai, continuă doamna Leverett. Nu 
mult, dar mai mult decât oricine altcineva. 

Edward era ofițer. Cecilia nu voia să profite de averea 
lui, dar, dacă putea face rost de niște ceai... 

Se gândi că ar putea să-și dea o bucată din suflet pentru 
o cană bună. 

- Nu aţi spus cum vă cheamă, zise doamna Leverett. 

- Oh, îmi pare rău! Sunt un pic în ceaţă azi. Sunt 
doamna Har... Îmi cer scuze, doamna Rokesby. 

- Proaspăt căsătorită? întrebă cealaltă femeie, zâmbind 
cu un aer de cunoscător. 

- Cam da. Cecilia nu putea explica şi cât însemna acel 
„cam. Soţul meu - încercă să nu se bâlbâie pronunţând 
cuvântul - este ofițer. Căpitan. 

- Am bănuit, remarcă doamna Leverett. Nu ar fi un alt 
motiv pentru a fi aici, în oraşul New York, în mijlocul unui 


război. 


- Este ciudat, mustăci Cecilia. Nu se simte ca şi cum ar 
fi război. Dacă nu aş vedea soldaţii răniţi... Se opri, 
gândindu-se din nou la ce spusese. Poate că nu era 
martoră la luptele propriu-zise în acest avanpost britanic, 
dar semne de luptă şi de lipsuri erau peste tot. Portul era 
plin de vase-închisoare, şi, într-adevăr, când ajunsese vasul 
Ceciliei, fusese avertizată să rămână jos în timp ce treceau 
acestea. 

Mirosul, auzise, era aproape imposibil de suportat. 

- Vă rog să mă scuzați, îi spuse celeilalte femei. Vorbesc 
prostii. Războiul este mai mult decât luptele de pe front. 

Doamna Leverett zâmbi, dar era un zâmbet trist. 
Obosit. 

- Nu trebuie să vă cereţi scuze. A fost relativ linişte aici 
timp de doi ani buni. Să ne rugăm Domnului să rămână 
așa. 

- Într-adevăr, şopti Cecilia. Se uită pe fereastră — nu era 
sigură de ce. Probabil va trebui să plec în curând. Dar, 
înainte, vă rog să îmi dați şase speculaas. Se încruntă, 
făcând nişte calcule în minte. Avea bani suficienți în 
buzunar. Nu, mai bine puneţi doisprezece. 

- Doisprezece? întrebă doamna Leverett cu un zâmbet 
larg. Sper să găsiţi acel ceai. 

- Şi eu sper. Sărbătoresc. Soţul meu - iarăşi cuvântul 
acela — pleacă din spital astăzi. 

- Oh, îmi pare rău! Nu mi-am dat seama. Dar presupun 
că asta înseamnă că este bine. 

- Aproape, spuse Cecilia gândindu-se la Edward, atât de 
slab şi de palid. Nici măcar nu îl văzuse dat jos din pat. 
Încă are nevoie de timp să se odihnească, continuă ea, şi 
să-şi recapete puterea. 


— Cât de norocos este să o aibă pe soţia sa alături! 


Cecilia încuviință din cap, dar i se puse un nod în gât, 
Şi-ar fi dorit să poată să spună că era din cauză că biscuitul 
o făcuse să îi fie sete, dar era aproape sigură că era propria 
conştiinţă. 

- Ştiţi, spuse doamna Leverett, sunt multe lucruri de 
făcut aici, în New York, chiar şi cu războiul atât de 
aproape. Înalta societate încă dă petreceri. Eu nu merg, 
bineînţeles, dar văd din când în când doamne elegante. 

- Serios? întrebă Cecilia uimită. 

- Oh, da. Şi cred că se va juca Macbeth săptămâna 
viitoare la Teatrul John Street. 

- Glumiti! 

- Jur pe cuptoarele tatălui meu, spuse doamna Leverett 
şi ridică o mână. 

Cecilia nu putu să nu râdă. 

- Poate ar trebui să încerc să merg. A trecut ceva vreme 
de când am fost ultima oară la teatru. 

- Nu pot să garantez calitatea producţiei, spuse doamna 
Leverett. Cred că majoritatea rolurilor sunt jucate de 
ofițeri britanici. 

Cecilia încercă să şi-l imagineze pe colonelul Stubbs sau 
pe maiorul Wilkins jucând rolurile. Nu era o imagine 
frumoasă. 

- Sora mea s-a dus când au jucat Othello, continuă 
doamna Leverett. A spus că piesa a fost frumos pusă în 
scenă. 

Dacă astea nu erau laude mincinoase, Cecilia nu știa ce 
altceva erau. Dar nu avea de ales, şi, sincer fie spus, nu avea 
ocazia să-l vadă pe Shakespeare în Derbyshire. Poate avea 
să încerce să se ducă. 

Dacă Edward voia. 


Dacă erau în continuare „căsătoriţi“. 


Cecilia oftă. 

— Aţi spus ceva? 

Cecilia clătină din cap, dar probabil că era o întrebare 
retorică, pentru că doamna Leverett deja împacheta 
biscuiţii într-o cârpă. 

- Mă tem că nu avem hârtie, spuse ea cu o expresie 
spăsită. Precum ceaiul, se găseşte greu. 

- Înseamnă că va trebui să revin să vă înapoiez cârpa, 
zise Cecilia. Fu sunt Cecilia, adăugă ea când îşi dădu 
seama de cât de fericită o făcea asta - doar gândul de a 
schimba un salut cu o femeie de vârstă cu ea. 

— Beatrix, spuse cealaltă femeie. 

- Mă bucur foarte tare că te-am cunoscut, spuse Cecilia. 
Și mulțumesc pentru... Nu, stai! Cum spun „Mulţumesc“ 
în olandeză? 

- Dank u, zise Beatrix zâmbind larg. 

- Serios? Asta este tot? întrebă Cecilia clipind surprinsă. 

- Ai ales un cuvânt uşor, răspunse Beatrix ridicând din 
umeri. Dacă vrei să înveţi „Te rog“... 

- Oh, nu-mi spune, zise Cecilia, ştiind că totuși îi va 
spune. 

- Alstublieft, spuse Beatrix rânjind. Şi nu o spune ca și 
cum ai strănuta. 

- Mă voi rezuma la dank u, zise Cecilia chicotind. Cel 
puţin pentru moment. 

- Haide, o îndemnă Beatrix. Du-te la soțul tău! 

Din nou, cuvântul acela. Cecilia îi zâmbi la despărţire, 
dar se simţi ca o prefăcută. Ce ar crede Beatrix Leverett 
dacă ar şti că nu era nimic mai mult decât o mincinoasă. 


leşi din magazin înainte de a-i da lacrimile. 


- Sper că îţi plac dulciurile, pentru că am cumpărat... 
Oh! 

Edward ridică privirea. Soţia lui se întorsese cu o cârpă 
făcută mototol şi cu un zâmbet hotărât. 

Nu era destul de hotărât totuși, pentru că îi dispăru când 
îl văzu stând cu umerii plecaţi pe marginea patului. 

- Te simţi bine? îl întrebă ea. 

Nu chiar. Reușise să se îmbrace singur, dar asta pentru 
că ea îi pusese uniforma pe pat înainte de a pleca. Sincer, 
nu ştia dacă era în stare să traverseze camera de unul 
singur. Ştiuse că era slăbit, dar nu îşi dăduse seama cât de 
slăbit era până când nu îşi coborâse picioarele din patul lui 
de campanie şi nu încercase să se ridice. 

Era jalnic. 

- Sunt bine, mormăi el. 

- Bineînţeles, mormăi şi ea neconvingător. Am... ah... 
ai vrea un biscuit? 

Fl îi privi mâinile slabe în timp ce despacheta biscuiţii. 

- Speculaas, spuse el, recunoscându-i imediat. 

- Ai mai mâncat? Oh, bineînţeles că ai mai mâncat. Uit, 
eşti aici de ani buni. 

- Nu de ani buni, zise el, luând unul dintre biscuiţii 
subțiri. Am fost în Massachusetts timp de aproape un an. 
Apoi, în Rhode Island. Luă o înghiţitură. Dumnezeule, 
erau buni. Îşi ridică privirea. Şi se pare că şi în 
Connecticut, nu că mi-aş aminti. 

Cecilia se aşeză la capătul patului. Ei bine, mai degrabă 
se cocoță. Avea privirea aceea a cuiva care nu voia să se 
simtă prea confortabil. 

- Olandezii s-au stabilit și în colonii? 


- Doar aici. 


Fl termină biscuitul și mai luă unul. Nu a fost Noul 
Amsterdam timp de mai bine de un secol, dar toți 
olandezii au rămas când insula a schimbat proprietarii, 
spuse el încruntându-se. De fapt, habar nu avea dacă 
majoritatea rămăseseră, dar, plimbându-te prin oraș, cu 
impresia asta rămâneai. Influenţa olandeză se simţea în 
întreaga insulă, de la fațadele distinctive ale clădirilor în 
formă de zigzag la biscuiţii speculaas şi la pâinea crocantă 
de la brutărie. 

- Am învăţat cum să spun „Mulţumesc, zise ea. 

- Foarte ambițios din partea ta, spuse el, simțind că 
zâmbeşte. 

- Înţeleg că tu ştii cum se spune. 

- Dank u, zise el mai luând un biscuit. 

- Cu mare plăcere, spuse ea cu o mică licărire în ochi, 
dar poate că ar fi bine să mănânci mai încet. Nu cred că 
este o idee bună să mănânci prea mult deodată. 

- Probabil că nu, admise el, dar îl mâncă oricum. 

Ea așteptă răbdătoare ca el să termine, apoi așteptă 
răbdătoare ca el să se aşeze pe marginea patului de 
campanie, încercând să-și recapete puterea. 

Cecilia era o femeie răbdătoare, soţia lui. Trebuie să fi 
fost așa, stând trei zile la marginea patului său plicticos. 
Nu prea avusese ce face cu un soț inconștient. 

Se gândi la călătoria ei de-a lungul Atlanticului. Să 
primească veşti despre fratele ei, apoi să se hotărască să 
plece pentru a-l ajuta, ştiind în același timp că avea să 
dureze luni în şir... 

Și acest lucru era un semn al unei persoane răbdătoare. 

Se întrebă dacă ei îi venea vreodată să tipe de nervi. 

Va trebui să mai fie răbdătoare o vreme, se gândi el 


posomorât. Avea picioarele ca de plastilină. Abia putea 


merge. La naiba, chiar şi să stea în picioare era o corvoadă, 
cât despre a face căsătoria lor legală în toate privințele... 

Asta chiar mai trebuia să aștepte. 

Din păcate. 

Deși se gândi că încă puteau să sfârșească această 
uniune dacă alegeau să facă asta. Anularea pe motiv de 
neconsumare a căsătoriei era o manevră legală dificilă, dar, 
în definitiv, așa era şi o căsătorie prin intermediari. Dacă 
nu voia să fie căsătorit, era destul de sigur că nu trebuia să 
fie. 

- Edward? 

Simţi cum vocea ei îi gâdilă mintea, dar era prea 
cufundat în gânduri pentru a răspunde. Voia să fie 
căsătorit cu ea? Dacă nu, nu putea, la naiba, să o însoțească 
la Devil's Head. Poate că nu avea puterea să se culce cu ea 
cum se cuvenea, dar, dacă împărțeau o cameră, chiar şi 
pentru o noapte, ea ar fi complet compromisă. 

- Edward? 

Fl se întoarse, încet, chinuindu-se să se concentreze. Ea 
se uita la el îngrijorată, dar nici măcar asta nu îi putea 
umbri privirea limpede. 

— Eşti sigur că te simţi îndeajuns de bine cât să pleci azi? 
îl întrebă ea, punându-și o mână peste mâna lui. Să mă duc 
să-l găsesc pe doctor? 

— Vrei să fii căsătorită cu mine? o întrebă el, uitându-se 
la ea. 

- Poftim? răspunse ea, şi îngrijorarea i se putea citi în 
trăsături. Nu înţeleg. 

- Nu trebuie să fii căsătorită cu mine, spuse el cu grijă. 
Nu am consumat căsătoria. 

Ea rămase cu gura căscată, şi, destul de bizar, el văzu că 


nu respiră. 


- Am crezut că nu îţi amintești, şopti ea. 

- Nu trebuie să-mi amintesc. Este logică simplă. Eram 
în Connecticut când ai ajuns. Nu am fost niciodată 
împreună într-o cameră înainte ca tu să vii la spital. 

Ea înghiţi şi simţi un nod în gât şi cum o cuprinde un 
val de teamă. 

Dumnezeule, el îşi dorea să o sărute! 

- Ce vrei, Cecilia? 

„Spune că mă vrei pe mine!“ 

Gândul îi ţâşni prin minte. Nu voia ca ea să-l 
părăsească. Abia se putea descurca de unul singur. Aveau 
să treacă săptămâni până să îşi recapete jumătate din 
putere. Avea nevoie de ea. 

Și o dorea. 

Dar, cel mai mult, voia ca ea să îl dorească. 

Cecilia nu vorbi preţ de câteva secunde. Îşi luă mâna de 
pe mâna lui și își lăsă braţele pe lângă corp. 

- Te oferi să-mi dai drumul? întrebă ea, părând a se uita 
la un soldat din partea cealaltă a bisericii. 

— Dacă asta este ceea ce vrei. 

— Tu ce vrei? întrebă ea, şi, încet, privirile li se întâlniră. 

- Nu asta este întrebarea. 

- Ba cred că este. 

- Sunt un gentleman, spuse el încordat. Mă voi supune 
dorinţei tale în această situație. 

- Eu... spuse ea și îşi muşcă buza de jos. Eu... nu vreau 
să te simţi prins în capcană. 

- Nu mă simt prins în capcană. 

- Nu? întrebă ea, părând sincer surprinsă. 

- Oricum trebuia să mă căsătoresc la un moment dat, 


spuse el ridicând din umeri. 


Dacă ea considera că asta nu era ceva romanic, nu i se 
văzu pe faţă. 

- În mod clar am fost de acord cu căsătoria, spuse el. Îl 
iubea pe Thomas Harcourt ca pe un frate, dar Edward nu 
îşi putea imagina ce l-ar fi putut obliga să accepte o 
căsătorie pe care nu o voia. Dacă era căsătorit cu Cecilia, 
voise, la naiba, să fie. 

Se uită cu atenţie la ea. 

Avea privirea în pământ. 

Îşi cântărea opțiunile? Încercând să se hotărască dacă 
chiar își dorea să fie soţia cuiva care nu mai avea mintea 
întreagă? Putea rămâne așa pentru tot restul vieţii. Din 
câte știau, consecinţele erau mai profunde, fără a se opri la 
memorie. Dacă se trezea într-o zi şi nu mai putea vorbi? 
Sau să se miște cum trebuie? S-ar putea să fie nevoită să 
aibă grijă de el aşa cum ar avea grijă de un copil. 

S-ar putea întâmpla. Nu aveau cum să ştie. 

- Ce vrei, Cecilia? întrebă el, conștient de neliniștea care 
i se simţea în voce. 

- Eu... spuse ea şi înghiţi în sec. Cred că ar trebui să 
mergem la Devils Head, spuse, de data aceasta cu voce 
mai sigură. Asta nu este o conversaţie pe care vreau să o 
am aici. 

- Nimic nu se va schimba în următoarea jumătate de 
oră. 

- Chiar şi așa, ţi-ar prinde bine o masă care nu este 
compusă din făină şi zahăr. Şi o baie. Şi să te bărbiereşti. Se 
ridică, dar nu atât de repede încât el să nu vadă că roşise. 
Îţi voi oferi intimitate pentru ultimele două. 

- Foarte generos din partea ta. 

Nu comentă despre tonul lui sec. În schimb, se întinse 


după haina lui, aflată la capătul patului lui. 


- Avem o întâlnire în această după-amiază, spuse ea 
ridicându-i haina. Cu maiorul Wilkins. 

- De ce? 

- Aduce veşti despre Thomas. Sau cel puţin sper că aşa 
va face. L-am văzut la han aseară. A spus că va face 
cercetări. 

- Nu a făcut deja asta? 

- Ţi-am urmat sfatul şi i-am spus despre căsătoria 
noastră, zise ea, părând a se simţi un pic inconfortabil. 

Ah! Acum, deveni clar. Şi ea avea nevoie de el. Edward 
se forţă să zâmbească printre dinţii murdari. Nu era prima 
dată când o femeie îi găsea numele ca fiind cel mai atractiv 
lucru la el. Cel puţin femeia aceasta nu avea motive 
egoiste. 

— Îți va fi cald, îl avertiză ea. 

- Este, așa cum spui, iunie. 

- Nu iunie precum în Derbyshire, mormăi ea. 

EI își permise să zâmbească la comentariul ei. Aerul de 
vară în colonii avea ceva tare neplăcut. Mai degrabă 
precum ceața, dacă ar fi fost încălzită la temperatura 
corpului. 

- Voi... voi avea nevoie de ajutor, spuse el trăgând aer în 
piept şi uitându-se spre ușă. 

- Toți avem nevoie de ajutor, replică ea încet. ÎI luă de 
un braţ și apoi, încet, fără nici un cuvânt, ieşiră în stradă, 
unde îi aştepta o trăsură, să îi ducă scurta distanță până la 
Devil's Head. 


Capitolul 5 


I-ai arătat portretul cu mine? Cât de teribil de 
stânjenitor! Thomas, ce-a fost în mintea ta? Bineînţeles 
că a spus că sunt drăguță. Nici nu ar putea face altfel. 
Eşti fratele meu. Nu poate spune prea multe despre 


nasul meu îngrozitor de lung. 


de la Cecilia Harcourt către fratele ei, Thomas 


O oră mai târziu, Cecilia stătea în camera de zi de la 
Devil's Head, terminându-și metodic prânzul, în timp ce 
Edward citea cu atenţie o copie a Royal Gazette. Şi ea își 
începuse masa cu ziarul în mână, dar fusese atât de uimită 
de paragraful care promova vânzarea „unui bărbat negru, 
un bun bucătar și fără rău de mare“, încât îl pusese jos şi, 
în schimb, îşi aţintise privirea la farfuria ei cu carne de 
porc şi cartofi. 

Edward, pe de altă parte, citi ştirile de la început și până 
la sfârşit, şi apoi, după ce îl rugă pe hangiu să îi procure o 
copie a ziarului de săptămâna trecută, făcu la fel şi cu 
acesta. Nu se obosi să-i explice, dar Ceciliei îi era clar că 
încerca să-i umple golurile din minte. Nu era sigură că 
avea să reuşească; se îndoia că urma să găsească indicii 
într-un ziar public despre perioada petrecută în 
Connecticut. Dar cu siguranţă nu avea ce rău să îi facă, și, 
oricum, părea genul de bărbat care voia să fie la curent cu 


ştirile zilei. La capitolul acesta, semăna cu Thomas. Fratele 


ei nu se ridica niciodată de la micul-dejun fără a parcurge 
în totalitate London Times. Era vechi de câteva zile atunci 
când ajungea la ei, în Matlock Bath, dar nu părea ca asta 
să-l deranjeze. Mai bine să afli ştirile cu întârziere decât să 
fii cu totul ignorant, spunea el adesea, şi, în plus, nu puteau 
face nimic în privinţa asta. 

„Schimbă ceea ce poţi“, îi spusese el odată, „şi acceptă ce 
nu poţi schimba.“ Se întrebă ce ar gândi Thomas despre 
comportamentul ei recent. Avea senzația că ar fi pus rana 
lui şi dispariţia ulterioară în categoria „acceptă ce nu poţi 
schimba“. 

Pufni uşor. Era puţin cam târziu pentru asta acum. 

- Ai spus ceva? întrebă Edward. 

- Doar mă gândeam la Thomas, zise ea clătinând din 
cap, având în vedere că încerca să nu mintă atunci când 
era cu putinţă. 

- Îl vom găsi, spuse Edward. Sau vom primi veşti. Într- 
un fel sau altul. 

Cecilia înghiți cu greutate, încercând să împingă în jos 
nodul din gât în timp ce se uita la el cu o privire 
recunoscătoare. Nu mai era singură în asta. Încă era 
speriată, şi agitată, și se îndoia de sine, dar nu mai era 
singură. 

Era uluitor ce mult conta asta. 

Edward dădu să mai spună ceva, dar fură întrerupţi de 
tânăra care le adusese mâncarea mai devreme. La fel ca 
toată lumea din New York, se gândi Cecilia, arăta obosită 
şi muncită peste puteri. Şi înfierbântată. Sincer, Cecilia nu 
ştia cum trăiau oamenii pe timpul unor asemenea veri. 
Acasă, aerul nu era niciodată atât de încărcat de umezeală 


decât dacă ploua. 


Auzise că iernile erau la fel de extreme. Se rugă să nu 
mai fie aici când avea să cadă prima zăpadă. Unul dintre 
soldaţii din spital îi spusese că pământul îngheţa atât de 
tare, încât devenea precum o stâncă, şi vântul putea să-ți 
rupă o ureche. 

- Domnule, zise tânăra cu o plecăciune rapidă, baia 
dumneavoastră este gata. 

- Ai nevoie de ea și mai mult acum, spuse Cecilia, 
uitându-se la degetele lui murdare de cerneală tipografică. 

Nu era nevoie să fie spus că nimeni de la Devil's Head 
nu avea timpul sau dispoziția să usuce cerneala cu un fier 
încins. 

- Te face să-ţi fie dor de confortul de acasă, șopti el, 
uitându-se alene la vârfurile degetelor lui. 

- Serios? întrebă ea ridicând dintr-o sprânceană. De asta 
îţi este cel mai dor? De ziarele bine călcate? 

El se strâmbă la ea, dar ea se gândi că mai degrabă îi 
plăcea când îl tachina. Nu era genul de bărbat care ar vrea 
să fie tratat precum un invalid, cu oamenii mergând în 
vârful picioarelor în jurul lui şi având grijă la fiecare 
cuvânt. Cu toate acestea, când puse ziarul jos şi se uită spre 
ieşire, Cecilia nu se mai întrebă dacă avea nevoie de ajutor 
să urce scările, ci, în schimb, se ridică şi îi întinse braţul în 
liniște. Văzuse în spital cât de greu îi fusese să ceară 
ajutorul. 

Unele lucruri se făceau mai bine fără cuvinte. 

De fapt, era recunoscătoare că o ignorase în favoarea 
ziarului pe durata întregii mese. Încă era speriată de oferta 
lui de a pune capăt căsătoriei. Niciodată — niciodată - nu 
se așteptase ca el să facă asta. Gândind în retrospectivă, se 


consideră norocoasă că nu îi cedaseră genunchii. Ea stătea 


acolo cu o grămadă de biscuiţi olandezi, şi el se oferise să o 
elibereze. 

Ca și cum el fusese cel care o prinsese în capcană. 

Ar fi trebuit să accepte. Încercă să se mintă singură şi să- 
şi spună că ar fi făcut-o, doar că... 

Expresia de pe faţa lui. 

Nici un muşchi nu i se mişcase. Dar nu fusese ca şi cum 
înghețase. Pur şi simplu, fusese... neclintit. 

Se gândise că poate îşi ţinuse respiraţia. 

Se gândise că poate nici nu conştientizase că îşi ţinea 
respiraţia. 

Nu voia ca ea să plece. 

Cecilia nu ştia de ce era așa sigură de asta; nu avea cum 
să-i cunoască expresiile feței, să îi poată interpreta emoţiile 
pe care le ţinea bine ascunse în spatele ochilor de culoarea 
safirului. ÎI cunoştea cu-adevărat — fața în față — de o zi. 

Nu îşi putea imagina de ce voia el ca ea să rămână, în 
afara faptului că avea nevoie de cineva care să-l îngrijească 
şi ea era la îndemână, dar părea că voia să rămână căsătorit 
cu ea. 

Ironia era din ce în ce mai mare. 

Dar, îşi reaminti, nu putea risca să spună adevărul 
înainte de întâlnirea lor cu maiorul Wilkins. Căpitanul 
Edward Rokesby era, foarte probabil, un model de 
sinceritate, şi ea nu ştia dacă el voia, sau dacă putea, să îşi 
mintă superiorul din armată. Probabil ar fi simţit că era 
datoria lui să-i spună că, deși voia să o ajute pe 
domnișoara Cecilia Harcourt în căutarea fratelui ei, nu 
era, de fapt, soţul ei. 

Cecilia nici măcar nu îşi putea imagina rezultatul acelei 


conversații. 


Nu, dacă îi mărturisea duplicitatea ei lui Edward, trebuia 
să fie după ce se întâlneau cu maiorul. 

Îşi spuse că așa era acceptabil. 

Îşi spuse multe lucruri. 

Şi apoi încercă să nu se gândească la ele. 

- Treptele sunt înguste, îi spuse ea lui Edward în timp ce 
se apropiară de scări, şi contratreapta este abruptă. 

El mormăi în semn de mulţumire pentru avertisment, 
şi, sprijinindu-se de braţul ei, urcară. Ea nu îşi putea 
imagina ce însemna pentru el să fie dependent de alte 
persoane. Nu îl văzuse niciodată sănătos şi în putere, dar 
era înalt, avea probabil aproape 1,80, şi umerii lui păreau 
să fi fost laţi şi puternici pe când avea mai mulţi muşchi pe 
oase. 

Nu era genul de bărbat care avea nevoie de ajutor pentru 
a urca un rând de trepte. 

- Aproape am ajuns pe hol, spuse ea, înclinându-și 
capul spre stânga când ajunseră la etajul lor. Numărul 12. 

El încuviinţă din cap şi, când se apropiară de uşa lor, ea 
îi dădu drumul la braţ și îi întinse cheia. Nu era mult, dar 
era ceva ce el putea face pentru ea, şi ea ştia că asta avea să 
îl facă să se simtă un pic mai bine, chiar dacă el nu îşi 
dădea seama de ce. 

- Asta este ultima ta șansă, spuse el atunci, chiar înainte 
de a băga cheia în ușă. 

- Poftim? 

Cheia se întoarse în încuietoare, sunetul auzindu-se cu 
putere în tot holul. 

- Dacă vrei să anulezi căsătoria noastră, spuse el fără a 
ezita, trebuie să-mi spui acum. 

Cecilia încercă să spună ceva, chiar încercă, dar inima îi 


bătea cu putere, și îşi simți degetele de la mâini și de la 


picioare furnicând-o de la cât era de agitată. Nu credea că 
fusese vreodată atât de uimită. Sau de panicată. 

- Voi mai spune asta o singură dată, zise Edward, 
hotărârea lui fiind în contrast clar cu haosul care izbucnise 
în interiorul ei. De îndată ce intri în cameră, căsătoria 
noastră este definitivă. 

Ea simţi un râset nervos urcându-i în gât. 

- Nu te prosti! Nu este ca și cum mă vei răvăşi în această 
după-amiază. Şi apoi, îşi dădu seama că era posibil ca 
tocmai să-i fi insultat masculinitatea. Sau... cel puţin nu 
înainte să faci baie. 

— Ştii la fel de bine ca mine că nu contează când mă culc 
cu tine, spuse el, uitându-se cu o privire arzătoare în ochii 
ei. De îndată ce intrăm în camera aceea împreună, ca un 
cuplu căsătorit, vei fi compromisă. 

- Nu îţi poţi compromite soţia, spuse ea, încercând să 
glumească. 

Fl înjură cu un mârâit încet, nervos. Blasfemia nu îi 
stătea în fire, şi era suficient pentru a o face să se dea cu un 
pas în spate, uimită. 

- Nu este ceva de luat în glumă, spuse el. Din nou, părea 
că se controla foarte bine, dar de data asta fu trădat de 
pulsul care îi bătea furios în gât. Îți ofer şansa de a pleca. 

- Dar de ce? întrebă ea, simțind cum scutură din cap. 

- Pentru că sunt al naibii de afectat, spuse el printre 
dinți după ce aruncă o privire înspre coridor. 

Ar fi fost un strigăt dacă nu s-ar fi aflat într-un loc 
public, de asta Cecilia era sigură. Intensitatea din vocea lui 
i-ar fi fost impregnată în minte pentru totdeauna. 

Și i-ar fi frânt inima. 

- Nu, Edward, încercă ea să-l asigure. Nu trebuie să 


gândeşti aşa. Eşti... 


— Îmi lipseşte o parte din minte, i-o reteză el. 

- Nu. Nu. 

Era tot ce părea că putea spune. 

EI o prinse de umeri, înfigându-şi degetele în pielea ei. 

- Trebuie să înţelegi asta, Cecilia. Nu sunt întreg. 

Ea clătină din cap. Voia să-i spună că era perfect şi că ea 
era o mincinoasă. Şi că îi părea atât de rău că profita de 
situaţia lui. 

Nu avea să poată niciodată să îl răsplătească. 

- Nu sunt bărbatul cu care te-ai căsătorit, spuse el 
dându-i brusc drumul. 

- Probabil nici eu nu sunt femeia cu care te-ai căsătorit, 
bâigui ea. 

EI se uită uimit la ea. Se uită la ea atât de mult timp, 
încât pielea începu să o furnice. 

- Dar, şopti ea, dându-și seama abia atunci când rosti 
cuvintele, cred că ai putea avea nevoie de mine. 

- Dumnezeule, Cecilia, habar nu ai. 

Și apoi, chiar în mijlocul coridorului, o strânse în braţe 


şi o sărută. 


Nu plănuise să o facă. Pentru numele lui Dumnezeu, 
încercase să facă ceea ce trebuia. Dar ea se uita la el cu 
ochii aceea de culoarea spumei mării, şi, când șoptise că el 
avea nevoie de ea... 

Singurul lucru care l-ar fi excitat şi mai tare ar fi fost să 
spună că avea nevoie de el. 

Nu avea nici un pic de putere. Slăbise aproape șase 
kilograme şi nici măcar nu putea urca singur treptele, dar, 
pentru numele lui Dumnezeu, îşi putea săruta soţia. 

- Edward, spuse ea trăgând aer în piept. 


- Rămânem căsătoriţi, zise el şi o trase dincolo de uşă. 


- Oh, Dumnezeule! 

El nu avea habar ce voia ea să spună cu asta, dar nu 
credea că îi păsa. 

Camera era micuță, cu un pat care ocupa aproape 
jumătate din podea, aşa că nu îi fu dificil că găsească 
drumul spre marginea saltelei şi să se aşeze, trăgând-o şi 
pe ea după el. 

- Edward, eu... 

— Şşşttt, îi porunci el, cuprinzându-i fața în mâini. Vreau 
să mă uit la tine. 

- De ce? 

- Pentru că eşti a mea, spuse el zâmbind. 

Ea îşi deschise buzele uimită, iar el consideră că ar fi un 
semn de sus şi o sărută din nou. Ea nu răspunse la început, 
dar nu îl îndepărtă. Mai degrabă, lui i se păru că o simte 
cum se încordează, ținându-şi respirația, așteptând să vadă 
dacă momentul era real. 

Și apoi, chiar când credea că trebuia să se îndepărteze, 
simţi — o mişcare delicată a buzelor ei, sunetul vocii ei în 
timp ce gemu uşor. 

- Cecilia, şopti el. 

Nu ştia ce făcuse în aceste ultime luni, dar avea 
sentimentul că nu era ceva de care să fi fost mândru. Nu 
era pur, şi drăguţ, şi tot ce vedea când se uita în ochii ei. 

Când o sărută, gustă promisiunea mântuirii. 

Îşi trecu uşor buzele peste buzele ei, încet, precum o 
şoaptă. Dar nu era chiar suficient, şi, când ea scânci ușor 
de dorinţă, o mușcă încet, trecându-şi dinţii peste pielea 
moale a buzei ei. 

Voise să facă asta întreaga după-amiază. Doar să stea 
întins alături de ea pe pat și să o venereze ca pe zeița care 


era. Ar fi doar un sărut; abia era capabil de ceva mai mult. 


Dar ar fi un sărut nesfârşit — tandru, încet şi adânc, fiecare 
mângâiere topindu-se în următoarea. 

Era atât de ciudat - dorinţa fără grabă. Se hotărî că îi 
plăcea — pentru moment. Când avea să îşi recapete puterile 
şi să se simtă din nou el însuși, avea să facă dragoste cu ea 
cu fiecare parte din sufletul lui, şi se cunoştea îndeajuns de 
bine — și pe ea — cât să știe că experiența avea să îl ducă pe 
marginea plăcerii. 

Şi apoi, avea să îl arunce peste. 

- Eşti frumoasă, şopti el, şi bună, adăugă, pentru că 
părea important să ştie că îi vedea şi frumuseţea din 
interior. 

Ea se încordă. Era o mișcare abia perceptibilă, dar era 
atât de atent la ea, încât ar fi ştiut dacă ar fi respirat diferit. 

- Trebuie să ne oprim, spuse ea, şi, deşi auzi regretul din 
vocea ei, nu auzi o lipsă de hotărâre. 

Fl oftă. O dorea. Simţea cum îi creștea dorința în 
interior, dar nu putea face dragoste cu ea în starea în care 
era — nespălat, epuizat. Ea merita cu mult mai mult; și, 
sincer, şi el. 

— Ți se va răci apa, spuse ea. 

Fl se uită la cadă. Nu era mare, dar era de ajuns, şi ştia 
că aburii care ieșeau la suprafață nu aveau să dureze mult. 

- Ar trebui să mă duc jos, spuse ea, ridicându-se 
stângaci. Rochia pe care o purta era de un roz-deschis, şi 
mâna păru să i se piardă pe ea în timp ce își strânse fustele, 
răsucind materialul între degete. 

Arăta complet ruşinată, și el nu se putu abţine să nu 
considere asta adorabil. 

- Nu trebuie să te ruşinezi, îi reaminti el. Sunt soţul tău. 

- Nu încă, bolborosi ea. Nu în felul acela. 


Fl simţi cum zâmbeşte în sinea lui. 


— Chiar ar trebui să plec, spuse ea, fără a face însă vreun 
pas. 

Surâsul i se transformă într-un zâmbet complet. 

- Nu pleca din cauza mea. Cred că, în vremurile 
medievale, îmbăiatul soțului era o sarcină importantă a 
soţiei. 

Ea îşi dădu ochii peste cap, şi el se simţi cuprins de o 
fericire plină de căldură. Era amuzantă când era stânjenită, 
dar îi plăcea mai mult când îl înfrunta. 

— Ştii, m-aş putea îneca, spuse el. 

- Oh, fii serios! 

— Aş putea. Sunt foarte obosit. Dacă adorm în cadă? 

Ea se opri, şi, pentru câteva secunde, el se gândi că avea 
să îl creadă. 

- Nu vei adormi în cadă, spuse ea în cele din urmă. 

El oftă dramatic, ca și cum ar spune: „Nu se ştie 
niciodată“. 

- Revino în zece minute, continuă el, făcându-i-se milă 
de ea. 

— Doar zece? 

- Este acesta un comentariu referitor la gradul meu de 
murdărie? 

- Da, spuse ea oarecum sec. 

- Eşti foarte amuzantă, ştiai asta, Cecilia Rokesby? 

Ea îşi dădu din nou ochii peste cap, dându-i prosopul 
care fusese lăsat împăturit la capătul patului. 

— Aş spune că de aceea m-am căsătorit cu tine, zise el 
oftând, dar amândoi ştim că nu este adevărat. 

- Ce ai spus? întrebă ea, întorcându-se spre el, în mod 
ciudat fără nici o urmă de expresie pe față. 

- În mod evident, nu îmi amintesc de ce m-am căsătorit 


cu tine, spuse el ridicând din umeri în timp ce îşi dădu 


haina jos. 

- Oh! Am crezut că te-ai referit... 

El se uită la ea surprins. 

- Nu contează. 

— Nu, spune-mi! 

- Am crezut poate că te referi la... începu ea, deja roșie 
la față. 

El aşteptă, dar ea nu încheie fraza. 

— Sărut? completă el. 

Crezuse că pielea ei nu se poate înroși şi mai tare, dar se 
înşelase. El făcu cei doi pași care îi despărțeau şi o atinse 
pe bărbie îndeajuns de ferm cât să-i ridice privirea către el. 

- Dacă te-aş fi sărutat înainte de nunta noastră, spuse el 
încet, nu ar fi nici o îndoială acum cu privire la 
permanenţa căsătoriei noastre. 

Ea se încruntă într-o confuzie adorabilă. 

- Dacă aș fi ştiut ce înseamnă să te sărut, îi șopti el peste 
obraz, după ce își trecu uşor buzele peste buzele ei, nu aș fi 
permis armatei să mă ia. 

- Doar spui asta, zise ea, cuvintele ei fiind un bombănit 
în urechea lui. 

El se retrase cu un zâmbet amuzat. 

- Nu ai refuza un ordin direct, spuse ea. 

- De la tine? Niciodată. 

- Încetează! zise ea, îndepărtându-l jucăuş. Ştii că nu la 
asta m-am referit. 

EI îi luă mâna și o sărută ușor pe încheietură. La naiba 
dacă nu se simţea ridicol de romantic. 

- Te asigur, doamnă Rokesby, aş fi găsit timp pentru o 
noapte a nunții. 

- Trebuie să te speli. 


— Auci! 


- Doar dacă nu cumva îţi place ca apa să fie rece. 

Începea să creadă că avea nevoie de apă rece. 

- Bine spus. Dar, dacă aş putea să mai zic ceva... 

- De ce cred că mă voi înroşi precum un rac peste 
câteva secunde? 

- Deja te-ai înroșit, zise el cu plăcere, şi voiam doar să 
spun... 

- Voi fi jos, strigă ea, îndreptându-se în grabă spre ușă. 

Edward zâmbi cu toată fiinţa, chiar dacă se uita acum 
numai la ușa dormitorului. 

- Voiam doar să spun, zise el cu voce tare, fericirea 
colorându-i fiecare cuvânt cu afecțiune și drăgălășenie, că 
ar fi fost spectaculos. 

„Are să fie spectaculos“, se gândi el în timp ce se 
dezbrăcă și intră în cadă. 


Curând, dacă depindea de el. 


Capitolul 6 


Despre ce naiba vorbeşti? Nu ai un nas îngrozitor de 


mare. 


de la Thomas Harcourt către sora sa, Cecilia 


Edward a spus că avea nevoie de zece minute, dar 
Cecilia aşteptă mai bine de douăzeci şi cinci de minute 
înainte de a se aventura înapoi în camera 12. Plănuise să 
rămână jos timp de o jumătate de oră, dar apoi începu să 
se gândească... Era încă incredibil de slăbit. Dacă nu reușea 
să iasă din cadă? 

Apa sigur se răcise. Ar putea să răcească. Avea nevoie de 
intimitate, şi cu siguranţă ea voia să i-o ofere, dar nu în 
detrimentul sănătății sale. 

Este adevărat că îl văzuse într-o stare cum nu se poate 
de nepotrivită cât timp îl îngrijise în spital, dar nu văzuse 
totul. Învăţase să fie foarte creativă cu aşternuturile. Îl 
înfășurase mereu în așa fel încât să-i protejeze demnitatea. 

Şi pudoarea ei. 

Poate că tot New Yorkul o considera o femeie căsătorită, 
dar, cu toate acestea, încă era o inocentă, chiar dacă un 
sărut din partea căpitanului Edward Rokesby o lăsase fără 
suflare. 

Fără suflare? 


Îi luase minţile. 


Ar trebui să nu fie legal ca un bărbat să aibă acea culoare 
a ochilor. Undeva între acvamarin și safir, puteau vrăji o 
fată dintr-o privire. Şi, da, avusese ochii închiși când o 
sărutase, dar asta puțin conta când tot ce își putea imagina 
era ultimul moment înainte ca buzele lui să le atingă pe ale 
ei, când crezuse că se putea scufunda în adâncul albastru 
al ochilor lui. 

Ceciliei îi plăcuseră mereu ochii ei, mândrindu-se cu 
culoarea lor verde care o distingea de mulțime. Dar 
Edward... 

Era un bărbat frumos, asta nu putea fi contestat. 

Dar putea deveni şi rece precum moartea, se gândi ea. 
Sau mai degrabă rece până când nu mai simţea nimic, şi 
Dumnezeu știa că asta îl putea omori. 

Urcă scările. 

- Edward? strigă ea, bătând ușor la ușă. Apoi se întrebă 
de ce făcea liniște. Edward? repetă ea şi bătu mai tare la 
ușă. 

Nici un răspuns. 

Un mic fior îi străbătu braţul, şi apucă mânerul ușii şi îl 
răsuci. 

Îl strigă din nou pe nume în timp ce deschise ușa și 
intră, ferindu-şi privirea. Când el nu răspunse, ea se 
întoarse în cele din urmă spre cadă. 

- Chiar ai adormit! exclamă ea înainte de a se gândi că 
nu ar vrea să-l trezească atât de brusc. 

- Ah! spuse Edward trezindu-se și împrăștiind apa prin 
cameră în timp ce Cecilia o zbughi în cealaltă parte dintr- 
un motiv la care nu se putea gândi. 

Dar nu putea sta acolo, în faţa lui. Era dezbrăcat. 

- Ai spus că nu vei adormi, îl acuză ea, stând cu spatele 


la cadă. 


— Nu, tu ai spus că nu voi adormi, replică el. 

Avea dreptate, la naiba cu totul! 

- Bine, spuse ea pe un ton care arăta clar că habar nu 
avea cum să se poarte. Presupun că ți s-a răcit apa. 

— Este tolerabilă, spuse el după o clipă de tăcere. 

Ea îşi mută greutatea corpului de pe un picior pe altul, 
apoi renunţă şi își strânse braţele la piept. Nu era nervoasă; 
mai degrabă, nu ştia ce să facă cu corpul ei. 

- Nu aş vrea să răcești, spuse ea uitându-se în jos. 

- Nu. 

Nu? Asta era tot ce avea să spună? Nu? 

- Ah, Cecilia? 

Ea se foi un pic. 

- Crezi că ai putea închide ușa? 

- Oh, Dumnezeule, îmi pare rău! spuse ea şi alergă de-a 
lungul camerei — ceea ce nu era un gest foarte grațios 
având în vedere spaţiul strâmt - şi trânti uşa cu mai mult 
zel decât era necesar. 

- Încă eşti aici? o întrebă Edward. 

Cecilia își dădu târziu seama că el nu o putea vedea. El 
stătea cu spatele la ușă, și cada era mult prea mică pentru 
ca el să se poată întoarce confortabil. 

- Er, da? spuse ea părând că mai degrabă pune o 
întrebare. 

Habar nu avea de ce. 

Urmă o scurtă pauză, timp în care probabil că el se 
gândea ce să zică la un răspuns atât de ridicol. 

- Crezi că ai putea să-mi dai prosopul? spuse el în cele 
din urmă. 

- Oh! Da. Bineînţeles. 

Rămânând în continuare cu spatele la cadă, ea se duse 


spre pat și luă prosopul. De acolo, nu trebuia decât să-şi 


întindă braţul în spate pentru a i-l da. 

- Nu întreb asta pentru a te face să te simți 
inconfortabil, zise el după ce luă prosopul. 

Ceea ce însemna că urma să fie îngrozită. 

— ... Şi apreciez eforturile tale de a-mi păstra 
intimitatea, dar nu m-ai văzut, ah, când aveai grijă de mine 
mai devreme săptămâna asta? 

- Nu aşa, mormăi ea. 

Din nou, o mică pauză, și de data asta putea să-și 
imagineze cum se încruntase în timp ce se gândea ce să 
răspundă. 

- Te-am acoperit cu cearceaful, spuse ea în cele din 
urmă. 

- Tot timpul? 

- Am fost foarte motivată. 

Fl chicoti auzind răspunsul ei. 

- Cred că mă voi duce înapoi jos, spuse ea, pornind spre 
ușă. Am vrut doar să mă asigur că nu răceai. 

- În iunie? 

- Ai fost bolnav, spuse ea cu afectare. 

- Încă sunt, oftă el. 

Cecilia își lipi strâns buzele, adunându-șşi curajul. Avea 
dreptate, şi sănătatea lui era mai importantă decât 
sensibilităţile ei. Trase aer în piept. 

- Ai nevoie de ajutor ca să ieşi din cadă? 

- Nu, spuse el încet. Adică sper că nu. 

- Poate ar trebui să rămân, spuse ea apropiindu-se un 
pic mai mult de uşă. Doar cât să ieşi. În caz că ai nevoie de 
mine. 

Spera să nu aibă nevoie de ea. Nu era un prosop mare. 

O clipă mai târziu, îl auzi cum se chinuia să iasă din apă, 


apoi sunetul apei care se loveşte de marginea căzii. 


- Eşti... 

- Sunt bine! se răsti el. 

- Îmi pare rău! 

Nu ar fi trebuit să întrebe. Era mândru. Dar Cecilia avea 
grijă de el de zile întregi; era dificil să se abţină acum, chiar 
dacă încerca cu disperare să nu se uite. 

- Nu este vina ta. 

Ea încuviință din cap, chiar dacă habar nu avea dacă el 
se uita la ea. 

- Te poţi întoarce acum. 

- Eşti sigur? 

- Sunt acoperit, spuse el, părând un pic sătul de 
pudibonderia ei. 

- Mulţumesc, spuse ea și se întoarse. 

Încet. Nu era sigură cum definea el „acoperit“. 

Era pe pat, sprijinit de perne, cu păturile acoperindu-i 
poala. Avea pieptul dezgolit. Nu era mai mult decât văzuse 
atunci când îl spălase cu buretele când avusese febră în 
spital, dar părea foarte diferit când avea ochii deschişi şi 
ageri. 

- Arăţi mai bine, spuse ea. 

Era adevărat. Se spălase pe păr, şi pielea avea o nuanță 
mai îngrijită. 

- Nu m-am bărbierit, replică el zâmbind obosit către ea, 
atingându-şi barba. 

- Este în regulă, îl asigură ea. Nu este nici o grabă. 

- Nu cred că mă voi simţi cu adevărat curat până când 
nu o voi face. 

- Oh. Ei bine... 

Cecilia ştia că trebuia să se ofere să-l bărbierească ea. 
Era, în mod evident, ceva ce putea face pentru el care ar fi 


făcut o mare diferență pentru confortul lui, dar era un gest 


atât de intim. Singurul bărbat pe care îl bărbierise fusese 
tatăl ei. Nu avea valet, şi, cum artrita îi afectase mâinile, 
preluase ea sarcina. 

- Nu trebuie să faci asta, spuse Edward. 

- Nu, nu. O pot face. 

Se purta prosteşte şi ca o domnişoară. Iraversase 
Oceanul Atlantic de una singură. ÎI înfruntase pe colonelul 
Zachary Stubbs din Armata Regală și îl minţise în față 
pentru a salva viaţa unui om. Cu siguranță putea să-l 
bărbierească. 

- Probabil ar trebui să te întreb dacă ai mai bărbierit 
vreun bărbat înainte, şopti Edward. 

Ea îşi reprimă un zâmbet în timp ce se uită prin cameră 
după lamă de ras și pămătulf. 

- Pare o întrebare prudentă înainte de a mă lăsa să-ţi 
pun un cuțit la gât. 

- Este o cutie mică din piele în valiza mea, spuse el 
chicotind. Vei găsi acolo ce ai nevoie. 

Corect. Valiza lui. Lucrurile lui Edward fuseseră păstrate 
în siguranţă cât fusese dispărut; colonelul Stubbs aranjase 
să-i fie trimise la Devils Head mai devreme. 

Cecilia se uită prin valiză, la hainele împăturite cu grijă, 
la cărţi, ziare. Părea incredibil de intim să-i umble prin 
lucruri. Ce adusese un bărbat cu el într-un tărâm 
necunoscut? Se gândi că nu ar trebui să fie o întrebare atât 
de ciudată pentru ea. Până la urmă, şi ea îşi făcuse bagajele 
pentru o călătorie peste ocean. Dar, spre deosebire de 
Edward, niciodată nu intenţionase să stea mult. Adusese 
minimum necesar; niște obiecte ce-i aminteau de acasă nu 
fuseseră o prioritate. De fapt, singurul obiect luat era un 


portret în miniatură al fratelui ei, și asta numai pentru că 


se gândise că ar putea-o ajuta să afle unde era odată ajunsă 
în America de Nord. 

Trase aer în piept. Se gândise că ar putea avea nevoie de 
ajutor să-l găsească pe Thomas într-un spital. Habar nu 
avusese că urma să îl caute în întreaga colonie. 

- O vezi? întrebă Edward. 

- Ăăă, nu, şopti ea, punând deoparte o cămașă moale 
din bumbac. Era uzată şi se vedea că fusese spălată de 
multe ori, dar ea cunoştea destule despre croitorie încât să 
vadă că fusese deosebit de bine lucrată. Thomas nu avea 
cămăşi atât de bune. Ale lui rezistaseră la fel de bine ca ale 
lui Edward? Încercă să şi-l imagineze pe fratele ei 
reparându-şi hainele și nu reuși. Mereu făcuse ea astfel de 
lucruri pentru el. Se plânsese, dar le făcuse. 

Ce nu ar da să facă din nou astfel de lucruri. 

- Cecilia? 

- Îmi pare rău! Văzu cu coada ochiului o cutie din piele 
şi puse mâna pe ea. Mintea mea era în altă parte. 

— Sper că undeva interesant. 

- Mă gândeam la fratele meu, spuse ea, întorcându-se 
către el. 

- Bineînţeles, zise Edward, cu o faţă serioasă. Îmi pare 
rău! 

- Mi-ar fi plăcut să-l fi ajutat să-și facă bagajele, spuse 
ea, uitându-se peste umăr la Edward. 

El nu răspunse, dar încuviință uşor din cap într-un fel 
care spunea că înţelegea. 

- Nu a venit acasă înainte de a pleca în America de 
Nord, continuă Cecilia. Nu ştiu dacă l-a ajutat cineva, zise 
ea şi își ridică privirea. Pe tine cine te-a ajutat? 

- Mama mea, confirmă Edward. A insistat. Dar am 


reuşit să mă duc acasă înainte de a lua vaporul. Reşedinţa 


Crake nu este departe de coastă. Călătoria durează mai 
puţin de două ore. 

Cecilia încuviință din cap cu tristețe. Regimentul lui 
Edward şi al lui Thomas plecase spre Lumea Nouă din 
zbuciumatul port Chatham, în Kent. Era mult prea departe 
de Derbyshire pentru ca Thomas să aibă în vedere o 
călătorie spre casă. 

- Thomas a venit acasă cu mine de câteva ori, spuse 
Edward. 

- Da? întrebă Cecilia, surprinsă de cât de fericită o făcea 
să audă asta. Relatările lui Thomas despre cazărmi erau 
oarecum sumbre. Era bucuroasă că avusese ocazia să 
petreacă un pic de timp într-o casă adevărată, cu o familie 
adevărată. 

- Nu a spus niciodată asta, zise ea uitându-se la Edward, 
cu un mic zâmbet pe față şi clătinând din cap. 

- Şi eu care credeam că voi doi vă spuneţi totul unul 
altuia. 

- Nu totul, spuse Cecilia, mai mult pentru ea. Cu 
siguranță nu îi scrisese lui Thomas despre cât de mult o 
bucura faptul că primea veşti de la Edward în scrisorile pe 
care i le trimitea el. Dacă ar fi avut ocazia să stea cu fratele 
ei, să discute cu el față în faţă, i-ar fi spus că era un pic 
îndrăgostită de cel mai bun prieten al lui? 

Nu credea că i-ar fi spus. Unele lucruri rămâneau 
ascunse, chiar și față de fratele favorit. 

Înghiţi ca să alunge nodul care i se pusese în gât. Lui 
Thomas îi plăcea mereu să spună că era fratele ei favorit, ea 
răspunzându-i că era singurul ei frate. Şi apoi, tatăl lor, 
care nu avusese niciodată un simţ prea dezvoltat al 
umorului, ar mormăi că mai auzise asta înainte, şi, sincer, 


n-ar putea ei doi să rezolve treaba asta? 


- La ce te gândeşti? o întrebă Edward. 

- Îmi pare rău! La Thomas, din nou, răspunse ea 
zâmbind trist din colţul gurii. Par tristă? 

- Nu. Mai degrabă, fericită, de fapt. 

- Oh, răspunse ea şi clipi de câteva ori. Cred că eram. 

- Ai spus că ţi-ar fi plăcut să-l ajuţi să împacheteze? 
întrebă Edward făcând semn către valiza deschisă. 

Ea se gândi preț de câteva clipe, privirea devenindu-i 
meditativă. 

- Cred că da. Ar fi fost plăcut să mi-l pot imagina cu 
lucrurile sale. 

Edward încuviință din cap. 

- Nu ar fi fost necesar, bineînţeles, adăugă ea repede, 
întorcându-se pentru ca el să nu vadă că aproape îi 
dăduseră lacrimile. Dar ar fi fost plăcut. 

- Nu am avut, de fapt, nevoie de ajutorul mamei, spuse 
Edward. 

Cecilia se întoarse încet pentru a se uita la el, la faţa care 
îi devenise atât de dragă într-un timp atât de scurt. Nu știa 
cum arăta mama lui, dar cumva tot își putea imagina 
scena: Edward, înalt, puternic și capabil, mimând un pic 
de nepricepere pentru ca mama lui să se agite în jurul lui. 

- Eşti un bărbat bun, Edward Rokesby, spuse ea, 
întâlnindu-i privirea cu un respect solemn. 

Pentru o clipă, el păru aproape surprins de compliment, 
apoi roşi, deşi faţa îi era aproape în întregime ascunsă de 
barbă. Ea își plecă uşor capul pentru a-şi ascunde 
zâmbetul. El nu se putea ascunde în spatele bărbii pentru 
mult timp. 

- Este mama mea, mormăi Edward. 

- Cum am spus, un bărbat bun, zise Cecilia în timp ce 


deschise una dintre cataramele setului pentru bărbierit. 


El roşi din nou. Ea nu putu să vadă — deja se întorsese — 
dar putea jura că simţise, fremătând prin aerul închis al 
camerei. 

Îi plăcea faptul că el roşea. 

Îi plăcea că ea era cea care provocase asta. 

Încă zâmbind pentru sine, ea se uită din nou spre valiză, 
plimbându-şi degetele pe marginea ei. La fel ca toate 
lucrurile lui, era bine lucrată, din lemn de bună calitate şi 
fier, cu inițialele lui Edward formate de un model din cuie 
în partea de sus. 

- De la ce vine G? 

- G? 

- Iniţialele tale, EGR. 

- Ah. George. 

- Bineînțeles, spuse ea încuviințând din cap. 

- De ce spui „bineînțeles“? 

- Ce altceva ar fi putut fi? zise ea uitându-se la el. 

- Gregory. Geoffrey, răspunse el dându-și ochii peste 
cap. 

— Nu, spuse ea zâmbind ușor. 

- Gawain. 

- Te rog, continuă ea dându-și ochii peste cap. Tu eşti 
un George. 

- Fratele meu este un George, o corectă el. 

- Aşa eşti şi tu, se pare. 

- Este un soi de nume de familie, spuse el ridicând din 
umeri, uitându-se cum ea deschide cutia din piele și scoate 
de acolo lama lui. Care este al tău? 

- Numele meu mijlociu? Esmeralda. 

- Serios? întrebă el făcând ochii mari. 

- Nu. Nu chiar, zise ea râzând. Nu sunt atât de exotică. 


Este Anne. Ca mama mea. 


- Cecilia Anne. Sună încântător! 

Ea îşi simţi obrajii înfierbântându-i-se, ceea ce i se păru 
ciudat, având în vedere câte alte lucruri, care ar fi putut să 
o facă să roşească şi mai tare, se întâmplaseră în ziua aceea. 

- Cum te-ai bărbierit cât timp ai fost în Connecticut? îl 
întrebă ea. Lama, evident, îi fusese împachetată împreună 
cu celelalte lucruri. Nu o avusese cu el când reapăruse în 
Kips Bay. 

- Nu ştiu, spuse el după ce clipi câteva minute. 

- Oh, îmi pare rău! 

Ce prostuţă era! Bineînţeles că nu ştia. 

— Dar, spuse el, într-o încercare evidentă de a o face să 
nu se mai simtă stânjenită, am două lame. Cea din mâna ta 
este de la bunicul meu. Cealaltă a fost cumpărată chiar 
înainte de a pleca. De obicei, o iau pe aceea când călătoresc 
în condiţii aspre. Se încruntă. Mă întreb ce s-a întâmplat 
cu ea. 

- Nu-mi amintesc să o fi văzut printre lucrurile tale, la 
spital. 

- Am avut lucruri la spital? 

- Acum, că întrebi, nu, spuse ea încruntându-se. Doar 
hainele cu care erai îmbrăcat, mi s-a spus. Şi ce aveai în 
buzunare. Nu am fost acolo când te-au adus. 

- Bine, spuse el şi își scărpină bărbia. Presupun că de 
aceea nu îmi iau la mine lama cea bună. 

— Este foarte frumoasă, şopti Cecilia. Mânerul era din 
fildeş, frumos gravat şi cald în mâna ei. Lama, din cel mai 
bun oţel Sheffield. 

- Îi port numele, spuse Edward. Pe al bunicului meu. 
Iniţialele lui sunt pe mâner. De aceea mi-a fost dat mie. 

Cecilia privi în jos. Cu siguranţă, literele „EGR“ fuseseră 


gravate cu delicateţe pe suprafața din fildeş. 


- Lama tatălui meu era la fel, spuse Cecilia, ducându-se 
la bazinul cu apă. Era gol, aşa că scufundă lama în cadă. 
Mânerul nu este la fel de frumos, dar oţelul este la fel. 

- Eşti o cunoscătoare a lamelor de oţel? 

— Îţi este teamă? întrebă ea uitându-se la el uimită. 

- Cred că ar trebui să îmi fie. 

- Oricine locuieşte atât de aproape de Sheffield le 
cunoaşte oţelul, spuse ea chicotind. Câţiva dintre bărbaţii 
din sat au plecat în ultimii ani să muncească la cuptoare. 

- Nu este o ocupaţie plăcută, mă gândesc. 

- Nu. Cecilia se gândi la vecinii ei — foştii ei vecini, 
presupunea ea. Toți erau bărbaţi tineri, majoritatea fiii 
fermierilor chiriaşi. Dar nici unul nu mai arăta tânăr după 
un an sau doi la cuptoare. Mi s-a spus că plata este 
considerabil mai bună decât munca la câmp, continuă ea. 
Sper sincer că aşa este. 

Fl încuviință din cap în timp ce ea adăugă un pic de 
săpun într-o farfurie și îl transformă în clăbuc cu 
pămătuful pe care îl găsise alături de lamă. Îl aduse lângă 
marginea patului şi se încruntă. 

- Ce este? 

- Barba ta este destul de lungă. 

- Nu este atât de neîngrijită. 

- Este mai lungă decât a fost vreodată a tatălui meu. 

— Aşa ţi-ai perfecționat îndemânarea? 

- În fiecare zi în ultimii ani din viaţa lui, zise ea 
plecându-și capul într-o parte, precum un artist care îşi 
examinează pânza. Ar fi bine dacă am putea să o tundem 
mai întâi. 

- Vai, nu am foarfecă. 

Ceciliei îi apăru deodată în minte imaginea grădinarului 


care se ducea după el cu foarfeca de tuns iarba și trebui sä- 


şi înăbușe un râs. 

— Ce este? întrebă Edward. 

- Oh, nu vrei să ştii, spuse ea în timp ce ridică 
pămătuful. Hai să încercăm! 

Edward își ridică bărbia, lăsând-o să-i săpunească partea 
stângă a feței cu clăbuc. Nu era pe cât de gros ar fi vrut ea 
să fie, dar mergea. Ea lucra cu grijă, folosind o mână 
pentru a-i întinde pielea, în timp ce cu cealaltă plimba 
lama în jos de la obraz către bărbie. Cu fiecare mișcare, 
clătea lama, uitându-se cum apa se umplea de părul lui. 

- Ai destul de multe fire roşcate în barbă, observă ea. 
Vreunul dintre părinţii tăi este roşcat? 

Fl începu să clatine din cap. 

- Nu te mișca! 

- Nu îmi pune întrebări, spuse el uitându-se pieziş. 

— Ai dreptate. 

- Mama are părul blond, spuse Edward când ea clăti din 
nou lama. Al tatălui meu este castaniu. La fel ca al meu. 
Sau, mai degrabă, obişnuia să fie. Acum, a albit. Sau este 
argintiu, aşa cum preferă el să spună. EI se încruntă, şi 
privirea îi fu întunecată de ceva ce semăna foarte mult cu 
regretul. Cred că va avea și mai mult atunci când îl voi 
vedea din nou. 

— Păr cărunt? întrebă ea, cu o voce dinadins delicată. 

- Într-adevăr, zise el ridicându-şi privirea, în timp ce ea 
începu să-l bărbierească pe gât. Mulţumesc din nou că le- 
ai scris! 

— Bineînţeles. Îmi doresc doar să existe o metodă prin 
care să le trimit veşti mai repede. Reuşise să trimită 
scrisoarea către familia Rokesby cu următorul vas, dar, 


chiar şi aşa, dura cel puţin trei săptămâni până când 


ajungea în Anglia. Şi apoi, încă cinci până să aibă un 
răspuns. 

Tăcură în timp ce Cecilia continuă să îl bărbierească. I 
se părea mai dificil acum să facă o treabă bună decât 
atunci când îl bărbierise pe tatăl său. Barba lui Edward 
avea cel puţin doi centimetri jumătate lungime - cu mult 
diferită decât barba de o zi cu care era ea obişnuită. 

În plus, acesta era Edward. Şi tocmai o sărutase. 

Și ei îi plăcuse. Foarte mult. 

Când se aplecă spre el, păru că aerul se schimbă în jurul 
ei, făcând-o conştientă de sine. Era aproape electric, 
lăsând-o fără răsuflare şi făcând-o să simtă cum o furnica 
pielea. Şi apoi, când într-un final trase aer în piept, era ca 
și cum îl respira pe el. Mirosea delicios, ceea ce nu avea 
nici un sens, din moment ce mirosea a săpun. Şi a bărbat. 

Și a căldură. 

Dumnezeule, înnebunea. Nu puteai mirosi căldura. Și 
săpunul nu era delicios. Dar nimic nu părea să aibă sens 
atunci când stătea atât de aproape de Edward Rokesby. Îi 
zăpăcea mintea, și simţea că rămânea fără aer... sau 
lumină... sau ceva de genul ăsta. 

- Îţi poţi întoarce capul un pic? îl întrebă ea. Trebuie să 
iau partea aceea de după ureche. 

Fl făcu întocmai, și ea se apropie şi mai mult. Trebuia să 
pună corect lama ca să nu-l taie. Era atât de aproape acum, 
încât vedea cum respiraţia ei îi mişca părul. Ar fi atât de 
ușor doar să ofteze, să se lase să se topească în el, să-i simtă 
corpul lipit de al ei. 

- Cecilia? 

Îi auzi vocea, dar părea că nu putea face nimic în 
legătură cu asta. Se simţea aproape suspendată, ca şi cum 


aerul era îndeajuns de gros ca să o ţină. Şi apoi, ca şi cum 


creierul ei avu nevoie de un moment în plus pentru a-i 
conduce corpul, ea se retrase, alungând ceea ce putea doar 
ghici că era aburul dorinței. 

- Îmi pare rău, spuse ea, sunetul părând a veni mai 
degrabă din gâtul ei decât de pe buze. M-am pierdut în 
gânduri. 

Nu era o minciună. 

- Nu trebuie să fie perfect, spuse el, cu vocea încordată. 
Atât timp cât iei cea mai mare parte, pot să mă bărbieresc 
mai bine mâine. 

- Bineînţeles, răspunse ea, făcând un pas tremurător în 
spate. Eu... ah... va dura mult mai puţin timp. Şi eşti 
obosit. 

- Corect, fu el de acord. 

- Vei dori... ăăă... Clipi de câteva ori. Pieptul lui 
dezgolit îi distrăgea atenţia. Vrei să te îmbraci cu o 
cămaşă? 

- Poate după ce terminăm. Ca să nu se ude. 

- Bineînţeles, spuse ea. 

Din nou. Se uită în jos, la pieptul lui. Un mic bob de 
clăbuc se prinse de firele de păr, chiar deasupra sfârcului. 
Se întinse să-l şteargă, dar, în momentul în care îi atinse 
pielea, el o prinse de încheietură. 

- Nu, zise el. 

Era un avertisment. 

O dorea. 

Poate chiar mai mult decât îl dorea ea. 

Ea îşi umezi buzele, care erau inexplicabil de uscate. 

- Nu face asta, spuse cu voce răgușită. 

Ea se uită la el și fu electrizată, fascinată de intensitatea 


privirii lui albastre pătrunzătoare. O simţi în piept, ceva ce 


bătea, pulsa, şi, pentru o clipă, nu putu vorbi. Îi simţea 
mâna fierbinte pe piele, atingerea inexplicabil de tandră. 

— Nu te pot lăsa așa, spuse ea. 

Fl se uită la ea, fără a înţelege. Sau ca şi cum credea că 
nu înţelege bine. 

Ea se mișcă spre barba lui, neatinsă pe partea dreaptă, 
complet rasă pe partea stângă. 

- Eşti doar pe jumătate terminat. 

EI își atinse bărbia, chiar acolo unde barba se întâlnea cu 
pielea, şi scoase un pufnet amuzat. 

— Arăţi ridicol, spuse ea. 

EI se lovi uşor peste un obraz, apoi peste celălalt. 

- Poate ar trebui să termin, spuse Cecilia ridicând lama 
și pămătuful. 

- Nu crezi că ar trebui să mă întâlnesc cu maiorul 
Wilkins așa? întrebă el arcuindu-şi perfect sprânceana. 

- Cred că aș plăti bine să văd asta, spuse ea ducându-se 
de cealaltă parte a patului, uşurată că tensiunea părea să se 
fi evaporat. Dacă aş avea bani. 

Edward se mişcă pe saltea, pentru a fi mai aproape de 
margine, apoi rămase neclintit cât timp ea îl săpuni. 

- Nu mai ai bani? o întrebă el. 

Cecilia făcu o pauză, întrebându-se cât de mult ar trebui 
să-i spună. 

- S-a dovedit a fi o călătorie mai scumpă decât am 
anticipat, se mulțumi ea să spună. 

- Cred că aşa stau lucrurile când vine vorba despre orice 
călătorie. 

— Aşa mi s-a spus, zise ea clătind lama în vasul cu apă. 
Este prima dată când m-am aventurat la mai mult de 30 de 
kilometri depărtare de Derbyshire. 


— Serios? 


- Nu te mișca, îl certă ea. 

Avea lama exact la gâtul lui când el sărise surprins. 

- Îmi pare rău, dar serios? Prima dată? 

- Unde să mă fi dus? întrebă ea ridicând din umeri și 
clăti din nou lama. 

- La Londra? 

- Nu aveam nici un motiv să merg. 

Familia Harcourt era o familie respectabilă, asta era cert, 
dar puţin probabil să trimită o fiică în capitală pentru 
sezon. În plus, tatăl ei ura orașele. Se plângea mereu când 
trebuia să se ducă la Sheffield. Când fusese nevoit să 
meargă cu treabă în Manchester, se plânsese zile în șir. 

- Nici pe cineva care să mă ducă, adăugă Cecilia. 

— Te voi duce eu. 

Ea încremeni. El credea că erau căsătoriți. Bineînţeles că 
se gândea că avea să o ducă într-o zi la Londra. 

- Asta, dacă vrei, adăugă el, interpretându-i greșit 
ezitarea. 

- Ar fi minunat, spuse ea cu un zâmbet forțat. 

- Vom merge la teatru, spuse el căscând. Sau poate la 
operă. Îți place opera? 

Dintr-odată, ea era disperată să încheie conversaţia. 
Mintea îi era plină de imagini cu un viitor care îi includea 
pe amândoi, un viitor unde numele ei de familie era într- 
adevăr Rokesby şi ea locuia într-o casă frumoasă în Kent, 
cu trei copii mici, toți cu ochii izbitor de albaștri, ca ai 
tatălui lor. 

Era un viitor frumos. Doar că nu era al ei. 

- Cecilia? 

- Am terminat, spuse ea, o idee cam prea tare. 

- Deja? întrebă el contrariat în timp ce își atingea 


obrazul. Ai făcut partea asta mult mai repede. 


— Cred că a devenit mai ușor pe măsură ce am exersat, 
spuse ea ridicând din umeri. Nu acordase atât de multă 
atenţie părţii drepte, dar nu se vedea decât dacă cineva se 
apropia de el. Şi, oricum, zisese că avea să se bărbierească 
din nou a doua zi. 

— Ar trebui să te las să te odihneşti. Eşti obosit, şi avem 
întâlnirea aceea mai târziu. 

- Nu trebuie să pleci. 

Trebuia. Pentru binele ei. 

- Te voi deranja, spuse ea. 

— Nu şi dacă dorm, îi răspunse el căscând din nou, şi 
Cecilia aproape că fu dată pe spate de puterea frumuseţii 
lui. 

- Ce este? întrebă el, atingându-și fața. Ai ratat un loc? 

— Arăţi diferit proaspăt bărbierit, spuse ea. 

Sau şopti? 

- Mai frumos, sper, zise el zâmbind. 

- Ar trebui să plec. Vom avea nevoie de cineva care să se 
îngrijească de apă şi... 

- Stai, spuse el simplu. Îmi place să te am aici. 

Şi, în timp ce Cecilia se așeză cu atenţie pe marginea 
îndepărtată a patului, părea imposibil ca el să nu-i audă 


bătăile inimii. 


Capitolul 7 


Oh, pentru numele lui Dumnezeu, ştiu că nu am un 
nas îngrozitor de mare. Încercam numai să spun ceva. 
Nu te poți aștepta la sinceritate din partea domnului 
Rokesby când subiectul conversației este sora ta. 
Trebuie să facă niște complimente. Cred că este o regulă 
nescrisă între bărbaţi, nu-i aşa? 


de la Cecilia Harcourt către fratele ei, Thomas 


Când coborâră la ora 17.30 în după-amiaza aceea, 
maiorul Wilkins deja îi aștepta în sufragerie, stând pe un 
scaun lângă perete, cu o halbă de bere în mână și un platou 
cu brânză şi pâine. Edward se înclină încordat când acesta 
se ridică să-i salute. Nu fusese pe câmpul de luptă 
împreună cu Wilkins, dar drumurile lor se intersectaseră 
destul de des. Maiorul servea ca un fel de administrator 
pentru garnizoana britanică în New York, şi acela era, cu 
certitudine, un loc bun pentru a începe căutările unui 
soldat dispărut. 

Edward îl considera cumva înțepat, dar cu această 
atitudine venea şi o respectare rigidă a regulilor și a 
ordinelor, ceea ce el considera că era o trăsătură necesară 
pentru un administrator militar. Şi, adevărul fie spus, nu ar 
fi vrut slujba lui. 

- Aveţi vreo veste despre fratele meu? întrebă Cecilia 


fără a pierde timp, de îndată ce se așezară. 


- Este un teatru de război mare, draga mea, spuse 
maiorul Wilkins şi apoi se uită la ea cu ceea ce până şi 
Edward recunoscu ca fiind o privire de sus. Nu ne putem 
aștepta să găsim un om atât de repede, continuă el, 
împingând farfuria în centrul mesei. Brânză? 

Cecilia fu pentru moment consternată de schimbarea 
subiectului, dar păru să îşi revină repede. 

- Asta este armata, protestă ea. Armata britanică. Nu 
suntem forța cea mai avansată, cea mai bine organizată din 
lume? 

- Bineînţeles, dar... 

- Cum am putut pierde un om? 

- Haosul războiului poate pune la încercare chiar şi cea 
mai bine pregătită armată. Chiar şi eu am lipsit luni bune, 
spuse Edward punând tandru o mână pe mâna ei. 

- Dar nu dispăruse când a dispărut, ţipă ea. 

Wilkins chicoti amuzat de replica ei, şi Edward aproape 
mârâi la lipsa lui de sensibilitate. 

- Oh, acum, asta este una bună, spuse maiorul, tăind o 
bucată mare de brânză cheddar. Nu dispăruse când a 
dispărut. Ha, ha! Colonelului îi va plăcea asta. 

- Am greşit, spuse Cecilia încordată. 

Edward o privi cu atenţie. Se gândi să intervină în 
numele ei, dar părea să controleze foarte bine situația. Sau, 
dacă nu situaţia, cel puţin pe ea. 

- Ceea ce am vrut să spun, continuă ea, cu o privire 
glacială care ar fi trebuit să-l înspăimânte pe maiorul 
Wilkins, era că Thomas se afla aici, în New York. În spital. 
Şi apoi, nu a mai fost. Nu este ca și cum s-ar fi aflat pe un 
câmp de luptă sau în recunoaștere în spatele liniilor 


inamice. 


În recunoaştere în spatele liniilor inamice. Edward se 
încruntă în timp ce auzi cuvintele. Asta făcea el în 
Connecticut? Părea cel mai probabil scenariu. Dar de ce? 
Nu îşi amintea să fi făcut ceva de genul acesta înainte. 

- Fi bine, asta este treaba, spuse maiorul Wilkins. Nu 
găsesc nici o înregistrare cum că fratele dumitale a fost în 
spital. 

- Poftim? izbucni Cecilia, ridicând capul în timp ce se 
uită la Edward şi apoi înapoi la maior. Este imposibil. 

- Mi-am pus oamenii să caute prin înregistrări, spuse 
Wilkins ridicând din umeri fără părere de rău. Numele și 
gradul fiecărui soldat care este adus în spital sunt trecute 
în registru. Notăm data sosirii și data... ăăă... plecării. 

- A plecării? repetă Cecilia. 

- Sau a morţii. Wilkins avu decența să pară un pic 
inconfortabil aducând în discuţie această posibilitate. 
Indiferent de situaţie, nu am putut găsi nici o înregistrare 
despre fratele tău. 

- Dar a fost rănit, protestă Cecilia. Am primit o 
scrisoare, spuse ea și se întoarse către Edward, vizibil 
agitată. Tatăl meu a primit o scrisoare de la generalul 
Garth. Scria că Thomas fusese rănit, dar nu era o rană 
mortală, și că se refăcea în spital. Există un alt spital? 

Edward se uită la maiorul Wilkins. 

- Nu pe această parte a insulei. 

- Nu pe această parte? spuse Cecilia, agăţându-se de 
alegerea lui de cuvinte. 

- Este un fel de infirmerie în Harlem, răspunse Wilkins 
cu un fel de oftat care spunea că şi-ar fi dorit să nu 
menţioneze aşa ceva. Nu o pot numi spital, continuă el şi 
se uită la Edward cu subînțeles. Nu aş vrea să stau acolo, 


dacă mă înţelegeți. 


Cecilia se făcu albă la față. 

- Pentru numele lui Dumnezeu, sări Edward, vorbiţi 
despre fratele doamnei. 

Maiorul se întoarse spre Cecilia cu o expresie spăsită. 

- Vă rog să mă scuzaţi, doamnă! 

Ea încuviință din cap cu o mișcare încordată făcută să 
pară sfâşietoare de nodul care i se pusese în gât. 

- Infirmeria din Harlem este cel mult rudimentară, îi 
spuse maiorul Wilkins Ceciliei. Fratele dumneavoastră 
este ofițer. Nu ar fi putut fi dus într-un asemenea loc. 

— Dar dacă era locul cel mai apropiat... 

- Rana lui nu era mortală. Ar fi fost mutat. 

Lui Edward nu îi plăcea ideea ca bărbaţii înrolați să fie 
forțați să petreacă perioada de convalescenţă în condiţii 
proaste din cauza rangului lor, dar nu erau foarte multe 
paturi în spitalul de aici, din sudul insulei Manhattan. 

- Are dreptate, îi spuse el Ceciliei. Armata ar muta 
ofițerii mai întâi. 

- Poate că Thomas a avut un motiv să refuze transferul, 
sugeră Cecilia. Dacă era cu soldaţii lui, poate nu a vrut să-i 
părăsească. 

- Asta ar fi fost cu luni bune în urmă, spuse Edward, 
displăcându-i faptul că trebuia să-i distrugă speranţele în 
felul acesta. Chiar dacă ar fi rămas cu oamenii lui, cu 
siguranţă ar fi fost mutat aici până acum. 

- Oh, cu siguranţă, spuse maiorul Wilkins. Cu siguranță 
nu ar fi în Harlem. 

- Abia îl poţi numi oraş, îi zise Edward Ceciliei. Este 
Morris Mansion, dar, în afară de asta, este mai degrabă o 
colecție de tabere militare coloniale. 


- Dar nu avem bărbaţi acolo? 


- Mai mult pentru a nu cădea din nou în mâinile 
inamicilor, spuse maiorul Wilkins. Este teren bun pentru 
ferme. Avem niște culturi numai bune pentru recoltat. 

- Avem? nu se putu abţine Edward să întrebe. 

- Fermierii din Harlem sunt loiali regelui, spuse maiorul 
ferm. 

Edward nu era sigur în legătură cu asta, dar nu era 
momentul să discute despre înclinațiile politice ale 
localnicilor. 

- Am verificat înregistrările spitalului din ultimele şase 
luni, spuse maiorul Wilkins, revenind la subiect. Se întinse 
să mai ia o bucată de pâine cu brânză cheddar, înjurând 
când brânza se fărâmiță pe cuţit. Nu am putut găsi nici o 
menţiune despre fratele tău. Sincer, este ca și cum nu ar fi 
existat. 

Edward se abținu să ţipe. Dumnezeule, bărbatul ăsta nu 
avea nici un pic de tact. 

- Dar veţi continua să faceţi cercetări? îl întrebă Cecilia. 

- Bineînţeles, bineînţeles, spuse maiorul uitându-se la 
Edward. Măcar atâta pot face. 

- Cel puţin, bombăni Edward. 

- Poftim? întrebă maiorul Wilkins oprindu-se din ceea 
ce făcea. 

- De ce nu i-aţi spus soției mele aceste informaţii când 
ați vorbit cu ea săptămâna trecută? întrebă Edward. 

Maiorul înlemni, cu brânza la câţiva centimetri de gură. 

- Nu am ştiut că este soția dumneavoastră, spuse el. 

- Şi cu ce este asta diferit? replică Edward, care l-ar fi 
strâns bucuros de gât. 

Maiorul Wilkins doar se uită la el. 

- Tot era sora căpitanului Harcourt. Merita respectul şi 


considerația dumneavoastră indiferent de statutul ei 


marital. 

- Nu suntem obişnuiţi să răspundem întrebărilor 
membrilor familiei, spuse maiorul cu voce încordată. 

Edward avea cam şase răspunsuri diferite la replica lui, 
dar se hotărî că nu avea nimic de câştigat dacă îl teroriza şi 
mai mult pe maior. În schimb, se întoarse către Cecilia. 

- Ai scrisoarea aceea de la generalul Garth cu tine? 

- Bineînţeles, spuse ea şi îşi vâri mâna în buzunar. O am 
cu mine tot timpul. 

Edward o luă din mâna ei subţire şi o desfăcu. O citi în 
tăcere, apoi i-o dădu maiorului Wilkins. 

— Ce este? întrebă Cecilia. Ce s-a întâmplat? 

- Asta nu sună ca venind de la generalul Garth, spuse 
maiorul încruntându-şi sprâncenele dese, fără a ridica 
privirea din hârtie. 

- Ce vreţi să spuneţi? întrebă Cecilia întorcându-se 
speriată spre Edward. Ce vrea să spună? 

- Este ceva în neregulă cu ea, spuse Edward. Nu pot să 
spun exact ce. 

- Dar de ce mi-ar trimite cineva aşa ceva? 

- Nu ştiu, spuse el și îşi duse degetele la tâmple, căci 
începuse să-l doară capul. 

- Eşti în regulă? îl întrebă Cecilia, surprinzând imediat 
mișcarea. 

- Sunt bine. 

- Pentru că putem... 

- Suntem aici în legătură cu Thomas, spuse el tăios. Nu 
este despre mine, continuă, trăgând aer în piept. Putea 
rezista întâlnirii. Era posibil să fie nevoie să se ducă direct 
în pat după ce terminau, poate chiar avea să ia doza aceea 
de laudanum cu care îl ameninţa ea, dar putea să reziste la 


o afurisită de întâlnire cu maiorul Wilkins. 


Nu era atât de afectat. 

Îşi ridică privirea şi observă că atât Cecilia, cât şi 
maiorul se uitau la el îngrijoraţi. 

— Sper că rana nu vă supără prea tare, spuse Wilkins 
ursuz. 

- Doare ca naiba, răspunse Edward printre dinți, dar 
sunt în viață, aşa că încerc să fiu recunoscător pentru asta. 

Cecilia se uită la el cu surprindere. El se gândea că nu o 
putea învinovăţi. Nu era în mod normal atât de acid. 

- Bine, atunci, spuse Wilkins dregându-şi vocea. 
Oricum, am fost ușurat să aud despre întoarcerea 
dumneavoastră în siguranță. 

- Îmi cer scuze, spuse el oftând. Mă pierd cu firea când 
mă doare capul mai tare decât în mod normal. 

- Să te duc sus? întrebă Cecilia încet, aplecându-se spre 
el. 

- Nu este nevoie, şopti Edward. Respira cu greutate în 
timp ce durerea de la tâmple se intensifică. Cel puţin, nu 
deocamdată, continuă el uitându-se iar la Wilkins, care se 
încrunta în timp ce recitea scrisoarea de la general. 

- Ce este? întrebă Edward. 

- De ce ar face Garth...? începu maiorul în timp ce își 
scărpina bărbia, clătinând din cap. Nu contează. 

- Nu, zise Cecilia repede. Spuneţi-mi! 

Maiorul Wilkins ezită, ca şi cum încerca să-şi dea seama 
care era cea mai bună cale de a spune ceea ce gândea. 

- Cred că este o adunătură bizară de informaţii, zise el 
în cele din urmă. 

— Ce vreţi să spuneţi? întrebă Cecilia. 

- Nu este ceva ce ar scrie cineva într-o scrisoare pentru 
familia unui soldat, spuse maiorul și se uită la Edward 


pentru confirmare. 


- Se prea poate, spuse Edward încă frecându-și 
tâmplele. Nu îl ajută prea tare, dar nu se putea opri. Eu nu 
am Scris o asemenea scrisoare. 

- Dar ai spus că este ceva în neregulă cu scrisoarea, îi 
reaminti Cecilia. 

- Nimic atât de specific, îi spuse Edward, doar că am un 
sentiment ciudat. Îl cunosc pe generalul Garth. Nu pot să 
spun exact de ce anume, dar nu sună ca şi cum ar fi fost 
scrisă de el. 

- Eu am scris astfel de scrisori, spuse maiorul Wilkins. 
Multe scrisori de acest gen. 

— Şi...? îl îmboldi Cecilia. 

- Şi nu aş scrie niciodată că un om este rănit, dar că 
rana lui nu e mortală. Nu ai de unde să ştii așa ceva. 
Durează o lună sau două ca vestea să ajungă acasă. În acest 
timp, s-ar putea întâmpla orice. Am văzut mai mulți 
oameni cedând mai degrabă din cauza infecției decât din 
cauza traumei provocate de rana inițială, continuă maiorul 
când Cecilia încuviință din cap. Am pierdut un om luna 
trecută din cauza unei bășici, continuă el uitându-se la 
Edward cu o expresie de neîncredere. O băşică. 

Edward se uită repede la Cecilia. Se ţinea tare, era 
întruparea stoicismului britanic. Dar avea ochii tulburi, şi 
el avea senzația ciudată că, dacă o atingea - dacă punea un 
deget pe mâna ei —, avea să se sfărâme. Și, cu toate astea, 
era disperat să o ţină în braţe. Voia să o ţină atât de strâns 
în braţe, cât să nu se sfărâme. Să o ţină în braţe atât de 
mult timp, încât grijile şi fricile sale să se topească din 
corpul ei și să se infiltreze în al lui. 

Voia să-i absoarbă durerea. 


Voia să fie puterea ei. 


Avea să fie, își jură. Avea să îşi revină. Avea să se 
vindece. Avea să fie soțul pe care ea îl merita. 

Soţul care merita să fie. 

- A fost la picior, spuse maiorul, indiferent la supărarea 
Ceciliei. Probabil l-au frecat șosetele. Mărşăluise prin 
mlaștină. Ştii, este imposibil să-ți ţii picioarele uscate. 

Cecilia, spre marele său merit, reuși să încline din cap cu 
compasiune. 

Maiorul Wilkins își puse mâna pe halba de bere, dar nu 
o ridică. Părea că şovăie un pic, ca şi cum amintirea încă îl 
afecta. 

- A naibii chestie probabil s-a spart, pentru că peste 
doar o zi era infectat şi peste o săptămână era mort. 

- Îmi pare foarte rău pentru pierderea dumneavoastră, 
spuse Cecilia înghițind cu greutate. 

Se uită în jos la mâinile ei, împreunate pe masă, și 
Edward avu senzaţia clară că încerca să le oprească din 
tremurat. Ca şi cum singurul mod de a face asta era să ţină 
ochii pe ele, să le cerceteze căutând vreun semn de 
slăbiciune. 

Soţia lui era atât de puternică. Se întreba dacă ea 
conșştientiza asta. 

Maiorul clipi ca şi cum fu surprins de compasiunea ei. 

- Mulţumesc, spuse el stângaci. A fost... ei bine, a fost o 
pierdere. 

- Toate sunt, spuse Edward încet, și, pentru un moment, 
el şi maiorul, cu care avea atât de puţine în comun, erau 
fraţi de arme. 

Trecură câteva momente înainte să spună careva ceva. 

- Pot să păstrez asta? întrebă maiorul Wilkins într-un 
final, dregându-şi vocea, şi ridică scrisoarea de la generalul 
Garth. 


Cecilia abia se mişca, dar Edward văzu zbuciumul pe 
care ea îl ascundea bine în spatele ochilor săi de un verde- 
deschis. Îşi trase bărbia înapoi - doar un vag semn de 
mișcare - şi buza de jos îi tremură înainte de a fi prinsă 
între dinţi. Scrisoarea de la general era singura legătură pe 
care o avea cu fratele ei, şi era clar că ezita să se despartă 
de ea. 

- Lasă-l să o ia, spuse el când ea se uită la el pentru 
sprijin. 

Poate că Wilkins era un porc, dar era un soldat bun, şi 
avea nevoie de scrisoare dacă voiau să facă progrese în 
căutarea lui Thomas. 

- Voi avea foarte mare grijă de ea, o asigură Wilkins. 
Puse scrisoarea împăturită într-un buzunar interior al 
hainei şi o mângâie. Vă dau cuvântul meu. 

- Mulţumesc, spuse Cecilia. Îmi cer iertare dacă par 
nerecunoscătoare, chiar apreciez ajutorul dumneavoastră. 

Un sentiment foarte amabil, se gândi Edward, mai ales 
având în vedere lipsa de cooperare a maiorului până în 
acel punct. 

- Păi, bine. Eu voi pleca, spuse maiorul Wilkins, 
ridicându-se și înclinându-se politicos în faţa Ceciliei, 
înainte de a se întoarce către Edward. Chiar sper că rana 
dumneavoastră se va vindeca. 

Edward mulțumi înclinând din cap. 

- Vă rog să mă scuzați dacă nu mă ridic. 

Dintr-odată, se simțea rău şi avea senzația ciudată că 
risca să-şi golească conţinutul stomacului dacă se ridica. 

- Bineînţeles, bineînţeles, spuse maiorul cu atitudinea sa 
morocănoasă obișnuită. Nu face nimic. 

— Staţi! strigă Cecilia ridicându-se în timp ce Wilkins se 


pregătea să plece. 


- Doamnă? întrebă el întorcându-și capul către ea. 

- Mă duceţi mâine în Harlem? 

- Poftim? 

La naiba cu stomacul care îl durea, Edward sări în 
picioare la auzul acelor cuvinte. 

- Aș vrea să vizitez infirmeria, îi spuse Cecilia 
maiorului. 

- Te voi duce eu, interveni Edward. 

- Nu cred că starea ta... 

— Te voi duce eu. 

— Nu pot trece peste dorințele unui soţ, spuse Wilkins 
ridicând ușor din umeri după ce se uită de la Edward la 
Cecilia şi înapoi cu o privire doar ușor amuzată. 

- Dar trebuie să merg, protestă Cecilia. Thomas ar 
putea... 

- Deja am stabilit că este puţin probabil să fie în 
Harlem, spuse Edward. Strânse marginea mesei, sperând 
că nu o făcea într-o manieră prea evidentă. Îl luase 
ameţeala din cauză că se ridicase prea repede. 

— Dar se poate să fi fost acolo, spuse Cecilia. Şi, dacă aşa 
stau lucrurile, cineva îşi va aminti de el. 

- Te voi duce eu, spuse Edward din nou. 

Harlem era la numai 16 kilometri depărtare, dar, de 
când britanicii pierduseră (şi apoi recâştigaseră) teritoriul, 
în 1776, părea a fi mai degrabă un avanpost sălbatic al 
fostului sat olandez de demult. Nu era un loc potrivit 
pentru o doamnă singură, şi, deşi nu se îndoia de 
capacitatea maiorului Wilkins de a avea grijă de Cecilia, 
nu se putea abține să nu îşi spună că era datoria lui în 
calitate de soț să aibă grijă de siguranţa ei. 

- Dacă-mi permiteţi să mă retrag, spuse maiorul 


Wilkins, înclinându-se din nou în faţa Ceciliei. 


Ea încuviință scurt din cap. Cu toate acestea, Edward 
era destul de sigur că furia ei nu era îndreptată către maior. 

- Trebuie să mă duc la infirmerie, spuse ea de îndată ce 
maiorul Wilkins plecă, ridicându-și bărbia şi întorcându- 
se către Edward. 

- Şi vei merge, spuse el așezându-se înapoi pe scaun. 
Doar că nu mâine. 

- Dar... 

— Nu se va schimba nimic într-o zi, i-o tăie el, mult prea 
obosit pentru a se certa cu ea în această privință. Wilkins 
face cercetări. Va obține mult mai multe informaţii de la 
atașatul colonelului Garth decât vom obţine noi dintr-o 
excursie pe insulă. 

- Cu siguranţă ar fi mai bine dacă am merge pe ambele 
piste, spuse ea, așezându-se lângă el. 

- Nu te contrazic în privinţa asta, replică el. Închise un 
pic ochii, luptându-se cu valul de oboseală care îl 
cuprinsese precum o pătură. Nu vom pierde nimic dacă 
aşteptăm o zi sau două, continuă, oftând. Îţi promit! 

- Cum poţi promite? 

Dumnezeule, era atât de insistentă! Edward i-ar fi 
admirat tenacitatea dacă nu s-ar fi simţit atât de rău. 

- Bine, sări el. Nu pot promite. Din câte ştiu, Armata 
Continentală ar putea veni mâine și am muri cu toții 
înainte de a avea ocazia să investigăm infirmeria. Dar pot 
să promit că, având în vedere tot ce ştiu — ceea ce, adevărul 
fie spus, nu înseamnă mult, dar este mai mult decât ştii 
tu —, câteva zile nu vor face nici o diferenţă. 

Ea se uită la el şocată. Lui îi trecu prin minte că poate nu 
ar fi trebuit să se însoare cu o femeie cu ochii atât de 
nemaipomeniţi. Pentru că, atunci când se uita la el, îi 


trebuia toată puterea să nu se foiască în scaun. 


Dacă ar fi fost un adept al metafizicii, ar fi putut crede că 
ea are capacitatea de a-i vedea direct în străfundul 
sufletului. 

- M-ar fi putut duce maiorul Wilkins, spuse ea cu o 
ușoară sfidare. 

- Chiar vrei să petreci ziua cu maiorul Wilkins? întrebă 
el, forțându-se să nu urle. 

- Bineînţeles că nu, dar... 

- Dacă eşti obligată să stai peste noapte? Ai luat în 
calcul posibilitatea asta? 

- Am traversat Atlanticul de una singură, Edward. Sunt 
convinsă că pot rezista o noapte în Harlem. 

- Dar nu ar trebui, spuse el răspicat. Te-ai căsătorit cu 
mine, Cecilia. Pentru numele lui Dumnezeu, lasă-mă să te 
protejez! 

- Dar nu poți. 

Edward se mișcă în scaun. Cuvintele ei fură calde, dar, 
dacă i-ar fi tras un pumn în gât, nu ar fi nimerit mai bine. 

- Îmi pare foarte rău! spuse ea repede. Îmi pare atât de 
rău! Nu am vrut... 

- Ştiu la ce te-ai referit. 

- Nu, nu cred că ştii. 

Furia lui, care mocnea spre suprafață, începu să dea pe 
dinafară. 

— Ai dreptate, zise el cu voce răguşită. Nu ştiu. Ştii de ce? 
Pentru că nu te cunosc. Sunt căsătorit cu tine - sau așa mi 
s-a spus... 

Ea tresări. 

— ... Şi, deși îmi pot imagina tot felul de motive pentru 
care să fi înfăptuit o astfel de uniune, nu îmi pot aminti 


nici unul dintre ele. 


Ea nu spuse nimic, nu se mișcă deloc, cu excepţia unui 
mic tremur al buzelor. 

- Eşti soţia mea, nu-i așa? întrebă el, dar avea un ton atât 
de neplăcut, încât retrase întrebarea imediat. Iartă-mă, 
bâigui el. Nu era necesar. 

Ea se uită la el preţ de câteva secunde, nepermițând să i 
se vadă pe chip nimic din ce gândea. 

— Cred că trebuie să te odihneşti, spuse ea, dar faţa îi era 
palidă, și părea tulburată. 

— Ştiu că trebuie să mă odihnesc, îi răspunse el iritat. 
Crezi că nu simt ce se întâmplă în capul meu? Este ca şi 
cum cineva mi-ar lovi capul cu un ciocan. Din interior 
spre exterior. 

Ea se întinse peste masă și își puse mâna peste mâna lui. 

- Nu mă simt bine, zise el. 

Patru cuvinte, însă atât de greu de rostit de către un 
bărbat. Şi totuși, se simți mult mai bine pentru că le 
spusese. 

Nu, nu mai bine. Uşurat. Ceea ce se gândea că era o 
formă de mai bine. 

- Te descurci remarcabil, spuse ea. Nu trebuie să uiţi că 
a trecut abia o zi de când te-ai trezit. 

- Nu spune că Roma nu a fost construită într-o zi, zise el 
uitându-se pieziș la ea. 

- Niciodată nu aș spune asta, promise ea, și el îi putu 
auzi zâmbetul din voce. 

- M-am simţit mai bine în această după-amiază, 
recunoscu el. 

Avea o voce plăpândă, ce suna aproape ca a unui copil în 
urechile lui. 

- Mai bine? Sau ameliorat? 


- Ameliorat, recunoscu el. Deşi când te-am sărutat... 


Zâmbi. Când o sărutase, aproape că se simţise întreg. 

- Hai să mergem sus! propuse Cecilia ridicându-se și 
luându-l ușor de braţ. 

Nu avea energia să o contrazică. 

- Voi cere să ne fie adusă cina în cameră, zise ea în timp 
ce se îndreptau spre scări. 

- Nu multă, spuse el. Stomacul meu... nu știu ce pot 
mânca. 

Ea se uită la el cu atenţie. Probabil cercetând cât de palid 
devenise. 

— Supă, spuse ea. Trebuie să mănânci ceva. Altfel, nu îţi 
vei recăpăta puterea. 

E] încuviinţă din cap. Supă părea în regulă. 

- Poate nişte laudanum, zise ea încet. 

- O cantitate mică. 

- Foarte mică, promit! 

Când ajunseră în capătul scărilor, el căută în buzunarul 
hainei şi scoase cheia. Fără cuvinte, i-o dădu și se sprijini 
de perete în timp ce ea descuie ușa. 

- Te voi ajuta cu ghetele, spuse ea, şi el văzu că îl 
condusese înăuntru şi îl așezase pe pat fără ca măcar să 
bage de seamă. Îi voi aminti că nu trebuie să te extenuezi, 
spuse ea în timp ce îi trăgea o gheată, dar sunt conștientă 
că eforturile tale de azi au fost pentru Thomas. 

- Şi pentru tine, spuse el. 

Ea se opri, dar numai pentru o clipă. Poate că nu ar fi 
observat dacă nu ar fi fost atât de conştient de atingerea ei. 

- Mulţumesc, zise ea în timp ce îi prinse călcâiul şi îi 
scoase cealaltă gheată, smucind-o un pic înainte de a o 
trage. 

Edward se târî sub pături în vreme ce ea puse meticulos 


ghetele în colț. 


- Voi prepara laudanum, continuă ea. 

El închise ochii. Nu îi era somn, dar se simțea mai bine 
când îşi ţinea ochii închiși. 

- Mă întreb dacă ar fi trebuit să mai rămâi în spital o zi. 

Vocea ei era mai aproape acum, şi o auzi cum agită un 
lichid într-o sticlă. 

— Nu, spuse el. Prefer să fiu aici, cu tine. 

Din nou, ea se opri. Nu avea nevoie să o vadă ca să ştie 
asta. 

— Spitalul era de nesuportat, spuse el. Unii dintre 
bărbaţi... Nu ştia cât de mult să-i spună, cât de mult știa 
deja. Petrecuse noaptea alături de el cât timp fusese 
inconștient? Ştia ce însemna să încerci să dormi în timp ce 
în cealaltă parte a camerei un bărbat gemea în agonie, 
plângând după mama sa? 

- Sunt de acord cu tine, spuse ea, aranjându-l astfel 
încât să stea un pic mai sus în pat. Acesta este un loc mult 
mai plăcut în care să te recuperezi. Dar medicul este la 
spital. 

- Crezi? replică el zâmbind uşor. Pun pariu că este jos, 
bând o bere. Sau poate este dincolo, la Fraunces. Cred că 
acolo este mai bună berea. 

- Vorbind despre băuturi, spuse Cecilia, în vocea ei fiind 
un amestec de nonşalanţă și umor, iată laudanumul tău! 

- Cu siguranță mult mai puternic decât o halbă de bere, 
răspunse Edward, deschizând ochii. 

Camera nu mai era aşa luminată; Cecilia trăsese 
draperiile. 

- Pot să o fac singur, spuse el când ea îi ţinu cana la 
buze. 

- Este o doză foarte mică, promise ea. 


- Medicul ţi-a dat instrucțiuni? 


- Da, şi am un pic de experiență cu medicina. Tatăl meu 
avea uneori migrene. 

- Nu am avut habar, șopti el. 

- Nu erau dese. 

EI bău medicamentul, strâmbându-se la gustul amar. 

- Este îngrozitor, ştiu, spuse ea, dar nu părea chiar plină 
de compasiune. 

- Ai crede că alcoolul l-ar face mai tolerabil. 

- Cred că singurul lucru care îl face mai tolerabil este 
promisiunea alinării, răspunse ea zâmbind. 

- Doare, Cecilia, zise el frecându-şi tâmpla. 

- Ştiu. 

- Vreau doar să mă simt din nou ca mine însumi. 

- Toți ne dorim asta, spuse ea cu buze tremurânde. 

Fl căscă, chiar dacă, logic, era mult prea curând ca 
opiaceul să-și facă efectul. 

- Tot trebuie să-mi spui, insistă el, strecurându-se 
înapoi sub pături. 

- Ce să-ţi spun? 

- Hmm... Scoase un sunet pițigăiat amuzant în timp ce 
se gândea la asta. Totul. 

- Totul, zici? Ar putea fi puţintel cam ambițios. 

- Avem timp. 

- Da? replică ea, acum părând amuzată. 

Fl încuviință din cap şi se gândi că medicamentul își 
făcuse, probabil, efectul, pentru că avea cel mai ciudat 
sentiment - era prea obosit ca să mai caște. Dar tot putea 
spune câteva cuvinte. 

- Suntem căsătoriţi, zise el. Avem tot restul vieții 


noastre. 


Capitolul 8 


Edward Rokesby arată precum un bărbat, aşa arată. 
Sincer, Cecilia, ar trebui să ştii mai bine decât să mă 
rogi să descriu un alt bărbat. Are părul castaniu. Ce 
pot să spun mai mult? 

În plus, dacă trebuie să ştii, le arăt tuturor portretul 
tău în miniatură. Ştiu că nu sunt tot timpul atât de 
sentimental pe cât ţi-ai dori, dar te iubesc, dragă soră, 
şi sunt mândru că eşti sora mea. De asemenea, ești de 
departe o scriitoare de scrisori mult mai prolifică decât 
cei de la care primesc scrisori bărbații de aici, şi chiar 
mă delectez cu gelozia lor. 

Edward, în mod deosebit, suferă de gelozie de fiecare 
dată când vine poşta. Are trei fraţi şi o soră, şi, în 
termeni de corespondență, îi depăşeşti pe toți trei puşi 
la un loc. 


de la Thomas Harcourt către sora sa, Cecilia 


Trei ore mai târziu, Cecilia încă era bântuită de cuvintele 
lui. 

„Suntem căsătoriți.“ 

„Avem tot restul vieţii noastre.“ 

Stând la mica masă înghesuită în camera lor de la Devil's 
Head, își sprijini fruntea în mâini. Trebuia să-i spună 
adevărul. Trebuia să-i spună totul. 


Dar cum? 


Şi, mai ales, când? 

Îşi spusese că trebuia să aștepte până după întâlnirea cu 
maiorul Wilkins. Fi bine, asta se întâmplase, dar starea lui 
Edward părea să se fi înrăutățit. Nu îl putea supăra acum. 
Încă avea nevoie de ea. 

„Oh, încetează să te minţi singură”, aproape că spuse cu 
voce tare. Nu avea nevoie de ea. Poate că îi făcea refacerea 
mai plăcută și poate că o grăbea, dar, dacă ar dispărea 
dintr-odată din viaţa lui, ar fi în regulă. 

Avusese nevoie de ea cât fusese inconștient. Acum, că se 
trezise, nu mai era atât de esențială. 

Se uită la el cum dormea liniștit în pat. Părul său închis 
la culoare îi alunecă pe frunte. Trebuia să se tundă, dar 
descoperi că îi plăcea nearanjat şi răvășit. Îi dădea un aer 
ușor libertin, care era în contrast cu caracterul său demn. 
Buclele lui neglijente îi aminteau că acest bărbat onorabil 
avea un simţ al umorului sec și poznaș şi că şi el putea 
cade pradă frustrării și nervilor. 

Nu era perfect. 

Era real. 

Şi, cumva, asta o făcea să se simtă şi mai rău. 

„Mă voi revanşa faţă de tine“, promise ea. 

Avea să îi câștige iertarea. 

Dar devenea din ce în ce mai dificil să-şi imagineze cum 
era asta posibil. Simţul de neclintit al datoriei pe care îl 
avea Edward - chiar lucrul care o convinse că nu putea 
spune adevărul înainte de întâlnirea cu maiorul Wilkins — 
însemna că era prinsă într-o nouă dilemă. 

În ochii lui, făcuse o promisiune către ea. 

Poate că nu dormeau în același pat, dar împărțeau un 
dormitor. De îndată ce Edward ar afla că nu era, fapt, soţia 


lui, ar insista să se căsătorească numaidecât cu ea. Era 


înainte de toate un gentleman, și onoarea lui de gentleman 
nu i-ar permite niciodată să facă altfel. 

Şi, în timp ce Cecilia nu se putea opri din visat — doar 
un pic - la o viaţă în calitate de doamna Edward Rokesby, 
cum putea trăi împăcată dacă îl păcălea într-o căsătorie 
adevărată? 

Ar fi disprețuit-o. Nu, ar urî-o. 

Nu, nu ar urî-o, dar nu ar ierta-o niciodată. 

Oftă. Oricum ar fi, nu ar ierta-o niciodată. 

- Cecilia? 

— Te-ai trezit, spuse ea tresărind. 

- Cu greu, zise Edward cu un zâmbet somnoros. 

Cecilia se ridică şi traversă mica distanță până la pat. 
Edward adormise complet îmbrăcat, dar, la o oră de când 
adormise, ea se gândise că nu este confortabil și îi dăduse 
jos lavaliera. Ca urmare a laudanumului, el abia de se 
mișcase când ea făcuse asta. 

- Cum te simţi? îl întrebă ea. 

EI se încruntă, şi Cecilia consideră că era un semn bun 
că trebuia să se gândească la asta. 

- Mai bine, spuse, apoi se corectă, strâmbând din buze. 
Ameliorat. 

— Îţi este foame? 

Trebuia să se gândească şi la asta. 

- Da, deși nu ştiu dacă mâncarea nu îmi va face rău la 
stomac. 

- Încearcă nişte supă, spuse ea. Se ridică şi luă mica 
supieră pe care o adusese de la bucătărie în urmă cu zece 
minute. Încă este caldă. 

- Am dormit mult? o întrebă el ridicându-se. 

— Cam trei ore. Laudanumul și-a făcut efectul repede. 


- Trei ore, şopti el, părând surprins. 


Se încruntă în timp ce clipi de câteva ori. 

- Încerci să te hotărăşti dacă încă te doare capul? îl 
întrebă Cecilia zâmbind. 

— Nu, spuse el sec. Clar încă mă doare. 

- Oh! Nu ştia ce să spună la asta. Îmi pare rău! adăugă 
ea. 

- Deși este o durere diferită. 

Ea puse supiera pe masa de lângă pat și se așeză lângă el. 

- Diferită? 

- Mai puţin pătrunzătoare, cred. Mai degrabă, o durere 
de cap surdă. 

- Cu siguranţă asta e o îmbunătăţire. 

— Cred că da, spuse el încet în timp ce își atinse tâmplele 
uşor. 

- Ai nevoie de ajutor? întrebă Cecilia, dându-i supa. 

- Mă descurc, deși ar fi de ajutor o lingură. 

- Oh, spuse ea şi sări în picioare. Îmi pare atât de rău! 
Ştii, cred că au uitat să-mi dea una. 

- Nu contează. Pot să o beau pur şi simplu, zise el 
ridicând supiera la gură şi luând o înghiţitură. 

- E bună? întrebă Cecilia când el oftă satisfăcut. 

- Destul de bună. Mulţumesc că mi-ai adus-o! 

- Chiar arăţi mai bine decât arătai la întâlnirea cu 
maiorul Wilkins, spuse ea după ce aşteptă ca el să mai ia 
câteva înghiţituri. Apoi își dădu seama că el ar putea crede 
că voia să îl convingă să o ducă acolo cât mai curând, așa 
că adăugă: Nu într-atât de bine totuşi încât să ne punem 
mâine pe drum. 

El păru amuzat de replica ei. 

- Poate poimâine. 

- Probabil nici atunci, admise ea și răsuflă zgomotos. 


Am avut timp să mă gândesc la întâlnirea noastră cu 


maiorul. A zis că va pune întrebări la infirmeria din 
Harlem. Încă vreau să mă duc acolo, dar, pentru moment, 
este suficient, spuse ea înghițind în sec. Voi avea răbdare, 
continuă, şi nu era sigură pe care din ei încerca să-l 
liniştească. 

Ce altă opţiune avea? 

- Vreau să-l găsesc pe Thomas la fel de mult ca tine, 
spuse el şi puse supa pe masă, luându-i mâna. 

- Ştiu. Cecilia se uită la degetele lor împreunate. Era 
ciudat cât de bine păreau a se potrivi. Mâinile lui erau late 
şi aveau formă pătrată, cu pielea bronzată şi aspră de la 
muncă. Ale ei - ei bine, nu mai erau albe şi delicate, dar 
era mândră de noile ei bătături. Păreau să spună că era 
capabilă, că avea controlul asupra propriului destin. Văzu 
putere în mâinile ei, putere pe care nu ştia să o aibă. 

- Îl vom găsi, spuse Edward. 

- S-ar putea să nu, răspunse ea, uitându-se la el. 

Ochii lui, de un albastru-închis în lumina difuză, se 
ațintiră asupra ei. 

- Trebuie să fiu realistă, spuse ea. 

- Realistă, da, admise el, dar nu fatalistă. 

- Nu, răspunse ea cu un mic zâmbet. Nu sunt asta. 

Nu încă, cel puţin. 

Nu vorbiră preț de câteva momente, și liniştea, care 
inițial părea plăcută, deveni apăsătoare şi bizară, în timp ce 
Cecilia îşi dădu seama că Edward încerca să găsească 
modalitatea cea mai bună să deschidă un subiect 
inconfortabil. 

— Aş vrea să ştiu mai multe despre căsătoria noastră, 
spuse el într-un final, după ce îşi drese vocea de câteva ori. 

Inima ei încetă să mai bată. Știuse că momentul acesta 


avea să vină, dar, cu toate astea, pentru o clipă, nu putu să 


respire. 

- Nu îţi pun cuvântul la îndoială, spuse el. Eşti sora lui 
Thomas, și sper că nu mă vei considera prea îndrăzneţ 
dacă îți spun că am simţit de mult că te cunosc din 
scrisorile tale către el. 

Ea trebui să îşi ferească privirea. 

— Dar aş vrea să ştiu cum s-a întâmplat totul. 

Cecilia înghiţi în sec. Avusese la dispoziţie câteva zile ca 
să inventeze o poveste, dar a se gândi la o minciună nu era 
la fel cu a o spune cu voce tare. 

- A fost dorinţa lui Thomas, îi zise ea. Asta măcar era 
adevărat — sau cel puţin credea că era. Cu siguranţă fratele 
ei ar vrea să-l vadă pe prietenul lui drag căsătorindu-se cu 
sora sa. Era îngrijorat pentru mine, adăugă. 

- Din cauza morții tatălui vostru? 

- Nu ştie despre asta, spuse Cecilia cu sinceritate. Dar 
ştiu că îşi făcea de mult griji cu privire la viitorul meu. 

- Mi-a spus şi mie asta, confirmă Edward. 

- Da? întrebă ea și se uită la el surprinsă. 

- Iartă-mă, nu vreau să vorbesc morţii de rău, dar 
Thomas a spus că tatăl vostru era mai puţin preocupat de 
viitorul tău decât era preocupat de prezentul lui. 

Cecilia înghiţi în sec. Tatăl ei fusese un om bun, dar şi 
unul extrem de egoist. Cu toate astea, îl iubise. Şi ştia că şi 
el o iubise cât de mult putuse. 

- I-am făcut viaţa mai confortabilă tatălui meu, spuse 
ea, alegându-şi cuvintele ca și cum ar fi mers pe un câmp 
cu flori. Fuseseră şi vremuri frumoase, şi asta era ceea ce 
dorea să își amintească. Și mi-a oferit un ţel, continuă ea. 

Edward o privise cu atenţie în timp ce vorbea şi, când 


îndrăzni să se uite în ochii lui, văzu ceva ce interpretă 


drept mândrie. Amestecată, negreșit, cu scepticism. Văzu 
dincolo de cuvintele ei, dar o admiră că le spuse. 

- În orice caz, spuse ea, încercând să destindă 
atmosfera, Thomas ştia că tatăl meu suferea. 

- Am crezut că ai spus că s-a întâmplat dintr-odată, zise 
Edward înclinându-şi capul într-o parte. 

- Într-adevăr, spuse ea repede. Adică cred că mereu este 
așa. Foarte încet şi apoi destul de repede. 

El nu spuse nimic. 

— Sau poate nu este așa, zise ea. Dumnezeule, suna ca o 
prostuță, dar părea incapabilă să îşi ţină gura. Nu am 
foarte mult experienţă cu moartea. Deloc, de fapt, cu 
excepţia morţii tatălui meu. 

- Nici eu, zise Edward. Nu cu moartea naturală, cel 
puţin. 

Cecilia se uită la el. Privirea i se întunecă. 

- Nu consider câmpul de luptă ca fiind ceva natural, 
spuse el încet. 

- Nu, sigur că nu. 

Cecilia nici nu voia să se gândească la ceea ce văzuse el. 
Moartea unui tânăr în floarea vârstei era mult diferită de 
moartea unui bărbat de vârsta tatălui ei. 

Edward mai luă o înghiţitură din supă, și Cecilia 
consideră acest lucru drept un semn că ar trebui să 
continue cu povestea. 

- Apoi vărul meu m-a cerut în căsătorie, spuse ea. 

- Înţeleg din tonul tău că nu a fost o cerere binevenită. 

- Nu, spuse ea, încordându-se. 

- Tatăl tău nu l-a respins? Stai... Edward ridică mâna 
câţiva centimetri, îndoindu-şi degetul arătător aşa cum 
făcea când deschidea un nou subiect în conversaţie. Asta a 


fost înainte sau după ce a murit? 


- Înainte, răspunse Cecilia, simţindu-şi inima grea. Aici, 
începu minciuna. 

Horace nu devenise o ameninţare decât după moartea 
tatălui ei, şi Thomas nu avea habar că începuse să o preseze 
pe Cecilia să se căsătorească cu el. 

- Bineînţeles. Şi trebuie să fi fost... Edward se încruntă, 
trăgându-și mâna din mâna ei și frecându-și bărbia. Poate 
că îmi dau seama mai greu din cauza rănii de la cap, dar 
nu pricep cum au decurs lucrurile. Aş avea nevoie să-mi 
scrii toate astea. 

- Bineînţeles, spuse Cecilia, dar simţea cum vinovăția 
bătea în ea precum o tobă. Nu îi venea să creadă că îl lăsa 
să considere că el era motivul pentru care povestea era atât 
de dificil de urmărit. Încercă să zâmbească, dar nu era 
sigură că reuşi mai mult decât să-şi miște buzele. Nici mie 
nu prea îmi vine să cred. 

- Poftim? 

- Doar că nu prea îmi vine să cred că sunt aici, spuse ea 
ştiind că va trebui să îi explice remarca ei. Aici, în New 
York. 

— Cu mine. 

- Cu tine, repetă ea, uitându-se la el, la acest bărbat 
onorabil şi generos pe care nu îl merita. 

EI îi luă mâna și i-o duse la buze. Inima Ceciliei se topi 
un pic, deși conştiinţa ei suspina. De ce trebuia să fie 
bărbatul acesta atât de al naibii de amabil? 

— Marswell nu poate fi vândut, şi Horace va moşteni 
totul dacă ceva se va întâmpla cu Thomas. 

- De asta te-a cerut în căsătorie? 

- Doar nu crezi că a fost dat pe spate de șarmul meu 


natural și de frumuseţea mea, spuse ea uitându-se la el. 


- Nu, acestea ar fi motivele pentru care te-am cerut eu 
în căsătorie. Edward începu să zâmbească larg, dar apoi 
zâmbetul i se transformă într-o grimasă. Te-am cerut în 
căsătorie, nu-i aşa? 

- Într-un fel. Ah... Simţi cum îi ia faţa foc. A fost mai 
mult, ah... Se agăţă de singurul răspuns posibil. De fapt, 
Thomas a fost cel care s-a ocupat de toate formalităţile. 

Edward nu păru încântat de această turnură a 
evenimentelor. 

- Greu s-ar fi putut întâmpla altfel, sublinie Cecilia. 

- Unde a avut loc ceremonia? 

- Pe vas, spuse ea, căci se gândise dinainte la asta. 

- Serios? întrebă el, părând sincer uimit de întreaga 
situație. Atunci cum am... 

- Nu sunt sigură, spuse Cecilia. 

- Dar, dacă erai pe vas, când am... 

- Chiar înainte de a pleca în Connecticut, minți Cecilia. 

- Am făcut ceremonia cu trei luni înaintea ta? 

- Nu trebuie să aibă loc în acelaşi timp, spuse Cecilia, 
conştientă că se afunda şi mai mult în minciună. 

Avea mai multe scuze pregătite - că preotul din satul ei 
refuzase să facă o nuntă prin intermediari; că ea nu voise 
să-şi spună jurămintele decât atunci când devenise absolut 
necesar, astfel încât Edward să se poată retrage din 
căsătorie în caz că se răzgândea. Dar, înainte de a putea 
spune o altă minciună, îşi dădu seama ea el îi mângâia 
degetul exact acolo unde ar fi trebuit să fie un inel. 

- Nici măcar nu ai un inel, remarcă el. 

- Nu am nevoie de unul, zise ea repede. 

- Ai nevoie de unul, spuse el, încruntându-se. 


- Cu toate acestea, poate aştepta. 


Apoi, cu o mişcare rapidă de care nu l-ar fi crezut 
capabil având în vedere starea lui actuală, el se ridică și îi 
atinse bărbia. 

— Sărută-mă! îi ceru el. 

- Poftim? practic ţipă ea. 

- Sărută-mă! 

- Eşti nebun. 

- Posibil, spuse el amuzat, dar cred că orice bărbat ar fi 
perfect normal la cap dacă ar vrea să te sărute. 

- Orice bărbat, repetă ea, încercând în continuare să 
înțeleagă ce se întâmpla. 

- Poate nu, zise el prefăcându-se că se gândeşte la ce 
spusese. Cred că aş putea fi genul gelos. Aşa că ar fi mai 
degrabă o prostie din partea lor. 

Ea clătină din cap. Apoi îşi dădu ochii peste cap. După 
aceea, ambele. 

Trebuie să te odihneşti. 

- Mai întâi, un sărut. 

- Edward. 

- Cecilia, o imită el perfect. 

Ea rămase cu gura căscată. 

- Îmi faci ochi dulci? 

- Funcţionează? 

„Da.“ 

- Nu. 

- Nu eşti o mincinoasă foarte bună, nu-i aşa? spuse el 
indignat. 

Oh, habar nu avea. 

- "Termină-ţi supa, îi ordonă ea, încercând - fără 
succes — să pară serioasă. 

— Vrei să spui că nu am putere să te sărut? 


- Oh, Doamne, eşti insuportabil! 


- Pentru că trebuie să ştii că voi lua asta ca pe o 
provocare, spuse el arcuindu-și una din sprâncene într-o 
aroganță perfectă. 

- Ce te-a apucat? întrebă ea, încercând în zadar să-şi 
ţină buzele lipite pentru a nu zâmbi. 

- Fericirea, zise el ridicând din umeri. 

Un singur cuvânt, şi o lăsă fără aer. Sub aspectul lui 
onorabil, Edward Rokesby era foarte jucăuş. Se gândi că nu 
ar trebui să fie surprinsă. Văzuse indicii ale acestui 
comportament în scrisorile lui. 

Nu avea nevoie decât de un pic de bucurie pentru a 
redeveni astfel. 

- Sărută-mă, îi ceru el din nou. 

- Trebuie să te odihneşti. 

- Tocmai am dormit trei ore. Sunt ridicol de treaz acum. 

- Un sărut, se auzi spunând, chiar în timp ce mintea ei o 
avertiza să nu facă asta. 

- Unul singur, fu el de acord. Mint, bineînţeles, adăugă 
el. 

- Nu cred că se pune ca minciună dacă recunoşti chiar 
în timp ce o spui. 

Fl îşi mângâie obrazul, amintindu-i. 

Cecilia îşi muşcă buza de jos. Cu siguranţă un sărut nu 
putea face nimic rău. Şi pe obraz. Se aplecă. 

EI îşi mişcă capul. Buzele ei i le atinseră pe ale lui. 

- M-ai păcălit! 

- Da? spuse el şi își duse mâna la ceafa ei. 

— Ştii că asta ai făcut. 

- Îți dai seama, şopti el, cu respiraţia fierbinte şi 
seducătoare în colțul buzei ei, că, atunci când vorbeşti şi 


îmi atingi buzele, se simte ca un sărut? 


Ea aproape gemu. Nu avea putere să-i reziste. Nu când 
era aşa — amuzant şi adorabil, şi atât de evident de încântat 
să se trezească şi să fie căsătorit cu ea. 

Și acum, buzele lui îi atingeau buzele, mișcându-se în 
sus şi în jos într-un sărut care ar fi trebuit să fie unul cast. 
Dar nu era nimic inocent în felul în care corpul ei se arcui 
spre el, dornic de mai mult. Fusese îndrăgostită de acest 
bărbat înainte de a se cunoaşte, şi acum corpul ei 
recunoștea ceea ce mintea ei nu voia să admită - îl dorea, 
cu disperare, în toate felurile. 

Dacă nu ar fi fost bolnav, dacă nu ar fi fost slăbit, numai 
Dumnezeu știa ce s-ar fi putut întâmpla. Pentru că nu era 
sigură că ar avea puterea să se oprească din a consuma o 
căsătorie care nici măcar nu exista. 

- Eşti cel mai bun medicament, şopti Edward cu buzele 
pe pielea ei. 

- Nu reduce efectul laudanumului, încercă ea să 
glumească. 

Trebuia să destindă momentul. 

- Nu fac asta, replică el, trăgându-se înapoi cât să se uite 
în ochii ei. Apreciez că ai insistat să îl iau. Chiar cred că m- 
a ajutat. 

- Cu plăcere, spuse Cecilia, un pic ezitant. 

Schimbarea subiectului era oarecum derutantă. 

- Este o parte din motivul pentru care am spus că ești 
cel mai bun medicament, spuse el mângâind-o pe obraz. 
Ştii, am vorbit cu personalul spitalului. Ieri, după ce ai 
plecat. 

Ea clătină din cap. Nu era sigură ce voia să spună cu 
asta. 

- Mi-au spus cu toţii cât de bine ai avut grijă de mine. 


Mi-au zis că ai insistat să fiu mai bine îngrijit decât aș fi 


fost în mod normal. 

- Bineînţeles, se bâlbâi ea. 

Asta nu avea nimic de-a face cu faptul că era soţia lui. 
Oricum ar fi făcut asta. 

- Unul dintre ei chiar a spus că e de părere că nu m-aș fi 
trezit dacă nu ai fi fost tu. 

- Sunt sigură că nu este adevărat, spuse ea, pentru că nu 
îşi putea asuma meritele pentru aşa ceva. 

Şi nu îl putea lăsa să creadă că îi era dator pentru asta. 

- Este amuzant, şopti el. Nu îmi amintesc să mă fi gândit 
mult la căsătorie. Cu siguranţă nu îmi amintesc să mă fi 
gândit la faptul că eram căsătorit. Dar cred că îmi place. 

Cecilia începu să plângă. Întinse mâna şi îşi șterse 
lacrimile. 

- Nu plânge, şopti el. 

- Nu plâng, spuse ea, chiar dacă asta făcea. 

- Cred că este posibil ca asta să fie prima dată când am 
sărutat o fată și am făcut-o să plângă, spuse el zâmbind 
indulgent. 

- Georgie Porgie, şopti ea, recunoscătoare pentru 
distragere. 

- Este numele meu mic, răspunse el părând amuzat de 
remarca ei. 

Ea se trase înapoi, având nevoie să pună un pic de 
distanţă între ei. Dar mâna lui alunecă de pe obrazul ei pe 
umăr şi apoi pe braţul şi mâna ei. Nu i-ar fi dat drumul, şi 
ea ştiu că, adânc în inima ei, nu voia ca el să facă asta. 

— Se face târziu, spuse el. 

Ea privi spre fereastră. Trăsese de mult draperiile, dar 
vedea pe la margini că trecuse ora înserării şi se aşternuse 
noaptea. 


- Vei dormi la noapte? 


Ştia ce întreba el de fapt. Avea să doarmă în acest pat? 

- Nu trebuie să te simţi inconfortabil, spuse el. Oricât de 
mult aș vrea să fie altfel, nu sunt în stare să fac dragoste cu 
tine. 

Ea se înroși. Nu se putu abtine. 

- Am crezut că ai spus că nu ești obosit, bombăni ea. 

- Eu nu sunt. Dar tu ești. 

Avea dreptate. Era extenuată. Ar fi dormit atunci când 
dormise şi el, doar că simţise nevoia să-l privească. Arăta 
atât de rău când îl dusese în pat mai devreme. Aproape 
mai rău decât atunci când fusese în spital. 

Dacă se întâmpla ceva cu el, după tot ce se auzise... 

Nu se putea gândi la asta. 

- Ai mâncat? o întrebă el. 

Fa încuviință din cap. Mâncase ceva uşor când coborâse 
să ducă supa. 

- Bine. Nu vrem ca asistenta să devină pacientă. Te 
asigur, nu voi fi deloc atât de eficient ca tine în acest rol, 
spuse el, devenind serios. Trebuie să te odihneşti. 

Ştia asta. Doar că nu își putea imagina cum era asta 
posibil. 

- Sunt convins că încă dorești un pic de intimitate, 
spuse el, expresia tulburându-i-se un pic. 

Cecilia se simţi un pic mai bine ştiind că și el era 
conștient de aspectele stânjenitoare ale situației lor 
curente. 

- Îţi dau cuvântul meu că mă voi întoarce cu spatele, 
spuse el. 

Ea doar se uită la el. 

- În timp ce te schimbi în hainele pentru dormit, îi 
explică el. 


- Oh, bineînţeles. 


Doamne, era o prostuţă. 

- Chiar îmi pot trage așternuturile peste cap. 

- Nu va fi nevoie, spuse ea ridicându-se cu dificultate. 

- Ar putea fi nevoie, spuse el cu voce răgușită, după o 
pauză semnificativă. 

Cecilia fu un pic surprinsă de această afirmaţie, apoi se 
grăbi la dulap, unde îşi despachetase puţinele haine. 
Adusese o cămaşă de noapte, o rochie de culoare albă, din 
bumbac, fără dantelă sau zorzoane. Nu genul de lucruri pe 
care o lady ar putea să le pună în geamantanul ei. 

- Mă voi duce în colţ, spuse ea. 

- Deja sunt sub pătură. 

Chiar era. Cât timp ea își luase cămașa de noapte, 
alunecase până când ajunsese întins pe spate și își trăsese 
pătura peste față. 

Ar fi râs dacă nu ar fi fost chiar aşa îngrozită. 

Cu mișcări rapide și eficiente, Cecilia se dezbrăcă și îşi 
puse cămașa de noapte. O acoperea din cap până în 
picioare, la fel ca oricare dintre rochiile ei de zi şi cu 
siguranță mai mult decât ar fi făcut-o o rochie de seară, 
dar, cu toate acestea, se simţea indecent de expusă. 

În mod normal, şi-ar fi periat părul de cincizeci de ori, 
dar asta părea o exagerare, mai ales când el avea o pătură 
peste cap, aşa că, în schimb, îl împleti. Cât despre dinţii 
ei... Se uită la periuţa de dinți și la pudra pe care o adusese 
cu ea din Anglia, apoi se uită înapoi către pat. Edward nu 
se mișcase. 

- Voi sări peste periatul dinților în seara asta, spuse ea. 

Poate că avea să îl facă mai puţin dornic să o sărute în 
dimineața următoare. 

Puse periuţa de dinţi înapoi în dulap și se grăbi spre 


partea cea mai îndepărtată a patului. Cu grijă, astfel încât 


să deranjeze lenjeria cât mai puțin cu putință, ridică pătura 
şi se strecură sub ea. 

- Poţi deschide ochii acum, spuse ea. 

- Eşti foarte departe, zise el, dezvelindu-şi faţa. 

Cecilia îşi trase piciorul drept, care atârna pe jumătate 
peste marginea patului. 

— Cred că este cel mai bine, spuse ea. Se aplecă şi stinse 
lumânarea, lăsând întunericul să cuprindă camera. 

Asta nu o făcea să fie mai puţin conştientă de bărbatul 
care stătea întins lângă ea. 

— Noapte bună, Cecilia! spuse el. 

- Noapte bună! Îşi schimbă poziţia, rostogolindu-se 
ciudat pe o parte, cu spatele la el. Așa dormea în mod 
normal, pe partea dreaptă, cu mâinile sub obraz ca într-o 
rugăciune. Dar nu se simţea confortabil în seara asta și cu 
siguranță nu se simţea în largul ei. 

Nu avea să adoarmă niciodată. Niciodată. 


Și totuși, cumva, adormi. 


Capitolul 9 


Transmite-i salutările mele locotenentului Rokesby și 
asigură-l că faptul că fraţii lui nu îi scriu atât de des ca 
mine poate fi doar din cauză că duc o viață mult mai 
interesantă ca mine. Derbyshire este plictisitor în 
această perioadă a anului. Oh, ce spun eu? Derbyshire 
este mereu plictisitor. Așadar, este un lucru bun că 
prefer o viaţă fără evenimente. 


de la Cecilia Harcourt către fratele ei, Thomas 


Edward se trezi uşor în dimineaţa următoare, mintea 
nedorind să termine un vis care era extrem de agreabil. 
Era în pat, ceea ce era în sine un lucru de notat — era destul 
de sigur că nu dormise într-un pat în adevăratul sens al 
cuvântului de luni bune. Și era cald. Plăcut, dar nu prea 
cald, așa cum se întâmpla în verile înăbușitoare din New 
York. 

Era ciudat că nimic nu părea să se întâmple, de fapt, în 
visul său; era totul despre cum se simţea. Confortul pufos 
al acestuia. Chiar și propriul corp părea dornic să savureze 
sentimentul plăcut. Se trezise înțepenit, aşa cum se trezea 
adesea, dar fără frustrarea care îl însoțea dată de 
conştientizarea faptului că nu se putea face nimic. Pentru 
că în visul său se împletise în jurul unui fund foarte 


apetisant, rotund și plin, cu o despicătură foarte ispititoare 


care îl cuprindea într-o îmbrăţişare foarte confortabilă, 
feminină. 

Mâinile îi coborâră pentru a-i prinde una din fese. 

Oftă. Perfecţiune. 

Mereu îi plăcuseră femeile, îi plăcuseră formele 
unduitoare ale corpurilor lor, felul în care pielea lor 
deschisă la culoare se vedea lângă pielea lui. Nu fusese 
niciodată un crai şi nici nu alesese fără discernământ. Cu 
ani în urmă, tatăl său îl luase deoparte și îi insuflase teama 
de Dumnezeu şi de sifilis. Așa că, deşi Edward vizitase 
bordeluri cu prietenii, nu se bucurase niciodată de ce 
ofereau acestea. Era mult mai sigur şi, după el, cu mult mai 
agreabil să stea lângă o femeie pe care chiar o cunoştea. În 
general, văduve discrete. Ocazionalele cântărețe de operă. 

Dar nu erau prea multe văduve discrete şi cântărețe de 
operă în coloniile americane, și trecuse mult timp de când 
se găsise atât de binecuvântat împletit cu trupul unei 
femei. 

Chiar îi plăcea să simtă o femeie lângă el. Sub el. 

Care să-l înconjoare. 

O trase mai aproape pe această lady perfectă din visul 
lui, şi apoi... 

Se trezi. 

De-a binelea. 

„Doamne!“ 

Aceasta nu era o lady misterioasă din vis în braţele sale, 
ci Cecilia, și cămașa de noapte i se ridicase pentru a scoate 
la iveală fundul foarte gol, foarte ademenitor. 

El era încă aproape complet îmbrăcat, adormind de 
două ori în hainele de zi, dar penisul său protesta cu 
putere, şi chiar nu îl putea condamna, așa cum era lipit de 


fundul Ceciliei 


Cu siguranţă nici un bărbat nu se găsise într-o situaţie 
atât de superb de frustrantă. Era soția lui. Cu siguranță 
avea tot dreptul să o tragă mai aproape, să o întindă pe 
spate şi să înceapă să o sărute până când era cuprinsă de 
dorinţă. Ar fi început de la gura ei, apoi ar fi coborât pe 
linia elegantă a gâtului ei până la golul claviculei. 

De acolo, ar fi o alunecare uşoară spre sâni, pe care tot 
nu îi văzuse încă, dar era destul de sigur că aveau forma și 
mărimea potrivite pentru mâinile lui. Nu era sigur cum de 
ştia asta, cu excepţia faptului că tot restul legat de ea se 
dovedise perfect, aşa că de ce nu şi asta? 

Şi avea o presimţire că la un moment dat în timpul 
nopţii strânsese unul din acei sâni în mână. Sufletul lui 


u . 


părea să-și aducă aminte, chiar dacă nu şi mintea lui. 

Dar îi promisese că nu avea să profite de apropierea lui 
forțată. Îşi promisese sieși că avea să îi ofere o noapte a 
nunţii aşa cum se cuvine, nu ceva stângaci şi rapid cu un 
bărbat care funcţiona cu jumătate de putere și rezistenţă. 

Când avea să facă dragoste cu ea, urma să îi ofere tot 
romantismul pe care îl merita. 

Așa că acum trebuia să găsească un mod de a se sustrage 
fără a o trezi. Chiar dacă fiecare mușchi masculin din el îl 
contrazicea. 

Unii mușchi contrazicându-l mai mult decât alții. 

„Ia-le pe rând, îşi spuse el. „Mişcă mâna.“ 

Gemu. Chiar nu voia să-și miște mâna. 

Dar apoi, Cecilia făcu un mic zgomot, ca şi când s-ar 
putea trezi, şi asta păru să-l smulgă din starea în care 
rămăsese. Cu o mişcare înceată şi atentă, îşi trase mâna, 
lăsându-și palma să se odihnească pe şoldul lui. 

Ea bolborosi ceva în somn, ceva ce sună a „ciuperci cu 


somon“, apoi oftă în timp ce se cuibări în așternuturi. 


Dezastru evitat. Edward respiră din nou. 

Acum, trebuia să-şi scoată mâna de sub ea. Nu era o 
sarcină ușoară, având în vedere că îi folosea mâna ca pe o 
jucărie preferată, lipind-o de obrazul ei. 

El smuci braţul un pic. Ea nu se mișcă. 

Trase cu un pic mai multă forță, doar pentru a îngheţa 
când ea scoase un sunet de iritare şi își lipi și mai mult fața 
de mâna lui. 

Nervozitate în somn. Cine ar fi crezut că există așa ceva? 

Ei bine, îşi spuse el, era timpul să devină serios. 
Mutându-și în mod straniu greutatea corporală, apăsă 
salteaua cu toată puterea, creând spaţiu suficient pentru a- 
şi lua mâna de sub ea fără a o deranja. 

Desprins în cele din urmă. Edward începu să se retragă, 
centimetru cu centimetru cu... la naiba cu asta, nu reuși să 
treacă de primii cinci centimetri. Se dovedi că nu el fusese 
cel care își depășise partea de pat în timpul nopții, ci 
Cecilia. Şi, aparent, ea nu făcea lucrurile cu jumătate de 
măsură, pentru că acum el se legăna pe marginea saltelei. 

Nu putea face nimic. Trebuia să se trezească și să-şi 
înceapă ziua. 

Ziua? Se uită spre ferestre. Răsăritul, mai degrabă. Deloc 
surprinzător, se gândi el, din moment ce adormiseră destul 
de devreme cu o noapte în urmă. 

Cu o ultimă privire la Cecilia, pentru a se asigura că 
încă dormea profund, Edward își trase picioarele spre 
marginea patului și se ridică. Nu se simţea la fel de slăbit 
ca în ziua precedentă, ceea ce avea sens. Poate că nu 
mâncase nimic altceva decât supă cu o seară în urmă, dar 
reușise să mănânce o masă ca lumea când veniseră prima 
dată la Devils Head. Era surprinzător ce puteau face 


pentru un bărbat un pic de carne și cartofi. 


tA 


Și îşi simţea și capul mai bine, deși ceva îi spunea să nu 
facă mişcări bruște, necugetate. Ceea ce scotea din ecuație 
o călătorie de 15 kilometri în Harlem, dar măcar Cecilia se 
resemnase în privința asta. Chiar credea sincer că nu 
puteau găsi vești despre Thomas în cel mai nordic 
avanpost, dar avea să o ducă acolo de îndată ce avea să fie 
în stare. Şi, între timp, puteau continua cercetările aici. 

Nu avea să stea liniștit până când nu aflau ce se 
întâmplase cu Thomas. Edward îi datora măcar atâta lucru 
prietenului său. 

Şi, de asemenea, Ceciliei. 

Încă mișcându-se încet, traversă scurta distanță până la 
fereastră şi trase un pic perdelele. 

Soarele răsărea peste Lumea Nouă, pictând cerul cu 
dungi late în nuanţe de portocaliu şi roz. Se gândi la 
membrii familiei lui din Anglia. Pentru ei, ziua deja 
începuse. Mâncau masa de prânz? Era vremea suficient de 
bună pentru o călătorie pe întinsul domeniu al reședinței 
Crake? Sau încă era primăvară în Anglia, gâdilând aerul cu 
răcoarea și vântul său? 

Îi era dor de casă, îi lipsea verdele profund al pajiştilor şi 
al gardurilor vii, aerul rece al dimineţii. Îi lipseau tufele de 
trandafiri ale mamei sale, chiar dacă nu îi plăcuse 
niciodată mirosul lor dulceag. Îi mai fusese dor de casă 
înainte? Nu credea, deşi această durere crescuse în el în 
timpul lunilor pe care nu şi le mai amintea. 

Sau poate era ceva nou. Acum, avea o soţie, și, cu voia 
lui Dumnezeu, ar urma şi copii. Nu se gândise niciodată să 
aibă o familie aici, în colonii. Mereu se imaginase înapoi în 
Kent, stabilindu-se pe o proprietate a sa, nu prea departe 


de restul membrilor familiei Rokesby. 


Nu că şi-ar fi imaginat o femeie anume în aceste viziuni 
tulburi. Nu făcuse curte nimănui în mod serios, deși se 
părea că toată lumea credea că avea să se căsătorească, în 
cele din urmă, cu vecina lor, Billie Bridgerton. Nu se 
sinchisise niciodată să infirme asta, și nici Billie, dar ei doi 
ar fi un dezastru ca soţ și soţie. Se purtau mult prea mult 
ca fraţii pentru a se gândi la căsătorie. 

Chicoti, gândindu-se la ea. Fuseseră dezlănțuiți pe când 
erau copii, el şi Billie, împreună cu fratele său, Andrew, şi 
sora lui, Mary. Era o minune că ajunseseră adulţi zdraveni 
şi sănătoși. Îşi dislocase un umăr şi îşi scosese un dinte de 
lapte înainte de aniversarea de opt ani. Andrew mereu se 
julea într-un fel sau altul. Doar Mary fusese ferită de rănile 
constante, deși asta era mai puțin datorită norocului și mai 
mult acuității simțurilor ei crescute. 

Şi George, bineînțeles. George nu pusese niciodată la 
încercare răbdarea mamei lor cu lovituri şi vânătăi. Totuşi, 
era cu câţiva ani mai mare decât restul. Avea lucruri mult 
mai importante de făcut decât să alerge de colo-colo cu 
fraţii lui mai mici. 

Ceciliei avea să îi placă familia lui? Se gândi că era foarte 
probabil și ştia că ei toți aveau să o placă pe ea. Spera să nu 
îi lipsească Derbyshire-ul prea mult, dar oricum nu păreau 
să mai fie multe lucruri care să o lege de acel loc. Thomas 
nu exprimase un ataşament profund față de satul lor; 
Edward nu ar fi fost surprins ca prietenul lui să rămână în 
armată şi să închirieze moşia Marswell, acum, că era 
proprietar. 

Desigur, era necesar ca mai întâi să-l găsească. 

În sinea sa, Edward nu era optimist. Încercase să fie tare 


pentru Cecilia, dar erau prea multe lucruri legate de 


dispariţia lui Thomas care nu aveau sens pentru ca 
povestea asta să aibă un sfârșit fericit. 

Dar apoi, propria poveste era plină de lucruri mai puţin 
probabile şi bizare - o memorie pierdută, o soţie găsită. 
Cine putea spune că Thomas nu avea să fie la fel de 
norocos? 

Culorile calde ale cerului începură să se topească, iar 
Edward lăsă perdeaua să cadă. Trebuia să se îmbrace - sau 
mai degrabă să se îmbrace din nou - înainte de a se trezi 
Cecilia. Probabil nu avea să ia alți pantaloni, dar era nevoie 
de o cămaşă curată. Valiza îi fusese pusă lângă dulap, așa 
că se mişcă repede prin cameră și o deschise, mulţumit să 
vadă că lucrurile lui păreau intacte. Adusese mai mult 
haine și echipament, dar erau și câteva lucruri personale 
amestecate printre ele. Un volum subțire de poezii de care 
se bucura mereu, un mic iepuraș amuzant din lemn pe 
care el şi Andrew îl sculptaseră când erau mici. 

Zâmbi ca pentru el, dorindu-și dintr-odată să îl vadă din 
nou. Hotărâseră să sculpteze fiecare jumătate, și rezultatul 
fusese cel mai asimetric rozător de pe fața Pământului. 
Billie spusese că, dacă iepurii chiar ar arăta așa, ar fi 
prădători numai pentru că restul animalelor ar leşina de 
groază. Apoi declarase, cu tonul dramatic pe care îl folosea 
mereu, că i-ar omori cu dinţii lor mici şi vicleni... 

În acel moment, intervenise în conversaţie mama lui 
Edward şi o oprise, declarând că iepurii sunt creaturi 
delicate ale Domnului și Billie ar trebui... 

În acel moment, Edward aruncase iepurele de lemn în 
faţa mamei sale, rezultatul fiind un țipăt atât de ascuţit şi 
de o asemenea magnitudine, încât copiii îl imitaseră timp 


de săptămâni întregi. 


Cu toate astea, nimeni nu reușise să îl imite perfect. Nici 
măcar Mary, şi ea putea ţipa. (Cu atât de mulți fraţi, 
învățase de mică.) 

Edward căută prin lucrurile sale, printre cămăși şi 
pantaloni, printre şosete pe care învățase să şi le coasă 
singur. Simţi marginea neregulată a iepurelui, dar mâna i 
se lovi mai întâi de un teanc de hârtii, legat frumos cu o 
bucată de sfoară. 

Scrisori. Păstrase toate scrisorile pe care le primise de 
acasă, nu că teancul lui s-ar putea compara cu al lui 
Thomas. Dar acest mic teanc îi reprezenta pe toţi cei 
dragi - mama lei, cu scrisul ei elegant, tatăl lui, care 
niciodată nu scria mult, dar cumva reuşea oricum să 
spună ce simţea. Era o singură scrisoare de la Andrew. 
Edward se gândi că ar putea fi iertat; fratele lui mai mic era 
în marină, şi, oricât de greu era ca poşta să ajungă la 
Edward în New York, probabil era şi mai greu să plece de 
unde era Andrew. 

Cu un zâmbet nostalgic, continuă să caute prin teanc. 
Billie era un corespondent îngrozitor, dar reușise câteva 
bilete. Sora lui, Mary, era mult mai bună, şi inclusese 
câteva rânduri de la fratele lor mai mic, Nicholas, pe care, 
spre rușinea lui, Edward abia îl cunoștea. Diferenţa de 
vârstă era mare, şi cu așa vieţi ocupate, nu păreau să fie în 
același timp în același loc. 

Dar, la finalul teancului, ascunsă printre două scrisori de 
la mama sa, Edward găsi cea mai valoroasă piesă a 
colecției. 

Cecilia. 

Nu îi scrisese niciodată direct lui; amândoi ştiau că era 
complet nepotrivit. Dar inclusese o notă pentru el la 


sfârşitul aproape fiecărei scrisori către fratele ei, şi Edward 


începuse să aștepte acele paragrafe cu o dorinţă arzătoare 
pe care nu o recunoscuse niciodată. 

- Ah, a sosit o scrisoare de la sora mea, spunea Thomas. 

- Oh, asta este foarte drăguţ, zicea Edward fără ca măcar 
să ridice privirea. 

Dar simţea cum inima îi bătea mai tare, simţea că nu 
prea mai avea aer, și, în timp ce Thomas parcurgea încet 
cuvintele Ceciliei, Edward se uita la el cu coada ochiului, 
încercând să nu strige să îi dea, naibii, partea care era 
pentru el. 

Nu, nu trebuia să spună cât de mult aştepta scrisorile 
Ceciliei. 

Şi apoi, într-o zi, când Thomas era plecat şi Edward se 
odihnea în camera pe care o împărțeau, se surprinsese 
gândindu-se la ea. Nu era nimic anormal în asta. Se 
gândea la sora celui mai bun prieten al său mai mult decât 
ar fi fost de așteptat având în vedere că nu se cunoscuseră 
niciodată. Dar era mai bine de o lună de la ultima ei 
scrisoare — o pauză neobişnuită —, și Edward începuse să-şi 
facă griji în privinţa ei, deşi ştia că întârzierea era cauzată, 
cel mai probabil, de vânturile şi curenţii oceanului. Poşta 
transatlantică nu era ceva pe care te puteai bizui. 

Dar, în timp ce stătea întins în pat, îşi dăduse seama că 
nu îşi putea aminti cu precizie ce îi scrisese în ultima 
scrisoare, şi, dintr-un motiv anume, era imperativ să ştie. Îi 
descrisese pe băgăreţii satului ca fiind dictatoriali sau 
complecși? Nu își putea aminti, şi era important. Schimba 
sensul și... 

Înainte de a băga de seamă, umbla prin lucrurile lui 
Thomas, căutând scrisorile Ceciliei, astfel încât să poată 


citi cele patru propoziţii pe care le inclusese pentru el. 


Nu conştientizase decât după ce terminase cât de mult 
încălcase intimitatea prietenului său. 

Şi conştientiză tot atunci că era îngrozitor. 

Odată ce începuse, nu se putea opri. Edward începuse 
trăgând cu ochiul la scrisorile Ceciliei de fiecare dată când 
Thomas era plecat. Era secretul lui vinovat, şi, când aflase 
că urma să fie trimis în Connecticut, luase două foi din 
scrisorile ei pentru el, având grijă să le ia numai pe acelea 
care includeau rândurile ce îi erau adresate lui. Thomas ar 
pierde foarte puţin din cuvintele surorii sale, şi Edward ar 
câştiga... 

Ei bine, se gândi că ar câştiga un pic de sănătate mintală, 
ca să fie sincer. Poate nişte speranţă. 

În cele din urmă, luase doar o scrisoare a ei în 
Connecticut, alegând să le lase pe celelalte în siguranţă în 
valiză. Păruse un plan prudent. Conform spuselor celor de 
la spital, nu avusese nici un fel de hârtii sau lucruri 
personale când fusese găsit la Kips Bay. Numai Dumnezeu 
ştia unde era scrisoarea Ceciliei acum. Pe fundul unui lac, 
probabil, sau poate aprinzând vreun foc. Edward spera că 
fusese găsită de o pasăre întreprinzătoare, ruptă în bucăţi 
pentru a face un cuib confortabil. 

Se gândi că probabil Ceciliei i-ar plăcea asta. 

Și lui îi plăcea. Aproape că nu mai părea atât de 
dureroasă pierderea. 

Se gândi că o ţinuse în siguranţă, mereu în buzunarul de 
la haină. Era ciudat că... 

Edward îngheță. Asta era cea mai lungă amintire a lui de 
când se trezise. Nimic din ceea ce făcuse sau spusese, doar 
că avusese o scrisoare de la soţia lui în buzunarul hainei. 

Oare era soţia lui atunci? Care era data căsătoriei lor? O 


întrebase cu o zi în urmă, dar ea deviase de la subiect; şi 


apoi — sincer, era doar vina lui —, îi ceruse să îl sărute. 

Numai el era de vină pentru că nu avea nici un fel de 
răspunsuri. 

Şi totuşi, această scrisoare - cea pe care o avea în 
mâini — era cea care îi era cea mai dragă. Fusese prima 
dată când îi scrisese în mod special lui. Nu fusese nimic 
foarte personal; era ca şi cum ştia, instinctiv, că cel mai 
mult el avea nevoie de normalitate. Umpluse paginile cu 
lucruri mărunte, făcute să pară încântătoare prin 
perspectiva ei ironică. 

Edward se uită peste umăr pentru a se asigura că Cecilia 


încă dormea, apoi despături cu grijă scrisoarea. 


Dragă căpitane Rokesby, 


Modul în care ai descris florile sălbatice din colonii 
m-a făcut să îmi fie dor de primăvară, care pierde din 
lupta cumplită pe care o duce cu iarna, aici, în 
Derbyshire. Nu, mint. Lupta nu este cumplită. Iarna a 
strivit primăvara ca pe un gândac. Nici măcar nu avem 
plăcerea unei zăpezi proaspete. Orice fel de precipitații 
am avut s-au transformat de mult într-o mocirlă 
nesuferită, şi mă tem că mi-am distrus doi pantofi 
sezonul acesta. Atenție, nu două perechi, ci doi pantofi. 
Stângul papucilor şi dreptul cizmelor. Sufletul meu 
econom vrea să încropesc o pereche din ce a mai rămas, 
dar sunt prea vanitoasă pentru ceea ce ar rezulta, fără 
a mai menționa că nu aş mai avea echilibru. Tocul 
cizmei mele este cu doi centimetri jumătate mai mare 
decât cel al papucilor, şi sunt destul de sigură că m-aş 
împiedica la tot pasul, aş cădea pe scări şi poate aş 


sparge o oglindă. Întreabă-l pe Thomas cum m-am 


împiedicat de covorul din sufrageria noastră. A urmat 
o cascadă tristă de boli. 

Să ai grijă de tine şi, de asemenea, și de Thomas, și îl 
voi implora și pe el să facă același lucru. Mă voi gândi 
adesea la tine şi te voi menţiona în rugăciunile mele. 


Prietena ta, 


Cecilia Harcourt 


Edward se uită la scrisul ei preţ de câteva clipe după ce îi 
citi cuvintele, mângâind uşor cu degetul mare numele ei. 
„Prietena ta% scrisese. Într-adevăr, asta fusese, chiar 
înainte de a o cunoaşte. 

Prietena lui. 

Şi acum, soţia lui. 

În spatele lui, auzi sunetul de neconfundat al Ceciliei 
trezindu-se. Împături cu grijă scrisoarea, ascunzând-o 
înapoi în teancul cu scrisori de la familia sa. 

- Edward, o auzi spunând. Încă avea vocea răguşită şi 
somnoroasă, ca şi cum putea să caşte în orice moment. 

- Bună dimineaţa, spuse el, întorcându-se. 

- Ce citeai? 

- Doar o scrisoare de acasă, zise, punându-și mâna pe 
coapsă. 

- Oh, spuse ea şi apoi tăcu pentru o clipă. Probabil îţi 
lipseşte foarte mult familia ta, adăugă. 

- Eu... da, admise el. Şi, în acel moment, se simţi din 
nou un copilandru, fața în față cu fata frumoasă din 
capătul celălalt al camerei, cea cu care nu avea curajul să 
vorbească. Era ridicol, aproape o nebunie. Era un bărbat în 
toată firea, şi de mai bine de zece ani nu mai existase o 
femeie care să-l facă să-i fie teamă să vorbească. Dar se 


simţea ca şi cum fusese prins cu mâţa-n sac. 


Dacă afla că îi furase scrisorile... 

Numai gândul la asta îl îngrozea. 

- S-a întâmplat ceva? îl întrebă ea. 

- Nu, nu, bineînţeles că nu, spuse el în timp ce punea 
întregul teanc de scrisori înapoi în valiză. Doar că... ştii 
tu... mă gândeam acasă. 

Ea încuviință din cap în timp ce se ridica, strângând 
aşternuturile emfatic în jurul ei. 

- Nu i-am mai văzut de... Au! 

Edward lansă o serie de înjurături când se lovi cu 
degetul mare de marginea valizei. Fusese dornic să 
ascundă dovezile îndrăgostirii sale prostești și nu se uitase 
cu atenţie pe unde călca. 

- Eşti în regulă? întrebă ea, sincer surprinsă de reacția 
lui. 

Edward înjură din nou, apoi îşi ceru scuze imediat. 
Trecuse atât de mult timp de când fusese în preajma unei 
lady. Manierele lui ruginiseră. 

- Nu îţi cere scuze, spuse ea. Nu este nimic mai 
îngrozitor decât o lovitură la deget. Îmi doresc doar să pot 
spune asta când mă lovesc şi eu. 

- Billie spune, zise el. 

- Cine? 

- Oh, îmi pare rău! Billie Bridgerton. Vecina mea. 

Se pare că încă era cu mintea departe. Probabil pentru 
că se uitase prin scrisorile acelea de acasă. 

- Oh, da. Ai vorbit despre ea. 

- Da? întrebă el absent. El și Billie erau cei mai buni 
prieteni — chiar așa, crescuseră împreună. Cu toate astea, 
nu exista pe lumea asta un băieţoi mai mare, şi nici măcar 
nu era sigur că îşi dăduse seama că era fată până pe la opt 


ani. 


Chicoti la amintirea asta. 

Cecilia își feri privirea. 

- Nu îmi pot da seama de ce ţi-am scris despre ea, spuse 
Edward. 

- Nu mi-ai scris, explică ea. Thomas a făcut-o. 

- Thomas. 

Asta părea ciudat. 

- Probabil ai vorbit cu el despre ea, spuse ea ridicând 
indiferent din umeri. 

- Probabil, zise el în timp ce se duse înapoi spre valiză 
pentru a scoate o cămașă curată. Acesta era şi motivul 
pentru care deschisese afurisitul de obiect de la bun 
început. Te rog să mă scuzi, spuse el înainte de a-și scoate 
cămașa peste cap, punându-și apoi una curată. 

- Oh! exclamă Cecilia. Ai o cicatrice. 

- Poftim? întrebă el uitându-se la ea peste umăr. 

- Este o cicatrice pe spatele tău. Nu am văzut-o până 
acum, spuse ea, încruntându-se. Presupun că nu aș fi putut 
să o văd. Cât timp am avut grijă de tine, niciodată... Ei 
bine, nu contează. Cum te-ai rănit? îl întrebă ea după 
câteva clipe de tăcere. 

- Aici? întrebă el întorcându-se și arătând spre 
omoplatul stâng. 

- Da. 

- Am căzut dintr-un copac. 

- De curând? 

— Aveam nouă ani, spuse el uitându-se la ea. 

Părea interesată, și își schimbă poziţia, stând cu 
picioarele încrucișate pe sub pătură. 

- Ce s-a întâmplat? 


- Am căzut dintr-un copac. 


- Cu siguranță este mai mult de povestit, spuse ea 
oftând. 

- Nu chiar, răspunse el ridicând din umeri. Timp de 
vreo doi ani, am minţit și am spus că m-a împins fratele 
meu, dar adevărul este că m-am dezechilibrat. M-am lovit 
de o creangă în timpul căzăturii. Mi-a sfâşiat cămașa. 

- Probabil ai fost pacostea din viaţa mamei tale, spuse ea 
chicotind. 

- A mamei mele şi a oricui se ocupa de pagube. Deşi 
cred că acea cămașă era irecuperabilă. 

- Mai bine că s-a rupt o cămașă decât o mână sau un 
picior. 

- Oh, le-am rupt și pe alea. 

- Dumnezeule mare! 

— Billie şi-a rupt ambele mâini, spuse el rânjind la ea. 

- În același timp? întrebă Cecilia, cu ochii mari. 

- Din fericire, nu, dar eu și Andrew ne-am distrat 
copios imaginându-ne cum ar fi fost dacă s-ar fi întâmplat 
așa. Când şi-a rupt-o pe cea de-a doua, i-am legat-o pe 
cealaltă, doar ca să vedem cum s-ar descurca. 

- Şi v-a lăsat? 

— Să ne lase? Ea a fost cea care a sugerat asta. 

- Pare o persoană specială, spuse Cecilia politicoasă. 

- Billie? întrebă el clătinând din cap. Nu mai este nimeni 
ca ea, asta e cert. 

Cecilia se uită în jos la pat, jucându-se alene cu pătura. 
Părea să facă un soi de model în minte. 

— Ce face acum? îl întrebă ea. 

- Habar nu am, spuse el cu regret. 

Îl durea că era atât de rupt de familia lui. Nu avusese 
nici o veste de acasă de peste patru luni. Și cu siguranță cei 


dragi credeau că murise. 


- Îmi pare rău! spuse Cecilia. Nu trebuia să întreb. Nu 
m-am gândit. 

— Este în regulă, răspunse el. Cu siguranţă nu era vina ei. 
Deși mă întreb, continuă el, este posibil să fi primit 
corespondenţă cât am lipsit? Ar fi de aşteptat ca familia 
mea să-mi fi scris înainte de a primi vestea dispariţiei 
mele. 

- Nu ştiu. Putem, cu siguranţă, să întrebăm. 

Edward se ocupă de butonii de la manşeta cămășii, întâi 
la mâna stângă, apoi la dreapta. 

- Îţi scriau des? întrebă ea zâmbind, deşi părea un 
zâmbet forțat. 

Sau poate că era doar obosit. 

- Cei din familia mea? 

- Şi prietenii tăi, spuse ea. 

- Nu atât de des pe cât îi scriai tu lui Thomas, zise el cu 
regret. Mereu eram invidios din cauza asta. Toţi eram. 

- Serios? întrebă ea cu un zâmbet care îi lumină ochii. 

- Serios, confirmă el. Thomas primea mai multe scrisori 
decât primeam eu, şi tu erai singurul lui corespondent. 

- Asta nu poate fi adevărat. 

- Te asigur că este. Ei bine, poate nu şi dacă o includ pe 
mama, recunoscu el. Dar nu este drept. 

- Ce vrei să spui? întrebă ea râzând. 

- Mamele trebuie să le scrie fiilor lor, nu crezi? Dar fraţii 
şi prietenii... ei bine, nu trebuie să fie aşa conştiincioşi. 

- Tatăl nostru nu i-a scris niciodată lui Thomas, spuse 
Cecilia. Uneori, îmi spunea mie să-i transmit salutări, dar 
asta era tot. 

Nu părea supărată din cauza asta, nici măcar resemnată. 
Edward își aminti dintr-odată de prietenul său cioplind 


alene un băț în tabăra comună. Thomas mereu spunea 


mereu câte un aforism, şi unul dintre preferate era: 
„Schimbă ceea ce poţi și acceptă ce nu poţi schimba“. 

Asta părea să o caracterizeze destul de bine pe sora lui 
Thomas. 

Se uită la ea, studiind-o preț de o clipă. Era o femeie cu 
o putere şi o graţie remarcabile. Se întreba dacă își dădea 
seama de asta. 

Se apucă să bâjbâie iar la manşete, chiar dacă erau 
încheiate deja. Nevoia de a se holba la ea era prea 
puternică. Însă avea să o facă să se simtă stânjenită sau, şi 
mai probabil, să se pună pe el într-o situaţie stânjenitoare. 
Dar voia să o privească. Voia să o memoreze. Îi voia toate 
secretele şi dorinţele, și voia poveştile ei banale, frânturile 
din trecutul ei care se potriveau precum piesele unui 
puzzle. 

Cât de ciudat era să vrea să știe o altă persoană, din toate 
punctele de vedere. Nu îşi putea aminti să fi vrut să facă 
asta înainte. 

- 'Ţi-am spus despre copilăria mea, zise el în timp ce 
căuta în valiză o lavalieră curată și se apucă să şi-o lege. 
Spune-mi despre a ta! 

- Ce vrei să ştii? întrebă ea. 

Părea destul de surprinsă, poate un pic amuzată. 

- Te-ai jucat mult pe afară? 

- Nu mi-am rupt nici o mână, dacă asta întrebi. 

- Nu asta întrebam, dar mă bucur să aud asta. 

- Nu putem fi toate Billie, remarcă ea ironic. 

- Ce ai spus? întrebă el întorcându-se către ea, convins 
că nu auzise bine. 

- Nimic, spuse ea, clătinând ușor din cap ca şi cum ar fi 


spus că nu merită să vorbească despre asta. Mă prosteam. 


Şi nu, nu m-am jucat mult pe-afară. Cel puţin, nu ca tine, 
Preferam să stau în interior şi să citesc. 

- Poezie? Proză? 

- Orice îmi pica în mână. Lui Thomas îi plăcea să-mi 
spună că sunt un șoarece de bibliotecă. 

- Mai degrabă, un dragon al cărților, aş zice eu. 

- De ce ai spune asta? întrebă ea râzând. 

- Eşti mult prea hotărâtă pentru a fi un umil şoarece. 

Ea îşi ridică privirea spre tavan şi păru uşor ruşinată. Şi 
poate şi un pic mândră. 

- Sunt destul de sigură că eşti singura persoană care m-a 
considerat vreodată hotărâtă. 

— Ai traversat un ocean pentru a-ţi salva fratele. Asta mi 
se pare însăşi definiția unei persoane hotărâte. 

- Poate, spuse ea cu o voce în care nu se mai simțea 
sclipirea de mai devreme. 

- De ce te-ai întristat dintr-odată? o întrebă el privind-o 
curios. 

- Doar că... începu ea şi se gândi o clipă, apoi oftă. Când 
m-am dus la Liverpool — de acolo am plecat —, nu ştiu dacă 
dragostea mea pentru Thomas a fost cea care m-a făcut să 
acţionez. 

Edward se îndreptă spre pat şi se aşeză pe margine, 
oferindu-şi sprijinul în linişte. 

- Cred... cred că a fost disperarea, zise ea întorcându-şi 
fața spre faţa lui, şi el ştiu că avea să fie bântuit pentru 
totdeauna de privirea din ochii ei. Nu era tristeţe şi nici 
frică. Era ceva mult mai grav - resemnare, ca și cum se 
uitase în sufletul ei şi găsise ceva lipsit de valoare. M-am 
simţit foarte singură, continuă ea. Și speriată. Nu ştiu 


dacă... 


Nu îşi termină imediat propoziția. Edward nu se mișcă, 
lăsând ca tăcerea lui să o încurajeze. 

- Nu ştiu dacă aș fi venit dacă nu m-aș fi simţit atât de 
singură, termină ea într-un final. Mi-ar plăcea să cred că 
mă gândeam numai la Thomas şi la faptul că avea nevoie 
de ajutorul meu, dar mă întreb dacă nu cumva aveam, de 
fapt, nevoie să plec. 

- Nu este nici o rușine în asta. 

— Nu este? întrebă ea ridicându-și privirea. 

- Nu, spuse el cu înflăcărare, luând-o de mâini. Eşti 
curajoasă și ai o inimă autentică şi frumoasă. Nu este nici 
o ruşine să ai temeri și să fii îngrijorată. 

Dar ea nu se putu uita în ochii lui. 

- Şi nu eşti singură, îi promise el. Nu vei fi niciodată 
singură. 

Așteptă ca ea să spună ceva, să înțeleagă profunzimea 
afirmației lui, dar nu spuse nimic. Era conştient că încerca 
să-şi revină. Începu, treptat, să respire mai regulat și își 
îndepărtă delicat o mână din mâinile lui pentru a-şi șterge 
lacrimile care i se strânseseră între gene. 

— Aș vrea să mă îmbrac, spuse ea apoi. 

Era clar o invitaţie pentru ca el să plece. 

- Bineînţeles, spuse el, încercând să ignore junghiul de 
dezamăgire din piept. 

Ea înclină uşor din cap și îi mulțumi șoptit în timp ce el 
se ridică și se duse spre ușă. 

- Edward, strigă ea. 

Fl se întoarse, simțind cum îl cuprinde un sentiment 
ridicol de speranţă. 

- Ghetele tale, îi reaminti ea. 

El se uită în jos. Era încă în şosete. Încuviinţă scurt din 


cap - nu că asta ar fi ascuns roşeaţa care îi urca pe gât — şi 


îşi luă ghetele înainte de a ieşi pe coridor. 


Putea să își pună afurisitele de ghete și pe scări. 


Capitolul 10 


O viaţă fără evenimente sună minunat acum. Data 
plecării noastre se apropie amenințător, şi nu sunt 
nerăbdător să traversez oceanul. Ştii că va dura 
aproape cinci săptămâni ca să ajung în America de 
Nord? Mi s-a spus că este mai scurtă călătoria de 
întoarcere - vânturile bat predominant de la vest la est 
şi astfel împing nava. Cu toate acestea, asta mă 
linişteşte puțin. Nu ni s-a spus o dată preconizată a 
întoarcerii. 

Edward mă roagă să-ți transmit salutări şi să nu-ți 
spun că este un marinar îngrozitor. 


de la Thomas Harcourt către sora sa, Cecilia 


Atunci când Cecilia îl găsi pe Edward în camera de zi de 
la Devils Head, acesta lua micul-dejun. Și era încălțat. 

- Oh, nu, spuse ea, când el împinse scaunul pentru a se 
ridica. Te rog! 

Fl încremeni preț de câteva secunde, apoi încuviinţă din 
cap. Îl afecta, observă ea, să renunţe la manierele lui de 
gentleman. Dar era bolnav. În curs de vindecare, dar 
bolnav. Cu siguranță avea dreptul să-şi păstreze energia de 
câte ori era cu putință. 

Și ea avea sarcina de a se asigura că el făcea asta. Era de 


datoria ei. Poate că el nu conștientiza că îi datora asta, dar 


ea, da. Profita de caracterul și de numele lui. Cel puţin îl 
putea ajuta să-şi recapete sănătatea. 

Se așeză în partea opusă lui, mulțumită să vadă că părea 
să mănânce mai mult decât cu o zi înainte. Era convinsă că 
slăbiciunea care se prelungea era mai puţin din cauza rănii 
şi mai mult din cauza faptului că nu mâncase timp de o 
săptămână. 

Obiectivul zilei: Să se asigure că Edward avea să 
mănânce cât trebuia. 

Era, cu siguranță, mai uşor decât scopul zilei 
precedente, care fusese să înceteze să mai mintă atât de 
mult. 

- Îți place mâncarea? întreabă ea politicos. Nu îl 
cunoştea îndeajuns de bine pentru a-i identifica stările, dar 
plecase din cameră într-o grabă ciudată, fără ca măcar să 
se fi încălțat. E drept că ea îi spusese că voia să se 
îmbrace - ceea ce se gândea că dădea de înţeles că dorea 
un pic de intimitate —, dar cu siguranţă nu fusese o cerere 
nerezonabilă. 

- Este chiar bună, mulțumesc, spuse el, împăturind 
ziarul pe care îl citea cu atenţie, și împinse o farfurie cu 
bacon şi cu ouă spre ea. 

- Este ceai? întrebă Cecilia plină de speranţă. 

- Nu în această dimineaţă, mă tem. Dar - își înclină 
capul spre un ziar de lângă farfuria lui - am primit o 
invitaţie. 

Ceciliei îi luă câteva clipe să priceapă ceea ce ar fi trebuit 
să fie o afirmaţie simplă 

- O invitaţie? Unde? 

Și, mai la subiect, de la cine? Din câte ştia ea, singurele 


persoane care aflaseră că ea şi Edward erau căsătoriți erau 


câţiva ofiţeri din armată, medicul şi bărbatul care curăța 
podelele în biserica-spital. 

Sau, mai degrabă, erau singurele persoane care credeau 
că ştiau. 

Încercă să schițeze un zâmbet. Cu fiecare clipă care 
trecea, plasa ei devenea din ce în ce mai încâlcită. 

— Te simţi rău? o întrebă Edward. 

— Nu, răspunse ea prea repede. Sunt bine. De ce întrebi? 

- Ai o expresie ciudată, îi explică el. 

- Doar îmi este foame, probabil, spuse ea, dregându-și 
vocea. 

Dumnezeule, era o mincinoasă îngrozitor de proastă. 

- Este de la guvernatorul Tryon, spuse Edward, dându-i 
invitația peste masă. Organizează un bal. 

- Un bal. Acum? întrebă Cecilia clătinând din cap 
uimită. 

Femeia de la brutărie îi spusese că viaţa socială era în 
continuare agitată în New York, dar părea bizar, cu luptele 
care se dădeau atât de aproape. 

- Fata lui împlineşte 18 ani. Mi s-a spus că a refuzat să 
nu marcheze momentul. 

Cecilia ridică invitaţia - Doamne, Dumnezeule, de unde 
lua cineva pergament în New York? - şi citi, în cele din 
urmă, cuvintele. Cu siguranță, onorabilul căpitan şi 
doamna Rokesby fuseseră invitaţi la o petrecere care urma 
să aibă loc peste trei zile. 

- Nu am cu ce să mă îmbrac, spuse ea, acesta fiind 
primul lucru care îi veni în minte. 

- Vom găsi ceva, răspunse Edward ridicând din umeri, 

Ea îşi dădu ochii peste cap. Era așa tipic masculin. 

- În trei zile? 


- Nu e lipsă de croitorese care au nevoie de un ban. 


— Pe care eu nu îl am. 

Fl se uită la ea ca și cum tocmai îşi pierduse o bucată de 
creier. 

- Dar eu am. Şi, astfel, şi tu. 

- Te-ai fi gândit că ne-ar fi putut spune din timp, zise în 
schimb Cecilia, neputând, sub nici o formă, să-l 
contrazică, indiferent de cât de mercenară o făcea să se 
simtă pe dinăuntru. 

- Îmi imaginez că invitaţiile au fost trimise acum ceva 
vreme, spuse Edward înclinându-și capul gânditor într-o 
parte. Însă eu am revenit de curând. 

- Bineînţeles, spuse ea în grabă. 

Oh, Doamne, ce avea să facă în privinţa asta? Nu se 
putea duce la un bal organizat de guvernatorul regal al 
orașului New York. Îşi spusese că singurul motiv pentru 
care continua cu această șaradă era pentru că nimeni nu ar 
afla. 

Îşi muşcă cu putere obrazul. Nimeni în afară de 
guvernator, soţia lui şi orice al conducător loialist din oraş. 

Care s-ar fi putut întoarce într-un final în Anglia. 

Unde s-ar putea întâlni cu membrii familiei lui Edward. 

Şi să-i întrebe despre mireasa lui. 

Dumnezeule mare! 

- Ce s-a întâmplat? o întrebă Edward. 

Ea ridică privirea. 

- Te încrunți. 

- Da? întrebă ea, sincer surprinsă că nu izbucni într-un 
râs isteric. 

El nu îi răspunse, dar expresia lui extrem de răbdătoare 
îi spunea că, da, se încrunta. 

Cecilia urmări cu degetul scrisul elegant al invitației. 


- Nu ţi se pare surprinzător că sunt inclusă în invitaţie? 


- Eşti soţia mea, spuse el, în timp ce făcu un gest ce 
transmitea un mesaj de genul „Ce naiba vorbeşti?!“ 

- Dar, dar cum putea şti guvernatorul? 

- Presupun că ştie de luni bune, spuse Edward tăind o 
bucată mică din felia sa de bacon. 

Ea se uită la el cu chipul lipsit de expresie. 

- ÎI cunoşti pe guvernator? întrebă ea, dorindu-și ca 
vocea să nu îi fie așa pițigăiată. 

- Mama mea este prietenă cu soţia lui, spuse el după ce 
îşi băgă în gură bucata de bacon şi o mestecă. 

- Mama ta, repetă ea tâmp. 

- Cred că şi-au făcut jurămintele la Londra împreună, 
spuse el. Era o moștenitoare excelentă, adăugă, 
încruntându-se. 

- Mama ta? 

- Doamna Tryon. 

- Oh! 

- De fapt, şi mama, dar nu se compară cu mătuşa 
Margaret. 

Cecilia îngheță. 

- Mătușa... Margaret? 

- Este naşa mea, spuse el fluturând dintr-o mână, ca și 
cum asta ar fi liniştit-o. 

Cecilia îşi dădu seama că ţinea de câteva secunde în aer 
o furculiță plină cu ou. Încheietura i se răsuci, iar 
gălbenușşul îi căzu în farfurie. 

- Soţia guvernatorului este naga ta? întrebă ea prelung. 

- Şi a surorii mele, spuse el. Nu este cu adevărat mătuşa 
noastră, dar i-am spus aşa de când mă știu. 

Cecilia își înclină capul ca și cum ar fi încuviinţat și, deşi 
conștientiză că buzele îi erau oarecum întredeschise, nu 


părea să fie în stare să le închidă. 


- S-a întâmplat ceva? întrebă el, neștiutor cum era. 

Ei îi luă ceva timp să formuleze o replică. 

- Nu te-ai gândit să-mi spui că naşa ta este căsătorită cu 
guvernatorul regal al orașului New York? 

- Chiar nu a venit vorba despre asta. 

- Dumnezeule, spuse Cecilia şi se lăsă pe spate în scaun. 

Acea pânză încâlcită a ei? Devenea din ce în ce mai 
mizerabil de complicată. Şi, dacă exista un singur lucru de 
care era sigură, acela era că nu se putea duce la acel bal şi 
să o cunoască pe nașa lui Edward. O nașă ştia lucruri. Ar 
şti, de exemplu, că Edward fusese „aproape“ logodit, însă 
nu cu Cecilia. 

Se prea putea chiar să o cunoască pe logodnică. Şi cu 
siguranță avea să vrea să ştie de ce renunțase Edward la o 
alianță cu familia Bridgerton pentru a se căsători cu o 
neica-nimeni precum Cecilia. 

- Guvernatorul, repetă Cecilia, abia rezistând tentaţiei 
de a-şi lăsa capul să-i cadă în mâini. 

- Este doar un bărbat, spuse Edward, deloc de ajutor. 

- Spune fiul unui conte. 

- Ce snoabă eşti, comentă el chicotind. 

Ea se simți jignită. Nu era perfectă, şi zilele astea nici 
măcar sinceră nu era, dar nu era o snoabă. 

- Ce vrei să spui cu asta? 

- Că scoţi în evidenţă rangul său, ca pe un defect, zise el 
zâmbind în continuare. 

- Nu fac asta. Dumnezeule, nu. Fac chiar contrariul. 
Scot în evidenţă poziţia mea. 

- Nu te prosti, spuse el întinzându-se după mai multă 
mâncare. 

- Sunt o neica-nimeni. 


- Asta, zise Edward ferm, este complet neadevărat. 


- Edward... 

- Eşti soţia mea. 

Asta era cu siguranță neadevărat. Cecilia îşi puse o 
mână la gură pentru a nu râde. Sau pentru a nu plânge. 

Ori ambele. 

- Chiar dacă nu am fi căsătoriți, ai fi un invitat de seamă 
la festivități. 

- Cum guvernatorul nu ar avea habar de existența mea, 
nu aș fi invitată la festivități. 

— Cred că ar şti cine eşti. Reţine chiar bine numele, şi 
sunt sigur că la un moment dat Thomas a spus că are o 
soră. 

- Thomas îl cunoaște pe guvernator? îl întrebă Cecilia, 
aproape înecându-se cu mâncarea. 

- A luat cina cu mine acolo de câteva ori, spuse Edward 
nonșalant. 

- Bineînţeles, zise Cecilia. Pentru că... bineînţeles. 

Toate astea trebuiau să înceteze. Lucrurile scăpau de sub 
control. Era... era... 

- De fapt, spuse Edward amuzat, ar putea fi de ajutor. 

- Poftim? 

- Nu ştiu de ce nu m-am gândit la asta mai devreme. Îşi 
ridică privirea, sprâncenele unindu-i-se deasupra ochilor 
lui albaștri. Ar trebui să apelăm la ajutorul guvernatorului 
Tryon pentru a-l găsi pe Thomas. 

- Crezi că ar şti ceva? 

- Probabil nu, dar ştie cum să pună presiune pe oamenii 
care trebuie. 

Cecilia înghiți în sec, străduindu-se să nu înceapă să 
plângă de nervi. Se întâmpla din nou. Acel adevăr simplu, 
de care nu putea scăpa. Când era vorba despre căutarea 


fratelui ei, tot ce conta era să cunoască oamenii potriviți. 


Neliniştea i se citea pesemne pe faţă, pentru că Edward 
se întinse şi o mângâie pe mână. 

- Nu trebuie să te simţi inconfortabil, îi spuse el. Eşti 
fiica unui gentleman şi acum nora contelui de Manston. Ai 
tot dreptul să participi la balul acela. 

- Nu este vorba de asta, spuse Cecilia, deși era un pic. 

Nu avea deloc experienţă în ceea ce privea interacțiunea 
cu oficiali de rang înalt. Dar apoi, nu avea experienţă nici 
în interacțiunea cu fiul unui conte, dar se părea că avea o 
căsătorie falsă cu unul. 

— Ştii să dansezi? o întrebă Edward. 

- Bineînţeles că ştiu să dansez, aproape se răsti ea. 

- Atunci te vei descurca. 

- Habar nu ai, nu-i aşa? spuse ea uitându-se fix la el. 

EI se lăsă pe spate în scaunul său, împingându-şi obrazul 
stâng cu limba. Ea îşi dădu seama că făcea asta destul de 
des. Nu era însă încă sigură ce însemna acest gest. 

- Sunt multe lucruri despre care habar nu am, spuse el 
cu o voce mult prea calmă pentru a fi confundată cu 
amabilitatea. Evenimentele din ultimele trei luni, de 
exemplu. Cum am ajuns să am un cucui de mărimea unui 
ou de struţ. Cum am ajuns să fiu căsătorit cu tine. 

Cecilia nu mai respira. 

— Dar ceea ce știu, continuă el, este că îmi face o mare 
plăcere să-ți cumpăr o rochie drăguță şi să merg la un 
eveniment nevinovat cu tine la braţ. Se aplecă în faţă, ochii 
strălucindu-i cu o ardoare ciudată, de nedescifrat. Va fi 
plăcut şi inofensiv de normal. Ştii cât de mult am tânjit 
după lucrurile plăcute, inofensive şi normale? 

Cecilia nu spuse nimic. 

- M-am gândit eu că nu, şopti el. Așa că hai să-ţi 


cumpărăm o rochie, da? 


După cum se dovedi, nu era simplu să se facă o rochie 
de seară în trei zile. O croitoreasă chiar începu să plângă 
când auzi suma de bani pe care Edward era dispus să o 
cheltuiască. Nu o putea face, îi zise ea în lacrimi. Nu fără 
încă 40 de perechi de mâini. 

- Îi iei dimensiunile? o întrebă Edward. 

- La ce bun? ripostase Cecilia, exasperată. 

- Fă-mi pe plac, insistă el şi apoi o duse înapoi la Devil's 
Head cât timp el îi făcu o vizită nașei sale. 

Ei îi plăcuseră mereu lucrurile frumoase, atât pentru ea, 
cât și pentru fiica ei, și Edward era aproape sigur că putea 
fi convinsă să împartă. 

Guvernatorul și doamna Tryon locuiau cu fiica lor într- 
o casă închiriată la marginea orașului - cu excepţia unei 
vizite înapoi în Anglia - de când locuinţa guvernatorului 
arsese din temelii, în 1773. Edward nu era în New York la 
acel moment, dar auzise tot ce se întâmplase de la mama 
lui, care ştia totul de la Margaret Tryon. Pierduseră tot ce 
aveau și aproape că își pierduseră și fiica. Micuța 
Margaret - căreia îi spuneau, de obicei, May, pentru a o 
deosebi de mama ei - supraviețuise numai datorită 
vigilenţei guvernantei ei, care o aruncase de la etajul al 
doilea pe un morman de zăpadă. 

Edward trase adânc aer în piept în timp ce majordomul 
îl primi pe coridor. Trebuia să rămână calm. Margaret 
Tryon nu era o femeie proastă, şi nici măcar nu avea sens 
să încerce să dea impresia că se bucura de o stare de 
sănătate perfectă. 

- Arăţi îngrozitor, spuse ea de îndată ce el intră în 
camera de zi. 


- Amabilă ca de obicei, mătușă Margaret, replică el. 


Ea ridică dintr-un umăr așa cum făcea de obicei - o 
amintire din perioada pe care o petrecuse cu francezii, îi 
spusese ea mereu, deși nu era sigur când, mai exact, 
petrecuse ea timp cu francezii —, apoi îi întinse obrazul să-l 
sărute, ceea ce el făcu pe dată, conştiincios. 

Ea se retrase, măsurându-l din priviri. 

— Nu aş mai fi considerată nașa ta dacă nu aş sublinia că 
ești palid, ai ochii tulburi și ai slăbit vreo şase kilograme. 

El avu nevoie de câteva momente pentru a digera 
vorbele ei, apoi spuse: 

- Arăţi minunat. 

- Mereu ai fost un băiat încântător, zise ea zâmbind. 

Edward refuză să sublinieze că avea mai bine de 30 de 
ani. Era destul de sigur că nașele aveau dreptul legal să îşi 
numească protejaţii „băieţi“ sau „fete“ până când se 
răsuceau în mormânt. 

- Sunt foarte supărată pe tine, spuse Margaret uitându- 
se spre el, după ce sună după ceai. 

El ridică dintr-o sprânceană în timp ce se aşeză în fața 
ei. 

- Am aşteptat vizita ta. Te-ai întors de la New York de 
mai bine de o săptămână, nu-i aşa? 

- Am petrecut primele opt zile sau cam aşa ceva 
inconştient, spuse el calm. 

- Ah! Îşi lipi strâns buzele şi îşi înăbuşi emoțiile. Nu mi- 
am dat seama. 

- Cred că asta este și explicaţia pentru faptul că arăt 
îngrozitor, după cum ai spus. 

- Când îi voi scrie din nou mamei tale, zise ea după ce 
se uită la el îndelung, nu îi voi face o descriere amănunţită 
a felului în care arăţi. Sau, cel puţin, nu una adevărată. 


- Apreciez asta, spuse Edward cu sinceritate. 


- Bine, replică Margaret. Bătu cu degetele în marginea 
scaunului său, ceea ce făcea adesea când nu se simţea 
confortabil să-şi arate sentimentele. Cum te simţi? 

- Mai bine ca ieri. 

Ceea ce, presupunea el, era ceva pentru care trebuia să 
fie recunoscător. 

Cu toate acestea, nașa lui nu era satisfăcută cu acest 
răspuns. 

- Asta poate însemna orice. 

Edward se gândi la starea lui actuală de sănătate. 
Durerea surdă de cap devenise atât de constantă, încât 
aproape putea să o ignore. Mult mai supărătoare era lipsa 
lui de putere. Trebuise să se oprească timp de aproape un 
minut după ce urcase jumătate dintre scările până la uşa 
nașei lui. Şi nici măcar pentru a-și trage sufletul. Avusese 
nevoie de timp pentru a găsi energia să-și miște picioarele. 
Și vizita la croitoreasă cu Cecilia îl lăsase complet vlăguit. 
Îi plătise birjarului dublu pentru a-l duce pe drumul 
(foarte) lung de la Devils Head la casa familiei Tryon, 
astfel încât să poată închide ochii şi să nu se mişte în tot 
acest timp. 

Dar mătuşa Margaret nu trebuia să ştie nimic din toate 
astea. 

- Merg fără să fiu ajutat, ceea ce este o îmbunătăţire, 
spuse el zâmbindu-i. 

Ea ridică dintr-o sprânceană. 

- Încă sunt extenuat, recunoscu el, şi mă doare capul. 
Dar starea mea se îmbunătățește, și sunt în viaţă, așa că 
încerc să nu mă plâng. 

- Foarte stoic din partea ta. Sunt de acord. Nu mi-ai 


spus că te-ai căsătorit, adăugă ea schimbând subiectul 


înainte ca el să poată înclina din cap în semn de 
mulțumire. 

- Am spus puţinor persoane. 

- Defineșşte ce înseamnă asta, îi ceru ea, cu ochii mijiți. 

- Ei bine, în legătură cu asta... Edward expiră în timp ce 
încercă să-şi dea seama cum să îi explice cel mai bine 
situaţia lui actuală uneia dintre puţinele persoane din 
America de Nord care îl cunoştea de dinainte de venirea sa 
pe continent. De asemenea, şi singura persoană care o 
cunoştea pe mama lui, lucru probabil mult mai relevant. 

- Spune tot! îl îndemnă Margaret Tryon după zece 
secunde de răbdare făţişă. 

Edward zâmbi la auzul cuvintelor ei. Naşa lui era 
renumită pentru firea ei directă. 

— Se pare că mi-am pierdut un pic din memorie. 

Ea rămase cu gura căscată şi chiar se aplecă în față. 

Edward s-ar fi felicitat pentru că îi fisurase aparența 
imperturbabilă dacă nu ar fi fost propria lui rană motivul 
nefericit pentru această fisură. 

- Fascinant! spuse ea, ochii strălucindu-i de ceea ce 
putea fi descris doar drept interes academic. Nu am mai 
auzit despre un astfel de lucru. Ei bine, nu, te rog să mă 
scuzi, bineînţeles că am auzit. Dar mereu a fost o poveste 
de genul acela... cineva cunoaște pe altcineva care crede că 
a auzit că o altă persoană a spus că la un moment dat a 
întâlnit pe cineva... Ştii ce vreau să spun. 

- Într-adevăr, răspunse Edward după ce se uită ţintă la 
ea o clipă. 

- Cât de mult ai uitat? 

- Cam trei sau patru luni, după cele mai bune calcule 


ale mele. Este dificil, spuse el ridicând din umeri, pentru 


că nu prea pot spune care este ultimul lucru pe care mi-l 
amintesc. 

- Fascinant! zise Margaret din nou, lăsându-se pe spate. 

- Mai puţin când este memoria ta cea care a dispărut pe 
neașteptate. 

- Sunt convinsă. lartă-mă! Dar trebuie să recunoşti, 
dacă ar fi fost altcineva în locul tău, ai fi fost şi tu fascinat. 

Edward nu era așa sigur de asta, dar era convins că ea ar 
fi fost. Naşa lui fusese mereu interesată de partea 
academică şi ştiinţifică, până în punctul în care alții o 
criticau adesea că nu avea o minte feminină. Cum era de 
așteptat, mătușa Margaret lua asta drept un compliment. 

- Spune-mi, începu ea, vocea îndulcindu-i-se un pic. Ce 
pot face pentru a te ajuta? 

- În legătură cu memoria mea? Mă tem că nimic. În 
legătură cu soţia mea? Are nevoie de o rochie. 

- Pentru bal? Bineînţeles că are nevoie. Poate avea una 
dintre rochiile mele. Sau dintre ale lui May, adăugă ea. Va 
trebui modificată, bineînţeles, dar poţi plăti pentru asta. 

- Mulţumesc, spuse Edward înclinându-și capul. Este 
exact ce speram să spui. 

- E o nimica toată, zise Margaret, făcând un semn cu 
mâna. Dar spune-mi, o cunosc pe fata aceasta? 

- Nu, dar cred că l-ai cunoscut pe fratele ei, Thomas 
Harcourt. 

- Nu îmi amintesc numele, spuse ea încruntându-se. 

- A venit la cină cu mine. Cred că anul trecut. 

- Prietenul tău cel blond? Oh, corect! Un tip îndeajuns 
de agreabil. Te-a convins să te căsătoreşti cu sora lui? 

- Aşa mi s-a spus. 

Edward își regretă imediat vorbele. Mătușa Margaret se 


repezi asupra lor ca un câine de vânătoare. 


— Așa fi s-a spus? Ce naiba înseamnă asta? 

- Uită că am spus ceva, zise Edward. 

Nu avea să uite, bineînţeles, dar el trebuise să încerce. 

- Vei explica totul chiar acum, Edward Rokesby, altfel 
jur că îi voi scrie mamei tale şi voi înrăutăți situaţia. 

Edward îşi frecă tâmplele. Asta era tot ce îi lipsea. 
Margaret nu ar fi dus niciodată la bun sfârşit amenințarea; 
o iubea mult prea mult pe mama lui pentru a o îngrijora în 
mod inutil. Dar nici nu avea să îl lase să plece din casa ei 
până când nu îi răspundea în mod satisfăcător la întrebări. 
Și, având în vedere actuala lui lipsă de energie, dacă se 
ajungea la agresiune fizică, probabil ea ar câştiga. 

- Îți aminteşti acele luni despre care ţi-am spus? Cele pe 
care nu prea mi le amintesc? 

- Îmi spui că nu îţi aminteşti să te fi căsătorit cu ea? 

Edward deschise gura să spună ceva, dar apoi o închise 
la loc. Nu putu să răspundă. 

- Dumnezeule, băiatule, au fost martori? 

Din nou, nu avea nici un răspuns. 

— Eşti sigur că eşti cu adevărat căsătorit cu ea? 

- Da, spuse el, căci de asta era sigur. 

- Cum? întrebă ea aruncându-şi mâinile în aer într-un 
gest de disperare. 

- Pentru că o cunosc. 

- Da? 

Edward strânse marginea scaunului său. Ceva fierbinte 
şi furios îi inundă venele, şi ducea o luptă să-şi menţină 
tonul ferm şi egal. 

- Ce insinuezi, mātuşă? 

- Ai văzut vreun document? Aţi consumat căsătoria? 


— Asta nu este treaba ta. 


- Tu eşti treaba mea şi ai fost din ziua în care am stat 
alături de mama ta în catedrala Canterbury şi i-am promis 
că te voi veghea de-a lungul vieţii tale creştineşti. Sau ai 
uitat asta? 

- Recunosc că amintirea mea cu privire la acea zi este 
neclară. 

- Edward. 

Poate că ea îşi pierduse răbdarea cu el, dar nici el nu mai 
avea multă răbdare cu ea. 

- Am să te rog să nu pui la îndoială onoarea şi 
sinceritatea soţiei mele, spuse el cu voce calmă. 

- Ce a făcut? întrebă Margaret cu ochii mijiți. Te-a 
sedus, nu-i așa? Eşti sub vraja ei. 

- Încetează! se răsti Edward, ridicându-se nesigur în 
picioare. 

La naiba, spuse în timp ce se prinse de marginea mesei 
pentru a-şi menţine echilibrul. 

- Dumnezeule, eşti mai rău decât am crezut, spuse 
Margaret. Se grăbi să se ducă alături de el şi practic îl trânti 
înapoi pe scaun. Gata! Stai cu mine! 

Pentru o clipă, Edward fu tentat să accepte. Cu siguranță 
s-ar simți mult mai confortabil aici decât la Devil's Head. 
Dar cel puţin la han aveau intimitate. Erau înconjurați de 
străini, dar erau oameni cărora nu le păsa prea mult de 
ceea ce făceau ei. Aici, la familia Tryon, fiecare mişcare a 
sa — şi, mult mai grav, a Ceciliei — ar fi urmărită, disecată şi 
apoi transmisă către mama lui într-un raport săptămânal. 

Nu, nu voia să se mute la nașa lui. 

— Mă simt destul de confortabil în locuinţa mea curentă, 
îi spuse el. Apreciez invitația ta. 

- Îmi vei permite să îți pun o întrebare? spuse Margaret, 


vizibil dezamăgită de comportamentul lui. 


El încuviinţă din cap. 

- Cum ştii? 

- Cum ştiu ce? replică el după ce așteptase ca ea să 
detalieze. 

- Cum ştii că îţi spune adevărul? 

- Pentru că o cunosc, spuse el neavând nevoie să se 
gândească la răspuns. 

Şi o cunoștea. Poate că îi ştia fața doar de câteva zile, dar 
îi cunoștea inima de mult mai mult timp. Nu se îndoia de 
ea. Nu ar putea niciodată să se îndoiască de ea. 

- Dumnezeule, spuse Margaret. O iubeşti. 

Edward nu spuse nimic. Nu o putea contrazice. 

- Prea bine, zise ea oftând. Poţi urca scările? 

EI se uită la ea. Despre ce naiba vorbea? 

- Tot ai nevoie de o rochie, nu-i aşa? Nu am habar ce i s- 
ar potrivi noii doamne Rokesby şi aş prefera să nu le pun 
pe menajerele mele să golească dulapurile şi să aducă 
hainele în camera de zi. 

- Ah, da, bineînţeles. Şi, da, pot urca. 


Şi totuşi, era recunoscător pentru balustradă. 


Capitolul 11 


Bietul feeete— căpitan Rokesbyl Sper că traversarea 
nu a fost atât de îngrozitoare cum te-ai temut. Cel 
puțin, recenta nouă promovare îți va aduce un pic de 
confort. Cât de mândră sunt că ați fost avansați 
amândoi la gradul de căpitan! 

Noi suntem toți bine aici, în sat. Am fost la întâlnirea 
locală acum trei nopți, şi, ca de obicei, au fost două 
doamne pentru fiecare gentleman. Am dansat doar de 
două ori. Şi a doua oară a fost cu vicarul, așa că nu 
cred că se pune. 

Biata ta soră va rămâne fată bătrână! 

Ha, dar nu îţi face griji. Sunt perfect mulțumită. Sau 
măcar imperfect de mulțumită. Există aşa ceva? Cred 


că ar trebui. 


de la Cecilia Harcourt către fratele ei, Thomas 


Şi, astfel, în după-amiaza zilei în care avea loc balul 
guvernatorului, Edward puse o cutie mare pe patul pe care 


îl împărțea - dar pe care, de fapt, nu îl împărțea - cu soţia 


- Ai cumpărat ceva? îl întrebă ea. 
- Deschide şi uită-te! 

— Ce este? întrebă ea uitându-se la el în timp ce se așeză 
pe marginea patului. 


- Nu am voie să-i fac un cadou soţiei mele? 


Cecilia se uită la cutie, împachetată oarecum festiv cu o 
fundă mare roşie, şi apoi înapoi la el. 

— Nu mă aşteptam la un cadou, spuse ea. 

- Un motiv în plus să-ţi fac unul, replică el împingând 
un pic mai aproape cutia. Deschide-o! 

Ea desfăcu funda cu mâinile delicate înainte de a sălta 
capacul cutiei. 

Icni. 

EI rânji. Fusese un icnet de încântare. 

- Îţi place? întrebă el, chiar dacă era evident că îi plăcea. 

Cu gura în continuare căscată de uimire, ea se întinse să 
atingă mătasea fină ce stătea cuibărită în cutia croitoresei. 
Era de culoarea mării, într-o nuanţă un pic mai închisă 
pentru a se potrivi cu ochii ei. Dar, când Edward o văzuse 
în garderoba lui May Tryon, ştiuse că era rochia potrivită 
pe care să o ducă la croitoreasă pentru modificări. 

Nu era sigur dacă May Tryon aflase că făcuse cadou 
rochia ei de mătase; nu era acasă când mama ei deschisese 
larg ușile dulapului ei. Edward îşi notă în minte să-i 
mulțumească pentru generozitate înainte ca tânăra să 
descopere din greşeală. Şi, în afară de asta, la cum îi 
cunoştea pe cei din familia Tryon, May avea să poarte ceva 
nou, spectaculos şi teribil de scump. Nu ar invidia-o pe 
Cecilia pentru rochia ei modificată. 

- De unde o ai? îl întrebă Cecilia. 

- Am secretele mele. 

Uimitor, ea nu insistă cu întrebările. În schimb, scoase 
rochia din cutie, ridicându-se pentru a o ţine în faţa ei. 

- Nu avem oglindă, spuse ea, încă uimită. 

- Atunci va trebui să ai încredere în ochii mei, zise el. 


Eşti radiantă. 


Adevărul fie spus, Edward nu ştia multe despre moda 
doamnelor. Mătuşa Margaret îl avertizase că rochia aleasă 
de el nu era chiar la modă, dar lui i se păruse la fel de bună 
ca orice altceva văzuse la balurile din Londra. 

Dar apoi, trecuseră câţiva ani de când fusese el la un bal 
în Londra, şi bănuia că pentru Margaret Tryon moda se 
măsura mai degrabă în luni, nu în ani. 

- Are două părţi, spuse el, venindu-i în ajutor. Partea... 
ăăă... interioară şi cea exterioară. 

- Jupon şi rochie, şopti Cecilia. Şi un corsaj. De fapt, trei 
părți. 

- Bineînţeles, spuse el dregându-şi vocea. 

Fa atinse cu delicateţe broderia argintie, care cobora şi 
urca în vârtejuri pe toată lungimea fustei. Ştiu că ar trebui 
să spun că este prea frumoasă, şopti ea. 

- De fapt, nu ar trebui să spui asta. 

- Nu am avut niciodată ceva atât de frumos. 

Asta, se gândi Edward, era o tragedie de proporţii epice, 
dar simţi că ar suna exagerat să spună asta. 

Ea îşi înălță capul, uitându-se la el cu o privire care 
spunea că tocmai își dăduse seama de ceva. 

- Am crezut că nu mergem la balul guvernatorului. 

- De ce ai crede asta? 

- Pentru că nu aveam cu ce să mă îmbrac, spuse ea 
pufnind. 

El zâmbi, pentru că ea conștientiză absurditatea 
cuvintelor ei imediat ce le rosti. 

- Probabil sunt teribil de superficială, oftă ea. 

- Pentru că îți plac lucrurile frumoase? întrebă el 
aplecându-se şi punându-și gura periculos de aproape de 
urechea ei. Atunci ce spune asta despre mine? Faptul că 


îmi place să văd lucruri frumoase pe tine? 


Sau jos de pe ea. Dumnezeule, când o urmărise pe 
croitoreasă împachetând rochia în cutie, nu se putuse 
abține să nu se uite cu atenţie la încuietori. Asta nu urma 
să fie noaptea în care avea să facă, într-un final, dragoste 
cu soţia sa, de asta era sigur. Încă era prea slăbit şi mult 
prea vanitos ca să riște să facă o treabă proastă. 

Dar, chiar şi aşa, o dorea. Și își jură că într-o zi avea să îi 
dea jos rochia, desfăcând-o ca şi cum ar fi fost cadoul lui. 
Avea să o aşeze pe pat, să îi desfacă picioarele şi... 

- Edward? 

EI clipi. Când privirea i se focaliză asupra ei, ea părea 
oarecum îngrijorată. 

- Te-ai înroşit un pic, spuse ea, atingându-i fruntea cu 
dosul palmei. Ai temperatură? 

- A fost o zi călduroasă, minți ei. Nu crezi? 

- Nu, nu chiar. 

- Tu nu porţi o haină din lână, spuse el în timp ce își 
descheie jacheta roşie şi şi-o dădu jos. Sunt sigur că mă voi 
simți mai bine dacă voi sta un pic lângă fereastră. 

Ea se uită curioasă la el, încă ţinând la piept rochia. 

- Nu vrei să deschid fereastra? întrebă ea când el se 
aşeză pe scaun. 

Fără nici un cuvânt, el se aplecă şi o deschise. 

- Eşti sigur că eşti în regulă? 

- Sunt bine, o asigură el. 

Se simţea ca un prost. Şi probabil că şi arăta ca un prost, 
dar merita să îi vadă fața când se uita la rochia aceea verde 
pal. 

- Chiar este frumoasă, spuse ea, privind-o cu o expresie 
care aproape era... 

Tristă? 


Nu, asta nu putea fi corect. 


— S-a întâmplat ceva? 

— Nu, spuse ea, cu mintea în altă parte, încă uitându-se 
la rochie. Nu, repetă și clipi, apoi se uită direct în ochii lui. 
Nu, bineînţeles că nu. Doar că... ăăă... trebuie să... 

Fl se uită la ea preț de o clipă, întrebându-se ce naiba era 
de vină pentru schimbarea bruscă a înfățișării ei. 

- Cecilia? 

- Trebuie să fac ceva, spuse ea. 

Dar suna mai degrabă ca un anunţ. 

- Bine, zise el încet. 

Ea îşi înşfăcă geanta şi se grăbi spre ușă, oprindu-se cu 
degetele pe mâner. 

— Va dura doar o clipă. Sau câteva clipe, dar nu mult. 

- Voi fi aici când te vei întoarce, spuse el. 

Fa înclină uşor din cap, se uită cu jind la rochia de pe 
pat şi o zbughi afară din cameră. 

Edward privi spre ușă pentru o clipă, încercând să 
înțeleagă ceea ce tocmai se întâmplase. Tatăl lui îi spusese 
întotdeauna că femeile erau un mister. Poate Cecilia se 
gândise că trebuia să-i cumpere un cadou, din moment ce 
el îi luase ei unul. Ar trebui să ştie mai bine de-atât. 

Cu toate acestea, nu se putu abține să nu se întrebe ce i- 
ar alege. 

Se ridică de pe scaun, aranjă fereastra astfel încât să nu 
fie deschisă prea larg şi se aşeză în vârful patului. Nu 
intenționa să adoarmă, dar, când o făcu... 


Avea un zâmbet prostuţ pe față. 


„Oh, te rog, oh, te rog, oh, te rog!“ 
Cecilia se grăbi pe stradă, rugându-se cu fiecare 
părticică a sufletului ei să mai găsească la colțul străzii 


căruţul cu fructe, pe care îl văzuse dimineață. 


Crezuse că problema balului organizat de guvernator se 
lămurise cu două zile în urmă, când nu reuşiseră să 
găsească o croitoreasă care să facă rochia în timpul util. 
Dacă nu avea rochie, nu se putea duce. Era atât de simplu. 

Apoi afurisitul de bărbat trebuise să se ducă să-i 
găsească cea mai frumoasă rochie din istoria rochiilor, și, 
Dumnezeule, voia să plângă din cauza nedreptăţii, pentru 
că îşi dorea cu adevărat să poarte rochia aceea. 

Dar nu se putea duce la balul guvernatorului. Pur şi 
simplu, nu putea. Aveau să fie prea mulţi oameni. Sub nici 
o formă nu putea păstra minciuna în cercul restrâns de 
acum dacă avea să fie prezentată înaltei societăți din New 
York. 

Cecilia îşi muşcă buza. Putea face un singur lucru care îi 
garanta că nu trebuia să se ducă la balul guvernatorului. Ar 
fi îngrozitor, dar era disperată. 

Atât de disperată, încât era dispusă să mănânce o 
căpşună. 

Ştia ce ar urma să se întâmple. Nu ar fi frumos. Mai 
întâi, ar începe să i se păteze pielea. Atât de tare, încât 
căpitanul portului ar decreta o epidemie de varicelă dacă 
ar vedea-o. Şi ar mânca-o ca naiba. Încă avea două cicatrici 
pe braţe de ultima dată când mâncase din greșeală o 
căpşună. Se scărpinase până la sânge. Nu se putuse abţine. 

Apoi stomacul i s-ar revolta. Și, cum mâncase o masă 
mult înainte ca Edward să apară cu rochia, revolta ar fi de 
proporții epice. 

Timp de aproape 24 de ore, ar fi întruparea suferinţei. O 
harababură umflată, cu mâncărimi de piele şi vărsături. 
Poate că ar fi ameţită timp de câteva zile, dar şi-ar reveni. 
Dar dacă Edward o considerase vreodată atrăgătoare... 


Ei bine. Asta l-ar lecui. 


Se grăbi pe după colț, spre Pearl Street, căutând cu 
privirea de-a lungul străzii. Căruţul cu fructe era încă 
acolo. 

Oh, slavă Domnului! Cecilia practic alergă ultimii metri, 
oprindu-se brusc în faţa căruţului domnului Hopchurch. 

Obiectivul zilei: Să se otrăvească singură. 

Dumnezeule! 

- O zi frumoasă, spuse ea. 

Cecilia se gândi că probabil nu părea la fel de înnebunită 
cum se simţea, pentru că el nu dădu înapoi de teamă. 

- Cu ce vă pot servi? 

Se uită la marfa expusă. Era aproape sfârșitul zilei 
pentru el, așa că nu rămăsese mare lucru. Câţiva castraveți 
micuţi, câteva bucăţi din porumbul care creștea atât de 
bine aici. Şi, în colţ, cea mai mare, mai grasă și mai hidoasă 
căpşună pe care o văzuse ea vreodată. Se întrebă de ce mai 
era aici, acum, la finalul zilei. Oare toţi ceilalți clienţi ai lui 
simţiseră ceea ce ea ştia deja? Că piramida roşie pistruiată 
nu era nimic altceva decât o bombă de suferință şi 
disperare? 

Înghiţi în sec. Putea face asta. 

- Aceea este o căpșună foarte mare, spuse, uitându-se la 
ea cu dezgust. 

Stomacul i se întorcea pe dos numai când se gândea la 
ea. 

- Ştiu, spuse domnul Hopchurch entuziasmat. Ai mai 
văzut vreodată una aşa mare? Soția mea a fost foarte 
mândră de ea. 

- O voi lua, vă rog, spuse Cecilia, practic înecându-se 
când spuse cuvintele. 

- Nu puteţi lua una singură, zise domnul Hopchurch. Le 


vând la şase bucăţi. 


- Şase atunci, spuse ea, gândindu-se că aşa se explica de 
ce nu o vânduse, și îi aruncă o privire tristă. 

- Aveţi un coş? întrebă el întinzându-se să o ia pe cea 
mare de codiţă. 

Ea se uită în jos, la mâinile ei. Ce prostuţă era! Nu se 
gândise. 

- Nu contează, spuse ea. Nu avea nevoie de şase. Nu cu 
una aşa mare. Voi plăti pentru şase, îi spuse ea, dar o voi 
lua doar pe aceea. 

Domnul Hopchurch se uită la ea ca și cum ar fi fost 
nebună de-a binelea, dar era mult prea raţional pentru a 
riposta. Luă banii și îi puse căpşuna imensă în mână. E 
proaspăt culeasă. Să veniţi înapoi să îmi spuneţi cum vi s-a 
părut. 

Cecilia era sigură că nu ar fi fost încântat ca ea să facă 
asta, dar încuviință totuşi din cap, mulțumindu-i înainte 
de a se îndrepta spre un loc liniştit, după colț. 

Dumnezeule, acum, trebuia să o mănânce. 

Se întrebă dacă aşa se simţise și Julieta lui Shakespeare, 
chiar înainte de a lua otrava. Corpul i se revoltă împotriva 
a ceva ce ştia că nu îi făcea bine. Şi corpul ei ştia că această 
căpșună era aproape precum cucuta. 

Sprijinindu-se de o clădire, ridică fructul roșu și îl duse 
aproape de faţa ei. Și apoi, în ciuda protestelor stomacului 
ei, ale nasului şi, sincer, ale tuturor părţilor din corpul ei, 


luă o muşcătură. 


Până la 19.00 în acea seară, Cecilia îşi dorea să moară. 
Edward ştia asta pentru că ea spuse foarte clar: 

— Vreau să mor. 

- Nu, nu vrei, spuse el cu mai mult pragmatism decât 


simţea. Logic, ştia că ea avea să fie bine, că asta se întâmpla 


probabil din cauza unui pește stricat mâncat la cină - deşi 
mâncase şi el ce mâncase ea, iar el era bine. 

Dar era cumplit să o vadă suferind. Vărsase de atât de 
multe ori, încât ceea ce rămăsese era un lichid roz-gălbui 
de la bilă. Chiar mai rău, pe piele începuseră să-i apară 
bube roșii umflate. 

— Cred că ar trebui să chemăm un doctor, spuse el. 

- Nu, gemu ea. Nu pleca. 

- Îţi este prea rău, zise el clătinând din cap. 

- Nu am nevoie de un doctor, spuse ea prinzându-l de 
mână cu destul de multă forță încât să-l sperie. 

— Ba da, insistă el, ai nevoie. 

- Nu, ripostă ea şi apoi gemu. 

- Ce este? 

- Am ameţit, şopti ea închizând ochii şi stând 
nemişcată. Nu pot clătina din cap. 

Acum, avea amețeli? 

- Cecilia, chiar cred... 

- Este ceva ce am mâncat, spuse ea repede. Sunt destul 
de sigură. 

EI se încruntă. Şi el credea la fel, dar era din ce în ce mai 
grav. 

- Ai mâncat peşte la cină? 

- Aaaahhh! spuse ea şi își aruncă brațul peste ochi, deşi, 
din câte își dădea el seama, erau deja închiși. Nu spune un 
cuvânt! 

- Peşte? 

— Încetează! 

— Ce? 

- Nu vorbi despre mâncare, mormăi ea. 

Se gândi la asta. Poate era ceva ce mâncase. Se mai uită 


la ea un pic, mai degrabă circumspect decât îngrijorat. 


Stătea nemișcată pe pături, cu braţele pe lângă ea precum 
două bețe perfecte. Încă purta rochia roz cu care fusese 
îmbrăcată mai devreme, deşi el își imagina că avea să fie 
nevoie să o ducă la curăţat. Nu credea că vomase pe ea, dar 
transpirase destul de mult. Acum, că se gândea, probabil ar 
trebui să-i mai deschidă corsetul şi nasturii, să o facă să se 
simtă mai confortabil. 

- Cecilia? 

Ea nu se mişcă. 

- Cecilia? 

- Nu am murit, îi spuse ea. 

- Nu, zise el, încercând să zâmbească. Văd că nu ai 
murit. 

- Doar stau nemișcată, spuse ea. 

Și se descurca de minune. Abia îi putea vedea buzele 
mișcându-i-se. 

- Dacă stau nemișcată, continuă ea, vocea fiindu-i un 
pic tărăgănată, aproape simt că nu o să... 

- Vomiţi? continuă el. 

- Voiam să spun că aproape simt că nu o să mor, zise ea. 
Sunt destul de sigură că tot voi vomita. 

Fl aduse imediat oala de noapte lângă ea. 

- Nu chiar acum, adăugă ea, punând-o deoparte, cu 
ochii închişi. Dar în curând. 

- Când mă aştept mai puţin? 

- Nu, spuse ea, răsuflând cu greutate. Mai degrabă, când 
mă aştept eu mai puţin. 

El încercă să nu râdă. Aproape că reuşi, dar avea 
senzaţia că ea îl auzise pufnind. Nu era la fel de îngrijorat 
cum fusese cu câteva minute în urmă. Dacă încă avea 
simţul umorului, probabil urma să își revină. Nu era sigur 


cum de ştia asta, dar văzuse destule episoade de 


toxiinfecție alimentară pentru a hotărî că probabil ea avea 
dreptate — mâncase ceva ce nu-i făcuse bine. 

Cu toate acestea, umflăturile îl îngrijorau. Era aproape 
bucuros că nu aveau oglindă. Fi clar nu i-ar fi plăcut ce ar 
fi văzut. 

Se aşeză pe marginea patului cu grijă, întinzându-se 
pentru a o atinge pe frunte. Dar, când salteaua se lăsă sub 
greutatea lui, Cecilia gemu înspăimântător. Ridică o mână 
şi îl prinse de coapsă. 

- Au! 

- Îmi pare rău! 

-— Nu, nu îți pare, spuse el zâmbind. 

- Te rog, nu mişca patul! 

- Am crezut că nu ai rău de mare, spuse el desfăcând 
degetele ei pe coapsa lui. 

- Nu am. 

- În cazul acesta, cred că ştii cum ne simţim noi, restul. 

- Eram perfect fericită fără să ştiu. 

- Da, şopti el afectuos, cred că erai. 

- De ce sună ca și cum te-ai bucura de asta? întrebă ea 
deschizând un ochi. 

- Oh, cu siguranță nu îmi place asta. Dar îţi dau 
dreptate că ai făcut o toxiinfecţie alimentară. Și, în timp ce 
ai compasiunea şi grija mea, nu mai sunt foarte îngrijorat 
în ceea ce priveşte sănătatea ta. 

Ea mormăi. În afară de vomă, probabil era cel mai 
nepotrivit lucru pentru o lady pe care îl auzi el de pe 
buzele ei. 

Lui i se păru încântător. 

- Edward? 

- Da? 


- Am pete pe față? întrebă ea înghițind cu greutate. 


- Mă tem că da. 

- Mă mănâncă. 

- Încearcă să nu te scarpini, o sfătui el. 

- Ştiu. 

EI zâmbi. Era cea mai banală conversaţie. 

— Să-ţi aduc o cârpă rece? 

- Ar fi foarte plăcut, mulțumesc! 

Se săltă cu grijă, astfel încât salteaua să nu se miște prea 
mult. Găsi o cârpă lângă bazinul de apă şi o înmuie. 

— Pari mai în putere azi, o auzi pe Cecilia spunând. 

- Cred că sunt. 

Stoarse cârpa şi se duse înapoi lângă ea. Ciudat cum 
funcționa asta. Se simţea cel mai în putere când putea avea 
grijă de ea. 

- Îmi pare rău, spuse ea. 

- Pentru ce? 

- Ştiu că voiai să mergi la petrecerea naşei tale în seara 
aceasta, spuse ea oftând în timp ce el îi puse cârpa pe 
frunte. 

- Vor mai fi petreceri. În afară de asta, oricât de dornic 
sunt să mă laud cu tine, ar fi fost epuizant. Și ar fi trebuit să 
te văd dansând cu alți bărbaţi. 

- Îţi place să dansezi? întrebă ea uitându-se la el. 

- Uneori. 

- Doar uneori? 

- Depinde de partenera mea, spuse el atingându-i nasul. 

Ea zâmbi și, pentru un scurt moment, lui i se păru că 
vede o umbră de tristețe pe faţa ei. Dar trecu atât de 
repede, încât nu era sigur, şi, când vorbi, ea avea o privire 
obosită, dar limpede. 


- Cred că așa este cu multe lucruri în viaţă. 


El o atinse pe obraz, recunoscător dintr-odată pentru 
acest moment. Atât de recunoscător pentru ea! 
- Aşa cred, şopti el uitându-se în jos. 


Ea deja adormise. 


Capitolul 12 


Nici măcar nu pot pune pana pe hârtie fără ca 
Edward să vină să mă asigure că, dacă ar fi fost posibil, 
ar fi fost încântat să danseze cu tine. Oh, acum este 
supărat. Cred că l-am făcut de răs. 

„Fratele tău este o pacoste.“ 

Mi-a confiscat pana! Îl voi ierta numai pentru că am 
fost prinşi în cortul acesta de zile bune. Sunt sigur că 
nu s-a mai oprit ploaia din 1753. 

„Draga mea domnişoară Harcourt, te rog să îl ierți 
pe fratele tău. Mă tem că umiditatea i-a afectat 
creierul. Ploaia nu încetează, dar a adus cu sine darul 
florilor sălbatice, ceva ce nu am mai văzut până acum. 
Câmpul este o pătură de lavandă şi de alb, şi nu mă pot 


abține să nu mă gândesc că ti-ar plăcea foarte mult.“ 


de la Thomas Harcourt (şi Edward Rokesby) pentru 


Cecilia Harcourt 


Cecilia își reveni curând, cu excepţia câtorva cruste pe 
picioare, unde nu se putuse abţine să nu se scarpine. Îşi 
reluă misiunea de căutare a lui Thomas, iar Edward o 
însoțea adesea. Descoperise că efortul fizic uşor îi dădea 
putere, așa că, atunci când vremea nu era prea sufocantă, 
mergeau la braţ şi se plimbau prin oraș, făcând comisioane 
şi punând întrebări. 


Şi îndrăgostindu-se. 


Ea, cel puţin. Refuză să-şi permită să se întrebe dacă şi 
el simţea la fel, deşi era mai mult decât evident că îi plăcea 
compania ei. 

Şi că o dorea. 

Începuse să o sărute de noapte bună. Şi de bună 
dimineaţa. Şi, uneori, şi după-amiaza. Şi, cu fiecare 
atingere, cu fiecare schimb de priviri, simţea că aluneca şi 
mai mult în propria minciună. 

Dar, oh, cât îşi dorea să fi fost adevărat. 

Ar putea fi fericită cu acest bărbat. Ar putea fi soţia lui şi 
să-i poarte copiii, şi ar fi o viață minunată... 

Cu excepția faptului că totul era o minciună. Şi, când 
urma să se năruiască, nu avea să poată scăpa mâncând o 
căpşună. 

Obiectivul pe ziua de azi: Să nu se mai îndrăgostească. 

Niciodată vreunul dintre obiectivele ei nu păruse mai 
greu de atins. Şi mai sortit unei inimi frânte. 

Deja erau mici semne că Edward îşi recăpăta memoria. 

- Nu am mai făcut asta de ceva timp, spuse el într-o 
dimineaţă, întorcându-se spre Cecilia, în vreme ce îşi lua 
pe el uniforma. 

Cecilia, care citea cartea de poezii pe care o adusese el 
de acasă, ridică privirea. 

- Nu ai mai făcut ce? 

- Să-mi pun uniforma, spuse el după ce tăcu câteva 
clipe înainte de a răspunde, încruntându-se, ca și cum încă 
se gândea. 

- Faci asta în fiecare dimineaţă, ripostă Cecilia, care 
folosi o fundă pentru a pune un semn și închise cartea. 

- Nu, înainte de asta, zise el şi făcu o pauză, clipind de 


câteva ori. Nu am purtat uniforma în Connecticut, adăugă. 


- Eşti sigur? întrebă ea înghițind cu greutate şi 
încercând să își lase deoparte neliniştea. 

Fl se uită în jos la el, plimbându-şi mâna dreaptă pe lâna 
roşie care îl distingea ca soldat în Armata Majestății Sale. 

- De unde a venit asta? 

- Jacheta ta? întrebă ea după câteva clipe în care încercă 
să-şi dea seama la ce se referea. Era în biserică. 

- Dar nu o purtam când am fost adus. 

Asta, Cecilia fu surprinsă să constate, era o afirmaţie, nu 
o întrebare. 

- Nu ştiu, spuse ea. Nu cred. Nu m-am gândit să întreb. 

— Nu aș fi putut, decise Edward. Era mult prea curată. 

- Poate a spălat-o cineva pentru tine? 

- Ar trebui să-l întrebăm pe colonelul Stubbs, spuse el 
clătinând din cap. 

- Bineînţeles. 

EI nu spuse nimic, dar Cecilia ştia că asta însemna că 
mintea îi gonea nebunește, încercând să găsească marginea 
unui puzzle căruia încă îi lipseau multe piese. Se uită 
absent pe fereastră, cu mâna pe picior, şi Cecilia nu putu 
decât să aştepte până când el deveni dintr-odată agitat și se 
întoarse către ea. 

- Îmi mai amintesc ceva, zise el. 

- Ce? 

- Ieri, când mergeam pe Broad Street. M-a atins o 
pisică. 

Cecilia nu spuse nimic. Dacă fusese vreo pisică, ea nu o 
observase. 

- A făcut chestia aia pe care o fac pisicile, continuă el, și- 
a frecat capul de piciorul meu, și mi-am amintit. Era o 
pisică. 


- În Connecticut? 


- Da. Nu ştiu de ce, dar cred... cred că îmi ţinea 
companie. 

— O pisică, repetă ea. 

- Probabil nu înseamnă nimic, spuse el, dar.. 

Vocea i se stinse şi privirea îi deveni din nou absentă. 

- Înseamnă că îţi aminteşti, spuse încet Cecilia. 

- Da, zise el după câteva clipe, scăpând de privirea 
absentă. 

- Cel puţin este o amintire plăcută cu o pisică, zise ea. 

EI se uită la ea întrebător. 

- Ţi-ai fi putut aminti că ai fost mușcat. Sau zgâriat, 
continuă ea ridicându-se. În schimb, ştii că un animal ţi-a 
ținut companie când erai singur. 

Ea nu mai spuse nimic, și el făcu un pas înspre ea. 

- Asta mă linişteşte, recunoscu ea. 

- Că nu am fost singur? 

Ea încuviință din cap. 

- Mereu mi-au plăcut pisicile, spuse el, aproape absent. 

- Acum, chiar mai mult, cred. 

- Hai să recapitulăm ce-mi amintesc, propuse el 
uitându-se la ea şi zâmbind pe jumătate. Nu purtam 
uniformă. Era o pisică. 

— Ieri ai spus că ai fost într-o barcă, îi reaminti Cecilia. 
Ajunseseră în apropierea râului, şi mirosul puternic de sare 
din aer îl făcuse să-şi aducă aminte ceva. Era într-o barcă, 
îi spusese. Nu pe un vas, ci în ceva mai mic, ceva ce nu era 
prevăzut să meargă departe de țărm. 

- Cu toate astea, spuse Cecilia, acordând situaţiei mai 
multă atenţie decât făcuse în ziua precedentă, trebuie să fi 
fost într-o barcă, nu-i aşa? Cum altfel ai fi ajuns în 
Manhattan? Nu există nici un pod către partea aceasta a 


insulei. Şi nu cred că ai înotat. 


— Adevărat, şopti el. 

Cecilia se uită la el o clipă, apoi nu se putu abţine şi 
chicoti. 

— Ce este? întrebă el. 

— Ai privirea asta, spuse ea. De fiecare dată când încerci 
să-ţi aminteşti ceva. 

- Oh, serios? spuse el încercând să pară ironic, dar ea 
ştia că o tachina. 

- Da, eşti un pic aşa... Se încruntă şi se uită în gol. Avea 
senzaţia că nu îl imita cum trebuia, şi un bărbat mai 
înțepat ar fi crezut că râdea de el. 

- Arăţi instabilă psihic, spuse el uitându-se la ea. 

- Cred că vrei să spui că fu arăţi instabil, răspunse ea 
ducându-şi o mână la față. Sunt oglinda ta. 

El izbucni în râs, apoi se întinse şi o trase spre el. 

- Sunt destul de sigur că nu am văzut niciodată nimic 
mai încântător în oglindă. 

Cecilia simți că zâmbeşte, chiar dacă în minte i se 
aprinse un beculeț care o avertiza că se apropie o 
primejdie. Îi era atât de ușor să fie fericită cu el, să fie ea 
însăși. Dar asta nu era viaţa ei. Şi ea nu era soţia lui. Era un 
rol pe care îl împrumutase, şi în cele din urmă avea să-l 
dea înapoi. 

Dar, oricât încerca să nu se simtă prea bine în rolul 
doamnei Rokesby, era imposibil să reziste zâmbetului lui. 
El o trase mai aproape și apoi și mai aproape, până când 
nasul lui se odihnea pe al ei. 

- Ti-am spus, începu el, cu vocea plină de bucurie, cât 
de fericit sunt că erai lângă mine când m-am trezit? 

Ea rămase cu gura căscată şi încercă să vorbească, dar 
fiecare cuvânt i se blocase inconfortabil în gât. Nu îi 


spusese asta, cel puţin nu atât de explicit. Ea clătină din 


cap, neputând să-și ia ochii de la el, cufundându-se în 
căldura din ochii lui albaştri. 

- Dacă aş fi ştiut, continuă el, sunt sigur că ţi-aş fi spus 
să nu vii. De fapt, sunt destul de sigur că ţi-aș fi interzis. Pe 
buze îi apăru ceva între o grimasă şi un zâmbet. Nu îmi 
imaginez, continuă el, că asta te-ar fi oprit. 

- Nu eram soţia ta când m-am urcat pe vas, spuse ea 
încet. 

Apoi muri un pic când conștientiză că probabil asta era 
cea mai sinceră afirmaţie pe care o spusese întreaga zi. 

- Nu, zise Edward, presupun că nu erai. Îşi înclină capul 
într-o parte şi se încruntă în felul acela despre care îl 
tachinase ea, dar privirea îi rămase alertă. Acum, ce? 
întrebă el, când văzu cum se uita la el. 

- Nimic, doar că aproape făceai expresia aceea de mai 
înainte. Fruntea îţi era la fel, dar privirea nu era absentă. 

- Mă faci să par atât de atrăgător. 

- Nu, spuse ea râzând, este interesant. Cred... începu şi 
apoi făcu o pauză, încercând să-și dea seama la ce se 
gândea. Nu te străduiai să-ți aminteşti ceva acum, nu-i 
aşa? 

- Doar mă gândeam la marile întrebări ale vieţii, spuse 
el. 

- Oh, încetează! La ce te gândeai cu adevărat? 

- De fapt, cred că trebuie să ne uităm la legile privind 
căsătoria prin intermediari. Ar trebui să ştim data exactă a 
căsătoriei noastre, nu ești de acord? 

Ea încercă să spună „da“, însă nu reuşi. 

Edward trase de manșete, întinzându-și mânecile, astfel 
încât haina să-i stea bine pe corp. 

- Tu ai fost a doua, așa că mă gândesc că data este aceea 


când l-ai pus pe căpitan să facă ceremonia pentru tine. 


Cecilia încuviință uşor din cap - mai mult nu putea face 
din cauza nodului pe care îl avea în gât. 

Dar Edward nu părea să-i observe neliniştea, sau, dacă o 
observă, probabil se gândi că era emoţionată amintindu-și 
de ziua nunţii, pentru că o sărută iute pe buze, 
îndreptându-se. 

- Cred că este timpul să ne începem ziua, spuse el. Mă 
întâlnesc jos cu colonelul Stubbs în câteva minute şi nu pot 
întârzia. 

— Te întâlneşti cu colonelul Stubbs şi nu mi-ai spus? 

- Nu ţi-am spus? se miră el. O scăpare, sunt convins. 

Cecilia nu se îndoi de asta. Edward nu avea secrete față 
de ea. Era remarcabil de deschis având în vedere întreaga 
situație şi, atunci când îi cerea părerea, chiar îi asculta 
răspunsul. Credea că, până la un punct, nu prea avea de 
ales; cu un gol aşa mare în minte, trebuia să se bazeze pe 
judecata ei. 

Doar că... nu își putea imagina mulţi alți bărbaţi făcând 
la fel. Mereu fusese mândră de faptul că tatăl ei îi lăsase în 
grijă administrarea casei, dar, în sufletul ei, ştia că nu 
făcuse asta pentru că o considera deosebit de capabilă. Nu 
voise el să-şi bată capul cu asta. 

- Vrei să mă însoțești? o întrebă Edward. 

- La întâlnirea cu colonelul? ripostă Cecilia surprinsă. 
Nu îmi pot imagina că va dori să fiu acolo. 

- Un motiv în plus să vii. Aflu mult mai multe atunci 
când este într-o stare proastă. 

— În cazul acesta, cum aş putea refuza? 

Edward deschise ușa şi ieşi, aşteptând-o să-l urmeze pe 
coridor. 

- Pare ciudat că nu este mai săritor, spuse Cecilia. Cu 


siguranţă vrea să-ţi recapeţi memoria. 


- Nu cred că încearcă să fie secretos, răspunse Edward 
luând-o de braţ în timp ce coborau scările, dar, spre 
deosebire de săptămâna anterioară, făcu asta pentru a fi un 
gentleman şi nu pentru că avea nevoie de sprijinul ei. 

Era incredibil cât de mult i se îmbunătăţise starea în 
doar câteva zile. Încă îl durea capul, şi bineînţeles că exista 
acel gol de memorie, dar scăpase de  paloarea 
îngrijorătoare, şi deși nu era pregătit pentru un maraton, 
se putea descurca întreaga zi fără a simţi nevoia să se 
odihnească. 

Ceciliei i se părea uneori în continuare obosit, dar 
Edward îi reproşase că se purta precum o soție. 

Cu toate astea, zâmbise când spusese asta. 

- Cred, spuse Edward, referindu-se la colonelul Stubbs, 
că este treaba lui să păstreze secrete. 

- Dar cu siguranţă nu față de tine. 

- Poate, spuse Edward ridicând uşor din umeri. Dar 
gândeşte-te la asta: Nu ştie unde am fost sau ce am făcut în 
aceste ultime luni. Cu siguranță nu este în interesul 
armatei britanice să-mi spună deocamdată un secret. 

- Asta este absurd! 

- Apreciez susținerea ta necondiționată, comentă el, 
zâmbindu-i ironic chiar când ajunseseră la parter, dar 
colonelul Stubbs trebuie să fie sigur de loialitatea mea 
înainte de a-şi dezvălui intențiile. 

Cecilia nu era convinsă. 

- Nu îmi vine să cred că ar îndrăzni să se îndoiască de 
tine, bombăni ea. 

Onoarea şi onestitatea lui Edward erau atât de clar parte 
esenţială din caracterul lui. Nu înţelegea cum cineva nu 


putea vedea asta. 


Colonelul Stubbs stătea la ușă când ei intrară în camera 
de zi, cu nelipsita lui expresie morocănoasă. 

- Rokesby, spuse el văzându-l. Şi soţia ta este aici. 

- Îi era foame, zise Edward. 

- Bineînţeles, răspunse colonelul, însă nările i se dilatară 
de iritare, şi Cecilia văzu că maxilarul i se încordează în 
timp ce îi conducea la o masă din apropiere. 

- Fac un mic-dejun bun aici, spuse cu candoare Cecilia. 

Colonelul se uită la ea o clipă, apoi bombăni ceva ce 
fusese probabil un răspuns înainte de a se întoarce către 
Edward. 

— Aveţi veşti? îl întrebă Edward. 

- Voi aveţi? 

- Din păcate, nu, dar Cecilia m-a ajutat foarte mult în 
încercările mele de a-mi recăpăta memoria. Am traversat 
oraşul de multe ori, în căutarea indiciilor. 

Cecilia îşi întipări un zâmbet pe chip. 

Colonelul Stubbs o ignoră. 

- Nu văd cum ai găsi indicii aici, în New York. Perioada 
petrecută în Connecticut este cea care trebuie cercetată. 

- În legătură cu asta, spuse Edward uşor, mă întrebam... 
Aveam o uniformă? 

- Poftim? întrebă colonelul cu voce tăioasă şi distrasă, 
fiind evident iritat de schimbarea bruscă a subiectului. 

- Am avut o amintire ciudată în această dimineaţă. 
Probabil nici măcar nu este relevantă, dar, în timp ce mă 
îmbrăcam cu jacheta, mi-am dat seama că nu am mai făcut 
asta de mult timp. 

- Nu înţeleg, spuse colonelul uitându-se la el. 

- Jacheta de la spital... Aceasta, de fapt, zise Edward, 
plimbându-şi mâna peste mânecă. De unde este? Este a 


mea, evident, dar nu cred că am avut-o cu mine. 


- Am tinut-o eu pentru tine, spuse Stubbs morocănos. 
Nu ar fi fost bine să fi fost etichetat drept homar! în 
Connecticut. 

- Nu sunt loiali Coroanei? îl întrebă Cecilia. 

- Rebelii sunt peste tot, spuse Stubbs, uitându-se nervos 
la ea. Sunt împrăștiați precum sarea şi sunt ca diavolul de 
extirpat. 

- De extirpat? repetă Cecilia. Era o alegere deranjantă 
de cuvinte, Nu era în New York de mult timp, dar până şi 
ea putea vedea că peisajul politic era mult mai complicat 
decât ar fi făcut-o să creadă ziarele de acasă. Era, şi avea să 
rămână mereu, o britanică mândră, dar nu putea să nu 
vadă că existau plângeri legitime ale coloniştilor. 

Dar, înainte de a mai putea spune ceva (nu că ar fi 
intenţionat), simţi mâna lui Edward pe piciorul ei, pe sub 
masă, greutatea acesteia prevenind-o să nu vorbească. 

- Îmi cer scuze, bombăni Cecilia, uitându-se 
ascultătoare în jos. Nu cunoşteam termenul. 

O durea să spună o asemenea minciună, dar era clar un 
avantaj dacă bărbatul o considera ceva mai prostuţă. Şi 
ultimul lucru pe care şi-l dorea era ca el să creadă că nu era 
loială Coroanei. 

- Aş putea întreba, atunci, spuse Edward, schimbând 
foarte agil subiectul, dacă lipsa unei uniforme în 
Connecticut înseamnă că eram acolo în calitate de spion? 

— Nu aş zice asta, pufni colonelul. 

- Ce aţi zice? întrebă Cecilia, muşcându-şi limba când 
Edward o strânse din nou de coapsă. 

Dar îi era greu să-şi țină gura. Colonelul era atât de 
enervant, aruncând câte o informaţie ici şi colo, fără a-i 
spune, de fapt, lui Edward ce avea nevoie să ştie. 


- Vă rog să mă scuzaţi, mormăi ea. 


Edward se întoarse spre ea cu o privire rece, avertizând- 
o încă o dată să nu se amestece. Trebuia să înceteze să-l 
enerveze pe colonelul Stubbs, şi nu numai de dragul lui 
Edward. Colonelul îl ştia, de asemenea, şi pe Thomas, şi, 
deşi nu se dovedise de ajutor până acum în căutarea lui, ar 
putea fi cândva. 

- „Spion“ este un cuvânt atât de insipid, spuse colonelul 
Stubbs. Cu siguranţă nu este ceva ce ar trebui discutat în 
faţa unei lady. 

- Iscoadă, atunci, sugeră Edward. Ar fi asta o descriere 
mai adecvată? 

Stubbs mormăi, aprobându-l. 

Edward îşi strânse buzele într-o linie fermă ce era greu 
de interpretat. Nu părea nervos, cel puţin nu la fel de 
nervos precum se simțea Cecilia. În schimb, ea avea 
impresia că el aranja informaţiile în minte, punându-le 
deoparte pentru a reveni cândva la ele. Avea o manieră 
foarte ordonată de a vedea lumea - trăsătură care probabil 
îl făcea ca pierderea memoriei să i se pară de două ori mai 
greu de suportat. 

- Îmi dau seama, spuse Edward, împreunându-și 
mâinile cu un aer meditativ, că sunteți într-o situație 
extrem de delicată. Dar, dacă chiar vă doriţi să-mi 
amintesc evenimentele care s-au petrecut în ultimele luni, 
trebuie să mă ajutaţi, zise el aplecându-se în față. Suntem 
în aceeași tabără. 

- Nu m-am îndoit niciodată de loialitatea ta, spuse 
colonelul. 

Edward înclină din cap cu graţie. 

- Dar nici nu îţi pot băga în cap informaţiile pe care 


vreau să le aud. 


- Vreţi să spuneţi că știți ce făcea Edward? interveni 
Cecilia. 

- Cecilia, spuse Edward, avertizând-o calm. 

- Dacă ştiţi ce făcea, continuă ea, ignorându-l pe 
Edward, trebuie să-i spuneţi. Este crud din partea 
dumneavoastră să nu o faceţi. L-ar ajuta să-şi recapete 
memoria. 

- Cecilia, spuse Edward din nou, de data asta apăsat. 

Dar ea nu putea să tacă. 

- Cu siguranță, dacă vreți să-şi amintească ce s-a 
întâmplat în Connecticut, continuă ea uitându-se în ochii 
colonelului Stubbs, ignorând avertismentul lui Edward, îi 
veţi spune tot ce ştiţi. 

- Asta este foarte bine şi corect, doamnă Rokesby, spuse 
colonelul uitându-se la ea, dar v-aţi gândit că ceea ce aş 
spune ar putea afecta amintirile soțului dumneavoastră? 
Nu îmi pot permite să-i influențez amintirile cu 
informaţiile pe care le dețin, care ar putea fi sau nu precise. 

- Eu... 

O parte din dorinţa de a protesta se stinse când îşi dădu 
seama că el avea dreptate. Dar, chiar și așa, nu conta 
liniştea lui Edward? 

- Permiteţi-mi să îmi cer scuze în numele soției mele, 
spuse Edward în timp ce riduri puternice i se formară pe 
lângă buze. 

- Nu, zise Cecilia. Îmi voi cere iertare singură. Îmi cer 
iertare! Îmi este dificil să văd situația din punctul 
dumneavoastră de vedere. 

- Vreţi ca soţul dumneavoastră să se refacă, spuse 
colonelul Stubbs cu o amabilitate surprinzătoare. 


— Vreau, spuse ea cu înflăcărare. Chiar... 


Inima i se opri. Chiar dacă asta însemna decăderea ei? 
Locuia într-un castel din cărți de joc, şi, în clipa în care 
Edward îşi recăpăta memoria, totul se termina. Aproape 
râse la trista ironie a situaţiei. Se certase neîncetat cu 
colonelul, luptând pentru singurul lucru care i-ar frânge 
inima. 

Dar nu se putea abtine. Voia ca el să-și revină. Își dorea 
asta mai mult ca orice. Mai mult decât... 

Inima i se opri. Mai mult decât să-l găsească pe Thomas? 

Nu. Nu se putea. Poate că era la fel de rea precum 
colonelul Stubbs, ascunzând lucruri care l-ar fi putut ajuta 
pe Edward să-şi recapete memoria. Dar Thomas era fratele 
ei. Edward ar înţelege. 

Sau asta continua să-şi spună sieşi. 

- Cecilia? 

Auzi vocea lui Edward, ajungând la ea ca dintr-un tunel 
lung. 

- Draga mea? Îi luă mâna şi începu să i-o mângâie. Eşti 
în regulă? Ai mâinile reci ca gheața. 

Reveni ușor în prezent, clipind în timp ce se uita la fața 
îngrijorată a lui Edward. 

- Părea că te îneci, spuse Edward. 

Ea se uită la colonel, care o privea şi el îngrijorat. 

- Îmi cer scuze, spuse ea, înțelegând că sunetul fusese, 
probabil, un suspin. Nu ştiu ce m-a apucat. 

- Este în regulă, zise colonelul Stubbs, spre surprinderea 
Ceciliei — dar și a lui Edward, judecând după privirea lui. 
Sunteţi soţia lui. Este voia Domnului să puneţi binele lui 
mai presus de orice. 

- Sunteţi căsătorit, colonele Stubbs? întrebă Cecilia după 


câteva momente de tăcere. 


- Am fost, spuse el simplu, şi era ușor să-ţi dai seama 
după expresia feţei lui la ce se referea. 

- Îmi pare rău, şopti ea. 

Obişnuitul colonel dârz înghiți în sec, și privirea îi fu 
cuprinsă de durere. 

- S-a întâmplat acum mulți ani, spuse, dar mă gândesc 
la ea în fiecare zi. 

- Sunt convinsă că ştie, zise Cecilia întinzându-se din 
impuls și atingându-i mâna cu mâna ei. 

Colonelul încuviinţă din cap, apoi pufni în timp ce se 
aduna. Cecilia își retrase mâna; momentul lor de 
conexiune trecuse, și orice contact mai lung ar fi fost 
stânjenitor. 

- Trebuie să plec, spuse colonelul Stubbs, uitându-se la 
Edward. Sper că ştii că mă rog să-ţi recapeţi memoria. Şi 
nu numai pentru că e posibil să ai informaţii care ar putea 
fi cruciale pentru cauza noastră. Nu știu cum este să nu-ţi 
aminteşti luni întregi, dar nu cred că este ceva ce se poate 
îndura cu uşurinţă. 

Edward mulțumi înclinând din cap, apoi amândoi se 
ridicară. 

- În opinia mea, căpitane Rokesby, continuă colonelul, 
ai fost trimis în Connecticut să culegi informaţii despre 
porturile lor. 

- Abilităţile mele de cartografiere nu sunt remarcabile, 
spuse Edward încruntându-se. 

- Nu cred că se căutau hărți, deși asta ar fi, cu siguranţă, 
util. 

- Colonele? interveni Cecilia, ridicându-se. Trebuia 
Edward să caute ceva anume? continuă ea când colonelul 
se întoarse şi se uită la ea. Sau a fost o misiune de adunat 


informaţii generale? 


- Mă tem că nu vă pot spune. 

Așadar, era ceva specific. Asta nu avea, cu siguranţă, nici 
un sens. 

- Mulţumesc, spuse ea politicos şi se înclină făcând o 
reverență. 

- Doamnă, căpitane Rokesby, răspunse el înclinând din 
cap. 

Cecilia îl văzu pe Stubbs întorcându-se să plece, dar, 
înainte de a face un pas, se răsuci şi întrebă: 

- Aveţi vreo veste despre fratele dumneavoastră, 
doamnă Rokesby? 

— Nu, spuse ea. Cu toate acestea, maiorul Wilkins a fost 
de mare ajutor. Oamenii lui s-au uitat în registrele de la 
spital pentru mine. 

- Şi? 

- Nimic, mă tem. Nu era nici o menţiune despre el. 

- Dacă cineva ar şti cum să-l găsească, acesta ar fi 
Wilkins, spuse colonelul încuviinţând din cap uşor. 

— Ne vom duce în curând în Harlem, spuse Cecilia. 

- În Harlem, spuse Stubbs, uitându-se la Edward. De ce? 

- Infurmeria, zise Edward. Ştim că Thomas a fost rănit. 
Este posibil să fi fost dus acolo. 

- Dar nu putem spune cu certitudine. 

- Cineva ar putea ști ceva despre el, zise Cecilia. Merită 
să verificăm. 

- Bineînţeles, spuse colonelul Stubbs înclinând din nou 
din cap către ea și către Edward. Vă urez succes! 

Cecilia îl urmări plecând, întorcându-se spre Edward în 
clipa în care colonelul ieși. 

- Îmi pare rău! spuse ea. 


Fl ridică dintr-o sprânceană surprins. 


- Nu ar fi trebuit să vorbesc. Era treaba ta să-i pui 
întrebări, nu a mea. 

- Nu îţi face griji, spuse Edward. La început, nu mi-a 
plăcut, dar ai reuşit să întorci situaţia în favoarea ta. Nu am 
ştiut că este văduv. 

- Nu ştiu ce m-a făcut să-l întreb, recunoscu Cecilia. 

Edward îi zâmbi și îi luă mâna, mângâindu-i-o liniștitor. 

- Haide să ne aşezăm și să mâncăm! Aşa cum ai spus, 
fac un mic-dejun bun aici. 

Cecilia îi permise să o conducă înapoi la masă. Se 
simţea bizar de zdruncinată, confuză. Spera că mâncarea 
avea să o ajute. Mereu fusese genul care avea nevoie de un 
mic-dejun zdravăn pentru a face faţă zilei. 

- Cu toate acestea, trebuie să spun, zise Edward 
mustăcind în timp ce se așeza pe scaunul din faţa ei, îmi 
cam place să am un asemenea luptător loial. 

Cecilia își ridică imediat privirea. „Luptător“ era așa un 
compliment nemeritat. 

- Nu cred că îţi dai seama de cât de puternică ești, spuse 
el. 

- Mulţumesc, zise ea înghițind în sec. 

- Să mergem în Harlem azi? 

- Azi? Ea deveni dintr-odată alertă. Eşti sigur? 

- Mă simt mult mai bine. Cred că sunt pregătit pentru o 
călătorie în capătul insulei. 

- Doar dacă ești sigur... 

- Voi face aranjamentele pentru o trăsură după micul- 
dejun, spuse el şi îi făcu semn hangiului că erau gata 
pentru mâncare, apoi se întoarse iar către ea. Hai să ne 
concentrăm atenţia asupra lui Thomas în această 
dimineaţă! Sincer, sunt gata să iau o pauză de la propriile 


investigaţii. Azi, cel puţin. 


- Mulţumesc! spuse ea. Nu mă aştept să aflăm ceva, dar 
nu aş trăi împăcată dacă nu aș şti că măcar am încercat. 

- Sunt de acord. Ar trebui... Ah! Șuncă. Edward se 
lumină la faţă când hangiul puse o farfurie cu pâine prăjită 
şi şuncă în mijlocul mesei. Nu mai era caldă, însă asta nu 
mai avea importanță având în vedere noul său apetit 
feroce. Sincer, continuă el, rupând o bucată cu o totală 
lipsă de bune maniere, nu este ăsta cel mai bun lucru pe 
care l-ai mâncat vreodată? 

— Cel mai bun? întrebă ea neîncrezătoare. 

- Este şuncă, spuse el, făcând un semn cu mâna. Cum 
poate părea ceva deprimant când mănânci şuncă? 

- O filosofie interesantă! 

- Funcţionează pentru mine acum, spuse el rânjind cu 
neruşinare. 

Cecilia cedă în fața umorului său și luă şi ea o bucată. 
Dacă şunca chiar echivala cu fericirea, cine era ea să 
contrazică asta? 

- Ştii, spuse ea cu gura pe jumătate plină (dacă el putea 
uita de bunele maniere, atunci, Dumnezeule, şi ea putea), 
asta nu este, de fapt, o şuncă foarte bună. 

- Dar te simţi mai bine, nu-i așa? 

Cecilia se opri din mestecat, îşi plecă ușor capul într-o 
parte şi se gândi la ceea ce tocmai spusese el. 

— Ai dreptate, trebui ea să recunoască. 

- În general, am, replică el, din nou cu un zâmbet 
obraznic. 

Dar, în timp ce mânca fericită micul-dejun, Cecilia ştia 
că nu şunca o făcea fericită, ci bărbatul din partea cealaltă 
a mesei. 


Măcar de-ar fi fost cu adevărat al ei. 


1 Denumirea dată soldaţilor britanici în timpul revoluţiei americane 
(n.tr.) 


Capitolul 13 


De obicei, aştept să primesc o scrisoare de la tine 
înainte de a-ți scrie, dar, pentru că au trecut câteva 
săptămâni fără veşti de la tine, Edward insistă să luăm 
inițiativa şi să trimitem noi o scrisoare. Cu toate 
acestea, sunt puţine lucruri de spus. Este uimitor cât de 
mult timp petrecem stând fără a face nimic. Sau 
mărşăluind. Dar cred că nu vrei o pagină întreagă de 
cugetări cu privire la arta şi ştiinţa mărșăluirii. 


de la Thomas Harcourt către sora sa, Cecilia 


Harlemul era exact cum se așteptase Edward. 

Infirmeria era exact aşa rudimentară cum avertizase 
maiorul Wilkins, dar, din fericire, majoritatea paturilor 
erau libere. După cum era de aşteptat, Cecilia fusese în 
mod evident îngrozită de condiţii. 

Durase ceva timp pentru a găsi pe cineva care se ocupa 
de acel loc şi apoi încă puţin pentru a-l convinge prin 
lingușeli să se uite pe înregistrări, dar, aşa cum prezisese 
Wilkins, nu era nici o menţiune despre Thomas Harcourt. 
Cecilia se întrebase dacă nu cumva unii dintre pacienţi nu 
fuseseră înregistrați, iar Edward chiar nu o putea 
învinovăţi că se întreba asta - nivelul general de curăţenie 
nu inspira încredere în buna organizare a infirmeriei. 

Dar, dacă era un lucru la care armata britanică nu dădea 


niciodată greş, acela era gestionarea informaţiilor. Listele 


de pacienţi erau aproape singurul lucru impecabil din 
infirmerie. Fiecare pagină din registru era organizată în 
rânduri precise şi fiecare nume era însoţit de rang, data 
sosirii, data şi tipul plecării şi o scurtă descriere a rănii sau 
a bolii. Drept rezultat, acum știau că soldatul Roger 
Gunnerly din Cornwall își revenise după un abces la 
coapsa stângă, iar soldatul Henry Witherwax din 
Manchester murise din cauza unei răni provocate de un 
glonţ în abdomen. 

Dar nimic despre Thomas Harcourt. 

Fusese o zi foarte lungă. Drumurile din New York către 
Harlem erau îngrozitoare, iar trăsura pe care o aveau nu 
era cu mult mai bună, dar, după o cină copioasă la taverna 
Frances, amândoi își reveniseră. Ziua fusese considerabil 
mai puţin umedă decât cea de dinainte, şi spre seară bătea 
un vânt uşor care aducea mirosul sărat al mării, aşa că 
luară drumul lung înapoi către Devil's Head, plimbându-se 
liniștiți pe străzile pustii de la capătul insulei Manhattan. 
Cecilia îl ținea pe Edward de braţ, și, deși păstrau o 
distanță considerabilă unul față de celălalt, fiecare pas 
părea că îi aducea mai aproape. 

Dacă nu ar fi fost atât de departe de casă, dacă nu ar fi 
fost în mijlocul unui război, ar fi fost o seară perfectă. 

Mergeau în linişte de-a lungul apei, uitându-se la 
pescăruși care se cufundau după pești. 

- Mi-aş dori... începu Cecilia. 

Dar nu termină. 

- Ce ţi-ai dori? întrebă Edward. 

Dură un pic până când răspunse şi, când o făcu, clătină 
uşor din cap. 


- Mi-ar plăcea să ştiu când să renunţ. 


EI ştia ce trebuia să facă. Dacă ar fi jucat un rol pe o 
scenă sau dacă ar fi fost personajul unui roman cu eroi, i- 
ar fi spus că nu trebuia să renunţe niciodată, că inimile 
trebuie să le rămână sincere și puternice şi că ar trebui să-l 
caute pe Thomas până când ultima pistă avea să fie 
epuizată. 

Dar nu avea să o mintă, și nici să-i creeze așteptări false. 

- Nu ştiu, spuse el în schimb. 

Și, ca printr-o înţelegere tacită, se opriră, stând unul 
lângă altul, uitându-se la mare în lumina amurgului. 

- Crezi că este mort, nu-i aşa? îl întrebă Cecilia. 

- Cred... Nu voia să o spună, nici măcar nu voia să o 
gândească. Cred că probabil a murit, da. 

Fa încuviință din cap, cu o privire care era mai degrabă 
plină de resemnare decât de tristeţe. Edward se întrebă de 
ce asta era chiar și mai dureros. 

- Mă întreb dacă ar fi mai uşor să ştiu sigur, zise ea. 

- Nu ştiu. Pierderea speranţei versus certitudinea 
adevărului. Nu este o alegere ușor de făcut. 

- Nu, spuse ea și se gândi la asta o clipă îndelungată, 
fără a-şi lua ochii de la orizont. 

- Cred că mai degrabă aş vrea să știu, spuse în cele din 
urmă, chiar când Edward se gândea că renunţase la 
subiect. 

- Cred că sunt de acord, zise el încuviinţând din cap, 
chiar dacă ea nu se uita la el. 

- Doar crezi? întrebă ea, întorcându-se către el. Nu ești 
sigur? 

- Nu. 

- Nici eu. 


- A fost o zi dezamăgitoare, şopti el. 


- Nu, spuse ea, surprinzându-l. Ca să fii dezamăgit, 
trebuie să te aştepţi la un alt rezultat. 

Fl se uită la ea. Nu trebuia să o întrebe cu voce tare. 

- Ştiam că este puţin probabil să găsim veşti despre 
Thomas, spuse ea. Dar trebuia să încercăm, nu-i aşa? 

- Trebuia să încercăm, întări el luându-i mâna într-a lui. 
Şi apoi își dădu seama de ceva. Azi nu m-a durut capul 
deloc, spuse el. 

- Nu? întrebă ea cu un zâmbet pe buze. Asta este 
minunat! Trebuia să fi spus ceva. 

- Nici nu sunt sigur că mi-am dat seama până acum, 
zise el scărpinându-se pe gât absent. 

- Asta este minunat, spuse ea. Sunt atât de fericită. Eu... 
Se ridică pe vârfuri şi îl sărută impulsiv pe obraz. Sunt 
foarte fericită, adăugă. Nu îmi place să te văd suferind. 

- Nu aș putea suporta dacă rolurile noastre ar fi 
inversate, spuse el ducându-i mâna la buze. 

Era adevărat. Gândul la durerea ei era precum un pumn 
de gheaţă în jurul inimii lui. 

- Ai fost o asistentă bună când mi-a fost rău săptămâna 
trecută, spuse ea chicotind. 

- Da, dar aş prefera să nu o mai fac, așa că să rămâi 
sănătoasă, bine? 

Ea privi în jos, cu o expresie ce părea aproape ruşinată, 
apoi tremură. 

— Îţi este frig? întrebă el. 

- Un pic. 

— Ar trebui să mergem acasă. 

- Acasă, zici? 

- Recunosc că nu m-am gândit niciodată să locuiesc 


într-un loc al cărui nume are legătură cu diavolul?. 


- Îți poţi imagina, începu ea, faţa fiindu-i luminată de 
un zâmbet jucăuș, o casă din Anglia numită Conacul 
Diavolului? 

- Casa Lucifer? 

- Mânăstirea lui Satana. 

Amândoi începură să râdă, şi Cecilia chiar se uită spre 
cer. 

— Te uiţi după fulgere? 

- Asta sau o invazie de lăcuste. 

Edward o luă de braţ și o îndemnă să meargă spre han. 
Nu erau departe, mai aveau doar câteva minute de 
plimbare. 

- Amândoi suntem oameni relativ buni, spuse el 
aplecându-se ca şi cum i-ar fi împărtășit o bârfă 
interesantă. Cred că suntem în siguranță față de 
intervenţiile biblice. 

- Putem doar spera. 

- Probabil aș face față lăcustelor, mustăci el, dar nu pot 
fi tras la răspundere pentru comportamentul meu dacă 
râul se transformă în sânge. 

— Eu, sinceră să fiu, prefer să evit clocotele, răspunse ea 
râzând. 

- Şi păduchii, adăugă el ridicând din umeri. Mici 
creaturi nenorocite, iartă-mi limbajul! 

— Ai avut păduchi? îl întrebă ea uitându-se la el. 

- Orice soldat a avut păduchi, îi spuse el. Este o boală 
profesională. 

Ea păru sincer dezgustată. 

- Sunt destul de curat acum, răspunse el, cu o expresie 
jovială. 

- Chiar sper că aşa este. Am împărţit camera cu tine 


mai bine de o săptămână. 


- Că tot veni vorba... şopti el. Nici unul nu acordase 
foarte multă atenţie, dar picioarele lor găsiseră drumul 
spre Devil's Head. 

- Din nou acasă, remarcă ea. 

— Într-adevăr, spuse el ţinându-i uşa. 

Mulțimea din camera de zi părea mai gălăgioasă ca de 
obicei, aşa că el îi puse o mână pe spate şi o conduse spre 
scări. Ştia că nu putea spera să găsească o locuință mai 
bună, dar, cu toate acestea, nu era locul în care o lady să 
locuiască în permanenţă. Dacă ar fi fost în Anglia, 
niciodată nu ar... 

Alungă gândul. Nu erau în Anglia. Nu se aplicau regulile 
obişnuite. 

Obişnuite. Nici măcar nu îşi putea aminti ce însemna 
cuvântul. Avea un ditamai cucuiul care îi înghiţise trei luni 
din memorie, cel mai bun prieten al său dispăruse într-atât 
de fără urme, încât armata nici măcar nu îi observase lipsa, 
și, la un moment dat în trecutul nu foarte îndepărtat, se 
căsătorise cu o femeie prin intermediari. 

O căsătorie prin intermediari. Dumnezeule, părinţii lui 
ar fi îngroziți. Și, sincer, şi el era. Edward nu era precum 
fratele lui mai mic, Andrew, căruia nu îi păsa de reguli și 
care le încălca doar pentru a se amuza. Când venea vorba 
despre lucrurile importante din viaţă, el le făcea cum se 
cuvenea. Nici măcar nu era convins că o căsătorie prin 
intermediari era considerată legală în Anglia. 

Ceea ce îl făcu să se gândească la următorul lucru. Ceva 
nu era tocmai în regulă în toată situaţia asta. Edward nu 
ştia ce spusese sau făcuse Thomas pentru a-l convinge să 
se însoare cu Cecilia, dar avea sentimentul că era vorba 


despre mai mult decât îi zisese ea. Era, probabil, mai mult 


decât ştia ea, dar adevărul nu avea să fie niciodată 
cunoscut decât dacă Edward îşi recăpăta memoria. 

Sau dacă îl găseau pe Thomas. 

În acest moment, Edward nu era convins care din 
variante era mai probabilă. 

- Edward? 

EI clipi, uitându-se la Cecilia. Stătea lângă ușa camerei 
lor, cu un zâmbet amuzat pe faţă. 

- Ai din nou privirea aceea, spuse ea. Nu ca atunci când 
îți aminteşti, ci ca atunci când te concentrezi foarte tare. 

Asta nu îl surprinse. 

- Când mă gândesc concentrat la nimic, minţi el, 
scoțând cheia camerei lor. Nu voia să-i spună despre 
suspiciunile lui, nu încă. Edward nu punea la îndoială 
motivele lui Thomas pentru aranjarea acestei căsătorii — 
prietenul lui era un om bun şi cu siguranţă voia ce era cel 
mai bun pentru sora lui —, dar dacă îl convinsese să se 
căsătorească cu ea sub pretexte false, ea avea să fie 
furioasă. 

Poate că Edward ar trebui să se străduiască mai mult să 
caute adevărul, dar, sincer, avea probleme mult mai mari 
de care trebuia să se ocupe acum, și, dacă era să fie sincer, 
îi plăcea să fie căsătorit cu Cecilia. 

De ce naiba să strice echilibrul fericit pe care îl 
dobândiseră? 

Doar dacă... 

Era un singur motiv pentru care ar fi tulburat apele. 

Voia să facă dragoste cu soţia lui. 

Era timpul. Trebuia să fie timpul. Dorinţa lui... nevoia 
lui... amenințau să explodeze încă din clipa în care o 


văzuse. 


Poate că era din cauză că intuise cine era din discuţia ei 
cu colonelul Stubbs. Poate că era pentru că îi simţise 
îngrijorarea şi devotamentul încă de pe patul de spital, dar, 
când deschisese ochii şi o văzuse pentru prima dată, cu 
ochii ei verzi plini de grijă, apoi de uimire, simţise un val 
de uşurare incredibil, ca și cum aerul din jurul lui îi şoptea 
în ureche. 

„Ea.“ 

„Ea este cea pe care o căutai.“ 

Și, aşa slăbit cum era, o dorea. 

Dar acum... 

Poate că nu își recăpătase întreaga putere, dar era cu 
siguranță îndeajuns de puternic. 

Se uită la ea. Încă zâmbea, privindu-l ca şi cum avea un 
secret delicios sau poate ca şi cum se gândea că el avea 
unul. În orice caz, părea teribil de amuzată în timp ce îşi 
înclină capul într-o parte. 

- Descui uşa? îl întrebă ea. 

EI răsuci cheia în încuietoare. 

- Încă te gândeşti foarte concentrat la nimic? îl tachină 
ea în timp ce el îi deschise uşa. 

Nu. 

Se întreba dacă era conștientă de dansul delicat la care 
recurgeau de fiecare dată când venea vremea să se culce. 
Cum înghițea ea în sec, cum se uita el pierdut. Cum lua ea 
cu repeziciune singura lor carte, atenţia lui foarte 
concentrată pe scamele care se adunaseră - de cele mai 
multe ori nu era cazul — pe haina lui roşie. În fiecare seară, 
Cecilia vorbea despre treburile ei, umplând camera cu 
discuţii agitate, niciodată relaxată până când el nu se băga 
în pat în partea opusă, spunându-i noapte bună. Amândoi 


ştiau ce însemnau cuvintele lui. 


„Nu în seara asta.“ 

„Nu încă.“ 

Îşi dădea ea seama că el aștepta un semn? O privire, o 
atingere... orice care să îi spună că era pregătită. 

Pentru că el era pregătit. Era mai mult decât pregătit. Şi 
se gândea că... poate... era şi ea. 

Doar că nu ştia încă. 

Când intrară în mica lor cameră, Cecilia se duse la 
lavoarul de pe masă, pe care rugase personalul de la han 
să-l umple cu apă în fiecare seară. 

- O să mă spăl pe faţă, spuse ea, de parcă el nu ştia ce 
făcea când se stropea cu apă, ca şi cum nu făcuse acelaşi 
lucru în fiecare seară. 

În timp ce ea se spăla, el îşi duse mâinile la nasturii 
manşetei, deschizându-i pe fiecare înainte de a se aşeza pe 
marginea patului pentru a-şi scoate ghetele. 

- Cina a fost foarte bună în seara asta, spuse Cecilia, 
aruncând cea mai rapidă privire peste umăr înainte de a se 
duce la dulap să îşi ia peria de păr. 

- Sunt de acord, răspunse el. Asta era parte din duetul 
lor, paşii complexei lor coreografii care îi ducea spre pat, 
vârându-se fiecare la câte un capăt, și se termina cu el 
prefăcându-se că nu se trezea în fiecare dimineață cu ea în 
braţele lui. Ea verifica să vadă dacă el se purta diferit, 
uitându-se la expresiile şi mişcările lui. 

Nu era nevoie să-i spună ea asta pentru a ști că era 
adevărat. 

Ochii ei erau precum sticla, de un verde-deschis şi 
luminoşi, şi nu avea nici o şansă să-și ascundă emoţiile. Nu 
şi-o putea niciodată imagina păstrând un secret. Cu 
siguranţă s-ar fi văzut pe faţa ei, pe buzele acelea pline pe 


care se părea că nu putea niciodată să le ţină lipite. Chiar și 


atunci când era tăcută, erau urme de mișcare pe faţa ei. 
Fruntea i se rida sau buzele i se depărtau, îndeajuns de 
mult cât să respire pe gură. Nu știa dacă altcineva vedea 
asta la ea. Se gândi că, la prima vedere, putea părea 
liniştită. Dacă te uitai la ea cu atenţie, să vezi dincolo de 
faţa ovală și de trăsăturile regulate care fuseseră surprinse 
în acel portret în miniatură de mâna a doua pe care 
Edward îl studiase de atâtea ori... Atunci vedeai toate 
astea. Micile momente de mișcare, dansând în ritm cu 
gândurile ei. 

Uneori, se întreba dacă se putea uita la ea fără să se 
plictisească. 

- Edward? 

Fl clipi. Ea stătea la mica măsuţă de machiaj, uitându-se 
la el cu curiozitate. 

- Te uitai insistent, spuse ea. 

Îşi desprinsese părul. Nu era la fel de lung pe cât crezuse 
el atunci când îi alunecau șuvițe din el, la spital. O văzuse 
periindu-l în fiecare seară, buzele ei numărând în tăcere 
numărul de mișcări. Era aproape hipnotizant cum păreau 
să se schimbe textura și luciul în timp ce ea trecea cu peria 
prin firele de păr. 

- Edward? 

Din nou, îl surprinse cu mintea în altă parte. 

- Îmi pare rău! spuse el. Mintea mea o tot ia pe coclauri. 

- Sunt sigură că eşti foarte obosit. 

Încercă să nu citească prea mult în vorbele ei. 

- Eu sunt obosită, spuse ea. 

Implicau atât de multe acele cuvinte simple. Cel mai 
clar: „A fost o zi foarte lungă. Sunt obosită“. 

Dar el ştia că era vorba despre mult mai mult de-atât. 


Cecilia avea mereu grijă să nu se suprasolicite, aşa că 


replica însemna cu siguranță: „Sunt obosită, aşa că şi tu 
trebuie să fii“. 

Și apoi, era adevărul. Cel mai simplu dintre toate: „Dacă 
îti spun că sunt obosită... Dacă crezi că nu pot face față...“ 

— Îmi dai voie? şopti el, întinzându-se după perie. 

- Poftim? întrebă ea, simţindu-și inima în gât. Oh, nu 
este nevoie. Aproape am terminat. 

- Abia ai trecut de jumătate. 

- Poftim? întrebă ea din nou, confuzia citindu-i-se pe 
faţă. 

- L-ai periat de douăzeci şi opt de ori. De obicei, îl perii 
de cincizeci de ori. 

Ea rămase cu gura căscată de uimire. El nu îşi putea lua 
ochii de la buzele ei. 

— Ştii de câte ori îmi perii părul în fiecare seară? 

Fl ridică uşor din umeri, chiar când trupul i se încordă 
ca reacţie la limba ei care umezea un punct în partea 
dreaptă a buzei sale de sus. 

- Eşti o mare adeptă a rutinei, spuse el. Şi eu sunt un 
bun observator. 

Ea lăsă peria jos, ca şi cum întrerupându-și rutina ar fi 
schimbat cumva ceea ce era. 

- Nu mi-am dat seama că sunt atât de predictibilă. 

- Nu predictibilă, spuse el, întinzându-se spre ea şi 
luându-i peria. Perseverentă. 

- Perse... 

— Şi, înainte de a întreba, o întrerupse el ușor, acesta este 
un compliment. 

— Nu trebuie să-mi perii părul. 

- Bineînţeles că trebuie. Tu m-ai bărbierit. Măcar atât 
pot face şi eu. 


- Da, dar nu... 


— Şşşttt, o certă el şi apoi luă peria şi o trecu peste 
buclele ei deja strălucitoare. 

- Edward, eu... 

- Douăzeci şi nouă, spuse el înainte ca ea să protesteze 
din nou. Treizeci. 

El ar fi putut menționa momentul în care ea cedă. 
Spatele i se relaxă, și o respiraţie uşoară - nu chiar un 
oftat — îi traversă buzele. 

El numără pentru sine treizeci și doi, treizeci şi trei, 
treizeci și patru. 

- Este plăcut, nu-i aşa? 

- Mmm. 

El zâmbi. Treizeci şi cinci, treizeci şi şase. Se întrebă dacă 
ea avea să bage de seamă dacă trecea de cincizeci. 

- A avut vreodată cineva grijă de tine? o întrebă el. 

- Asta este o întrebare prostească, spuse ea căscând. 

- Nu cred că este. Toată lumea merită să fie îngrijită. 
Unii, presupun, mai mult decât alții. 

- Thomas are grijă de mine, spuse în cele din urmă. Sau 
avea. A trecut atât de mult timp de când l-am văzut ultima 
oară. 

„Eu voi avea grijă de tine“, jură Edward. 

- Tu ai avut grijă de mine când am fost bolnav, spuse el. 

- Bineînţeles, spuse ea întorcându-se îndeajuns de mult 
ca el să-i vadă privirea confuză. 

- Nu oricine ar fi făcut asta, remarcă el. 

- Sunt... 

Dar nu termină propoziţia. 

Patruzeci şi doi, patruzeci şi trei. 

- Aproape eşti soția mea, spuse el încet. 

Îi putea vedea numai conturul feţei. Dar ştia că nu mai 


respira. Simţi momentul în care încremeni. 


— Patruzeci şi opt, şopti el. Patruzeci şi nouă. 

Ea îşi puse mâna peste a lui, oprind-o. Încerca să 
prelungească momentul? Să îl îngheţe, pentru a nu trebui 
să se confrunte cu trecerea lor inevitabilă spre intimitate? 

Îl dorea. Ştia că îl dorea. Se simţea în gemetele uşoare 
atunci când se sărutau, sunete dulci pe care el se îndoia că 
ea ştia că le făcea. Îi simţi dorinţa în vreme ce buzele i se 
mișcau pe buzele lui, cu simplitate şi curiozitate. 

El îi luă mâna, ce încă i se odihnea peste a lui, și i-o duse 
la buze. 

- Cincizeci, şopti el. 

Ea nu se clinti. 

Cu pași uşori, tăcuţi, se duse după masă, trecându-i 
degetele dintr-o mână în alta, astfel încât să pună peria de 
păr înapoi pe masa de machiaj. Din nou, îi duse degetele la 
buze, dar de data asta o trase ușor, îndemnând-o să se 
ridice. 

— Eşti atât de frumoasă, şopti el, dar cuvintele nu păreau 
de ajuns. 

Era mult mai mult decât fața ei frumoasă, şi voia să-i 
spună asta, dar nu era un poet şi nu știa cum să o facă, mai 
ales având în vedere tensiunea plină de dorință care 
creştea între ei. 

O atinse pe obraz, minunându-se de cât de moale îi era 
pielea de mătase sub degetele lui bătătorite. Se uita la el, cu 
ochii mari, și putea vedea că era foarte agitată, mult mai 
mult decât s-ar fi aşteptat, având în vedere cât de mult se 
apropiaseră în ultima săptămână. Dar nu mai fusese 
niciodată cu o virgină; poate că așa erau toate. 

- Nu este primul nostru sărut, îi reaminti el, plimbându- 


şi uşor buzele peste buzele ei. 


Cu toate astea, ea nu se mișcă, dar putea jura că auzea 
cum îi bătea inima. Sau poate că o auzea prin ea, de la 
mâna ei către a lui. 

De la inima lui către a ei. 

Se îndrăgostea de ea? Nu îşi putea imagina ce altceva îl 
făcea să se simtă așa, ca și cum zilele lui nu începeau decât 
după ce o vedea zâmbind. 

Da, se îndrăgostea de ea. Deja era pe jumătate 
îndrăgostit înainte chiar de a se întâlni, şi poate că nu avea 
să îşi amintească niciodată evenimentele care îl 
conduseseră spre acest moment, dar își putea aminti asta. 
Sărutul. Atingerea. 

Noaptea asta. 

- Nu te teme, şopti el, sărutând-o din nou, de data asta 
tachinându-i buzele cu limba. 

- Nu îmi este teamă, spuse ea cu vocea îndeajuns de 
bizară pentru a-l face să se oprească. 

O atinse pe bărbie, îi ridică faţa și îi căută în priviri ceva 
ce nici măcar nu putea defini. 

Ar fi fost mult mai uşor dacă ar fi știut ce căuta. 

- Cineva - nu voia să o spună — te-a rănit? 

Ea se uită uimită la el, neînțelegând, până când el trase 
aer în piept pentru a explica mai detaliat. 

- Nu, spuse ea dintr-odată, înțelegând ce voia să spună 
la timp pentru a-l salva de la a da explicaţii. Nu, spuse ea. 
din nou. Te asigur. 

Ușurarea pe care o simţi Edward îl lovi cu putere. Dacă 
cineva o rănise, o violase... Nu ar conta pentru el dacă nu 
ar mai fi virgină, dar ar trebui să-și petreacă tot restul vieţii 
făcându-i dreptate. 


Inima sa — nu, sufletul — nu ar fi permis altceva. 


- Voi fi tandru, îi promise el, plimbându-şi uşor mâna 
pe linia gâtului ei, spre claviculă. Nu își schimbase rochia 
cu cămașa de noapte și, deși materialul era strâns, cu 
nasturi şi dantelă, scotea la iveală o bucată mare de piele, 
de la linia umărului spre sânii ei. 

O sărută acolo, chiar acolo unde dantela de la capătul 
corsajului ei se întâlnea cu pielea, și ea tresări, corpul 
arcuindu-i-se instinctiv către el. 

- Edward, eu.. 

El o sărută din nou, mai aproape de spaţiul dintre sânii 
ei. 

— Nu ştiu dacă... 

Și apoi, în cealaltă parte, fiecare sărut era o 
binecuvântare uşoară, un slab indiciu al dorinţei pe care o 
controla bine. 

Degetele lui găsiră legăturile de la spatele rochiei ei, și el 
îşi aduse gura înapoi la a ei în timp ce îi elibera încet 
corpul. Se gândi să-i distragă atenţia cu săruturi, dar el era 
cel ameţit de dorinţă, pentru că, imediat ce buzele ei se 
depărtaseră ușor sub ale lui, era complet mistuit. 

Şi la fel era şi ea. Ceea ce începuse drept ceva nevinovat 
se transformă rapid în ceva fierbinte, până când amândoi 
gustau unul din celălalt de parcă asta ar fi fost ultima lor 
şansă de a se uni. Edward habar nu avea cum îi dăduse jos 
rochia fără să o sfâșie; probabil că o ultimă fărâmă din 
mintea lui rațională își dăduse seama că avea doar două 
rochii aici, în New York, şi trebuia să le păstreze în stare 
bună pe ambele. 

Ea purta o cămășuţă subţire, închisă cu nasturi în faţă, și 
degetele îi tremurară în timp ce apucară capătul lavalierei. 
O trase ușor, în timp ce privea cum bucla devenea din ce 


în ce mai mică, până când trecu prin nod. 


Fl îi dădu jos cămăşuţa de pe umăr, respirând din ce în 
ce mai repede pe măsură ce vedea fiecare centimetru al 
pielii ei de culoarea piersicii. 

- Se dă jos invers, spuse ea. 

- Poftim? 

Vocea ei era firavă; nu era sigur că înţelesese corect. 

- Cămăşuţa, spuse ea, fără a-i întâlni privirea. Se scoate 
pe cap. 

Mâna i se opri, și simţi un zâmbet în colţul buzelor. 
Încercase să fie atât de tandru, atât de cuviincios, și iată că 
ea îi oferea instrucțiuni pentru ca el să o dezbrace. 

Era delicioasă. Nu, era magnifică, și nu îşi putea imagina 
cum de crezuse că viaţa îi fusese completă înainte de acest 
moment. 

- Ce este? întrebă ea ridicându-și privirea în timp ce își 
înclină capul într-o parte. 

Fl doar clătină din cap. 

- Zâmbeşti, spuse ea. 

- Zâmbesc. 

- De ce? întrebă ea, acum zâmbind şi ea. 

- Pentru că eşti perfectă. 

- Edward, nu, eu... 

Ea clătina încă din cap când el o trase în braţele lui. 
Patul era la câţiva paşi distanţă, dar ea era soţia lui, și avea, 
într-un final, să facă dragoste cu ea şi, pentru Dumnezeu, 
avea să o ia în braţe şi să o ducă acolo. 

O sărută iar şi iar, plimbându-și mâinile pe corpul ei, 
mai întâi prin cămășuţă, apoi făcându-și loc pe sub 
marginea ei. Ea era tot ce visase, receptivă și caldă. Apoi îi 
simţi glezna pe picior, trăgându-l mai aproape, şi era ca şi 
cum întreaga lume izbucnise într-o rază de soare. Acum, 


nu era el cel care o seducea pe ea. Şi ea îl dorea. Voia să-l 


tragă mai aproape, să îl simtă lângă ea, iar inima lui 
Edward cânta de bucurie și satisfacție. 

Se dădu înapoi, stând îndeajuns de departe cât să-şi 
tragă cămaşa peste cap. 

- Arăţi diferit, spuse ea, uitându-se la el cu o privire 
plină de pasiune. 

Fl ridică mirat din sprâncene. 

- Ultima dată când te-am văzut — se ridică şi îi atinse 
pieptul cu vârfurile degetelor - a fost în ziua în care ai 
plecat din spital. 

Se gândea că era adevărat. Mereu se întorsese cu spatele 
când el se schimba. Şi el mereu se uitase la ea, întrebându- 
se la ce se gândea, dacă voia să se întoarcă și să tragă cu 
ochiul. 

- Sunt mai bine, sper, şopti el. 

Ea îşi dădu un pic ochii peste cap, pe bună dreptate, se 
gândi el. Nu pusese înapoi toate kilogramele pe care le 
pierduse, dar era cu siguranță mai în formă, şi, când își 
trecu mâinile peste braţele lui, putu simți cum i se refăceau 
mușchii, recâștigându-şi încetişor puterea. 

Dar era îndeajuns de puternic pentru asta. Cu siguranță 
era îndeajuns de puternic pentru asta. 

- Nu credeam că bărbaţii pot fi atât de frumoși, spuse 
Cecilia. 

Fl îşi puse ambele mâini pe umerii ei, încercând să o 
privească de sus în vreme ce îi vorbi. 

- Dacă mă faci să roșesc, va trebui să-mi exercit 
autoritatea de soț asupra ta, o avertiză el. 

— Autoritatea ta de soţ? Ce presupune asta? 

- Nu prea știu, recunoscu el. Dar sunt destul de sigur că 


ai promis să te supui. 


Dacă nu ar fi fost atât de atent la faţa ei, nu ar fi văzut 
mica tresărire a bărbiei ei. Sau cum faptul că înghiţi în sec 
lăsă o urmă în jos, pe gâtul ei. Aproape că o tachină în 
legătură cu asta. Nu exista o femeie în anturajul lui — cel 
puţin, nu una pe care o plăcea și respecta - care chiar 
vorbise serios când promisese să se supună bărbatului ei. 

Se întrebă dacă ea își încrucișase degetele atunci când își 
spusese jurămintele pe vas. Sau poate găsise o metodă să 
nu le spună deloc, vulpiţa. Şi acum, era mult prea ruşinată 
ca să recunoască. 

- Nu m-am așteptat niciodată să mi te supui, şopti el, 
zâmbind în timp ce se apropie pentru un alt sărut. Doar să 
fii de acord cu mine în toate privinţele. 

Fa îl lovi în umăr, dar el nu putu decât să râdă. Chiar și 
când se răsuci și o trase mai aproape, nu putu opri râsul 
tăcut care îi cuprinse corpul şi îl făcu și pe al ei să se 
cutremure. 

Râsese vreodată în pat cu vreo femeie? Cine ar fi ştiut că 
poate fi atât de încântător? 

- Chiar mă faci fericit, spuse el, și apoi îi urmă, într-un 
final, sfatul şi îi scoase cămășuţa, ea ridicându-și braţele în 
timp ce el i-o trăgea peste cap. 

Rămase fără respiraţie. Acum, era goală, și, deşi avea 
partea de jos a corpului acoperită, avea sânii goi în fața lui. 
Era cel mai frumos lucru pe care îl văzuse vreodată, dar 
era mult mai mult de-atât. Nu era numai faptul că 
înfăţişarea ei îl ameţea de dorință. Sau că era destul de 
sigur că nu mai fusese niciodată atât de plin de dorinţă așa 
cum era în acel moment. 

Era mai mult. Era mai profund. 


Era divin. 


Îi atinse unul din sâni, trecând cu degetul arătător peste 
sfârcul roz. Ea icni, şi el nu putu decât să scoată un geamăt 
de mândrie masculină. Adora că o putea face să-l 
dorească, să-și dorească asta. Adora să știe că era umedă 
între picioare, că trupul i se trezea la viaţă şi că el făcea 
asta. 

— Atât de frumoasă, şopti el, aranjându-se astfel încât ea 
să fie din nou pe spate şi el deasupra ei. 

Dar, fără haine, poziţia era mult mai erotică. Sânii i se 
lăsară un pic din cauza gravităţii, dar sfârcurile, roz 
precum trandafirii, ridicate cu mândrie, îi implorau 
practic atingerea. 

- M-aș putea uita la tine toată ziua, spuse el. 

Fa respira din ce în ce mai precipitat. 

- Sau poate că nu, spuse el, aplecându-se pentru a-i 
linge ușor sfârcul. Nu cred că m-aş putea uita fără să ating. 

- Edward, icni ea. 

— Sau să sărut, spuse el mișcându-se spre celălalt sân, 
luându-i vârful în gură. 

Ea se arcui sub el, un mic țipăt scăpându-i printre buze 
în timp ce el îşi continua dulcea tortură. 

— Pot şi să muşc, şopti el, ducându-se în partea cealaltă, 
de data aceasta folosindu-și dinții. 

- Oh, Dumnezeule! gemu ea. Ce faci? Mă simt... 

- Sper că simţi, spuse el chicotind. 

- Nu, simt... 

- Simţi şi în altă parte, zise el cu vocea plină de dorință, 
după ce așteptă câteva secunde. 

Ea încuviinţă din cap. 

Într-o zi, după ce vor fi făcut dragoste de o sută de ori, 
avea să o facă să spună unde simțea. Avea să o facă să 


spună cuvintele care i-ar transforma penisul deja tare în 


ceva construit din oţel. Voia să folosească orice armă din 
arsenalul său pentru a se asigura că, atunci când avea să o 
penetreze într-un final, urma să fie disperată de dorinţă. 

Avea să ştie ce înseamnă să fie adorată. Ce înseamnă să 
fie venerată. Pentru că el îşi dăduse seama că cea mai mare 
plăcere a lui era ca ea să şi-o găsească pe a ei. 

El îi strânse sânul, modelându-l într-un mic munte în 
timp ce se aplecă să-şi pună buza pe urechea ei. 

- Mă întreb unde simţi, spuse el, muşcând-o uşor. Se 
rostogoli pe o parte, sprijinindu-se într-un cot, în timp ce 
mâna îi alunecă de la sâni spre coapsă. Ar putea fi aici? 

Ea respiră din ce în ce mai greu. 

- Sau poate - trecu peste abdomenul ei, gâdilându-i 
buricul cu degetul - aici? 

Chiar și aşa, tremură sub atingerea lui. 

- Nu cred că acela este locul, spuse el, făcând absent 
cerculețe pe pielea ei. Cred că te refereai undeva mai jos. 

Ea scoase un sunet. Părea să fi fost numele lui. 

EI îşi puse mâna pe abdomenul ei şi merse în mod voit 
în jos încet, până când degetele îi atinseră firele de păr care 
îi păzeau feminitatea. O simţi cum se încordează, ca şi 
cum nu știa ce să facă, şi nu putea decât să zâmbească în 
timp ce îi asculta respiraţia frenetică ieşindu-i printre 
buze. 

O deschise cu grijă, plimbându-şi degetele peste miezul 
ei până când ea se relaxă un pic şi se simți mai dornică să i 
se deschidă. 

— Îţi place asta? şopti el, deşi ştia că îi plăcea. 

Dar, când ea încuviință din cap, tot se simţi precum 
regele lumii. Simplul act de a-i oferi plăcere părea a fi 


suficient pentru a-i umple inima cu mândrie. 


Fl continuă să o tachineze, aducând-o mai aproape şi 
mai aproape de orgasm, chiar dacă propriul corp urla după 
propria împlinire. Nu intenţionase să o satisfacă pe ea mai 
întâi, dar, de îndată ce o atinse, îi simţi corpul cum 
răspunde la atingerile lui şi ştiu ce trebuie să facă. Voia să o 
facă să cedeze, să se cutremure şi să îşi spună că nu exista 
plăcere mai mare. 

Şi apoi, voia să-i arate că exista. 

- Ce faci? şopti ea, dar el se gândi că întrebarea era una 
retorică. Avea ochii închiși şi capul pe spate, şi, în timp ce 
corpul i se arcuia, aruncând acei sâni perfecţi către cer, se 
gândi că nu mai văzuse ceva atât de frumos şi de erotic. 

- Fac dragoste cu tine, spuse el. 

- Dar... începu ea şi deschise ochii. 

- Nu mă întrerupe, spuse el ducându-i un deget la buze. 

Era fată deşteaptă; evident, ştia ce se întâmplă între un 
bărbat şi o femeie şi ştia că ceva mult mai mare decât 
degetele lui trebuia să îşi găsească drumul în interiorul ei. 
Dar clar nu îi spusese nimeni despre lucrurile delicioase de 
care putea avea parte pe parcurs. 

— Ai auzit de la petite morte? o întrebă el. 

- Mica moarte? întrebă ea cu o privire confuză în timp 
ce clătină din cap. 

- Aşa îi spun francezii. O metaforă, te asigur. Mereu mi 
s-a părut mai degrabă o afirmare a vieţii, zise el aplecându- 
se şi luându-i un sfârc în gură. Sau poate un motiv pentru 
a trăi. Şi apoi, cu toată promisiunea poznașă pe care o 


simţea în suflet, o privi printre gene şi o întrebă: Să-ţi arăt? 


2 Devil's Head — capul diavolului 


Capitolul 14 


Îmi lipsesc zilele când erai în Londra şi ne puteam 
scrie de parcă am fi purtat o conversaţie. Presupun că 
suntem la mila valurilor. Scrisorile noastre se întâlnesc, 
probabil, pe ocean. Doamna Pentwhistle a spus că ei i 
se pare încântător, că au mici mâini şi se salută pe 
întinderea apei. Cred că doamna Pentwhistle a băut 
prea mult din vinul de împărtășanie al preotului 
Pentwhistle. 

Te rog, spune-i căpitanului Rokesby că micuța floare 
pe care a pus-o la presat a ajuns în stare perfectă. Nu 
este remarcabil că o ramură atât de micuță este 
îndeajuns de puternică să călătorească din 
Massachusetts la Derbyshire? Sunt sigură că nu voi 
avea niciodată ocazia să-i mulțumesc personal pentru 
ea. Te rog, asigură-l că o voi prețui mereu. Este atât de 


special să am o mică bucată din lumea ta. 


de la Cecilia Harcourt către fratele ei, Thomas 


„Mica moarte.“ 

Cu siguranţă francezii ştiau ceva când au inventat fraza 
aceasta. Pentru că încordarea ce creştea în corpul 
Ceciliei... nevoia pulsândă neînduplecată pentru ceva ce 
nici măcar nu înţelegea... Totul se simţea ca și cum ducea 
spre ceva căruia nu putea, cu siguranță, să îi 


supraviețuiască. 


- Edward, icni ea. Nu pot... 

- Poţi, o asigură el, dar nu cuvintele lui o învăluiră, ci 
vocea lui, lipită de pielea ei în timp ce buzele lui 
nemaipomenite îi descopereau încet sânii. 

Dar o atinsese — o sărutase - în locuri pe care ea nu 
îndrăznise să le exploreze. Era fascinată. Nu, era trezită la 
viaţă. Trăise 22 de ani în corpul acesta şi abia acum îi 
descoperea scopul. 

- Relaxează-te! șopti Edward. 

Era nebun? Nu era nimic relaxant în asta, nimic care să 
o facă să vrea să se relaxeze. Voia să apuce şi să strângă și, 
da, să ţipe în timp ce îşi croia drumul spre climax. 

Doar că nu știa ce însemna climaxul sau cum ar putea fi 
dincolo de el. 

- Te rog, imploră ea, şi nici măcar nu părea să conteze 
că habar nu avea pentru ce implora. 

Pentru că el ştia. Doamne, Dumnezeule, spera că el ştia. 
Dacă nu știa, avea să-l omoare. 

Cu gura şi cu degetele, o aduse pe marginea dorinţei. Şi 
apoi, când șoldurile i se ridicară, implorându-l în tăcere 
pentru mai mult, introduse un deget în ea și își plimbă 
limba pe sânul ei. 

Ea se destrămă. 

Îi ţipă numele în timp ce şoldurile i se ridicară de pe pat. 
Muşchii i se încordară toţi în acelaşi timp. Era precum o 
simfonie cu o singură notă bine realizată. Apoi, după ce 
corpul i se încordă tot, trase în cele din urmă aer în piept 
şi se prăbuşi pe saltea. 

Edward îşi retrase degetele şi se aşeză lângă ea, 
sprijinindu-se într-un cot. Când găsi energia pentru a 
deschide ochii, o văzu că zâmbea precum o pisică la oala 


cu smântână. 


- Ce a fost asta? întrebă ea, mai degrabă suflându-și 
vorbele decât rostindu-le. 

EI îi îndepărtă o şuviţă de păr, apoi se aplecă pentru a-i 
săruta fruntea. 

- La petite morte, şopti el. 

- Oh! Era o întreagă lume plină de uimire în acel 
cuvânt. Așa m-am gândit şi eu. 

Asta păru să-l amuze, dar în felul acela minunat care o 
făcea pe Cecilia să roşească de plăcere. Îl făcea să 
zâmbească. Îl făcea fericit. Cu siguranță, atunci când avea 
să se ajungă la socoteala finală, asta avea să conteze la ceva. 

Dar încă nu îşi consumaseră căsătoria. 

Ea închise ochii. Trebuia să înceteze să gândească aşa. 
Nu era nici o căsătorie. Asta nu era nici o consumare a 
căsătoriei, era... 

- Ce s-a întâmplat? 

Ea îşi ridică privirea. Edward se uita în jos, la ea, cu 
ochii albaştri şi luminoşi chiar şi în lumina slabă a serii. 

- Cecilia? 

Nu părea îngrijorat, dar ştia că ceva se schimbase. 

- Sunt doar... Se strădui să găsească ceva de zis, ceva ce 
să poată spune şi să fie adevărat. Sunt copleșită, spuse ea în 
cele din urmă. 

El zâmbi, doar un pic, dar era suficient pentru a-i 
schimba forma inimii pentru totdeauna. 

- Ăsta este un lucru bun, nu-i aşa? 

Ea încuviință din cap cât putu de bine. Era un lucru 
bun, cel puţin acum. Cât despre săptămâna viitoare sau 
luna viitoare, când viaţa avea cu siguranţă să i se năruie... 

Avea să se ocupe de asta la momentul potrivit. 

Fl îi mângâie tandru obrajii cu încheietura degetelor şi o 


privea de parcă i-ar fi putut citi sufletul. 


- Mă întreb la ce te gândeşti. 

La ce se gândea? Că îl dorea. Că îl iubea. Că, deși ştia că 
era greşit, se simțea ca şi cum erau căsătoriţi, şi voia doar 
să fie real, cel puţin pentru seara aceasta. 

— Sărută-mă! îi ceru, pentru că avea nevoie să fie în 
control măcar în acel moment. 

Trebuia să rămână în prezent, nu să plutească în viitor, 
într-o lume în care zâmbetul lui Edward nu mai era al ei. 

- Un pic autoritară dintr-odată, o tachină el. 

Dar ea nu ceda. 

- Sărută-mă! îi ceru din nou, punându-și una din mâini 
la ceafa lui. Acum! 

Îl trase în jos, şi, când buzele li se întâlniră, foamea ei 
explodă. Îl sărută ca şi cum el era aerul ei, mâncarea și apa 
ei. ÎL sărută cu tot ce simţea în ea, tot ce nu îi putea spune 
vreodată. Era o declaraţie şi o scuză; era o femeie care se 
agăța de fericirea supremă cât putea face asta. 

Şi el îi răspunse cu aceeași pasiune. 

Nu avea să ştie niciodată ce o apucase, cum de mâinile 
ei păreau să ştie ce să facă, trăgându-l aproape, întinzându- 
se după nasturii pantalonilor pe care încă nu și-i dăduse 
jos. 

Ea scoase un țipăt de frustrare când el se îndepărtă de 
ea, sărind din pat pentru a sfâşia materialul ce îi încurca. 
Dar nu își luă ochii de la el, și, Dumnezeule mare, era 
frumos. Frumos şi foarte, foarte mare, îndeajuns să o facă 
să se uite uimită. 

El îi văzu probabil expresia, pentru că chicoti, şi, când 
reveni în pat, pe chip i se citea ceva între năzdrăvănie şi 
sălbăticie. 


- Se va potrivi, îi spuse el cu o voce răgușită la ureche. 


Mâna lui alunecă pe corpul ei până la despicătura dintre 
picioare, şi abia atunci conştientiză ea cât de fierbinte şi de 
umedă devenise. Fierbinte, umedă şi dornică. O 
satisfăcuse intenţionat? Pentru a o pregăti pentru el? 

Dacă aşa făcuse, funcționase, pentru că simţea o foame 
copleşitoare pentru el, o nevoie de a-l primi în ea, de a-şi 
uni corpul cu al lui şi a nu-i mai da drumul vreodată. 

Îl simţi lipindu-se de ea, doar cu vârful, şi rămase fără 
aer. 

- Voi fi tandru, îi promise el. 

- Nu sunt sigură că vreau să fii. 

Corpul lui fu cuprins de un fior şi, când ea își ridică 
privirea, el strânse din dinţi, încercând să se controleze. 

- Nu spune asemenea lucruri, reuşi el să murmure. 

Fa se arcui spre el, încercând cumva să vină și mai 
aproape. 

- Dar este adevărat. 

EI se mişcă în față, şi ea simţi cum se deschide către el. 

- Te rănesc? o întrebă el. 

- Nu spuse ea, dar se simte foarte... ciudat. 

- Ciudat bine sau ciudat rău? 

Ea clipi de câteva ori, încercând să înţeleagă ce simţea. 

- Doar ciudat, răspunse ea. 

- Nu sunt sigur că îmi place răspunsul acesta, şopti el în 
timp ce o desfăcu şi mai mult cu mâinile, şi ea icni când 
încă un pic din mădularul lui înaintă. Nu vreau să fie 
ciudat, spuse la urechea ei. Cred că va trebui să facem asta 
foarte des. 

Suna diferit, aproape neîmblânzit, şi ceva foarte feminin 
din interiorul ei începu să sclipească. Ea îl făcuse să fie aşa. 
Acest bărbat - acest bărbat mare, puternic — îşi pierdea 


controlul, şi se întâmpla totul din dorinţa pentru ea. 


Nu se simţise niciodată mai puternică. 

Cu toate acestea, senzațiile nu erau la fel ca mai înainte. 
Când își folosise numai mâinile şi buzele, el o atrăsese într- 
o furtună de dorință şi apoi o făcuse să plutească de 
plăcere. Dar acum, era concentrată asupra faptului că 
trebuia să se obişnuiască cu el, cu mărimea lui. Nu simțea 
durere, dar nu era la fel de plăcut ca mai înainte. Cel puţin, 
nu pentru ea. 

Dar pentru Edward... Tot ce simţise ea mai devreme, 
fiecare încleştare de dorinţă pe care i-o văzuse pe faţă. El 
adora asta. Şi asta era de ajuns pentru ea. 

Dar se părea că nu și pentru el, pentru că Edward se 
încruntă şi se opri. 

Ea se uită la el cu ochi întrebători. 

- Asta nu o să meargă, spuse el, sărutând-o pe nas. 

- Nu te satisfac? 

Ea așa credea, dar poate că nu. 

- Dacă m-ai satisface mai mult, aş putea să mă spulber, 
spuse el cu o expresie crispată. Nu asta este problema. Eu 
nu te satisfac pe tine. 

- M-ai satisfăcut. Ştii bine, spuse ea roşind, dar nu putea 
suporta gândul că el credea că nu se simţea bine. 

- Nu crezi că poţi fi satisfăcută de două ori? 

Cecilia simţi cum face ochii foarte mari. 

Edward își strecură mâna printre corpurile lor şi găsi cel 
mai sensibil punct al feminității ei. 

- Oh! ÎI simţi cum se mișcă acolo, dar, cu toate acestea, 
senzaţia era atât de puternică, încă nu se putu abține și ţipă 
surprinsă. 

- Aşa mai merge, şopti el. 

Și apoi, totul începu iar să crească. Presiunea, dorinţa... 


Era atât de acaparată de trăiri, că nu băgă de seamă cum el 


o întindea tot mai mult cu fiecare mișcare. De fiecare dată 
când ea credea că nu se putea să fie mai mult, el se trăgea 
înapoi şi apoi se avânta înainte, ajungând şi mai adânc în 
sufletul ei. 

Nu știuse că putea fi atât de aproape de o altă ființă 
umană. Nu ştiuse că putea fi atât de aproape şi totuși să-şi 
dorească şi mai mult. 

Ea se arcui, prinzându-i umerii cu mâinile, până când el 
ajunse să fie cu totul în ea. 

- Dumnezeule, respiră el, este ca și cum aș fi ajuns 
acasă. Se uită la ea, şi ei i se păru că vede o urmă de 
umezeală în ochii lui înainte ca gura lui să o cuprindă într- 
un sărut torid, pasional. 

Şi apoi începu să se miște. 

Întâi cu împingeri încete, regulate, creând o fricțiune 
nemaipomenită în interiorul ei. Dar apoi respiraţia îi 
deveni sacadată și ritmul de început se transformă într- 
unul frenetic. Simţea cum creștea în ea, acea cursă spre 
prăpastie, dar nu era nicidecum la fel de pierdută precum 
Edward, cel puţin nu înainte ca el să-şi ajusteze poziţia şi 
să-i ia unul din sfârcuri în gură. 

Ea ţipă surprinsă, uimită de legătura imposibilă dintre 
sânul ei şi vintre. Dar simţi acolo... Dumnezeule, când 
degetele lui începură să-i tachineze şi celălalt sfârc, simţi 
între picioare şi începu să tremure şi să se agaţe. 

- Da! gemu Edward. Dumnezeule, da, strânge-mă! O 
prinse de sân, mai tare decât se gândise ea vreodată că i-ar 
plăcea, dar adora asta, şi, cu o zvâcnire rapidă, avu din nou 
orgasm. 

- Oh, Dumnezeule, gemu Edward. Oh, Dumnezeule, 
oh, Dumnezeule, oh, Dumnezeule! Mişcările lui deveniră 


aproape nebuneşti, şi se împingea înainte, după care 


aproape înţepeni, înfigându-se în ea pentru o ultimă dată 
înainte de a-i geme numele şi de a se prăbuşi peste ea. 

- Cecilia, spuse el din nou, aproape şoptind. Cecilia. 

- Sunt chiar aici, zise ea mângâindu-l pe spate, degetele 
desenându-i cercuri leneşe pe coloană. 

- Cecilia. Şi apoi, din nou. Cecilia. 

Ei îi plăcea că el nu părea capabil să spună nimic altceva 
în afară de numele ei. Dumnezeu ştia, nu se gândea prea 
mult dincolo de acest moment. 

- Te strivesc, bombăni el. 

Aşa era, dar nu o deranja. Îi plăcea să îi simtă greutatea. 

Edward se rostogoli de pe ea, dar nu de tot, acoperind-o 
cu o parte a corpului. 

- Nu vreau să mă opresc vreodată din a te atinge, spuse 
el. 

Suna incredibil de somnoros. 

Ea se întoarse pentru a se uita la el. Avea ochii închiși și, 
dacă nu adormise deja, avea să o facă în curând. Deja 
respiraţia începea să i se liniştească și genele — atât de 
groase şi de închise la culoare — stăteau leneşe pe obrajii 
lui. 

Ea îşi dădu seama că nu îl privise niciodată dormind. 
Împărţea patul cu el de o săptămână, dar în fiecare seară se 
strecura pe partea ei şi se întorcea cu grijă cu spatele. Îi 
asculta respirația, ţinându-şi-o practic pe a ei într-o 
încercare de a sta nemișcată și tăcută. Și își spunea că 
asculta pentru a ști când adormea el, dar de fiecare dată se 
întâmpla cumva să adoarmă înainte să se întâmple asta. 

El se trezea mereu înaintea ei dimineaţa, fiind deja 
îmbrăcat sau pe-aproape atunci când ea deschidea ochii şi 


își începea ziua. 


Aşa că acum se desfăta. El nu avea un somn agitat, dar 
gura i se mişca un pic, de parcă ar fi şoptit o rugăciune. Ea 
tânjea să se întindă și să-i atingă obrazul, dar nu voia să-l 
trezească. În ciuda recentelor dovezi de putere şi 
rezistență, nu era complet refăcut şi avea nevoie să se 
odihnească. 

Așa că îl privi şi aşteptă. Așteptă vina care în cele din 
urmă avea să îi cuprindă inima. Voia să se mintă şi să 
spună că o sedusese dincolo de rațiune, dar ştia că nu era 
adevărat. Da, fusese luată pe sus de pasiune, dar ar fi putut 
să-l oprească oricând. Ar fi fost de ajuns să deschidă gura 
şi să-şi mărturisească păcatele. 

Cu pumnul la gură, îşi înăbuși un râset mohorât. Dacă i- 
ar fi spus adevărul lui Edward, el s-ar fi îndepărtat imediat 
de ea. Ar fi fost furios și apoi probabil ar fi dus-o la un 
preot şi s-ar fi căsătorit cu ea pe loc. Genul acesta de 
bărbat era. 

Dar nu îl putea lăsa să facă asta. Era practic logodit cu 
fata aceea de acasă, cea despre care îi povestise - Billie 
Bridgerton. Ştia că ţinea mult la ea. Mereu zâmbea când 
vorbea despre ea. Mereu. Dacă chiar erau logodiţi? Dacă i 
se promisese ei şi uitase despre asta, după tot ce se 
întâmplase în ultimele luni? 

Dacă o iubea? Era posibil să fi uitat şi despre asta. 

Dar, chiar şi cu toată vina care îi curgea acum prin vene, 
nu regreta ce se întâmplase. Într-o zi, tot ce îi va fi rămas 
de la bărbatul acesta vor fi amintirile, şi la naiba dacă nu 
făcea acele amintiri cât mai strălucitoare cu putință. 

Şi dacă era un copil... 

Îşi duse mâna la pântec, unde chiar acum sămânţa lui ar 


putea prinde rod. Dacă era un copil... 


Nu. Asta era puțin probabil. Prietena ei Eliza fusese 
căsătorită un an întreg înainte de a rămâne însărcinată. Şi 
soția preotului chiar mai mult. Cu toate acestea, Cecilia 
ştia îndeajuns de bine că nu putea continua să riște. Poate 
că îi putea spune lui Edward că se temea să rămână 
însărcinată atât de departe de casă. Nu era nici o minciună 
să spună că nu o încânta ideea unei călătorii peste ocean 
cât timp era însărcinată. 

Sau cu un copil. Dumnezeule, drumul fusese îndeajuns 
de îngrozitor şi singură. Nu avusese rău de mare, dar 
fusese o călătorie plictisitoare și pe alocuri 
înspăimântătoare. Să facă asta cu un bebeluş? 

O trecură fiorii. Ar fi iadul. 

- Ce s-a întâmplat? 

Fa se răsuci la auzul vocii lui Edward. 

- Credeam că dormi. 

- Dormeam, spuse el căscând. Sau aproape. Încă îşi 
ținea unul din picioare peste ea, așa că îl mişcă, apoi o 
trase aproape, cu spatele spre el. Erai supărată, spuse el. 

- Nu fi prostuț! 

- Ceva te neliniștea, insistă el sărutând-o pe cap. Mi-am 
dat seama. 

- În timp ce dormeai? 

- Aproape dormeam, îi reaminti el. Te doare? 

- Nu ştiu, spuse ea cu sinceritate. 

- Ţi-aş putea aduce o cârpă. Se desprinse şi se dădu jos 
din pat. Cecilia îşi întoarse capul pentru a se uita la el în 
timp ce traversa camera către vasul cu apă. Cum putea fi 
atât de dezinvolt cu goliciunea lui? Era un lucru al 
bărbaţilor? 

- Poftim, zise el, revenind la ea. 


Umezise cârpa, şi o curăţă cu mișcări tandre. 


Era prea mult. Ea mai că plânse. 

Când termină, el puse cârpa deoparte şi se aşeză din 
nou lângă ea, sprijinindu-se într-un cot în timp ce se juca 
cu mâna liberă în părul ei. 

- Spune-mi ce te supără, şopti el. 

- Nu vreau să rămân însărcinată, spuse ea, după ce 
înghiţi în sec şi își adună tot curajul. 

Fl înlemni, şi Cecilia fu recunoscătoare pentru lumina 
slabă din cameră. Nu era sigură că voia să vadă emoţiile 
care i se puteau citi în ochi. 

- Poate fi cam târziu pentru asta, spuse el. 

- Știu. Doar că... 

- Nu vrei să fii mamă? 

- Nu! exclamă ea, surprinzându-se de forța răspunsului 
ei. Pentru că voia. Gândul de a-i purta copilul... aproape 
că o făcea să plângă. Nu vreau să rămân însărcinată aici, 
spuse ea, în America de Nord. Știu că sunt doctori şi 
moașe, dar în cele din urmă vreau să mă duc acasă. Şi nu 
vreau să traversez oceanul cu un bebeluş. 

- Nu, spuse el, încruntându-se gânditor. Bineînţeles că 
nu. 

- Nu vreau să o fac nici însărcinată, continuă ea. Dacă s- 
ar întâmpla ceva? 

- Lucruri se întâmplă oriunde, Cecilia. 

- Ştiu. Dar cred că m-aş simţi mai bine acasă. În Anglia. 

Nimic din toate astea nu erau minciuni. Doar că nu era 
tot adevărul. 

Fl continuă să o mângâie pe păr, cu mișcări încete şi 
liniştitoare. 

- Pari atât de agitată, şopti el. 


Ea nu ştiu ce să spună. 


- Nu trebuie să fii atât de supărată, îi spuse el. Aşa cum 
ţi-am zis, poate fi prea târziu, dar putem lua măsuri de 
precauţie. 

- Da? întrebă ea simțind cum inima îi sare de bucurie 
înainte de a-și aminti că avea probleme mult mai mari 
decât asta. 

Fl zâmbi, apoi îi atinse bărbia, ridicându-i fața către el. 

- Oh, da. Ţi-aş arăta acum, dar cred că ai nevoie să te 
odihneşti. Dormi, spuse el. Va fi totul mult mai limpede 
mâine-dimineaţă. 


Nu avea să fie. Dar, oricum, adormi. 


Capitolul 15 


O mie de scuze. Nu am scris de mai bine de o lună, 
dar adevărul este că erau foarte puţine lucruri de scris. 
Totul este plictiseală sau război, şi nu vreau să scriu 
despre asta. Și totuşi, am ajuns ieri în Newport şi, după 


o masă bună şi o baie, mă simt mult mai bine. 


de la Thomas Harcourt către sora sa, Cecilia 


Dragă domnișoară Harcourt, 

Îți mulțumesc pentru însemnarea dumitale amabilă. 
Vremea a început din nou să se răcească, şi, până când 
vei primi asta, cred că vom fi recunoscători pentru 
hainele noastre de lână. Newport este locul care 
seamănă cel mai mult cu un oraş din câte am văzut în 
ultima vreme, şi ne bucurăm amândoi de confortul lui. 
Mie şi lui Thomas ni s-au dat camere într-o casă 
particulară, dar oamenii noştri au fost încartiruiți în 
case de rugăciuni, jumătate într-o biserică şi jumătate 
într-o sinagogă. Câţiva dintre ei s-au temut că vor fi 
bătuți de Dumnezeu pentru că dormeau într-o casă 
laică. Nu văd cum este mai laică decât taverna pe care 
au vizitat-o cu o noapte înainte. Dar nu este treaba 
mea să ofer consiliere spirituală. Vorbind despre asta, 
sper că draga doamnă Pentwhistle nu s-a întors la vin. 
Altfel, trebuie să recunosc, chiar mi-a plăcut povestea 


dumitale despre „psalmul care a fost cumplit de greşit“ 


Şi, pentru că ştiu că vei întreba, nu am mai vizitat 
niciodată până acum o sinagogă; ca să fiu sincer, arată 
mai degrabă precum o biserică. 

de la Edward Rokesby către Cecilia Harcourt, 


inclusă în scrisoarea de la fratele ei 


Ca de obicei, în dimineaţa următoare, Edward se trezi 
înaintea Ceciliei. Ea nu se mai foi când el se ridică din pat, 
semn că era cu adevărat obosită. 

El zâmbi. Era fericit să fie responsabil de oboseala ei. 

Avea să fie înfometată. De obicei, cea mai copioasă masă 
a zilei pentru ea era micul-dejun, şi, deși la Devils Head 
aveau mereu ouă de la găinile pe care le ţineau în curtea 
din spate, Edward se gândi că ar merge un răsfăț. Ceva 
dulce. Poate chifle cu fructe uscate. Sau speculaas. 

Sau ambele. De ce nu ambele? 

După ce se îmbrăcă, mâzgăli un bilețel şi îl lăsă pe masă, 
spunându-i că avea să se întoarcă repede. Cele două 
brutării nu erau departe. Se putea duce şi se putea întoarce 
în mai puțin de o oră dacă nu se întâlnea cu cineva 
cunoscut. 

Brutăria familiei Rooijakkers era mai aproape, aşa că se 
duse mai întâi acolo, zâmbind către sine în timp ce 
clopoţelul sună deasupra capului său, anunţându-l pe 
proprietar de venirea lui. Însă nu domnul Rooijakkers se 
ocupa de magazin, ci fiica lui roșcată, cea cu care se 
împrietenise Cecilia. Edward îşi aminti că o întâlnise şi el, 
înainte de a se duce în Connecticut. EI şi Thomas preferau 
amândoi brutăria olandeză celei englezeşti de după colț. 

Edward simţi cum zâmbetul îi devine nostalgic. Lui 


Thomas îi plăceau dulciurile. La fel ca surorii lui. 


- Bună dimineaţa, domnule, spuse femeia, ştergându-şi 
mâinile pline de făină pe şort în timp ce venea din 
încăperea din spate. 

- Doamnă, spuse Edward înclinându-se uşor. Şi-ar fi 
dorit să-şi amintească numele ei. Dar, cel puţin de data 
asta, acest lucru nu îl întristă. Oricare era numele ei, nu se 
ascundea în partea întunecată a memoriei lui. Niciodată 
nu reţinuse numele. 

- Mă bucur să vă revăd, domnule, spuse ea. Nu aţi mai 
venit de foarte mult timp. 

- De luni bune, confirmă el. Am fost plecat din oraş. 

- Este greu să avem clienți fideli, cu armata care vă 
trimite peste tot, zise ea clătinând din cap şi zâmbindu-i 
elegant. 

- Doar în Connecticut, replică el. 

- Şi ce mai face prietenul dumneavoastră? întrebă ea 
chicotind. 

- Prietenul meu? repetă Edward, chiar dacă ştia foarte 
bine că probabil se referea la Thomas. Cu toate acestea, era 
tulburător. Nimeni nu îl mai întreba despre el sau, dacă o 
făcea, era cu o voce şoptită, plină de tristeţe. 

- De fapt, nu l-am mai văzut de ceva timp, spuse 
Edward. 

- Păcat, răspunse ea în timp ce își înclină capul într-o 
parte într-un gest prietenesc. Pentru amândoi. Era unul 
dintre cei mai buni clienți ai mei. Îi plăceau dulciurile 
foarte mult. 

- Şi surorii lui la fel, şopti Edward. 

Ea se uită la el curioasă. 

- M-am căsătorit cu sora lui, îi explică el, întrebându-se 


de ce îi spunea toate astea. 


Poate doar pentru că era fericit să i-o spună. Se 
căsătorise cu Cecilia. Acum, chiar se căsătorise cu ea. 

Fiica domnului Rooijakkers înlemni preţ de câteva 
secunde, încruntându-şi sprâncenele roşcate. 

- Îmi pare rău, din păcate, nu-mi amintesc numele 
dumneavoastră... 

- Căpitanul Edward Rokesby, doamnă. Şi, da, aţi 
cunoscut-o pe soția mea, Cecilia. 

- Bineînţeles. Îmi pare rău, nu am făcut legătura când 
mi-a spus cum o cheamă mai înainte. Seamănă cu fratele 
ei, nu-i aşa? Nu atât de mult la trăsături, cât... 

- La gesturi, da, termină Edward pentru ea. 

- Atunci probabil doriţi speculaas, spuse ea râzând. 

— Într-adevăr. Doisprezece, vă rog! 

- Probabil nu am fost niciodată prezentaţi unul altuia, 
spuse ea în timp ce se aplecă să ia o farfurie cu biscuiţi de 
pe un raft de mai jos. Sunt doamna Beatrix Leverett. 

- Cecilia a vorbit cu foarte mult drag despre 
dumneavoastră, spuse el în timp ce aștepta ca doamna 
Leverett să numere biscuiţii. 

Abia aștepta să vadă reacţia Ceciliei când avea să îi 
aducă micul-dejun la pat. Ei bine, biscuiţi la pat, ceea ce ar 
putea fi chiar mai bine. 

Cu excepţia firimiturilor. Asta ar putea fi o problemă. 

— Fratele doamnei Rokesby este încă în Connecticut? 

- Poftim? întrebă Edward în timp ce imaginile frumoase 
din minte dispărură brusc. 

- Fratele doamnei Rokesby, repetă ea, ridicându-şi 
privirea. Am crezut că a mers cu dumneavoastră în 
Connecticut. 

— Ştiţi despre asta? întrebă el, înlemnind. 


— Nu ar trebui? 


- Thomas a fost cu mine în Connecticut, spuse el cu 
voce caldă, ca şi cum testa afirmaţia, probând-o precum o 
haină nouă. 

Se potrivea? 

- Nu a fost? întrebă doamna Leverett. 

- Eu... La naiba, ce putea spune? Nu ţinea morţiș să 
împărtășească detalii despre starea lui cu un necunoscut, 
dar, dacă ea avea informaţii despre Thomas... 

- Am avut dificultăți în a-mi aminti unele lucruri, spuse 
el în cele din urmă. Îşi atinse capul, chiar sub marginea 
pălăriei. Cucuiul era mult mai mic acum, dar locul încă 
era dureros. Am fost lovit la cap. 

- Oh, îmi pare rău! spuse ea cu o privire plină de 
compasiune. Trebuie să fie îngrozitor de frustrant. 

- Da, admise el, dar nu voia să discute despre rana lui. 
Se uită direct în ochii ei. Îmi spuneaţi despre căpitanul 
Harcourt. 

- Nu ştiu, de fapt, nimic, zise ea ridicând uşor din 
umeri. Doar că ați plecat amândoi în Connecticut acum 
câteva luni. Aţi venit aici înainte de a pleca. Pentru 
provizii. 

- Provizii, repetă Edward. 

- Dumneavoastră aţi cumpărat pâine, spuse ea chicotind 
uşor. Prietenului dumneavoastră îi plac dulciurile. I-am 
spus... 

— ... Că speculaas nu sunt potriviţi pentru călătorie, 
termină el pentru ea. 

- Da, întări ea. Se fărâmițează uşor. 

— Aşa au păţit, spuse Edward încet. Toţi. 


Și apoi, îşi aminti totul. 


- Stubbs! 


Colonelul își ridică privirea de la birou, vizibil uimit de 
răcnetul furios al lui Edward. 

- Căpitane Rokesby. Care naiba este problema? 

Care era problema? Care era problema? 

Edward se chinuia să-şi ţină furia sub control. leșise 
valvârtej din brutăria olandeză, fără cumpărături, alergase 
practic pe străzile oraşului New York pentru a ajunge aici, 
la biroul colonelului Stubbs, în clădirile care erau folosite 
acum drept centrul de comandă britanic. Avea pumnii 
încleștaţi, sângele îi pulsa în creier ca şi cum ar fi fost într- 
o luptă şi, pentru numele lui Dumnezeu, singurul lucru 
care îl împiedica să-şi atace superiorul era amenințarea cu 
Curtea marțială. 

- Ştiai, spuse Edward, vocea tremurându-i de furie. Ştiai 
despre Thomas Harcourt. 

Stubbs se ridică încet, înroşindu-se la față pe sub 
perciuni. 

- La ce anume te referi? 

- A fost în Connecticut cu mine. De ce naiba nu ai spus 
aşa? 

- Ţi-am spus, zise Stubbs cu voce înțepată, nu am putut 
risca să-ți influențez memoria. 

- Asta este o tâmpenie, și o ştii şi tu, ripostă Edward. 
Spune-mi adevărul! 

- Este adevărul, spuse Stubbs printre dinţi, trecând pe 
lângă Edward pentru a trânti uşa biroului său. Crezi că îmi 
place să-ți mint soţia? 

- Soţia mea, repetă Edward. 

Îşi amintise şi asta. Nu putea spune că memoria îi era 
complet refăcută, dar cea mai mare parte era acolo, şi era 


absolut sigur că nu participase la o ceremonie de nuntă 


prin intermediari. Și nici nu îl rugase Thomas să o facă 
vreodată. 

Edward nu îşi putea imagina ce o făcuse pe Cecilia să 
creadă aşa ceva, dar nu putea să se ocupe decât de câte un 
dezastru pe rând. Se uită în ochii lui Stubbs cu o furie abia 
controlată. 

- Ai zece secunde să-mi explici de ce ai minţit despre 
Thomas Harcourt. 

- Pentru numele lui Dumnezeu, Rokesby, spuse 
colonelul, trecându-şi mâna prin părul rar, nu sunt un 
monstru. Ultimul lucru pe care mi l-am dorit era să-i creez 
ei așteptări false. 

- Aşteptări false? spuse Edward îngheţând. 

— Nu ştii, zise Stubbs uitându-se la el. 

Nu era chiar o întrebare. 

- Cred că deja am stabilit că sunt multe lucruri pe care 
nu le știu, spuse Edward cu vocea ușor sugrumată de 
emoție. Aşa că, te rog, luminează-mă! 

- Căpitanul Harcourt este mort, zise colonelul. A fost 
împuşcat în stomac, spuse el cu sinceră tristeţe. Îmi pare 
rău! 

- Poftim? Edward se împletici, picioarele găsind cumva 
un scaun pe care să se așeze. Cum? Când? 

- În martie, spuse colonelul traversând camera şi 
ducându-se spre dulap, de unde scoase o sticlă de brandy. 
Nu trecuse nici măcar o săptămână de când plecaserăţi. A 
trimis vorbă să ne întâlnim la New Rochelle. 

- Cine a mers? îl întrebă Edward uitându-se la mâinile 
tremurânde ale colonelului în timp ce punea lichidul de 
culoarea chihlimbarului în două pahare. 


-— Doar eu. 


- Ai fost singur, spuse Edward, tonul lui spunând clar că 
îi venea greu să creadă. 

- S-a făcut ce trebuia, spuse Stubbs în timp ce întinse 
paharele. 

Edward expiră în vreme ce amintirile - proaspete şi 
vechi în același timp - i se desfășurau în minte. EI și 
Thomas plecaseră împreună în Connecticut, 
încredințându-li-se misiunea de a aprecia eficiența unui 
atac naval pe apă. Ordinul venise chiar de la guvernatorul 
Tryon. ÎI alesese pe Edward, spusese el, pentru că avea 
nevoie de cineva în care să aibă încredere deplină. Edward 
îl alesese pe Thomas din același motiv. 

Dar cei doi călătoriseră împreună numai câteva zile 
înainte ca Thomas să se întoarcă la New York cu 
informaţiile pe care le culeseseră despre Norwalk. Edward 
continuase spre est, spre New Haven. 

Şi atunci fusese ultima dată când îl văzuse. 

Edward luă paharul cu coniac și îl bău dintr-o 
înghițitură. 

- Să înţeleg că asta înseamnă că ţi-ai recăpătat memoria, 
spuse Stubbs după ce dădu și el pe gât coniacul. 

Edward încuviinţă din cap rapid. Colonelul avea să vrea 
să-l chestioneze imediat, ştia asta, dar nu avea să spună 
nimic până când nu urma să obţină nişte informaţii despre 
Thomas. 

- De ce l-ai pus pe generalul Garth să-i trimită o 
scrisoare familiei spunând că este doar rănit? 

- Era doar rănit când am trimis-o, răspunse colonelul. A 
fost împușcat de două ori, la câteva zile distanţă. 

- Poftim? întrebă Edward, încercând să înţeleagă. Ce 


naiba s-a întâmplat? 


Stubbs gemu și păru că se dezumflă în timp ce se aplecă 
peste biroul său. 

- Nu l-am putut aduce înapoi aici. Nu când nu eram 
sigur de loialitatea sa. 

- Thomas Harcourt nu era un trădător! ţipă Edward. 

- Nu se putea şti asta cu siguranţă, ripostă Stubbs. Ce 
naiba ar fi trebuit să cred? Mă duc la New Rochelle, exact 
aşa cum spusese el, şi apoi, înainte ca el să apuce să spună 
altceva decât numele meu, oamenii încep să tragă spre 
mine. 

- Spre el, sublinie Edward. 

În definitiv, Thomas era cel care fusese împușcat. 

Stubbs dădu paharul pe gât — cel de-al doilea - și se duse 
să mai ia unul. 

- Nu ştiu pe cine naiba împuşcau. Din câte ştiu, eu eram 
ținta, şi au ratat. Ştii că majoritatea colonialiștilor sunt o 
adunătură de nepricepuţi. Jumătate nici nu pot ochi 
peretele. 

Lui Edward îi luă o clipă să proceseze asta. Ştia în 
adâncul lui că Thomas nu era un trădător, dar putea 
înţelege de ce colonelul Stubbs - care nu îl cunoştea bine — 
ar fi putut avea îndoieli. 

- Căpitanul Harcourt a fost atins în umăr, spuse Stubbs 
morocănos. Glonţul a ieşit pe partea cealaltă. Nu a fost atât 
de greu să fie oprită sângerarea, dar avea dureri foarte 
mari. 

Edward închise ochii şi trase aer în piept, dar asta nu 
păru să îl ajute. Văzuse mult prea mulţi bărbaţi cu răni 
prin împușcare. 

- L-am dus la Dobbs Ferry, continuă Stubbs. Avem un 
mic avanpost lângă râu. Nu este chiar în spatele liniilor 


inamice, dar aproape. 


Edward cunoștea Dobbs Ferry. Britanicii îl folosiseră 
drept punct de întâlnire încă de la Bătălia de la White 
Plains, din urmă cu aproape trei ani. 

— Ce s-a întâmplat apoi? îl întrebă el. 

- Eu m-am întors aici, spuse colonelul Stubbs, uitându- 
se la el cu chipul lipsit de expresie. 

- L-ai lăsat acolo, spuse Edward dezgustat. Ce fel de 
bărbat lasă un soldat rănit în mijlocul pustietăţii? 

- Nu era singur. Am lăsat trei oameni să-l păzească. 

- L-ai ţinut prizonier? 

- Era pentru binele lui la fel de mult ca din orice alt 
motiv. Nu ştiam dacă îl împiedicam să evadeze sau îl 
păzeam de rebelii care voiau să-l omoare. Stubbs se uită la 
Edward îngrijorat. Pentru numele lui Dumnezeu, Rokesby, 
nu sunt dușmanul aici. 

Edward nu spuse nimic. 

- În orice caz, nu putea face călătoria înapoi la New 
York, spuse Stubbs clătinând din cap. Avea dureri mult 
prea mari. 

- Ai fi putut să rămâi. 

- Nu, nu aş fi putut, răspunse Stubbs. Trebuia să mă 
întorc la centrul de comandă. Eram aşteptat. N-a ştiut 
nimeni nici măcar că plecasem. Crede-mă, imediat ce am 
găsit o scuză, m-am întors să-l iau. Trecuseră numai două 
zile. Înghiţi în sec şi, pentru prima dată de la sosirea lui 
Edward, păli. Dar, când am ajuns acolo, erau morţi, 
continuă el. 

- Erau? 

- Harcourt, cei trei bărbaţi care îl păzeau. Toţi. 

Edward se uită la paharul din mâna lui. Uitase de el. Își 
privi mâna în timp ce îl puse jos, ca și cum asta i-ar fi 


putut opri cumva tremurul. 


— Ce s-a întâmplat? întrebă el. 

- Nu ştiu, spuse Stubbs închizând ochii, pe faţă citindu- 
i-se amintirile agonizante. Toți fuseseră împușcați, șopti el. 

- A fost o execuţie? îl întrebă Edward, simțind că i se 
face rău de la stomac. 

- Nu, zise Stubbs clătinând din cap. Erau semne că 
luptaseră. 

- Chiar şi Thomas? Nu era sub pază? 

- Nu l-am legat. Era clar că şi el se luptase, în ciuda 
rănii. Dar... 

Stubbs înghiţi în sec și se întoarse. 

- Dar ce? 

- A fost imposibil de spus de partea cui a luptat. 

- ÎI ştiai mai bine de-atât, spuse Edward cu glas scăzut. 

— ÎI ştiam? Tu îl ştiai? 

- Da, la naiba, îl ştiam. 

Cuvintele îi ieşiră din gât într-un urlet, şi de data asta 
Edward ţâşni în picioare. 

- Ei bine, eu, nu, spuse Stubbs întorcându-se. Și este 
afurisita mea de treabă să fiu suspicios în legătură cu 
oricine, continuă el ducându-şi mâna la frunte, apăsându- 
şi puternic tâmplele. Așa m-am săturat de tot! 

Edward făcu un pas în spate. Nu îl văzuse niciodată pe 
colonel așa. Nu era sigur că văzuse pe cineva vreodată așa. 

- Ştii ce îi face unui om? întrebă Stubbs, cu vocea 
aproape o şoaptă. Să nu se poată încrede în nimeni? 

Edward nu spuse nimic. Încă era nervos, atât de plin de 
furie şi de mânie, dar nu mai ştia încotro să le 
direcționeze. Totuşi, nu către Stubbs. Luă paharul de 
coniac din mâinile tremurânde ale colonelului și se duse 


spre sticlă, turnând în câte un pahar pentru fiecare. Nu îi 


păsa că era abia 8.00 dimineaţa. Nici unul din ei nu avea 
nevoie de o minte limpede. 

Bănuia că nici unul din ei nu voia o minte limpede. 

— Ce s-a întâmplat cu trupurile? îl întrebă Edward încet. 

- Le-am îngropat. 

- Pe toate? 

- Nu a fost o zi plăcută, spuse colonelul, închizând 
ochii. 

- Ai vreun martor? 

- Nu ai încredere în mine? întrebă Stubbs, ridicându-și 
privirea. 

- Iartă-mă, spuse Edward, pentru că avea încredere în 
Stubbs. 

În această privinţă... în toate privinţele, de fapt. Nu ştia 
cum de reuşise să ţină asta pentru el. Probabil îl măcinase 
cumplit. 

- Am avut ajutoare pentru morminte, spuse Stubbs. 
Părea extenuat. Terminat. Îți voi da numele bărbaţilor care 
m-au ajutat dacă doreşti. 

- Nu vreau, spuse Edward după ce se uită la el câteva 
clipe lungi. Dar apoi clătină ușor din cap, aproape ca şi 
cum încerca să-şi pună gândurile în ordine. De ce ai trimis 
scrisoarea aceea? 

- Ce scrisoare? întrebă Stubbs, clipind. 

- Cea de la generalul Garth. În care se spunea că 
Thomas fusese rănit. Presupun că a făcut asta la ordinele 
tale. 

- Era adevărat când am trimis-o, răspunse colonelul. 
Voiam să-i anunţ familia cât mai repede. Era o navă care 
pleca din port în dimineaţa în care l-am lăsat în Dobbs 
Ferry. Când mă gândesc acum...Își trecu mâinile prin 


părul rar şi păru că se dezumflă în timp ce oftă. Eram atât 


de mulțumit că reuşisem să o trimit atât de repede, 
continuă el. 

- Nu te-ai gândit să-ţi corectezi greşeala şi să trimiţi 
încă una? 

- Erau prea multe întrebări fără răspuns. 

- Pentru a-i anunța familia? întrebă Edward 
neîncrezător. 

- Voiam să trimit o scrisoare de îndată ce aveam 
răspunsuri, spuse Stubbs încordat. Chiar nu m-am gândit 
că sora lui va traversa Atlanticul pentru el. Cu toate astea, 
nu ştiu, poate a venit pentru tine. 

„Puțin probabil.“ 

- Am inelul lui, spuse Stubbs ducându-se spre biroul lui 
şi deschizând un sertar. 

Edward se uită în timp ce acesta scoase o cutie, o 
deschise şi luă de acolo un inel cu sigiliu. 

- M-am gândit că familia sa îl va dori, spuse Stubbs 
ridicându-l. 

Edward se uită la cercul de aur care îi fuse pus în palmă. 
Adevărul fie spus, nu îl recunoștea. Nu se uitase niciodată 
cu atenţie la inelul cu sigiliu al lui Thomas. Dar știa că 
Cecilia avea să îl recunoască. 

Avea să îi frângă inima. 

- Ce îi vei spune soţiei tale? întrebă Stubbs, dregându-și 
vocea. 

Soţia lui. Iar cuvântul acela. La naiba! Nu era soţia lui. 
Nu ştia ce era, dar nu era soția lui. 

- Rokesby? 

Fl îşi ridică privirea. Urma să încerce să înţeleagă 
minciuna Ceciliei mai târziu. Pentru moment, avea să 
caute în sufletul său un strop de bunătate pentru a o lăsa 


să-l jelească pe fratele ei înainte de a o confrunta. 


- Îi voi spune că fratele ei a murit ca un erou, zise 
Edward trăgând aer în piept şi uitându-se direct în ochii 
colonelului. Îi voi spune că îţi pare rău că nu ai putut să îi 
spui adevărul când te-a întrebat prima dată, din cauza 
naturii secrete a muncii lui extraordinar de importante. 
Făcu un pas spre colonel și apoi încă unul. Îi voi spune că 
ai de gând să vorbeşti direct cu ea, să-ţi ceri scuze pentru 
durerea pe care ai adus-o asupra ei şi să-i dai toate 
onorurile post-mortem pe care le-a primit el. 

- Nu au fost.... 

- Inventează-le! ripostă Edward. 

- Voi face aranjamentele pentru o medalie, spuse 
colonelul după ce se uită câteva secunde în ochii lui 
Edward. 

Edward încuviință din cap și se îndreptă spre ușă. 

- Eşti sigur că vrei să o minţi? 

Vocea colonelului îl făcu să se oprească. 

- Poftim? întrebă Edward, întorcându-se ușor. 

- Am impresia că nu prea mai ştiu mare lucru, spuse 
Stubbs oftând, dar ştiu ce înseamnă o căsătorie. Nu vrei să 
o începi cu o minciună. 

- Într-adevăr. 

- Este ceva ce nu-mi spui, căpitane Rokesby? întrebă 
colonelul, uitându-se la el cu o privire ciudată. 

- Nu ai nici cea mai vagă idee, mormăi Edward în timp 


ce deschise uşa și plecă. 


Capitolul 16 


Nu mai am veşti de la tine de atât de mult timp. 


Încerc să nu îmi fac griji, dar este greu. 


de la Cecilia Harcourt către fratele ei, Thomas 


Când Edward nu se întoarse până la ora 9.00, Cecilia 
începu să se îngrijoreze. 

Și, la 10.00, când clopotele de la biserica din apropiere 
bătură mult prea mult timp, ridică din nou biletul de la el, 
doar ca să se asigure că nu îl interpretase greșit prima dată. 

„Am plecat să cumpăr micul-dejun. Mă voi întoarce 
înainte să te trezeşti.“ 

Îşi muşcă buza de jos. Era greu să îşi imagineze cum ar 
fi fost posibil să interpreteze cineva greşit asta. 

Începu să se întrebe dacă era prins jos, reţinut de un 
coleg ofiţer. Se întâmpla tot timpul. Toată lumea părea să-l 
cunoască, și cei mai mulți doreau să-l felicite pentru 
recenta întoarcere în siguranță. Soldaţii puteau fi vorbăreţi, 
mai ales atunci când se plictiseau. Şi toată lumea părea 
plictisită zilele astea, deși majoritatea preferau asta 
luptelor. 

Așa că Cecilia cobori în camera de zi de la Devils Head, 
pregătită să-l smulgă pe Edward dintr-o conversaţie pe 
care nu și-o dorea. Avea să îi reamintească de „întâlnirea 
lor foarte importantă“, şi apoi poate se duceau înapoi sus... 


Dar nu era în salonul din față. Nici în cel din spate. 


„Mă voi întoarce înainte să te trezeşti.“ 

Evident, ceva nu era în regulă. Edward se trezea mereu 
înaintea ei, dar ea nu era genul de persoană care să 
lenevească în pat. Ştia asta. Deja era îmbrăcată și gata 
pentru micul-dejun până la 8.30. 

Se gândi dacă să se ducă să-l caute, dar ştia că, dacă 
făcea asta, el avea să apară la cinci minute după plecarea ei 
şi apoi urma să o caute, şi ar fi petrecut astfel întreaga 
dimineaţă fără să se întâlnească. 

Aşa că aşteptă. 

- Aţi început târziu în această dimineață, spuse hangiul 
când o văzu că stă acolo nehotărâtă. Nu doriţi nimic de 
mâncare? 

- Nu, mulțumesc! Soţul meu aduce... Se încruntă. L-aţi 
văzut pe căpitanul Rokesby în această dimineață? 

- Nu de câteva ore, doamnă. M-a salutat de dimineaţă și 
apoi a plecat. Părea chiar fericit. Hangiul îi aruncă o 
privire piezişă şi zâmbi în timp ce ştergea o halbă de bere. 
Fluiera. 

Faptul că nu simţi nici o urmă de jenă ca reacţie la 
vorbele hangiului arăta cât de distrasă era. Se uită spre 
fereastra care dădea în stradă, nu că ar fi putut să vadă 
ceva în afară de umbre. 

- Mă aşteptam să se întoarcă mai repede, spuse ea 
aproape ca pentru sine. 

- Va reveni curând, veţi vedea, zise hangiul ridicând din 
umeri. Între timp, sunteți sigură că nu aveți nevoie de 
nimic? 

- Foarte sigură, dar vă mulțumesc. Eu... 

Ușa din față scoase sunetul obişnuit când cineva o 
deschidea, și Cecilia se întoarse, convinsă că trebuia să fie 
Edward. 


Doar că nu era. 

- Căpitane Montby, spuse ea cu o uşoară înclinare a 
capului, recunoscându-l pe tânărul ofițer care îi cedase 
camera cu o săptămână în urmă. 

Fusese plecat timp de câteva zile, apoi se întorsese, şi 
acum stătea cu un alt soldat. Îi mulțumise de câteva ori 
pentru generozitatea lui, dar el insista mereu că erau 
onoarea şi datoria lui de gentleman. Şi, oricum, o cameră 
de la Devil's Head împărțită cu cineva era mai bine decât 
primeau majoritatea soldaţilor. 

- Doamnă Rokesby, o salută şi el la rându-i. Îşi înclină 
bărbia şi apoi zâmbi. Să aveţi o dimineaţă frumoasă! Îl 
așteptați pe soţul dumneavoastră? 

— Ştiţi unde este? îl întrebă Cecilia. 

- Tocmai l-am văzut la taverna Fraunces, spuse 
căpitanul Montby arătând peste umăr, către nimic anume. 

— Poftim? 

Probabil că vocea îi sună ascuţită, căci căpitanul Montby 
se dădu un pic în spate înainte de a spune: 

- Eh, da. L-am văzut din capătul celălalt al încăperii, dar 
sunt destul de sigur că el era. 

- La Fraunces? Sunteţi sigur? 

- Cred că da, spuse căpitanul, cu vocea îngrijorată a 
cuiva care nu vrea să fie implicat într-o ceartă domestică. 

- Era cu cineva? 

- Nu atunci când l-am văzut eu. 

Cecilia strânse din buze în timp ce se îndrepta spre uşă, 
oprindu-se numai pentru a-i mulțumi căpitanului Montby 
pentru ajutor. Nu îşi putea imagina ce făcea Edward la 
Fraunces. Chiar dacă s-ar fi dus acolo să ia micul-dejun 


(ceea ce nu avea nici un sens, din moment ce aveau 


aceleași prețuri ca la Devils Head), cu siguranță ar fi fost 
înapoi până acum. 

Cu un mic-dejun foarte rece. 

Şi era singur. Ceea ce însemna - ei bine, sincer, nu ştia 
ce însemna asta. 

Nu era supărată pe el, îşi spuse sieşi. Avea tot dreptul să 
se ducă unde dorea. Era doar faptul că spusese că avea să 
se întoarcă repede. Dacă ea ar fi ştiut că avea să fie aşa, și- 
ar fi făcut alte planuri. 

Nu prea ştia care ar fi fost acele planuri, din moment ce 
era blocată pe un continent străin, unde nu ştia aproape pe 
nimeni. Dar nu asta era ideea. 

Fraunces nu era departe de Devils Head - toate 
tavernele de aici erau relativ aproape unele de altele —, așa 
că îi luă aproximativ cinci minute prin soarele arzător ca să 
ajungă la destinaţia ei. 

Deschise uşa grea din lemn şi intră, având nevoie de 
câteva clipe pentru ca privirea să i se obişnuiască cu 
lumina slabă și fumurie a tavernei. Clipi de câteva ori, şi, 
lucru sigur, acolo era Edward, stând la o masă în fundul 
încăperii. 

Singur. 

O parte din focul care îi alimentase paşii se stinse, şi ea 
se opri, procesând imaginea. Ceva nu era în regulă. 

Era adus de spate. Stătea pleoştit pe scaun - ceva ce nu 
făcea niciodată în public, oricât era de obosit —, şi mâna 
lui — cea pe care i-o putea vedea de unde stătea ea - era 
îndoită aproape ca o gheară. Dacă nu ar fi avut unghiile 
atât de bine îngrijite, ar fi lăsat semne în masa de lemn. 

Avea în față un pahar gol. 

Ea făcu un pas ezitant înainte. Băuse? Cu siguranță aşa 


părea, deşi, din nou, asta nu îi stătea deloc în caracter. Nu 


era nici măcar prânzul. 

Inima Cecilia încetini... apoi bătu cu putere, şi aerul din 
jurul ei deveni încărcat de teamă. 

Erau două lucruri care ar fi putut să-l aducă pe Edward 
în halul ăsta. Două lucruri care să-l facă să uite că 
promisese să se întoarcă în camera pe care o împărțea cu 
ea la Devil's Head. 

Fie îşi recăpătase memoria... 


Fie Thomas era mort. 


Edward nu intenţionase să se îmbete. 

Plecase furios din biroul colonelului Stubbs, dar, până 
când să iasă în stradă, furia dispăruse, fiind înlocuită de... 
nimic. 

Era gol. 

Amorţit. 

Thomas era mort. Cecilia era o mincinoasă. 

Şi el era al naibii de prost. 

Stătea acolo, înțepenit şi uitându-se în gol în faţa clădirii 
unde era centrul de comandă al atâtor ofițeri britanici. Nu 
ştia unde să se ducă. Nu înapoi la Devils Head; nu era 
pregătit să dea ochii cu ea. 

Trase adânc aer în piept. 

Avusese atât de multe ocazii să-i spună adevărul, atât de 
multe clipe în care ar fi putut întrerupe liniştea cu 
pronunțarea uşoară a numelui său. Ar fi putut să-i spună 
că minţise și ar fi putut să-i spună motivul, şi, la naiba, 
probabil că ar fi iertat-o, pentru că era atât de al naibii 
îndrăgostit de ea, încât ar fi luat luna de pe cer pentru a o 
face fericită. 

Crezuse că era soţia lui. 


Crezuse că jurase să o onoreze şi să o protejeze. 


În schimb, era cel mai groaznic gen de depravat, un 
adevărat nemernic. Nu conta că el credea că erau 
căsătoriți. Tot s-ar fi culcat cu o virgină necăsătorită. Mai 
rău, ea era sora celui mai bun prieten al lui. 

Bineînţeles, trebuia să se căsătorească acum cu ea. Poate 
că acesta fusese planul ei de la bun început. Cu excepţia 
faptului că era vorba despre Cecilia, şi crezuse că o 
cunoștea. Chiar înainte de a o întâlni, crezuse că o 
cunoștea. 

Îşi trecu mâna pe deasupra frunţii, degetele oprindu-i-se 
în dreptul tâmplelor. ÎI durea capul. Strânse tare pentru a 
alunga durerea, dar nimic. Pentru că, atunci când reuşea să 
şi-o scoată pe Cecilia din minte, în cele din urmă, nu 
rămânea decât fratele ei. 

Thomas era mort, şi el nu putea să nu se gândească la 
asta, la faptul că nimeni nu avea să ştie niciodată ce se 
întâmplase, că murise printre străini, sub suspiciunea de 
trădare. Nu se putea opri să se gândească la faptul că 
prietenul lui fusese împușcat în burtă. Era o moarte 
îngrozitoare... lentă, dureros de agonizantă. 

Şi nu putea înceta să se gândească că avea să fie nevoit să 
o mintă pe Cecilia. Să-i spună că fusese ceva mai puţin 
înfiorător. Ceva rapid şi lipsit de durere. 

Eroic. 

Nu îi scăpă ironia. Era rândul lui să o mintă. 

Dar ştia că era responsabilitatea lui să o informeze 
despre moartea lui Thomas. Oricât de furios era pe ea - și, 
adevărul fie spus, nu știa exact ce simţea -, Thomas fusese 
prietenul lui cel mai apropiat. Chiar dacă Edward nu ar fi 
întâlnit-o niciodată pe Cecilia Harcourt, s-ar fi dus până în 


Derbyshire doar pentru a-i înmâna inelul fratelui ei. 


Dar nu era încă pregătit să o vadă. Nu era pregătit să 
vadă altceva decât fundul unui alt pahar de whisky. Sau de 
vin. Sau chiar de apă, atât timp cât îl bea singur. 

Aşa că se duse la taverna Fraunces, unde ar fi fost mai 
puţin probabil să fie văzut de vreun prieten decât la Devils 
Head. Nu se întâmpla mare lucru dimineaţa. Putea sta cu 
spatele la încăpere şi, dacă era norocos, nu avea să fie 
nevoit să spună un cuvânt timp de ore în şir. 

Când ajunse acolo, barmanul se uită la el şi îi dădu o 
băutură fără a spune nimic. Edward nici măcar nu ştia ce 
era. Ceva făcut în casă, poate ilegal, cu siguranţă tare. 

Mai luă una. 

Şi stătu acolo în colţul din spate întreaga dimineaţă. Din 
când în când, cineva venea și îi înlocuia paharul. La un 
moment dat, o femeie îi puse o bucată de pâine în faţă, 
probabil pentru a absorbi alcoolul. Luă o îmbucătură. I se 
duse în stomac precum o piatră. 

Se întoarse la băutura lui. 

Dar, oricât încerca, nu părea să reuşească să se îmbete 
până la punctul în care să uite. Nici măcar nu putea uita. 
Nu părea să conteze de câte ori i se umplea paharul. 
Închise ochi într-o clipire lungă, grea, gândindu-se că de 
data asta totul avea să se transforme în negru sau măcar în 
gri, şi poate că Thomas tot mort avea să fie, dar măcar el 
nu urma să se mai gândească la asta. Cecilia tot o 
mincinoasă ar fi, dar el nu s-ar gândi nici la asta. 

Dar nu mergea. Nu ar fi putut fi niciodată atât de 
norocos. 

Apoi veni ea. 

Nici măcar nu trebui să-şi ridice privirea pentru a ști că 
era ea când ușa din față se deschise și o dâră de lumină 


inundă camera. O simți în aer, în conştientizarea rece şi 


mohorâtă că aceasta era cea mai rea zi din viaţa lui. Și nu 
avea să se îmbunătăţească. 

Ridică privirea. 

Ea stătea lângă ușă, îndeajuns de aproape de o fereastră, 
încât lumina care trecea prin geam să îi atingă părul ca un 
nimb. 

Se gândi că arăta precum un înger. 

Crezuse că era îngerul lui. 

Ea nu se mișcă preţ de câteva momente. EI știa că ar fi 
trebuit să se ridice, dar se gândi că alcoolul își făcea într- 
un final efectul şi nu prea avea încredere în echilibrul său. 

Sau în judecata sa. Dacă se ridica, era posibil să se ducă 
la ea. Şi, dacă se ducea la ea, o putea lua în brațe. 

Ar regreta asta. Mai târziu, când ar gândi mai limpede, 
ar regreta asta. 

Ea făcu un pas prudent către el, apoi un altul. El văzu 
cum buzele îi rostesc numele, dar nu auzi nimic. Fie 
pentru că ea nu scotea nici un sunet, fie pentru că nu voia 
să o audă, nu avea să ştie niciodată, dar putu vedea în 
privirea ei că înţelegea că ceva era în neregulă. 

Îşi duse mâna spre buzunar. 

- Ce s-a întâmplat? 

Ea era mai aproape acum. Nu avea de ales decât să o 
audă. 

Scoase inelul şi îl puse pe masă. 

Ea îi urmări mișcările și, la început, nu păru să înţeleagă 
semnificaţia. Apoi întinse o mână tremurândă și luă inelul 
între degete, aducându-l mai aproape pentru a se uita la el. 

- Nu, şopti ea. 

Fl nu spuse nimic. 

- Nu, nu. Nu poate fi adevărat. Nu este atât de aparte. Ar 


putea fi al altcuiva, spuse ea şi puse inelul pe masă de parcă 


i-ar fi ars pielea. Nu este al lui. Spune-mi că nu este al lui. 

- Îmi pare rău, spuse Edward. 

— Nu, zise ea din nou, continuând să clatine din cap, 
doar că de data asta vocea ei suna ca a unui animal rănit. 

-— Este al lui, Cecilia, spuse Edward. 

Nu se mișcă să o aline. Ar fi trebuit. Ar fi făcut-o, dacă 
nu s-ar fi simţit atât de mort în interior. 

- De unde îl ai? 

- De la colonelul Stubbs, spuse Edward și făcu o pauză, 
încercând să-şi aducă aminte ce voia să spună. Sau nu. M-a 
rugat să-ţi cer scuze. Şi să-ți prezint condoleanţele lui. 

Ea se holbă la inel, apoi, de parcă un ac micuţ ar fi 
înțepat-o deodată, îşi ridică privirea şi întrebă: 

- De ce şi-ar cere scuze? 

El se gândise că avea să întrebe. Era deşteaptă. Ăsta era 
unul dintre lucrurile care îi plăceau cel mai mult la ea. Ar 
fi trebuit să ştie că avea să se agaţe de partea din afirmaţia 
lui care nu prea avea sens. 

- A dorit să-și ceară scuze pentru că nu ţi-a spus mai 
devreme, zise Edward, dregându-şi vocea. Nu a putut, 
continuă el. Thomas era implicat în ceva foarte important. 
Ceva... secret, 

Ea prinse strâns marginea scaunului de lângă el, apoi 
renunţă la paradă şi la putere și se așeză. 

- Deci ştia în tot acest timp? 

- S-a întâmplat în martie, spuse Edward. 

O auzi icnind — un sunet firav, dar plin de șoc. 

- A stat cu mine, spuse ea într-o șoaptă încărcată de 
uimire. În biserică, pe când tu încă erai inconştient. A stat 
cu mine ore bune într-una dintre zile. Cum a putut face 


asta? Ştia că îl căutam pe Thomas. Ştia... Îşi duse mâna la 


gură în timp ce începu să respire din ce în ce mai 
precipitat. Cum a putut fi atât de crud? 

Edward nu spuse nimic. 

Ceva în privirea Ceciliei se oțeli, și verdele pal al ochilor 
ei căpătă o nuanţă metalică. 

- Tu ai ştiut? 

- Nu, spuse el uitându-se direct la ea. Cum aș fi putut? 

- Bineînţeles, şopti ea. Îmi pare rău! Rămase neclintită 
preţ de câteva clipe, o statuie fără speranţă a durerii pline 
de nedumerire. Edward putea doar să se întrebe la ce se 
gândea; din când în când, părea că clipea mai repede sau 
că buzele ei se mişcau de parcă ar spune cuvinte, 

- Cecilia? murmură el în cele din urmă, nemaiputând 
rezista, 

- A fost înmormântat? întrebă ea încruntându-se în 
timp ce se întorcea uşor. O înmormântare cum se cuvine? 

- Da, spuse el. Colonelul Stubbs a zis că s-a îngrijit chiar 
el de asta. 

— Aş putea să-i vizitez... 

- Nu, spuse el ferm. A fost înmormântat în Dobbs Ferry. 
Stii unde este asta? 

Ea încuviință din cap. 

- Atunci știi că este mult prea periculos pentru tine să-l 
vizitezi. Mult prea periculos chiar şi pentru mine, dacă nu 
cumva primesc ordin din partea armatei să fac asta. 

Ea încuviință din nou din cap, de data aceasta cu mai 
puţină hotărâre. 

- Cecilia... o avertiză el. Dumnezeule, nici măcar nu se 
putea gândi să o urmărească pe teritoriul inamic. Zona 
aceea din Westchester era un teritoriu al nimănui. De 
aceea şi fusese atât de surprins când colonelul Stubbs 


spusese că se dusese singur pentru a se întâlni cu Thomas. 


Promite-mi, continuă el, prinzând cu degetele marginea 
mesei. Promite-mi că nu te vei duce! 

- Bineînţeles că nu. Nu sunt... îi răspunse ea, cu o 
privire ce părea aproape uimită. Nu este genul de lucru pe 
care l-aş face, spuse ea în schimb, lipindu-și buzele. 

Edward încuviinţă scurt din cap. Era tot ce putea face 
înainte de a-şi recăpăta din nou suflul. 

- Îmi imaginez că nu este nici o piatră de mormânt, 
spuse ea după ce trecură câteva clipe. Cum ar putea fi? 

Era o întrebare retorică, dar, chiar şi aşa, durerea din 
vocea ei îl făcu să răspundă. 

- Colonelul Stubbs a spus că a lăsat un tumul. 

Era o minciună, dar gândul că mormântul fratelui ei 
fusese marcat, chiar şi numai cu o grămăjoară de pietre, 
avea să îi ofere confort. 

EI îşi ridică paharul gol, jucându-se cu el. Mai erau 
câteva picături pe fund, şi privi cum se rotesc într-o parte 
și în alta, urmând mereu aceeaşi cale umedă. Cât de greu 
ar fi fost să încline paharul, ca să formeze un nou traseu? 
Și putea face același lucru și cu viaţa lui? Putea înclina 
lucrurile îndeajuns de mult pentru a le schimba traseul? 
Dacă îl întorcea cu susul în jos? Ce se întâmpla atunci? 

Dar, chiar şi cu toate astea trecându-i prin minte, 
expresia nu i se schimbă. Putea simţi încremenirea de pe 
faţa lui, o uniformitate constantă, lipsită de emoție. Era 
ceea ce trebuia să facă. O crăpătură, și numai Dumnezeu 
ştia ce risca să iasă în valuri. 

- Ar trebui să iei inelul, spuse el. 

Ea încuviinţă din cap şi îl ridică, încercând să nu plângă 
în timp ce se uita la el. Edward ştia ce vedea. Familia 


Harcourt nu avea un blazon de care el să fi știut, așa că 


partea plată a inelului lui Thomas purta numai litera H, 
scrisă elegant cu o răsucire la bază. 

Dar apoi, Cecilia îl întoarse și se uită în interior. Edward 
se îndreptă un pic, acum curios. El nu ştiuse să se uite 
după vreo inscripţie. Poate nu era inelul lui Thomas. Poate 
colonelul Stubbs minţise. Poate... 

Un bocet chinuit ieşi de pe buzele Ceciliei, sunetul fiind 
atât de puternic şi de ascuţit, încât ea însăși păru aproape 
surprinsă că venea de la ea. Strânse inelul în pumn, și păru 
că se fărâmă chiar acolo în faţa lui, lăsându-și capul pe braţ 
în timp ce plângea. 

Dumnezeu să-l ajute, se întinse şi o luă de mână. 

Indiferent de ceea ce făcuse, indiferent de motiv, nu o 
putea confrunta acum. 

- Ştiam... spuse ea, trăgând aer în piept. Ştiam că 
probabil era mort. Dar mintea şi inima mea... nu erau în 
același loc, zise ea ridicând capul, ochii fiindu-i luminoși 
pe faţa plină de lacrimi. Înţelegi ce vreau să spun? 

Fl nu avea încredere în el să facă nimic altceva decât să 
încuviințeze din cap. Nu era sigur că mintea și inima sa 
aveau să mai fie vreodată în același loc. 

Edward ridică inelul, fiind curios în legătură cu 
inscripţia. Îl întoarse astfel încât interiorul să fie un pic 
luminat. „Ihomas Horatio“ 

- Toţi bărbaţii din familia mea au același inel, spuse 
Cecilia. Numele lor de botez sunt gravate pe partea 
interioară, pentru a le putea diferenţia. 

- Horatio, șopti Edward. Nu am știut niciodată, 

- Pe bunicul tatălui meu îl chema Horace, spuse ea. 
Părea a se linişti. Discuţiile lejere puteau face asta unei 
persoane. Dar mamei mele nu îi plăcea numele. Și acum... 


Ea scoase un râset sugrumat, ștergându-și fața într-o 


manieră deloc elegantă, cu dosul palmei. Edward i-ar fi 
oferit o batistă dacă ar fi avut una. Dar plecase în grabă în 
acea dimineaţă, dornic să o surprindă cu ceva bun. Nu se 
gândise că avea să lipsească mai mult de douăzeci de 
minute. 

— Pe vărul meu îl cheamă Horace, spuse ea, aproape — 
dar nu chiar - dându-și ochii peste cap. Cel care voia să se 
însoare cu mine. 

Edward se uită la degetele lui și își dădu seama că se 
jucase cu inelul. ÎI puse jos. 

- ÎL urăsc, spuse ea, cu atâta patimă, încât îl făcu să-şi 
ridice privirea. 

Avea ochii în flăcări. El nu s-ar fi gândit că acea nuanţă 
pală ar fi putut avea atât de multă căldură, dar apoi își 
aminti că, atunci când focul ardea intens, culoarea îi 
devenea glacială. 

- ÎI urăsc atât de mult, continuă ea. Dacă nu ar fi fost el, 
nu aş fi... Își trase dintr-odată nasul cu un zgomot 
prelung. Judecând după expresia ei, nu se așteptase la asta. 

- Nu ai fi făcut ce? întrebă Edward încet. 

Ea nu răspunse imediat. 

- Probabil nu aş fi venit aici, spuse în cele din urmă, 
după ce înghiţi în sec. 

- Şi nu te-ai fi căsătorit cu mine. 

El ridică privirea, uitându-se direct la ea. Dacă 
intenționa să spună adevărul, acum era momentul. 
Conform poveștii ei, partea ei de căsătorie fusese încheiată 
atunci când era pe vas. 

- Dacă nu ai fi venit la New York, când te-ai fi căsătorit 
cu mine? 

- Nu ştiu, recunoscu ea. 


- Deci poate a fost mai bine așa. 


El se întrebă dacă ea auzise ceea ce auzise el în vocea lui. 
Era puţin cam prea încet, prea delicat. 

O provoca. Nu se putea abţine. 

Ea se uită ciudat la el. 

- Dacă vărul Horace nu te-ar fi hărțuit, continuă 
Edward, nu am fi căsătoriţi. Deşi presupun... 

Nu mai spuse nimic în mod voit, așteptând până când 
ea îl îndemnă să continue. 

- Presupui... 

- Presupun că aş crede că eram căsătoriţi, spuse el. Până 
la urmă, eu am făcut ceremonia de căsătorie cu luni în 
urmă. Gândeşte-te, în tot acest timp, aş fi putut fi un 
bărbat singur fără ca măcar să-mi dau seama. 

EI îşi ridică pentru o clipă privirea. „Spune ceva!“ 

Ea nu spuse. 

Edward luă paharul și înghiţi ultimele picături, nu că ar 
mai fi rămas multe. 

— Ce se întâmplă acum? şopti ea. 

- Nu sunt sigur, zise el ridicând din umeri. 

— Mai avea alte lucruri? În afară de inel? 

Edward se gândi la acea ultimă zi înainte ca el şi Thomas 
să plece în Connecticut. Nu ştiau cât de mult aveau să fie 
plecaţi, motiv pentru care colonelul aranjase ca lucrurile să 
le fie puse la păstrare. 

- Colonelul Stubbs are lucrurile lui, spuse el. O să 
aranjez să îţi fie aduse. 

- Mulţumesc! 

— Avea un portret în miniatură cu tine, îi scăpă lui 
Edward. 

- Poftim? 

- Un portret în miniatură. L-a avut mereu. Adică nu, nu 


îl ţinea după el tot timpul sau ceva de genul acesta, dar, 


când ne mutam, mereu se asigura că îl avea. 

Buzele îi tremurară cu o urmă de zâmbet. 

- Şi eu am unul cu el. Nu ţi l-am arătat? 

Edward clătină din cap. 

— Îmi pare rău! Ar fi trebuit să o fac. Ea se gârbovi un 
pic, părând îngrozitor de pierdută şi de tristă. Au fost 
pictate în acelaşi timp. Cred că aveam 16 ani. 

- Da, pari mai tânără în el. 

Preţ de o clipă, ea se simţi confuză, apoi clipi de câteva 
ori. 

- L-ai văzut. Bineînţeles. Thomas a spus că ţi l-a arătat. 

Edward încuviinţă din cap. 

- O dată sau de două ori, minţi el. 

Nu trebuia să ştie ea câte ore petrecuse el uitându-se la 
acea imagine, întrebându-se dacă era posibil ca ea să fie la 
fel de bună şi de amuzantă cum era în scrisorile ei. 

- Niciodată nu mi s-a părut o asemănare foarte bună, 
spuse ea. Artistul mi-a făcut părul prea deschis la culoare. 
Şi niciodată nu zâmbesc așa. 

Nu, nu zâmbea. Dar să spună asta însemna să admită că 
ştia portretul mult mai bine decât ar fi fost de aşteptat să îl 
ştie dacă îl văzuse „o dată sau de două ori“. 

Cecilia se întinse și luă inelul. Îl tinu cu ambele mâini, 
între degetul mare şi arătător. 

Se uită la el. Pentru mult timp, se uită pur şi simplu la el. 

- Vrei să ne întoarcem la han? întrebă ea în cele din 
urmă. 

Dar nu își ridică privirea. 

- Am nevoie să stau singur acum, spuse Edward, pentru 
că nu avea încredere îl el să fie singur cu ea. 

- Bineînţeles. Zise asta mult prea repede şi se ridică. 


Inelul îi dispăru în pumn. Şi eu la fel. 


Era o minciună. Amândoi ştiau asta. 

- Eu plec acum, spuse ea, făcând, inutil, semn spre ușă. 
Cred că vreau să mă întind. 

- Dacă nu te deranjează, voi rămâne aici, zise el. 

- Poate nu ar trebui... începu ea făcând semn spre 
paharul gol. 

El ridică privirea, provocând-o să termine ce avea de 
spus. 

- Nu contează. 

Fată deşteaptă. 

Făcu un pas şi apoi se opri. 

- Vrei... 

Asta era. Avea să-i spună. Urma să-i explice totul, avea 
să fie bine, iar el nu avea să se urască nici pe sine şi nici pe 
ea, şi... 

- Ce? întrebă el dându-și seama că începuse să se ridice 
abia atunci când picioarele i se loviră de masă. 

- Nu contează, spuse ea clătinând din cap. 

- Spune-mi! 

- Voiam doar să întreb dacă vrei să-ți iau ceva de la 
brutărie. Dar nu cred că vreau să văd pe cineva acum, așa 
că... Mai bine mă duc direct la han. 

Brutăria. 

Edward căzu înapoi pe scaun, și, înainte de a se putea 
abţine, un râs aspru și nervos i se auzi din gât. 

Cecilia făcu ochii foarte mari. 

- Mă pot duce totuşi, dacă vrei. Dacă îţi este foame, 
pot... 

- Nu, o întrerupse el. Du-te acasă! 

- Acasă, repetă ea. 

- La Mânăstirea Diavolului, spuse el cu un zâmbet lipsit 


de umor în colțul gurii. 


Ea încuviință din cap, buzele tremurându-i ca şi cum nu 
ştiau dacă ar fi trebuit să se curbeze într-un zâmbet sau nu. 

— Acasă, repetă ea. Se uită la uşă și înapoi către el. 
Corect. 

Dar ea ezită. Se uită în ochii lui, așteptând ceva. Sperând 
ceva. 

El nu îi oferi nimic. Nu avea nimic de oferit. 

Aşa că ea plecă. 


Și Edward mai luă un pahar cu băutură. 


Capitolul 17 


Am ajuns în cele din urmă în New York! Și nu e 
deloc prea devreme. Am călătorit cu vasul din Rhode 
Island, dar încă o dată Edward s-a dovedit un marinar 
îngrozitor. I-am spus că aşa este corect; este foarte bun 
la toate celelalte lucruri pe care le face. 

Ah, se uită la mine acum. Am prostul obicei de a 
spune cu voce tare ceea ce scriu, însă nu apreciază 
descrierea mea. Dar nu te îngrijora! Are şi o fire foarte 
bună şi nu ține supărarea. 

Dar se uită! Se uită! 


„S-ar putea să-l omor pe fratele dumitale.“ 


de la Thomas Harcourt (şi Edward Rokesby) către 


Cecilia Harcourt 


Cecilia se întoarse la Devils Head mergând ca prin 
ceaţă. 

Thomas era mort. 

Era mort. 

Crezuse că se pregătise pentru asta. Pe măsură ce 
săptămânile trecuseră fără nici o veste, ştiuse că şansele ca 
Thomas să fie descoperit în viață deveneau tot mai mici. Și, 
cu toate astea, acum... cu dovada inelului său cu sigiliu în 
buzunar... 


Era devastată. 


Nici măcar nu îi putea vizita mormântul. Edward 
spusese că era mult prea departe în afara Manhattanului, 
prea aproape de generalul Washington și forțele sale 
colonialiste. 

O femeie mai curajoasă s-ar duce. Un spirit mai 
necugetat ar fi scuturat din cap, ar fi pus piciorul în prag şi 
ar fi insistat că trebuie să pună flori pe locul final de 
odihnă al fratelui ei. 

Billie Bridgerton ar face-o. 

Cecilia închise ochii pentru o clipă şi înjură printre 
dinţi. Trebuia să înceteze să se mai gândească la afurisita 
de Billie Bridgerton. Devenea o obsesie. 

Dar cine ar putea-o învinui? Edward vorbea despre ea 
tot timpul. 

Prea bine, poate nu tot timpul, dar de mai mult de două 
ori. Mai mult decât... Ei bine, suficient de des încât Cecilia 
să simtă că ştia destul de multe despre fata cea mare a lui 
Lord Bridgerton, mulțumesc frumos. Edward probabil nu 
îşi dădea seama, dar ea apărea în fiecare poveste spusă de 
el despre copilăria în Kent. Billie Bridgerton avea grijă de 
proprietăţile tatălui ei. Vâna cu bărbaţii. Și, când Cecilia îl 
întrebase pe Edward cum arată ea, el răspunsese că era 
chiar drăguță şi că nu observase asta timp de mulţi ani; îşi 
dăduse seama că era fată când ea avea aproape opt ani. 

Și răspunsul Ceciliei? 

Un simplu „Oh“. 

Era un model a tot ceea ce însemna coerent şi profund. 
Acela fusese răspunsul ei elocvent. Dar Cecilia abia îi 
putea spune că, după toate poveştile lui cu minunata, 
superfemeia Billie Pot-Călări-un-Cal-cu-Spatele 
Bridgerton, şi-o imagina precum o amazoană cu mâini 


mari, o ceafă precum a bărbaţilor şi dinți stricați. 


Nu că dinţii stricaţi ar fi fost în vreun fel relevanţi în 
descrierile lui Edward, dar Cecilia acceptase de mult că o 
mică parte din inima ei era meschină și răzbunătoare, şi, 
fir-ar să fie, voia să şi-o imagineze pe Billie Bridgerton cu 
dinţii stricaţi. 

Și cu o ceafă precum a bărbaţilor. 

Dar nu, Billie Bridgerton era drăguță, iar Billie 
Bridgerton era puternică, şi, dacă fratele lui Billie 
Bridgerton ar fi murit, ea s-ar fi dus în teritoriile inamice 
pentru a se asigura că mormântul acestuia avea o cruce ca 
lumea. 

Dar nu Cecilia. Orice fărâmă de curaj avută o folosise 
atunci când se urcase pe vasul Lady Miranda şi se uitase 
cum Anglia dispărea la orizont. Și, dacă învățase ceva 
despre ea în aceste ultime luni, învățase că nu era genul de 
femeie care să se aventureze într-un teritoriu străin decât 
dacă viaţa cuiva depindea de asta. 

Tot ce rămânea de făcut acum era... 

Să se ducă acasă. 

Nu avea ce să caute aici, în New York, măcar atâta lucru 
ştia. Şi nici nu era a lui Edward. Nici el nu era al ei. Un 
singur lucru i-ar putea uni... 

Ea înlemni şi îşi duse mâna la abdomenul plat, chiar 
deasupra pântecului. 

Ar putea fi însărcinată. Era puţin probabil, dar era 
posibil. 

Și dintr-odată simţi că era real. Ştia că probabil nu era 
însărcinată, dar inima ei părea să recunoască această nouă 
persoană - o miniatură miraculoasă a lui Edward și poate 
şi a ei, dar, în mintea ei, copilul era leit el, cu un puf de 
culoare închisă şi cu ochii atât de albaștri, încât rivalizau 


cu cerul. 


- Domnişoară? 

Cecilia înălță capul şi clipi, abia atunci băgând de seamă 
că se oprise în mijlocul străzii. O femeie cu o bonetă albă 
apretată se uita la ea cu o privire îngrijorată. 

- Sunteţi bine, domnişoară? 

- Vă rog să mă scuzaţi, spuse ea şi se trase deoparte. 
Avea mintea înceţoșată şi nu prea se putea concentra la 
femeia binevoitoare din fața ei. Doar... doar am primit 
nişte veşti proaste. 

Femeia se uită spre mâna Ceciliei, care i se odihnea pe 
abdomen. Mâna fără inel. Când privi din nou în ochii 
Ceciliei, în ochii ei se zărea un amestec hidos de milă şi 
compasiune. 

- Trebuie să plec, mormăi Cecilia şi practic alergă restul 
drumului înapoi la Devil's Head și până sus în camera ei. 

Se trânti pe pat, şi, de data asta, când plânse, lacrimile îi 
erau deopotrivă de durere şi de frustrare. 

Femeia aceea crezuse că Cecilia era însărcinată. 
Necăsătorită şi însărcinată. Se uitase la degetul Ceciliei fără 
inel și îşi făcuse o părere, şi, oh, Dumnezeule, trebuia să fie 
un fel de ironie aici. 

Edward dorise să-i ia un inel. Un inel pentru o căsătorie 
care nu exista. 

Cecilia râse. Chiar acolo, printre lacrimi, în mijlocul 
patului, râse. 

Era un sunet teribil. 

Dacă era însărcinată, măcar tatăl copilului credea că 
erau căsătoriți. Toată lumea credea. 

Cu excepţia femeii aceleia de pe stradă. 

Într-o clipă, Cecilia trecuse de la o tânără care avea 
nevoie de compasiune la o prostituată care curând avea să 


fie marginalizată. 


Se gândi că era o interpretare hazardată a expresiei unei 
străine, dar ştia cum funcţiona lumea. Dacă era 
însărcinată, viaţa ei avea să fie ruinată. Nu ar fi niciodată 
acceptată în lumea bună. Dacă prietenii ei de acasă ar dori 
să păstreze legătura cu ea, ar trebui să o facă clandestin, 
astfel încât numele să nu le fie pătate. 

Fusese cu câţiva ani în urmă o fată în Matlock care 
rămăsese însărcinată. O chema Verity Markham, iar 
Cecilia o cunoştea doar vag. De fapt, nu îi ştia mai mult 
decât numele. Nimeni nu ştia cine era tatăl, dar nu conta. 
Imediat ce se aflase despre starea ei, tatăl Ceciliei îi 
interzisese să ia legătura cu ea. Cecilia fusese uimită de 
vehemenţa lui; tatăl ei nu asculta niciodată bârfele locale. 
Dar asta, se părea, era o excepție. 

Ea îi ascultase ordinul. Nici măcar nu îi trecuse prin cap 
să-l pună la îndoială. Dar acum se întreba... dacă Verity i- 
ar fi fost prietenă sau un pic mai mult decât o cunoştinţă, 
ar fi fost Cecilia îndeajuns de curajoasă încât să nu-și 
asculte tatăl? Îi plăcea să creadă că ar fi fost, dar ştia, în 
inima ei, că Verity ar fi trebuit să fie, într-adevăr, o 
prietenă foarte apropiată ca ea să facă asta. Nu că Cecilia 
nu era bună; pur şi simplu, nu s-ar fi gândit să se poarte 
altfel. 

Societatea avea normele ei dintr-un motiv anume - sau 
cel puţin asta crezuse ea mereu. Poate că era mult mai 
corect să spună că, de fapt, nu se gândise niciodată la 
normele societăţii. Pur și simplu, le urmase. 

Dar acum, pusă în fața posibilităţii de a fi acea fată 
compromisă... 

Îşi dorea să fi fost mai bună. Își dorea să se fi dus acasă 
la Verity Markham și să o fi ţinut prieteneşte de mână. Își 


dorea să-şi fi arătat susținerea în mod public. Verity 


părăsise de mult satul; părinţii ei le spuseseră tuturor că 
locuia cu mătușa ei în Cornwall, dar nimeni din Matlock 
nu credea asta. Cecilia habar nu avea unde se dusese 
tânăra sau dacă i se permisese să-şi păstreze copilul. 

Un oftat ieşi din pieptul Ceciliei, atât de surprinzător şi 
de puternic, încât fu nevoită să-şi ducă pumnul la gură 
pentru a-l opri. Ar putea îndura asta — poate — dacă ar fi 
singura afectată. Dar ar fi vorba despre un copil. Copilul ei. 
Nu ştia ce însemna să fie mamă. Abia ştia ce însemna să ai 
una. Dar ştia un lucru: nu avea să își supună pruncul la o 
viață de copil ilegitim dacă stătea în puterea ei să facă 
altfel. 

Deja furase atât de multe de la Edward - încrederea, 
numele lui. Nu îi putea fura şi copilul. Ar fi cruzimea 
supremă. El ar fi un tată bun. Nu, ar fi un tată minunat. Şi 
i-ar plăcea să fie unul. 

Dacă exista un copil... trebuia să ştie. 


A 


Îşi făcu un jurământ. Dacă era însărcinată, avea să 
rămână. Avea să îi mărturisească totul lui Edward şi să 
accepte consecinţele de dragul copilului lor. 

Dar, dacă nu era însărcinată - şi, dacă lucrurile îşi 
urmau cursul normal, avea să ştie într-o săptămână -, 
atunci avea să plece. Edward merita să îşi recapete viaţa, 
cea pe care şi-o planificase, nu cea în care ea intrase cu 
forța. 

Avea să îi spună totul, dar printr-o scrisoare. 

Dacă asta o făcea o laşă, aşa să fie. Se îndoia că Billie 


Bridgerton ar avea curaj să spună asemenea veşti față în 


față. 


Îi trebuiră câteva ore, dar, în cele din urmă, Edward se 


simți suficient de stăpân pe el pentru a se întoarce la 


Devil's Head. 

La Cecilia. 

Care nu era soţia lui. 

Încetase să mai bea de mult, aşa că era treaz — sau 
aproape. Avusese destul timp să-şi spună că nu urma să se 
gândească la ea azi. Ziua de azi era despre Thomas. 
Trebuia să fie. Dacă viaţa lui Edward avea să se năruie într- 
o singură zi, urma să se ocupe de fiecare dezastru pe rând. 

Nu avea să se frământe pentru ce făcuse sau spusese 
Cecilia şi cu siguranță nu urma să-şi irosească energia pe 
ceea ce ea nu spusese. Nu avea să se gândească la asta. Nu 
se gândea la asta. 

Nu o făcea. 

Voia să țipe la ea. Voia să o prindă de umeri şi să o 
scuture şi apoi să o implore să-i spună de ce. 

Voia să se spele pe mâini de ea pentru totdeauna. 

Voia să o lege de el pentru totdeauna. 

Voia al naibii de mult să nu se gândească la asta acum. 

Acum, avea să îşi jelească prietenul. Şi avea să o ajute pe 
femeia care nu era soţia lui să-și jelească fratele. Petru că 
genul ăsta de bărbat era. 

La naiba! 

Ajunse la camera cu numărul 12 şi își strânse o mână pe 
mâner. 

Poate că nu avea să reușească să o aline pe Cecilia aşa 
cum ar trebui, dar cel puţin avea să îi ofere câteva zile 
înainte de a o întreba despre minciunile ei. Nu pierduse 
niciodată pe cineva atât de apropiat; Thomas era un 
prieten drag, dar nu erau frați, iar Edward ştia că durerea 
lui nu se putea compara cu a Ceciliei. Dar își putea 


imagina. Dacă ceva s-ar întâmpla cu Andrew... sau cu 


Mary... sau chiar cu George ori Nicholas, de care nu era 
aşa de apropiat... 

Ar fi distrus. 

În afară de asta, trebuia să se gândească la multe. Cecilia 
nu pleca nicăieri; nimic în afară de prostie nu stătea în 
deciziile pripite. 

Deschise ușa, clipind din cauza luminii soarelui care 
venea spre holul slab luminat. „De fiecare dată“, se gândi el 
prosteşte. De fiecare dată când deschidea afurisita de uşă, 
era surprins de razele soarelui. 

- Te-ai întors, spuse Cecilia. 

Stătea pe pat, sprijinită de marginea patului, cu 
picioarele întinse. Încă purta rochia albastră, ceea ce avea 
sens, se gândi el, din moment ce nici măcar nu era timpul 
pentru cină. 

Va trebui să plece din cameră atunci când ea avea să se 
îmbrace cu acea cămașă de noapte albă, ca de maici. Cu 
siguranță ea avea să prefere să aibă intimitate pentru a se 
dezbrăca. 

Din moment ce nu era, de fapt, soţia lui. 

Nu avusese loc nici o ceremonie prin intermediari. El nu 
semnase nici o hârtie. Cecilia era sora unui prieten drag şi 
nimic mai mult. 

Dar ce avea ea de câștigat susținând că era soţia lui? Nu 
avea nici un sens. Nu avusese cum să ştie că el avea să-şi 
piardă memoria. Putea spune lumii că era căsătorită cu un 
bărbat inconștient, dar trebuia să fi ştiut că, atunci când el 
se trezea, minciunile ei aveau să fie date în vileag. 

Doar dacă nu cumva riscase... să-şi pună viitorul la 
bătaie mizând pe probabilitatea ca el să nu se trezească. 
Dacă el murea cât timp toată lumea credea că erau 


căsătoriți... 


Nu era un lucru atât de rău să fii soția unui Rokesby. 

Părinţii lui ar fi primit-o cu braţele deschise când s-ar fi 
întors în Anglia. Știau despre prietenia lui cu Thomas. La 
naiba, îl cunoscuseră pe Thomas. Chiar îl avuseseră invitat 
la cina de Crăciun. Nu ar avea nici un motiv să se 
îndoiască de cuvântul Ceciliei dacă ar apărea pretinzând 
că se căsătorise cu fiul lor. 

Dar toate astea erau atât de calculate. Nu îi stătea în fire 
să facă asta. 

Sau da? 

Închise uşa în urma lui, înclinând ușor din cap înainte 
de a se aşeza pe singurul lor scaun, pentru a-şi scoate 
cizmele. 

- Ai nevoie de ajutor? îl întrebă ea. 

- Nu, spuse el şi se uită în jos înainte de a o vedea că 
înghite în sec. Așa reacționa în astfel de momente, când nu 
era sigură de ceea ce voia să spună. Lui îi plăcuse să se uite 
la ea, la linia delicată a gâtului ei, la curba graţioasă a 
umărului. Buzele strâns lipite când înghiţea - nu chiar ca 
la un sărut, dar aproape, astfel că el avea mereu pornirea să 
se aplece să-l transforme într-un sărut. 

Nu voia să vadă asta în această seară. 

- Eu... 

- Ce este? întrebă el ridicând imediat privirea la auzul 
vocii ei. 

- Nu contează, zise ea clătinând din cap. 

EI îi susținu privirea şi era bucuros că lumina mai pălise 
un pic odată cu lăsatul serii. Era prea întuneric pentru a-i 
vedea ochii. Putea pretinde că nu aveau culoarea mării 
sau - atunci când lumina era încă străbătută de culorile 


apusului - culoarea primelor frunze de primăvară. 


Îşi scoase cizmele, apoi se ridică şi le puse frumos lângă 
geamantanul său. În cameră era o linişte apăsătoare, şi 
putea simţi că Cecilia se uita la el în timp ce el se mişca 
prin încăpere ca de obicei. În mod normal, ar vorbi cu ea, 
întrebând-o despre după-amiaza ei sau, dacă şi-ar fi 
petrecut ziua împreună, comentând despre ce văzuseră sau 
făcuseră. Ea şi-ar putea aminti ceva ce o amuzase şi el ar 
râde, şi apoi, când el s-ar întoarce să-și agaţe haina în 
cuier, s-ar întreba despre fiorul ciudat care îi cuprinsese 
corpul. 

Dar s-ar întreba numai pentru o clipă. Pentru că 
răspunsul ar fi evident. 

Fericire. 

Dragoste. 

Slavă Domnului că nu îi spusese niciodată! 

- Eu... 

EI îşi ridică privirea. Iar făcea asta, începea o propoziţie 
şi nu o termina. 

- Ce este, Cecilia? 

Ea clipi auzind tonul vocii lui. Nu fusese nepoliticos, dar 
fusese tăios. 

- Nu ştiu ce să fac cu inelul lui Thomas, spuse ea încet. 

Ah! Deci asta voise să spună. 

- L-ai putea pune pe un lănţişor, să-l porţi la gât, spuse 
el ridicând din umeri. 

- Probabil, zise ea plimbându-şi degetele peste pătura 
roasă de sub ea. 

- L-ai putea păstra pentru copiii tăi. 

El observă că spusese „copiii tăi“. Nu „copiii noştri“ 

Ea remarcase asta? Nu credea. Nu i se schimbase 


expresia. Încă era palidă, şi amorţită, şi exact așa cum se 


aștepta cineva să arate o femeie care tocmai aflase despre 
moartea fratelui ei drag, 

Indiferent de motivul pentru care minţise Cecilia, nu 
putea fi pus la îndoială şi devotamentul ei pentru Thomas. 
Asta ştia că era adevărat. 

Dintr-odată, se simţi ca un nemernic. Ea jelea. Suferea. 

Voia să o urască. Şi poate că avea să se întâmple asta, cu 
timpul. Dar, acum, nu putea face nimic altceva decât să-i 
absoarbă durerea. 

Cu un oftat sfâşietor, se duse la pat și se așeză lângă ea. 

- Îmi pare rău, spuse el, punându-și braţele în jurul 
umerilor ei. 

Ea nu se relaxă imediat. Era încordată din cauza durerii 
şi probabil şi a confuziei. El nu se comportase precum un 
soţ iubitor, şi, Dumnezeu știa, aşa fusese până la întâlnirea 
cu colonelul Stubbs din acea dimineaţă. 

Încercă să se gândească la ce s-ar fi întâmplat dacă 
vestea morţii lui Thomas nu ar fi fost însoțită de 
descoperirea minciunii Ceciliei. 

Ce ar fi făcut? Cum ar fi reacţionat? 

Şi-ar fi pus propria durere deoparte. 

Ar fi alinat-o, ar fi liniștit-o. 

Ar fi tinut-o în braţe până ar fi adormit, până când 
lacrimile i s-ar fi uscat, apoi ar fi sărutat-o ușor pe frunte 
înainte de a o înveli. 

- Cum te pot ajuta? o întrebă el cu voce aspră. Avu 
nevoie de toată puterea pentru a spune cuvintele, şi, în 
acelaşi timp, era singurul lucru pe care ştia cum să-l spună. 

- Nu ştiu, zise ea cu o voce stinsă. Își întorsese capul în 
scobitura umărului său. Poţi doar... să stai aici? Lângă 


mine? 


El încuviință din cap. Putea face asta. Îl durea undeva 
adânc în inimă, dar putea face asta. 

Stătură așa ore întregi. Edward aranjă să le fie adusă o 
tavă cu cina, dar nici unul din ei nu mâncă. El plecă din 
cameră pentru ca ea să se pregătească de culcare, iar ea se 
întoarse cu faţa spre perete când se schimbă la rându-i. 

Era ca și cum singura lor noapte de pasiune nu avusese 
loc. 

Tot focul, toată minunea... dispăruseră. 

Dintr-odată, el se gândi la cât de mult ura să deschidă 
ușa camerei, cum niciodată nu părea pregătit pentru valul 
de lumină. 


Cât de prost fusese! Cât de al naibii de prost! 


Capitolul 18 


Această scrisoare este pentru amândoi. Mă bucur 
atât de mult că vă aveți unul pe celălalt. Lumea este un 


loc mai bun atunci când putem împărți greutățile. 


de la Cecilia Harcourt către Thomas Harcourt și 
Edward Rokesby 


În dimineaţa următoare, Edward se trezi primul. 

Mereu se trezea primul, dar niciodată nu fusese 
recunoscător pentru asta. Zorii se iviseră, deşi nu de mult, 
judecând după raza de lumină care intra prin perdele. 
Dincolo de fereastră, New Yorkul deja se trezea la viaţă, 
dar sunetele vieţii de zi cu zi erau încă rare și estompate. O 
trăsură trecând, un cocoş cântând. Din când în când, 
cineva striga un salut. 

Era suficient de tare cât să treacă prin pereţii groși ai 
hanului, dar nu îndeajuns cât să trezească pe cineva care 
dormea așa profund precum Cecilia. 

Cea mai mare parte a vieţii, Edward își folosise 
dimineţile puţin ocupate pentru a se trezi şi a se pregăti 
pentru ziua ce începea. Mereu i se păruse incredibil cât de 
multe se puteau face fără prea mulți oameni în jur. 

Dar, recent - sau, mai precis, în timpul scurt de când 
Cecilia îi intrase în viață -, descoperise că folosea 
dimineţile pentru a-şi pune gândurile în ordine. Ajuta 


faptul că patul era atât de confortabil. Şi de cald. 


Şi că Cecilia era acolo. 

Se trăgea spre el noaptea, şi el adora să se bucure câteva 
minute de prezenţa ei caldă înainte de a se strecura jos din 
pat şi de a se îmbrăca. Uneori era braţul ei, aruncat peste 
umărul și pieptul lui. Alteori era piciorul ei, ascuns curios 
sub gamba lui. 

Dar mereu el părăsea patul înainte ca ea să se trezească. 
Nu știa cu certitudine de ce făcea asta. Poate pentru că nu 
era pregătit ca ea să vadă cât de mult îi plăcea apropierea. 
Poate nu era dispus să admită cât de multă linişte găsea în 
acele momente furate. 

Şi apoi, fusese ziua anterioară, când el fusese atât de 
dornic să coboare din pat şi să-i cumpere ceva dulce de la 
brutărie. 

Aia mersese bine. 

În dimineaţa aceasta însă, el era cel ale cărui membre se 
mișcau din proprie voință. Ea era ghemuită în el, cu fața 
îngropată la pieptul lui. Braţul lui o ţinea îndeajuns de 
aproape cât să îi poată simţi respiraţia pe pielea lui. 

O mângâiase pe păr în somn. 

Mâna i se opri când conştientiză ce făcuse, dar nu se 
îndepărtă de ea. Nu putu. Dacă stătea perfect nemișcat, 
aproape îşi putea imagina că ziua de dinainte nu se 
întâmplase. Dacă nu deschidea ochii, se putea preface că 
Thomas era în viaţă. Şi căsătoria lui cu Cecilia... era reală. 
Locul ei era aici, în braţele lui, parfumul delicat al părului 
ei gâdilându-i nasul. Dacă s-ar rostogoli şi şi-ar găsi 
alinare în corpul ei ar fi mai mult decât dreptul lui, ar fi o 
binecuvântare şi o făgăduială solemnă. 

În schimb, era doar un gentleman care sedusese o lady 
inocentă. 


Şi ea era femeia care îl făcuse să fie aşa. 


Voia să o urască. Uneori, credea că o ura. În cea mai 
mare parte a timpului nu era sigur. 

Lângă el, Cecilia începu să se miște. 

- Edward? şopti ea. Te-ai trezit? 

Era o minciună dacă se prefăcea că era adormit? 
Probabil. Dar, în lumina ultimelor minciuni, asta ar fi una 
al naibii de măruntă. 

Nu decise în mod conştient să se prefacă adormit. Nu 
era nimic atât de calculat. Dar, când cuvintele ei şoptite îi 
trecură ca un suflu pe lângă ureche, ceva plin de 
resentimente se trezi în el, şi nu voia să-i răspundă. 

Chiar nu voia. 

Şi apoi, după ce ea scoase un sunet de surprindere şi se 
ridică puţin, începu să simtă un sentiment ciudat de 
putere. Ea îl credea adormit. 

Ea credea că el era ceva ce nu era. 

Era la fel cu ce îi făcuse ea lui, deși la o scară mai mică. 
Îi ascunsese adevărul și, făcând asta, ea deținuse toată 
puterea. 

Şi poate că se simțea răzbunător. Poate că se simţea 
nedreptăţit. Nu era nimic nobil în reacţia lui, dar îi plăcea 
să îi facă același lucru pe care i-l făcuse și ea. 

- Ce mă voi face? o auzi el şoptind. 

Se rostogoli pe o parte, cu spatele la el. Dar corpul ei 
rămăsese aproape. 

Şi încă o dorea. 

Ce s-ar întâmpla dacă nu i-ar spune că își recăpătase 
memoria? În cele din urmă, avea să fie nevoit să spună 
adevărul, dar nu avea nici un motiv să o facă imediat. 
Oricum, cea mai mare parte din amintirile lui nu aveau 
legătură cu ea. Era călătoria spre Connecticut, făcută 


călare, pe o ploaie rece mizerabilă. Momentul în care îi 


stătuse inima când un fermier pe nume McClellan îl 
surprinsese furişându-se în apropierea țărmului Norwalk. 
Edward se întinsese după arma sa, dar, când doi bărbaţi 
ieşiseră din umbre - fiii lui McClellan, după cum se 
dovedise —, își dăduse repede seama că nu avea sens să 
opună rezistenţă. Fusese dus cu arma la tâmplă și îmboldit 
cu furca în hambarul familiei McClellan, unde fusese legat 
şi ţinut aşa timp de săptămâni. 

Acolo găsise pisica — aceea despre care îi spusese Ceciliei 
că avea impresia că şi-o amintea. Ghemotocul ud fusese 
singurul lui companion timp de aproape 23 de ore în 
fiecare zi. Biata creatură fusese nevoită să-i asculte toată 
povestea de viață. 

De mai multe ori. 

Dar probabil că pisicii îi plăcuse priceperea lui Edward 
la relatat poveşti, pentru că îl răsplătise cu multe păsări 
moarte și şoricei. Edward încercase să aprecieze darurile şi 
mereu aștepta ca micul ghemotoc de blană să nu se uite 
înainte de a împinge animalele moarte spre ușa 
hambarului. 

Faptul că fermierul McClellan călcase pe nu mai puţin 
de şase rozătoare stropşite era un bonus. Se dovedise 
ciudat de sensibil pentru un bărbat care lucra în fiecare zi 
cu animalele, și, într-adevăr, ţipetele pe care le scotea de 
fiecare dată când micuţele oase se striveau sub bocancii lui 
erau singurele surse de divertisment pentru Edward. 

Dar McClellan nu se obosea să îl verifice în hambar 
foarte des. Într-adevăr, Edward nu intuise nici o clipă ce se 
gândea să facă în privinţa lui. Să ceară recompensă, 
probabil. McClellan şi fiii lui nu păreau foarte devotați 


cauzei lui Washington. Și cu siguranță nu erau loialiști. 


Războiul transforma oamenii în mercenari, mai ales pe 
cei care erau lacomi de la bun început. 

În cele din urmă, soţia lui McClellan fusese cea care îi 
dăduse drumul. Nu datorită farmecului special al lui 
Edward, deşi el încercase să fie politicos şi manierat faţă de 
femeile din familie. Nu, doamna McClellan îi spusese că se 
săturase să împartă mâncarea familiei. Născuse nouă copii, 
şi nici unul nu se sinchisise să moară în copilărie. Erau 
prea multe guri de hrănit. 

Edward nu mărturisise faptul că nu i se dăduse prea 
mult de mâncare pe timpul şederii sale. Nu când ea îi 
desfăcea sforile cu care îi erau legate gleznele. 

- Aşteaptă să se întunece înainte de a pleca, îl avertizase 
ea. Și du-te spre est! Băieţii vor fi în oraș. 

Nu îi spusese de ce se duceau toţi în centrul satului, iar 
el nu întrebase. Făcuse așa cum îi spusese ea și pornise 
spre est, chiar dacă era direcţia opusă celei în care trebuia 
să se ducă. Fiindcă mersese pe jos și doar noaptea, îi luase 
o săptămână. Traversase canalul spre Long Island şi 
ajunsese tocmai la Williamsburg fără nici un incident. Şi 
apoi... 

Edward se încruntă până când își aminti că încă se 
prefăcea că dormea. Dar Cecilia nu observă; încă era cu 
spatele la el. 

Ce se întâmplase în Williamsburg? Partea asta încă nu 
şi-o amintea. Îi dăduse unui pescar haina lui pentru a-l 
traversa râul. Urcase în barcă... 

Probabil că pescarul îl lovise în cap. Cu ce scop, asta 
Edward nu ştia. Nu avea nimic valoros care putea fi furat. 

Nici măcar o haină. 

Se gândi că trebuia să fie recunoscător că fusese lăsat pe 


malul de la Kips Bay. Pescarul l-ar fi putut arunca peste 


marginea bărcii, în apă. Nimeni nu ar fi ştiut niciodată ce i 
se întâmplase. 

Se întrebă cât de mult ar fi așteptat familia lui înainte de 
a-l declara mort. 

Apoi se dojeni că era atât de morbid. Era în viaţă. 
Trebuia să fie fericit. 

Avea să fie, se hotărî. Dar probabil nu în această 
dimineaţă. Câştigase acest drept. 

- Edward? 

La naiba! Probabil i se citeau pe față gândurile. Deschise 
ochii. 

- Bună dimineaţa! spuse Cecilia. 

Dar era o urmă de precauţie în vocea ei. Nu era 
timiditate sau cel puţin nu credea că era asta. Se gândi că 
ar fi de înţeles ca ea să se simtă ciudat acum, că se 
culcaseră împreună. Pe bună dreptate, așa ar fi fost de 
aşteptat să se simtă în dimineaţa anterioară. Probabil aşa 
ar fi fost dacă el nu ar fi plecat înainte ca ea să se trezească. 

- Încă dormeai, spuse ea. Zâmbi, deşi reţinut. Nu te 
trezeşti niciodată după mine. 

- Eram obosit, spuse el ridicând din umeri. 

- Cred şi eu, replică ea. Ar trebui să mă scol, adăugă și 
se uită în jos, apoi în altă parte. 

- De ce? 

- Am treburi de făcut, spuse ea clipind speriată. 

- Da? 

- Eu... spuse ea și înghiţi în sec. Trebuie. Nu pot... nu. 

Dar ce avea de făcut dacă nu îl căuta pe Thomas? El 
fusese motivul pentru care venise ea la New York. 

Edward aşteptă, şi i se frânse inima când văzu cum fața 


începe să i se schimonosească pe măsură ce ea conştientiza 


că toate lucrurile pe care le făcea, toate comisioanele şi 
treburile... toate avuseseră ca scop găsirea fratelui ei. 

Şi acum, acel scop dispăruse. 

Dar, își reaminti Edward, petrecuse foarte mult timp 
având grijă de el. Oricât de mult greșise, avusese grijă de el 
cu loialitate, atât în spital, cât şi în afara lui. 

Probabil îi datora viaţa. 

Nu o putea urî. Cu toate astea, voia. 

— Eşti în regulă? îl întrebă Cecilia încruntându-se. 

- De ce întrebi? 

— Nu ştiu. Ai o expresie ciudată. 

El nu se îndoia de asta. 

De îndată ce deveni evident că el nu avea să spună 
nimic, Cecilia oftă. Păru că se dezumflă deodată. 

- Tot ar trebui să mă dau jos din pat. Chiar dacă nu am 
nimic de făcut. 

„Nu nimic“, se gândi el. 

Erau în pat. Se puteau face multe lucruri în pat. 

- Te pot ţine eu ocupată, şopti el. 

- Poftim? 

Dar, înainte ca ea să mai poată spune un cuvânt, el se 
aplecă şi o sărută. 

Nu se gândi la asta. De fapt, dacă s-ar fi oprit să se 
gândească, cu siguranţă şi-ar fi impus să nu o facă. Asta 
era nebunie curată, desigur, însă chiar atunci păru că 
singurul lucru pe care îl avea era sănătatea mintală. 

O sărută pentru că, în acel moment, fiecare instinct pe 
care îl avea țipa după asta. O parte primitivă din el încă o 
considera soţia lui şi credea că avea tot dreptul să o atingă 
așa. 

Îi spusese că erau căsătoriţi. Îi spusese că îşi rostiseră 


jurămintele. 


Edward participase la destule ceremonii de nuntă 
pentru a şti ritualul căsătoriei pe de rost. Ştia ce ar fi spus. 

„Cu trupul meu te venerez.“ 

Voia să o venereze. 

Voia să o venereze al naibii de mult. 

Îşi duse mâna la ceafa ei, trăgând-o spre el, ţinând-o pe 
loc. 

Dar ea nu se luptă. Nu încercă să scape. În schimb, îşi 
puse mâinile în jurul lui și îl sărută şi ea. Ea știa că nu erau 
căsătoriţi, se gândi el mânios, dar răspundea pasiunii lui 
cu aceeași fervoare. Buzele ei erau dornice, şi ea gemu de 
plăcere în timp ce îşi arcui spatele, lipindu-și corpul și mai 
mult de el. 

Flacăra care fusese aprinsă în el scăpă de sub control. O 
rostogoli sub el, şi buzele i se mișcară brutal pe gâtul ei, în 
jos spre acea îngrozitoare cămașă de noapte. 

Voia să o rupă cu dinţii. 

- Edward, icni ea, şi el nu se putea gândi decât că era a 
lui. Aşa spusese ea, și cine era el să nege? 

Voia să o domine, să fie sub robia lui. 

Îi săltă cămaşa de noapte, gemând de satisfacţie când ea 
îşi depărtă picioarele pentru el. Poate că era o brută, dar, în 
timp ce gura îi găsi sânul prin bumbacul subţire al cămășii 
de noapte, degetele ei i se înfipseră în umeri îndeajuns de 
tare încât să-i facă vânătăi. Şi sunetele pe care le scotea... 

Erau sunetele unei femei care voia mai mult. 

- Te rog, îl imploră ea. 

- Ce vrei? o întrebă ridicându-şi privirea şi zâmbind 
precum diavolul. 

— Ştii, spuse ea uitându-se la el confuză. 

- Trebuie să o spui, zise el mișcându-și capul ușor. El 


purta lenjerie, dar, când se împinse în ea, ştiu că putea 


simţi lungimea tare a dorinţei lui. Spune, îi ceru el. 

— Te vreau pe tine, ţipă ea înroşindu-se, şi el ştiu că nu 
era numai din cauza pasiunii. O ştii. O ştii. 

- Ei bine, zise el tărăgănat, mă vei avea. 

Îi trase cămașa de noapte peste cap, lăsând-o goală în 
lumina dimineţii. Pentru o clipă, uită tot ce se întâmplase. 
Furia lui... prioritatea lui... păreau să se topească în fața 
frumuseţii ei. Putea doar să se uite la ea, absorbindu-i 
perfecțiunea. 

— Eşti atât de frumoasă, şopti el. 

Începu să o sărute tandru - cu disperare, dar fără furia 
care îl alimentase mai devreme. Îi gustă pielea, parfumul ei 
dulce-sărat în timp ce cobora spre umăr, pe pielea sânilor. 

O voia cu totul. Voia să se piardă. 

Nu, voia ca ea să facă asta. Voia să o aducă la limita 
plăcerii şi apoi să o poarte pe culmi. 

Voia ca ea să-şi uite propriul nume. 

Îşi plimbă palma peste sfârcul ei, satisfăcut în timp ce 
acesta se întărea de plăcere, dar nu se opri acolo. Buzele 
înaintară spre coastele ei, spre abdomenul ei, spre oasele 
bazinului. 

- Edward? 

Fl o ignoră. Ştia ce făcea. Ştia că îi plăcea. 

Şi ştia că avea să moară dacă nu o gusta. 

Ea îi rosti din nou numele, de data asta mai repede. 

- Ce faci? 

— Șşşttt... fredonă el, folosindu-și mâinile pentru a-i 
desface şi mai mult picioarele. Ea se foi, așezându-se mai 
aproape de faţa lui. Corpul ei părea că ştie ce vrea, chiar 
dacă mintea ei era în încurcătură. 


- Nu te poţi uita la mine acolo, spuse ea. 


O sărută chiar sub buric, doar pentru că ştia că astfel 
avea să o şocheze. 

- Eşti frumoasă. 

- Nu acolo! 

- Nu sunt de acord, ripostă el trecându-şi mâinile prin 
părul moale, coborând mai aproape de feminitatea ei, 
desfăcând-o în faţa ochilor lui. Apoi suflă delicat peste 
pielea sensibilă. 

Ea ţipă ușor de plăcere. 

- Îţi place? o întrebă el în timp ce desena un cerc alene 
cu degetul. 

— Nu ştiu. 

- Lasă-mă să mai încerc ceva, şopti el, apoi te poţi 
hotări. 

- Nu... oh... 

Fl zâmbi. Chiar peste ea. Chiar acolo unde o linsese. 

- Îți place? o întrebă el din nou. 

- Da, şopti ea. 

O linse din nou, de data asta cu mişcări ample, 
flămânde, corpul murmurând de satisfacţie în timp ce 
şoldurile i se ridicau de pe saltea. 

- Trebuie să stai nemişcată, spuse el, ştiind că o 
înnebunea. Dacă vrei să faci asta cum trebuie. 

- Nu pot, ţipă ea. 

- Cred că poţi. Dar, doar ca să o ajute, îşi duse mâna la 
golul dintre abdomen şi picioare, unde putea crește 
presiunea şi o putea ţine cu fermitate. 

Apoi o sărută. O sărută aşa cum îi săruta gura, tare şi 
adânc. O sorbi şi savură tremurul şi mişcările corpului ei 
sub el. Era beată de dorinţă. 


Era beată de el. Şi el adora asta. 


- Vrei asta? şopti, ridicându-şi capul pentru a-i vedea 
faţa. 

Şi pentru a o tortura. Doar un pic. 

- Da, ţipă ea. Da! Nu te opri! 

EI lăsă degetele să-i ia locul gurii, gâdilând-o în timp ce 
spunea cuvinte înnebunitoare. 

— Cât de mult vrei asta? 

Ea nu răspunse, dar nu era necesar. Îi putea vedea 
confuzia de pe faţă. 

- Cât de mult, Cecilia? o întrebă el. 

O sărută din nou, dar rapid, doar cât să o atingă cu 
limba. 

— Atât de mult! practic ţipă ea. 

Aşa mai mergea. 

Se întoarse la treabă, venerând-o cu gura lui. 

O veneră atât de al naibii de mult. 

O sărută până când se dezintegră sub el, corpul 
ridicându-i-se de pe pat cu îndeajuns de multă putere 
încât să-l îndepărteze. Îl prinse de cap cu mâini frenetice, 
strângându-şi picioarele în jurul capului precum o 
menghină. 

Îl ținu acolo până când termină cu el, şi lui îi plăcu la 
nebunie fiecare moment. Când, în cele din urmă, căzu fără 
vlagă, el se mişcă deasupra ei, sprijinindu-se pe coate în 
timp ce se uita la ea. Avea ochii închiși şi tremura în aerul 
dimineţii. 

— Îţi este frig? şopti el. 

Ea încuviință ușor din cap, şi el îi acoperi corpul 
transpirat cu corpul lui. 

Ea îşi lăsă capul pe spate, ca şi cum greutatea lui ar fi 
fost ultima plăcere înainte de uitare. El o sărută pe gât, 


coborând spre claviculă. Avea gust de dorință. 


De dorinţa ei. 

Şi a lui. 

Îşi strecură mâna între ei pentru a-şi desface hainele. 
Părea un sacrilegiu să aibă ceva între ei, chiar și un strat 
subţire de lenjerie. În câteva secunde, hainele lui se 
alăturară alor ei pe marginea patului, iar el se aşeză din 
nou în leagănul cald al corpului ei. 

Se opri la intrarea în ea, rămase acolo şi apoi se avântă 
până când era acasă. 

Uită totul. Nu mai exista nimic în afară de acest 
moment, în acest pat. Se mișcă fără să se gândească, 
acționă doar din instinct. Ea se mişcă în ritmul lui, 
şoldurile ei întâlnindu-i-le pe ale lui cu fiecare mişcare. 
Plăcerea creştea în interior, atât de ascuţită şi de profundă, 
încât se apropia de durere, şi apoi, dintr-odată, ea tresări, 
cu panică în priviri. 

- Stai! 

- Te-am rănit? întrebă el retrăgându-se, şi ceva ce 
aducea a teamă îi cuprinse sufletul. 

- Nu, dar trebuie să ne oprim, spuse ea. Nu... nu pot 
rămâne însărcinată. 

E] se uită la ea, încercând să înțeleagă ceea ce spunea. 

- Îți aminteşti? întrebă ea înghițind în sec. Am vorbit 
despre asta. 

Îşi aminti. Cu toate astea, însemnase ceva cu totul diferit 
înainte. Spusese că nu voia să fie însărcinată în timpul 
călătoriei înapoi spre Anglia. Și nu voia să aibă un copil în 
New York. 

Ceea ce voise, de fapt, să spună era că nu putea avea un 
copil. Nu își putea permite să aibă unul. Nu fără a fi 


căsătorită. 


Pentru o clipă, el se gândi să-i refuze rugămintea. Putea 
termina în ea, putea încerca să creeze o viaţă nouă. 

Asta ar fi făcut căsătoria lor reală. 

- Te rog, şopti ea. 

Fl se retrase. Era împotriva oricărui instinct din corpul 
lui, dar o făcu. Se rostogoli pe o parte, departe de ea, şi îşi 
concentră toată energia asupra unui lucru simplu: să îşi 
aducă aminte cum să respire. 

- Edward? murmură ea şi îl atinse pe umăr. 

- Am nevoie... am nevoie de o clipă, spuse el dând-o 
laoparte. 

- Da, bineînţeles, zise ea îndepărtându-se de el, 
mișcările ei agitate făcând salteaua se clatine, până când îi 
auzi pașii pe podea. Pot... pot face ceva? întrebă ea ezitant. 
Privirea îi alunecă spre bărbăţia lui. Pentru a ajuta? 

Fl se gândi la asta. 

- Edward? 

Respirația ei şoptea prin liniştea din încăpere, şi el era 
uimit că o putea auzi de bătăile puternice ale inimii lui. 

— Îmi pare rău! spuse ea. 

- Nu îţi cere scuze, ripostă el. Nu voia să audă scuze. Se 
rostogoli pe spate şi trase adânc aer în piept. Încă era tare 
precum o piatră. Fusese cât pe ce să se reverse în ea, şi 
acum... 

Scăpă o înjurătură. 

- Poate ar trebui să plec, zise ea ezitant. 

- Asta ar fi, probabil, o idee înțeleaptă. Nu îi vorbea cu 
blândeţe, dar era tot ce putea face. Probabil avea să fie 
nevoit să se satisfacă singur cu mâna, şi era sigur că asta nu 
s-ar potrivi cu firea ei sensibilă. 


Nu îi venea să creadă că încă îi păsa de firea ei sensibilă. 


Ea se îmbrăcă repede şi o zbughi din cameră, dar între 
timp urgenţa situației lui mai scăzuse, şi nu mai avea nici 
un rost să încerce să se rezolve singur. 

Sincer, s-ar fi simţit patetic. 

Se ridică şi îşi trecu picioarele peste marginea patului, 
sprijinindu-şi coatele pe genunchi şi bărbia în mâini. 
Întreaga lui viață ştiuse ce să facă. Sub nici o formă nu era 
perfect. Dar calea dintre bine şi rău fusese mereu bine 
definită. 

Pusese țara înaintea familiei. 

Familia înaintea lui însuşi. 

Şi unde îl dusese asta? Îndrăgostit de o căsătorie. 

Căsătorit cu o fantomă. 

Nu, nu căsătorit. Trebuia să-şi amintească asta. Nu era 
căsătorit cu Cecilia Harcourt. Ceea ce tocmai se 
întâmplase... 

Ea avea dreptate cu un lucru. Nu se putea întâmpla din 
nou. Cel puţin, nu până când nu erau căsătoriți de- 
adevăratelea. 


A 


Avea să se însoare cu ea. Trebuia să o facă — sau așa își 
spuse. Nu voia să-şi inspecteze în mod special partea din 
inimă dornică să se căsătorească cu ea. Era aceeaşi parte 
care fusese atât de disperat de fericită să fie căsătorit cu ea. 

Acel colț al inimii lui... Era credul, mult prea încrezător. 
Fl nu avea încredere în mod deosebit în judecata acelui 
colțişor, mai ales când o altă voce îi spunea să aştepte, să 
aibă răbdare. 

Să o lase să fiarbă câteva zile. 

Un strigăt frustrat îi ţâşni din gâtlej, şi îşi trecu degetele 
prin păr, trăgând tare. Acesta nu era cel mai bun moment 


al său. 


Cu un alt geamăt, se ridică de pe pat, ducându-se la 
dulap pentru a se îmbrăca. Spre deosebire de Cecilia, el 
chiar avea lucruri de făcut azi. 

Primul lucru pe agendă: o vizită la colonelul Stubbs. 
Edward nu se gândea că aflase mare lucru despre porturile 
din Connecticut, dar era soldat până în măduva oaselor şi 
era datoria lui să raporteze ceea ce descoperise. Fără a mai 
pune la socoteală că trebuia să-i spună colonelului unde 
fusese pentru o perioadă aşa lungă. Legat într-un hambar, 
cu o pisică drept companion, nu era ceva chiar eroic, dar 
era departe de trădare. 

În plus, mai era problema lucrurilor lui Thomas. Valiza 
lui fusese depozitată împreună cu a lui Edward când 
plecaseră împreună în Connecticut. Acum, că Thomas 
fusese declarat mort în mod oficial, lucrurile lui trebuiau 
returnate Ceciliei. 

Edward se întrebă dacă portretul în miniatură avea să fie 
acolo. 

Stomacul i se revoltă, amintindu-i că nu mâncase 
aproape nimic toată ziua. Cecilia probabil comandase 
micul-dejun. Cu ceva noroc, era cald şi îl aştepta când 
cobora în sala de mese. 

Mâncarea mai întâi, apoi colonelul Stubbs. Asta era 
bine, să aibă o structură a zilei. Se simţea un pic mai mult 
ca el însuşi când ştia ce trebuia să facă. 


În acea zi, cel puţin. 


Capitolul 19 


Vedem în cele din urmă primele semne de 
primăvară, şi sunt recunoscător. Te rog, dă-i 
căpitanului Rokesby una dintre aceste flori de șofran. 
Sper că le-am presat corect. M-am gândit că amândoi 


v-aţi bucura de o bucăţică din Anglia. 


de la Cecilia Harcourt către fratele ei, Thomas 


Mai târziu în acea dimineaţă, Cecilia se duse în port. 
Edward îi spusese la micul-dejun că se întâlnea cu 
colonelul Stubbs şi nu știa cât de mult timp avea să fie 
ocupat. Era lăsată singură, probabil toată ziua. Se întorsese 
în camera lor cu intenţia de a termina cartea de poezii din 
care citise cu greu în ultima săptămână, dar, după doar 
câteva minute, îşi dăduse seama că avea nevoie să iasă. 

Camera se simţea prea mică, pereţii prea aproape şi, de 
fiecare dată când încerca să se concentreze asupra literelor 
de pe pagină, ochii i se umpleau de lacrimi. 

Suferea. 

Din atât de multe motive. 

Aşa că hotări că trebuia să se plimbe. Aerul rece i-ar face 
bine şi ar fi mai puţin probabil să izbucnească dintr-odată 
în lacrimi dacă era înconjurată de oameni. 

Obiectivul pe ziua de azi: Să nu plângă în public. 


Părea ceva ce putea face. 


Vremea era foarte frumoasă, cu o briză ușoară ce venea 
dinspre apă. Aerul mirosea a sare și a alge, ceea ce era o 
surpriză plăcută, având în vedere că adesea aerul aducea 
duhoarea de la navele-închisoare care erau ancorate un pic 
mai departe de coastă. 

Cecilia era de suficient timp în New York pentru a fi 
descoperit câte ceva despre cum era organizat portul. 
Navele veneau aproape zilnic, dar foarte rar aduceau 
călători civili. Majoritatea erau vase comerciale, aducând 
mult necesarele provizii pentru armata britanică. O parte 
dintre vase fuseseră adaptate astfel încât să ducă pasageri 
care plăteau; aşa traversase Cecilia oceanul de la Liverpool. 
Principalul scop al vasului Lady Miranda era să aducă 
mâncare şi armament pentru soldaţii cantonaţi în New 
York. Dar avusese şi paisprezece pasageri. Era inutil a 
spune că Cecilia ajunsese să-i cunoască destul de bine în 
călătoria de cinci săptămâni. Aveau foarte puţine în 
comun, cu excepţia faptului că toţi făceau o călătorie 
periculoasă traversând un ocean temperamental spre o 
zonă de coastă aflată în război. 

Cu alte cuvinte, erau toți nebuni. 

Aproape că o făcu să zâmbească. Încă nu îi putea veni a 
crede că avusese curajul să traverseze oceanul. 

Fusese mânată de disperare, desigur, şi nu avusese foarte 
multe opţiuni, dar chiar și aşa... 

Era mândră de ea. Pentru asta, cel puţin. 

Erau câteva vase în port în acea zi, inclusiv cea despre 
care Cecilia auzise că aparţinea aceleiaşi flote precum Lady 
Miranda. Fra numită Rhiannon şi venise în New York de la 
Cork, din Irlanda. Soţia unuia dintre ofiţerii care luau cina 
la Devils Head venise cu acel vas. Cecilia nu o cunoscuse 


personal, dar venirea ei în oraș fusese sursa multor bârfe şi 


glume. Cu toate bârfele care circulau prin sala de mese în 
fiecare seară, ar fi fost imposibil să nu fi auzit. 

Se plimbă mai aproape de docuri, folosind catargul 
vasului Rhiannon drept Steaua Nordului. Ştia drumul, 
bineînţeles, dar se simţea aproape excentrică să se ducă 
acolo folosind metode de navigaţie primitive. De când era 
vasul Rhiannon în New York? Nu avea o săptămână, dacă 
îşi amintea corect, ceea ce însemna că probabil avea să mai 
rămână câteva zile înainte să fie încărcată. Fără a mai 
spune despre marinari, care cu siguranță meritau timp pe 
uscat după o călătorie lungă. 

Când Cecilia ajunse în port, lumea părea să se deschidă 
precum o floare de primăvară. Lumina puternică inunda 
tot spaţiul, nestingherită de clădirile de trei şi patru etaje 
care blocau soarele. Era ceva în legătură cu apa, care făcea 
pământul să pară nesfârşit, chiar dacă docurile nu erau 
chiar lângă ocean. Era uşor să vezi Brooklynul la distanţă, 
şi Cecilia ştia cât de repede putea naviga un vas prin port 
şi spre Atlantic. 

Era chiar drăguţ, se gândi ea, chiar dacă imaginea era 
mult diferită de ceea ce însemna acasă pentru a i se 
întipări definitiv în inimă. Dar, chiar şi aşa, îi plăcea, mai 
ales felul în care apa se lovea de valurile învolburate, apoi 
plesnea peretele ca o dădacă nerăbdătoare. 

Oceanul era gri aici, dar la orizont se întuneca spre un 
albastru puternic, profund. În unele zile — în cele agitate —, 
chiar părea verde. 

Un alt detaliu pe care nu l-ar fi ştiut dacă nu s-ar fi 
aventurat din căsuţa ei din Derbyshire. Era fericită că 
venise. Într-adevăr, era. Avea să plece cu inima frântă — 
din mai multe motive —, dar meritase. Era o persoană mai 


bună — nu, era o persoană mai puternică. 


O persoană mai bună nu ar fi minţit atâta vreme. 

Cu toate acestea, era un lucru bun că venise. Pentru ea şi 
poate chiar şi pentru Edward. Febra lui crescuse periculos 
de mult cu două zile înainte de a se trezi. Ea rămăsese 
lângă el pe durata întregii nopţi, punându-i cârpe reci pe 
piele. Nu avea să știe niciodată dacă îi salvase într-adevăr 
viaţa, dar, dacă o făcuse, atunci toate astea meritaseră. 

Trebuia să nu uite asta. Avea să îi ţină companie pentru 
tot restul vieții. 

Atunci deveni conștientă de faptul că deja se gândea în 
termeni de plecare. Se uită în jos spre pântecul ei. Putea fi 
însărcinată; nu avea încă dovezi că ar fi altfel. Dar era 
puţin probabil, şi ea ştia că trebuia să se pregătească de 
călătorie. 

Aşa se explica şi venirea ei în port. Nu se întrebase de ce 
picioarele o duseseră spre apă, dar, acum, în timp ce se uita 
la doi docheri care încărcau lăzi pe Rhiannon, era destul de 
evident că venise acolo pentru a se interesa. 

Cât despre ceea ce avea să facă odată ce ajungea acasă... 
Îşi zise că urma să aibă destul timp în cabina de pe vas să 
se gândească la asta. 

- Bunule domn, strigă ea către un bărbat care coordona 
încărcarea. Când plecaţi? 

- Vă referiți la Rhiannon? întrebă el ridicând din 
sprâncenele stufoase, făcând semn către navă. 

- Da. Vă întoarceţi în Anglia? Ştia că multe vase o luau 
spre Indiile de Vest, deși ea credea că făceau de obicei aşa 
în drum spre America de Nord. 

- În Irlanda, confirmă el. Cork. Plecăm vineri seara, 
dacă e vreme bună. 

- Vineri, şopti ea. Mai erau doar câteva zile. Luaţi 


pasageri? întrebă ea, deşi știa că făcuseră aşa în călătoria 


spre vest. 

- Luăm, spuse el încuviințând repede din cap. Vreţi un 
loc? 

- Posibil. 

- Posibil? întrebă el, părând amuzat. Nu ar trebui să știți 
deja? 

Cecilia nu se sinchisi să răspundă. În schimb, se uită cu 
o privire rece - una despre care crezuse cândva că era 
potrivită pentru soţia fiului unui conte - şi aşteptă până 
când bărbatul făcu semn cu capul spre un coleg care se afla 
mai sus pe chei. 

— Întrebaţi-l pe Timmins! EL va şti dacă avem locuri. 

- Mulţumesc, spuse Cecilia şi se duse spre cei doi 
bărbaţi care stăteau aproape de prora vasului. Unul avea 
mâinile pe coapse, în timp ce celălalt gesticula spre ancoră. 
Postura lor nu dădea de înţeles că discuţia era urgentă, așa 
că Cecilia se apropie. 

- Mă scuzaţi, domnilor, strigă ea. Este vreunul din voi 
domnul Timmins? 

- Eu sunt, doamnă, spuse cel care gesticula spre ancoră, 
scoțându-și pălăria. Cu ce vă pot ajuta? 

- Domnul de acolo -— arătă înapoi spre locul unde era 
încărcată marfa - a spus că e posibil să mai aveţi loc 
pentru un pasager. 

- Bărbat sau femeie? întrebă el. 

- Femeie, spuse ea, înghițind în sec. Eu. 

EI încuviință din cap. Cecilia se hotări că îl plăcea. Avea 
o privire sinceră. 

- Mai avem loc pentru o femeie, îi spuse el. Ar fi într-o 
cabină dublă. 

- Bineînţeles, zise ea. Oricum nu credea că îşi permitea 


o cabină singură. Chiar şi una dublă ar fi prea mult, dar 


avusese grijă să păstreze suficiente fonduri pentru a-şi plăti 
călătoria către casă. Fusese dificil; nu mai avusese aproape 
nimic din care să trăiască înainte de a se trezi Edward. 
Niciodată în viaţa ei nu îi fusese atât de foame, dar 
rezistase cu o masă pe zi. 

— Aş putea să ştiu costul, domnule? îl întrebă ea. 

Fl îi spuse, şi inima i se prăbuşi. Sau poate o duru. 
Pentru că tariful era mai mult decât dublu decât plătise ea 
pentru a veni la New York. Şi era mai mult decât 
economisise. Nu ştia de ce era mai scump să călătoreşti 
spre est decât spre vest. Probabil vasele cereau mai mult 
pentru simplul motiv că puteau face asta. Oamenii din 
New York erau loiali Coroanei; Cecilia își imagină că 
pasagerii erau mai disperaţi să plece din New York decât să 
vină. 

Dar nu conta, pentru că ea nu avea de ajuns. 

- Vreţi să achitaţi o călătorie? întrebă domnul Timmins. 

- Ăăă, nu, spuse ea. În orice caz, nu încă. 

Dar poate pe vasul următor. Dacă păstra câte puţini bani 
de fiecare dată când Edward îi dădea pentru 
cumpărături... 

Ea oftă. Deja era o mincinoasă. Ar putea, la fel de bine, 
să fie şi o hoaţă. 

x 

Geamantanul lui Thomas era greu, așa că Thomas 
aranjase să fie transportat la Devils Head cu trăsura. Ştia 
că în salonul din față erau mulţi oameni care îl puteau 
ajuta să-l urce pe scări. 

Cu toate acestea, când ajunse la camera 12, văzu că 
Cecilia nu era acolo. Nu era complet surprins; ea nu 
spusese că ar ieşi la micul-dejun, dar el nu își imagina că 


ea avea să vrea să stea închisă în cameră toată ziua. Şi 


totuși, era un pic dezamăgitor să stea singur în cameră cu 
valiza fratelui ei. Ea fusese motivul pentru care se dusese 
să o ia, până la urmă. Își imaginase o întoarcere eroică, el 
intrând cu valiza lui Thomas de parcă ar fi intrat cu un 
premiu greu câștigat. 

În schimb, se aşeză pe pat, uitându-se la afurisitul de 
obiect care ocupa jumătate din spaţiul din cameră. 

Edward văzuse deja conţinutul. La biroul armatei, 
colonelul Stubbs deschisese capacul înainte ca Edward să 
apuce măcar să se întrebe dacă nu cumva invadau 
intimitatea cuiva. 

- Trebuie să ne asigurăm că este totul aici, spusese 
Stubbs. Ştii ce ţinea în el? 

- Câte ceva, zisese Edward, chiar dacă era mai 
familiarizat cu valiza lui Thomas decât ar fi trebuit să fie. 
Umblase prin ea de mult prea multe ori, căutând scrisorile 
Ceciliei, pentru a-i putea reciti cuvintele. 

Uneori, nici măcar nu făcea asta. Uneori, se uita la 
scrisul ei. 

Uneori, asta era tot ce avea nevoie. 

Dumnezeule, era așa un prost! 

Un prost? Mult mai rău. 

Pentru că, atunci când Stubbs deschisese valiza și îl 
rugase pe Thomas să se uite prin lucruri, primul obiect pe 
care-i picaseră ochii fusese portretul în miniatură al 
Ceciliei. Cel care, observase el, nu semăna cu ea. Sau poate 
că semăna pentru cine nu o cunoștea bine. Nu surprindea 
viaţa din zâmbetul ei sau culoarea extraordinară a ochilor 
ei. 

Nu era sigur că exista o vopsea care să redea acea 


culoare. 


Colonelul se întorsese la biroul lui și, când Edward 
ridicase privirea, îi fusese clar că bărbatul se concentra 
asupra documentelor de dinaintea lui, nu asupra valizei. 

Edward strecurase portretul în miniatură în buzunar. 

Şi acolo rămase, chiar şi când Cecilia se întoarse din 
plimbarea ei. În buzunarul hainei lui, care atârna frumos 
în dulap. 

Aşa că acum Edward era un prost şi un hoț. Şi, în timp 
ce se simţea ca un măgar, nu putea să regrete ceea ce 
făcuse. 

- Ai luat lucrurile lui Thomas, zise Cecilia încet când 
intră în cameră. Era un pic ciufulită din cauza vântului, şi 
el fu pentru o clipă fermecat de o şuviţă care îi alunecă pe 
obraz. I se unduia într-o buclă moale blondă, fiind mult 
mai creaţă decât atunci când avea părul complet desfăcut. 

Cât de drăguţ să sfideze gravitația. 

Şi ce gând ciudat, fără sens. 

El se ridică de pe pat, dregându-şi vocea în timp ce se 
concentră. 

- Colonelul Stubbs a putut să o găsească repede. 

Ea se mişcă spre valiză cu o ezitare ciudată. Se întinse, 
dar se opri înainte ca mâna ei să atingă încuietoarea. 

- Te-ai uitat? 

- Da, spuse el. Colonelul Stubbs m-a rugat să mă asigur 
că totul era în ordine. 

— Şi era? 

Cum putea răspunde la o asemenea întrebare? Dacă 
fusese totul în ordine, nu mai era acum, nu cu portretul în 
miniatură în buzunarul său. 

- Din câte am putut să-mi dau seama, zise el într-un 
final. 


Fa înghiţi în sec - un gest nervos, trist şi plin de 
nostalgie în același timp. 

FEl își dori să îi spună. Aproape o făcu; începu să 
înainteze, dar își dădu seama de ceea ce făcea și se opri. 

Nu putea uita ce făcuse ea. 

Nu, nu își putea permite să uite. 

Nu era același lucru. 

Şi, cu toate acestea, când se uită la ea, cum stătea în faţa 
valizei fratelui ei mort, cu o privire lipsită de speranţă, se 
întinse şi o luă de mână. 

- Ar trebui să-l deschizi, spuse el. Cred că va ajuta. 

Ea încuviință din cap cu recunoştinţă și își trase mâna 
din mâna lui pentru a putea deschide capacul cu ambele 
mâini. 

- Hainele lui, şopti ea, atingând cămașa albă care stătea 
frumos împăturită deasupra. Ce ar trebui să fac cu ele? 

Edward nu ştia. 

- Nu ţi s-ar potrivi, zise ea. Nu era la fel de lat în umeri. 
Şi, oricum, ale tale sunt mai de calitate. 

- Sunt sigur că vom găsi pe cineva care are nevoie, spuse 
Edward. 

- Da. Este o idee bună. I-ar plăcea asta. Apoi râse ușor, 
clătinând din cap în timp ce își dădu laoparte firele de păr 
rebele de pe faţă. Ce spun? Nu i-ar fi păsat. 

Edward clipi surprins. 

- Îmi iubesc... Ea îşi drese vocea. Mi-am fratele, dar nu 
îi păsa foarte mult de cei săraci. Nu gândea rău de ei, spuse 
ea repede. Cred doar că nu se gândea deloc la ei. 

Edward încuviinţă din cap, mai mult pentru că nu ştia 
cum altfel să răspundă. Era probabil vinovat de acelaşi 


păcat al indiferenţei. Majoritatea bărbaţilor erau așa. 


- Dar mă va face să mă simt mai bine să le găsesc o casă 
cămăşilor lui, spuse Cecilia ferm. 

- I-ar plăcea asta, spuse Edward. Să te facă fericită, 
clarifică el. 

Îi zâmbi ironic, apoi se întoarse către valiză. 

- Cred că va trebui să găsim pe cineva care să-i ia și 
uniforma. Cineva va avea nevoie de ea. Fa își plimbă mâna 
peste haina lui Thomas, degetele ei subţiri părând palide 
peste lâna roşie. Când eram în spital cu tine, erau alţi 
soldaţi. Eu... Se uită în jos, ca într-un moment de 
reculegere. Uneori, am ajutat. Nu cât ar fi trebuit, sunt 
sigură, dar nu am vrut să te las nesupravegheat. 

Edward dădu să-i mulțumească, dar, înainte de a putea 
face asta, ea își îndreptă umerii şi continuă cu o voce mai 
vioaie: 

- Le-am văzut uniformele. Unele nu mai puteau fi 
reparate. Aşa că sigur cineva va avea nevoie de ea. 

Cuvintele ei aveau o notă interogativă, așa că Edward 
încuviință din cap. Soldaţii erau nevoiţi să-şi păstreze 
uniformele în stare perfectă, o sarcină deloc ușoară având 
în vedere timpul pe care îl petreceau mergând prin 
teritorii mlăștinoase. 

Şi fiind împuşcaţi. 

Repararea găurilor de gloanţe era o bătaie de cap, dar 
găurile făcute de baionetă erau drăcia naibii. Deopotrivă în 
piele şi în material, se gândi el, dar se concentră asupra 
materialului, din moment ce era singura modalitate de a 
nu-şi pierde mințile. 

Era un gest frumos din partea ei să dea uniforma lui 
Thomas unui alt soldat. Multe familii o voiau înapoi, un 


simbol tangibil al eroismului și al datoriei. 


Edward înghiţi cu greutate și făcu un pas înapoi, 
simțind dintr-odată nevoia de un pic de spaţiu între ei. Nu 
o înțelegea. Şi ura faptul că nu putea rămâne furios. 
Trecuse doar o zi. Doar 24 de ore de când îi revenise 
memoria, într-un val de culori, lumini, cuvinte şi locuri — 
şi nici unul nu o includea pe Cecilia Harcourt. 

Nu era soţia lui. Şi ar trebui să fie mânios. Avea dreptul 
să fie mânios. 

Dar nu putea pune acum întrebările care îi veneau 
necontenit în minte. Nu când ea despacheta cu drag valiza 
fratelui ei. Nu când îşi întoarse faţa, încercând să ascundă 
faptul că îşi ştergea lacrimile cu mâna. 

Puse haina lui Thomas deoparte, apoi căută mai adânc. 

- Crezi că a păstrat scrisorile de la mine? 

- Ştiu că a făcut-o. 

- Oh, bineînţeles, spuse ea ridicându-și privirea repede. 
Deja ai umblat prin valiză. 

Nu acesta era motivul pentru care ştia, dar nu trebuia să 
afle ea asta. 

Edward se aplecă peste marginea patului și se uită, în 
timp ce ea își continuă explorarea printre lucrurile lui 
Thomas. La un moment dat, căzuse în genunchi, pentru a 
putea avea acces mai ușor, și acum umbla prin valiză cu un 
zâmbet pe faţă pe care el nu crezuse că avea să îl mai vadă 
vreodată. 

Sau poate nu se gândise că avea să vrea să-l vadă atât de 
al naibii de mult. 

Încă era îndrăgostit de ea. 

În ciuda a ceea ce îi zicea raţiunea, în ciuda propriei 
sănătăţi mintale, încă era îndrăgostit de ea. 

Oftă. 


- S-a întâmplat ceva? întrebă ea ridicând privirea. 


„Da.“ 

- Nu. 

Dar ea se întorsese înapoi la valiză înainte ca el să 
răspundă la întrebare. El se întrebă... dacă nu s-ar fi întors 
la valiză, dacă s-ar fi uitat la faţa lui... 

Ar fi văzut adevărul în ochii lui? 

Aproape că oftă din nou. 

Ea scoase un „hmm; şi el se apropie mai mult pentru a 
vedea mai bine ce făcea. 

- Ce este? o întrebă el. 

- Nu găsesc portretul în miniatură, spuse ea 
încruntându-se în timp ce căuta printre pantalonii şi 
cămășile frumos aranjate. 

Edward deschise gura, dar nu vorbi. Voise. Crezuse că 
era pe punctul de a o face, dar nu putea rosti ceea ce 
gândea. 

Voia afurisitul de portret. Putea fi numit tiran, putea fi 
numit hoţ. ÎI voia pentru el. 

- Poate l-a luat cu el în Connecticut, spuse Cecilia. Cred 
că este ceva drăguţ în treaba asta. 

- Erai mereu în gândurile lui, spuse Edward. 

- Este foarte amabil din partea ta să spui asta, zise ea 
ridicându-şi privirea. 

- Este adevărul. Vorbea atât de des despre tine, încât 
simțeam că te cunosc. 

Ceva în ochii ei se umplu de căldură, chiar dacă părea 
pierdută în gânduri. 

- Nu este asta amuzant? spuse ea ușor. Şi eu simţeam la 
fel în privinţa ta. 

El se întrebă dacă ar trebui să-i spună că își recăpătase 
memoria. Era lucrul corect de făcut; fiind un gentleman, 


ştia că așa stăteau lucrurile. 


- Oh! exclamă ea, smulgându-l la fix din gânduri. Ea se 
ridică. Aproape am uitat. Nu ţi-am arătat niciodată 
portretul meu în miniatură cu Thomas, nu-i aşa? 

Nu era nevoie ca Edward să răspundă; ea începuse deja 
să scotocească prin singura ei geantă. Era mare, dar, chiar 
şi aşa, Edward era uimit că făcuse călătoria spre New York 
cu atât de puţine lucruri. 

— Iată-l, spuse ea, scoțând micuța camee. Se uită la ea cu 
un zâmbet melancolic, apoi o întinse. Ce părere ai? 

- Pot spune dacă este același artist, zise el fără a se 
gândi. 

- Ți-o amintești pe cealaltă atât de bine? întrebă ea un 
pic surprinsă. 

- Lui Thomas îi plăcea să o arate oamenilor. 

Nu era o minciună; lui Thomas chiar îi plăcea să le arate 
prietenilor portretul în miniatură al Ceciliei. Dar nu de 
aceea și-l amintea Edward atât de bine. 

- Da? întrebă ea luminându-se de fericire. Este foarte... 
Nu ştiu cum este. Drăguţ, presupun. Este drăguţ să știu că 
îi lipseam. 

Edward încuviinţă din cap, nu că ea s-ar fi uitat la el. 
Revenise la treburile ei, inspectând cu grijă lucrurile 
fratelui său. Edward se simţea foarte stânjenit şi ciudat, 
precum un spectator. 

Nu îi plăcea asta. 

- Hmm, ce este? şopti ea. 

Fl se aplecă pentru a se uita mai bine. 

- Păstra bani în gentuţa asta? întrebă ea scoțând o 
gentuță mică şi întorcând-o spre Edward. 

Fl habar nu avea. 


- Deschide-o şi vezi! 


Ea făcu asta, și, spre evidenta ei surprindere, căzură 
câteva monede din aur. 

- Oh, Dumnezeule! exclamă ea, uitându-se în jos la 
pleașca din palma ei. 

Nu era mult, cel puţin nu pentru Edward, dar el îşi 
aminti cât de strâmtorată fusese ea când se trezise el. 
Încercase să ascundă starea acută de sărăcie în care 
ajunsese, dar nu era - cel puţin, el nu credea că era - o 
mincinoasă abilă. Lăsase să-i scape unele detalii, cum că 
mânca doar o dată pe zi, de exemplu. Şi el ştia de 
pensiunea unde închiriase ea o cameră; era doar cu puţin 
peste a dormi pe străzi. Îl trecură fiorii când se gândi la ce 
s-ar fi ales de ea dacă nu l-ar fi găsit în spital. 

Poate că se salvaseră reciproc. 

Cecilia era ciudat de tăcută, încă uitându-se în jos la 
aurul din mâna ei, ca şi cum era ceva misterios. 

Derutată. 

- Este al tău, spuse el, gândindu-se că încerca să decidă 
ce să facă cu el. 

Ea încuviință din cap absentă, uitându-se la monede cu 
o expresie stranie. 

- Pune monedele cu restul banilor tăi, îi sugeră el. 

Ştia că avea puţini. Îi păstra cu grijă în punguţa ei cu 
bani. O văzuse numărându-i de două ori, și de fiecare dată 
îşi ridicase ochii cu o privire ruşinată când văzuse că el se 
uita la ea. 

- Da, bineînţeles, şopti ea şi se ridică stânjenită. 

Deschise dulapul și se duse spre geanta ei. El presupuse 
că scotea săculețul cu monede, dar nu putea vedea foarte 
bine ce făcea cu spatele la el. 


- Eşti în regulă? o întrebă el. 


- Da, spuse ea, poate un pic prea repede față de cum s- 
ar fi aşteptat el. Doar... Se întoarse pe jumătate. Nu am 
crezut că Thomas ar putea avea bani în valiză. Înseamnă că 
am... 

Edward aşteptă, dar ea nu termină propoziţia. 

- Înseamnă că ai ce? întrebă el în cele din urmă. 

- Ah, nimic, spuse ea clipind către el, după câteva clipe 
de tăcere stranie. Doar că am mai mult decât am crezut. 

Asta era pentru Edward definiţia faptului evident. 

- Cred... 

El aşteptă, dar ea nu mai spuse nimic în timp ce se 
întoarse și se uită la valiza deschisă. Câteva cămăși erau pe 
podea, lângă ea, şi haina roșie a lui Thomas era pusă pe 
margine, dar, în rest, lăsase totul la loc. 

- Sunt obosită, spuse ea dintr-odată. Cred... Te 
deranjează dacă mă întind un pic? 

- Sigur că nu, spuse el ridicându-se. 

Ea se uită în jos, dar el surprinse pe faţa ei o undă de 
tristețe imposibil de suportat în timp ce ea trecu pe lângă 
el şi se ghemui în pat, trăgându-și genunchii la piept, astfel 
încât semăna cu o seceră. 

Fl se uită la umerii ei. Nu știa de ce, cu excepţia faptului 
că erau foarte încordaţi de tristețe. Nu plângea, dar respira 
întretăiat, ca şi cum îi era greu să se controleze. 

Întinse o mână, chiar dacă era prea departe pentru a o 
atinge. Dar nu se putu opri. Era instinctiv. Inima îi bătu, 
plămânii i se umplură cu aer şi, dacă femeia aceasta 
suferea, el se întinse să o aline. 

Dar nu făcu pasul final. Mâna îi căzu în lateral, și 
rămase precum o statuie, neajutorat împotriva propriului 


tumult. 


Din clipa în care o văzuse, voise să o protejeze. Chiar şi 
pe când era atât de slăbit, încât nu putea merge neînsoțit, 
voise să fie puterea ei. Dar acum, când ea avea, în cele din 
urmă, nevoie de el, era îngrozit. 

Pentru că, dacă își permitea să fie puternic pentru ea, să 
fie sprijinul de care ea avea atât de mare nevoie, urma să se 
piardă complet. Orice piedici pentru a nu o iubi cu totul 
aveau să se spulbere. 

Şi inima lui s-ar frânge cu adevărat. 

Îi şopti numele, încet, aproape provocând-o să îl audă. 

- Cred că ar trebui să fiu singură, spuse ea, fără ca 
măcar să se întoarcă spre el. 

- Nu, nu ar trebui, zise el aspru şi se întinse lângă ea, 


ținând-o strâns în braţe. 


Capitolul 20 


Tata a fost deosebit de nervos în ultima vreme. Dar 
apoi, şi eu la fel. Luna martie este mereu rece şi umedă, 
dar anul acesta a fost mai rău decât de obicei. Doarme 


în fiecare după-amiază. Cred că aş putea face la fel. 


de la Cecilia Harcourt către fratele ei, Thomas 


(scrisoare care nu a fost niciodată primită) 


Două zile mai târziu, Ceciliei îi veni menstruaţia. 

Ştiuse că urma să vină. Mereu era precedată de o zi de 
letargie, un pic de durere de burtă și senzaţia că mâncase 
prea multă sare. 

Şi, cu toate acestea, își spusese că poate interpreta greșit 
semnele. Poate că se simţea obosită pentru că era obosită. 
Nu dormea bine. Cum ar fi putut să se odihnească bine cu 
Edward în partea cealaltă a patului? 

Cât despre durerile de burtă, mâncaseră plăcintă toată 
săptămâna la Devils Head. Îi spuseseră că nu erau căpşune 
în umplutură, dar chiar putea avea încredere în chelnerița 
de 16 ani care nu își putea lua ochii de la soldații îmbrăcaţi 
frumos? Ar fi putut fi o căpşună în acea plăcintă. Chiar și o 
singură sămânță ar putea explica disconfortul Ceciliei. 

Cât despre sare, habar nu avea. Era lângă ocean. Poate 
că o respira. 

Dar apoi, sângeră. Şi, în timp ce îşi spăla cu grijă 


cârpele, încercă să nu analizeze scânteia de durere din 


piept care veni odată cu conştientizarea faptului că nu era 
însărcinată. 

Se simţea uşurată. Cu siguranţă. Un copil ar fi însemnat 
că ar fi trebuit să-l prindă pe Edward într-o căsătorie 
adevărată. Şi, în timp ce o mare parte din ea avea să viseze 
mereu o căsuţă în Kent cu copii cu ochii albaştri adorabili, 
înțelegea că acest vis avea și mai puțină susținere în 
realitate decât crezuse. 

Era greu de imaginat că o căsătorie falsă ar putea avea o 
lună de miere, dar nimic nu mai fusese la fel de când 
primiseră vestea morţii lui Thomas. Cecilia nu era proastă; 
ştia că amândoi sufereau, dar nu înțelegea cum doar acest 
lucru putea fi responsabil pentru abisul ciudat care se 
căscase între ei. 

Cu Edward totul păruse foarte uşor. Ca şi cum așteptase 
toată viaţa să înțeleagă cine era cu adevărat şi, apoi, când el 
deschisese ochii - nu, fusese mai târziu, la prima lor 
discuţie reală —, ştiuse. Era ciudat, din moment ce tot 
timpul petrecut cu el avusese la bază o minciună, dar se 
simțise mai sinceră în compania lui decât oricând 
altcândva în toată viaţa ei. 

Nu era genul de lucru pe care îl înțelegeai imediat. Poate 
nu înainte de a-l pierde. 

Şi îl pierduse. Chiar şi când încercase să o liniștească, 
după ce deschisese valiza lui Thomas, ceva nu mai fusese la 
fel. Ea nu putuse să se relaxeze în braţele lui, probabil 
pentru că ştia că şi asta era o minciună. El credea că era 
supărată din cauza fratelui ei, dar ceea ce îi străpunsese, de 
fapt, inima era conştientizarea faptului că acum avea 
destui bani pentru a cumpăra un bilet pe Rhiannon. 


Şi acum, că ştia că nu era însărcinată... 


Se duse la fereastră şi se sprijini cu şoldul de margine. Se 
simţea o adiere, ceea ce era o binecuvântare dată fiind 
umiditatea ce învăluia regiunea. Privea frunzele foşnind în 
copaci. Nu erau multe; în partea aceasta a oraşului New 
York, erau destul de multe construcţii. Dar îi plăcea cum o 
parte a frunzelor era mai închisă decât cealaltă, îi plăcea să 
vadă culorile cum se schimbau când frunzele se întorceau, 
de la închis la deschis, de la o nuanţă de verde la alta. 

Era vineri. Şi cerul era de un albastru nesfârşit, ceea ce 
însemna că Rhiannon pleca în acea seară. 

Ea ar trebui să fie pe acel vas. 

Nu mai avea de ce să rămână în New York. Fratele ei era 
mort, îngropat în pădurile din Westchester. Nu se putea 
duce să-i viziteze mormântul. Nu era sigur, şi, oricum, 
conform spuselor colonelului Stubbs, nu era marcat cum 
se cuvenea - nimic pe care să scrie vârsta sau numele lui 
Thomas ori faptul că fusese un frate iubit şi un fiu devotat. 

Se gândi la acea zi îngrozitoare când primise scrisoarea 
de la generalul Garth. Care se dovedise a fi de la colonelul 
Stubbs, de fapt, dar asta conta prea puţin. Tocmai îşi 
pierduse tatăl, şi, în clipele de dinainte de a deschide 
scrisoarea, fusese atât de îngrozită. Își aminti exact la ce se 
gândea - că, dacă Thomas era mort, nu mai rămânea 
nimeni pe lume pe care ea să-l iubească. 

Acum, Thomas era mort. Şi nu mai era nimeni pe lume 
pe care avea voie să-l iubească. 

Edward avea să își recapete memoria în cele din urmă. 
Era sigură de asta. Deja apăreau tot felul de fragmente care 
se uneau. Și când avea să şi-o recapete... 

Era mai bine dacă îi spunea adevărul înainte de a-l 


descoperi el însuşi. 


EI avea o viaţă acasă, în Anglia, una care nu o includea 
pe ea. Avea o familie care îl adora și o fată cu care se 
presupunea că trebuia să se căsătorească. O fată care, la fel 
ca el, era o aristocrată get-beget. Și, când el avea să îşi 
amintească de ea - unica Billie Bridgerton —, avea să îşi 
aducă aminte de ce erau aşa potriviţi unul pentru celălalt. 

Cecilia se îndepărtă de marginea ferestrei, luându-și 
punguţa cu monede înainte de a ieşi din cameră. Dacă era 
să plece în seara asta, avea foarte multe de făcut, şi trebuia 
să se ocupe de toate înainte ca Edward să se întoarcă de la 
centrul de comandă. 

În primul rând, trebuia să-şi cumpere biletul. Apoi 
trebuia să împacheteze, nu că asta avea să îi ia foarte mult 
timp. Şi, în cele din urmă, trebuia să-i scrie lui Edward o 
scrisoare. 

Trebuia să-i spună că era liber. 

Ea avea să plece, și el urma să îşi poată continua viața, 
cea pe care era menit să o aibă. Cea pe care voia să o aibă. 
Poate că nu conştientiza încă, dar avea să o facă, iar ea nu 
voia să fie în preajma lui când urma să se întâmple asta. 
Existau atât de multe moduri în care o inimă putea fi 
frântă. Să-i vadă fața când avea să înțeleagă că menirea lui 
era să fie cu altcineva? 

Asta ar putea să o distrugă în totalitate. 

Se uită la ceasul de buzunar pe care Edward îl ţinea pe 
masă. Încă avea timp. Plecase mai devreme în această 
dimineaţă - o întâlnire cu colonelul Stubbs, spusese el, 
care avea să îl ţină ocupat întreaga zi. Dar ea chiar trebuia 
să plece. 

„Asta e bine“, îşi spuse sieși în timp ce cobora scările în 
grabă. Era lucrul corect de făcut. Găsise banii şi nu era 


însărcinată. Clar nu erau sortiți să fie împreună. 


Obiectivul pe ziua de azi: Să creadă în soartă. 

Dar, când ajunse în salonul din față al hanului, își auzi 
numele, strigat pe un ton insistent. 

- Doamnă Rokesby! 

Se întoarse. Soarta, se părea, arăta destul de mult ca 
hangiul de la Devils Head. În spatele lui era o doamnă 
foarte frumos îmbrăcată. 

Hangiul se dădu laoparte. 

- Această doamnă spera să îl vadă pe căpitanul Rokesby. 

Cecilia se înclină într-o parte pentru a o vedea mai bine 
pe femeie, care era cumva ascunsă în spatele trupului 
masiv al hangiului. 

- Vă pot ajuta, doamnă? o întrebă ea cu o voce 
politicoasă. Sunt soţia căpitanului Rokesby. 

Ciudat cât de uşor îi alunecă minciuna printre buze. 

- Da, spuse femeia rapid, îndemnându-l pe hangiu să 
plece. 

Acesta se supuse imediat. 

- Sunt doamna Tryon. Naşa căpitanului Rokesby. 

Când avea 12 ani, Cecilia fusese obligată să joace rolul 
Mariei în scena naşterii, la biserică. Asta însemnase să stea 
în faţa tuturor prietenilor și a vecinilor ei și să rostească nu 
mai puţin de douăzeci de rânduri de proză, toate îndesate 
în ea de către soţia preotului. Dar, când venise vremea să 
deschidă gura şi să spună că nu era căsătorită şi că nu ştia 
cum putea fi însărcinată, îngheţase. Deschisese gura, dar 
nu putuse rosti nici un cuvânt, şi nu contase de câte ori 
biata doamnă Pentwhistle îi şoptise, de lângă scenă, 
frazele. Părea că Cecilia nu putea duce cuvintele de la 
urechi la creier şi, apoi, la gură. 

Aceasta era amintirea care îi trecu Ceciliei prin minte 


când se uită la faţa stimatei doamne Margaret Tryon, soţia 


guvernatorului oraşului New York şi naşa bărbatului cu 
care ea pretindea că era căsătorită. 

Asta era mult mai rău. 

- Doamnă Tryon, reuși în cele din urmă să spună 
Cecilia şi se înclină (foarte adânc.) 

- Tu trebuie să fii Cecilia, spuse doamna Tryon. 

- Sunt. Eu... ah... Cecilia se uită neajutorată în jur, la 
mesele pe jumătate ocupate din sala de mese. Asta nu era 
casa ei şi, prin urmare, nu era gazdă aici, dar părea că 
trebuia să se ocupe de invitată. Vreţi să luaţi loc? spuse ea 
în cele din urmă, zâmbind cât de larg putu. 

Faţa doamnei Tryon se schimbă de la dezgust la 
resemnare, şi, cu o mică mişcare a capului, femeia îi făcu 
semn Ceciliei să i se alăture la o masă dintr-un capăt al 
camerei. 

- Am venit să-l văd pe Edward, spuse doamna Tryon de 
îndată ce se așezară. 

- Da, repetă cu atenție Cecilia. Asta este ceea ce a spus 
hangiul. 

- Era bolnav, zise doamna Tryon. 

- Era. Dar mai degrabă rănit decât bolnav. 

— Şi şi-a recăpătat memoria? 

- Nu. 

- Nu profiți de el, nu-i aşa? întrebă doamna Tryon, cu 
ochii mijiţi. 

- Nu! exclamă Cecilia, pentru că nu făcea asta. 

Sau, mai degrabă, nu avea să mai facă asta în curând. Și 
pentru că gândul de a profita de generozitatea şi onoarea 
lui Edward îi ardea inima precum un vătrai. 

- Finul meu îmi este foarte drag. 

— Şi mie îmi este drag, spuse Cecilia ușor. 


- Da, îmi imaginez că îţi este. 


Cecilia habar nu avea cum să interpreteze asta. 

- Ştiai că avea un aranjament cu o tânără în Kent? o 
întrebă doamna Tryon, oprindu-se numai pentru a-și da 
jos mănușile, cu o precizie militară. 

- Vă referiţi la domnişoara Bridgerton? o întrebă Cecilia 
înghițind în sec. 

Doamna Tryon ridică privirea, şi o sclipire reticentă de 
admiraţie — posibil pentru onestitatea Ceciliei — i se citi în 
ochi. 

- Da, spuse ea. Nu era o logodnă oficială, dar urma să 
fie. 

- Ştiu despre asta, spuse Cecilia. 

Mai bine să fie sinceră. 

- Ar fi fost o pereche splendidă, continuă doamna 
Tryon, cu vocea aproape conversațională. 

Dar doar aproape. Era o urmă de rezervă în cuvintele ei, 
un avertisment vag, ca şi cum ar fi spus: „Deţin controlul, 
nu voi renunţa la el“. 

Cecilia o crezu. 

- Familiile Bridgerton şi Rokesby au fost prieteni şi 
vecini timp de generaţii, continuă doamna Tryon. Mama 
lui Edward mi-a spus de multe ori că dorinţa ei cea mai 
mare era ca familiile lor să se unească. 

Cecilia nu spuse nimic. Nu putea spune nimic care să nu 
o pună într-o lumină proastă. 

Doamna Tryon termină cu cea de-a doua mănușă şi 
scoase un sunet ușor - nu chiar un oftat, mai mult un 
sunet de genul din-păcate-schimb-subiectul. 

- Dar, vai, spuse ea, nu a fost să fie. 

Cecilia aşteptă o clipă imposibil de lungă, însă doamna 


Tryon nu mai spuse nimic. 


- Este ceva anume cu care v-aş putea ajuta? o întrebă 
Cecilia în cele din urmă. 

- Nu. 

Și mai multă tăcere. Doamna Tryon, îşi dădu ea seama, 
o mânuia ca pe o armă. 

- Eu... Cecilia se îndreptă neajutorată spre uşă. Era ceva 
în legătură cu femeia aceasta care o făcea să se simtă prost. 
Am treburi, spuse ea într-un final. 

- Şi eu la fel. Cuvintele doamnei Tryon erau reci şi aşa îi 
erau şi mişcările când se ridică. 

- Cecilia... Îţi pot spune Cecilia, nu-i așa? zise doamna 
Tryon înainte ca tânăra să apuce să-şi ia rămas-bun când o 
conduse spre uşă. 

- Bineînţeles, spuse Cecilia mijind ochii pentru a se 
obişnui cu lumina soarelui. 

- De vreme ce soarta ne-a adus împreună în această 
după-amiază, simt că este datoria mea în calitate de naşă a 
soțului tău să îţi dau nişte sfaturi. Privirile li se întâlniră. 
Nu îl răni! 

Cuvintele erau simple și spuse clar. 

- Niciodată nu aș vrea asta, zise Cecilia. 

Era adevărul. 

- Nu, nu cred că ai vrea. Dar trebuie să-ți aminteşti 
mereu că a fost, cândva, destinat altcuiva. 

Era o afirmaţie crudă, dar nu era intenţionată să fie așa. 
Cecilia nu era sigură de ce era așa convinsă de asta. 
Probabil era stratul subțire de umezeală din ochii doamnei 
Tryon sau poate nimic mai mult decât instinctul. 

Poate era doar imaginaţia ei. 


Cu toate acestea, era un memento. Făcea lucrul corect. 


Era mijlocul după-amiezii înainte ca Edward să îşi 
termine întâlnirile la centrul de comandă al armatei 
britanice. Însuşi guvernatorul Tryon dorise o detaliere 
completă a timpului petrecut de Edward în Connecticut, şi 
raportul scris pe care îl înaintase colonelului Stubbs cu o zi 
înainte nu fusese considerat suficient. Aşa că stătuse cu 
guvernatorul și îi zisese tot ce spusese deja de trei ori. Se 
gândea că era o utilitate în asta, din moment ce Tryon 
spera să organizeze o serie de raiduri pe coasta din 
Connecticut în următoarele câteva săptămâni. 

Cu toate acestea, surpriza cea mare apăru când Edward 
pleca. Colonelul Stubbs îl opri la ușă şi îi dădu o scrisoare, 
scrisă pe hârtie bună, împăturită într-un plic şi sigilată cu 
ceară. 

- Este de la căpitanul Harcourt, spuse Stubbs 
morocănos. Mi-a lăsat-o mie în cazul în care nu avea să se 
întoarcă. 

- Pentru mine? întrebă Edward, uitându-se tâmp la plic. 

- L-am întrebat dacă ar vrea să îi trimitem ceva tatălui 
său, dar a spus că nu. Oricum, cred că nu contează, de 
vreme ce tatăl s-a stins înaintea fiului. Stubbs oftă obosit și 
se scărpină în cap. De fapt, nu ştiu care din ei a murit 
primul, dar nu prea mai are vreo importanţă. 

- Aşa e, aprobă Edward, încă uitându-se în jos la 
numele lui notat pe faţa plicului cu scrisul uşor dezordonat 
al lui Thomas. 

Bărbaţii scriau astfel de scrisori tot timpul, dar, de 
obicei, pentru familiile lor. 

- Dacă vrei un pic de intimitate să o citeşti, poţi folosi 
biroul din capătul celălalt al coridorului, îi propuse Stubbs. 
Green nu este azi şi nici Montby, așa că nu ar trebui să fii 


deranjat. 


- Mulţumesc, spuse Edward din reflex. 

Chiar voia să citească în intimitate scrisoarea de la 
prietenul său. Nu primea în fiecare zi mesaje de la morți și 
habar nu avea cum ar putea să reacționeze. 

Stubbs îl conduse în micul birou, deschizând fereastra 
pentru a îndepărta aerul greu, stătut. Nu spuse nimic în 
timp ce se îndepărtă şi închise ușa, dar Edward nu 
observă. Doar se uita la plic, trăgând aer în piept înainte 
de a-și trece în cele din urmă degetele pe sub sigiliul de 


ceară şi de a deschide scrisoarea. 


Dragă Edward, 


Dacă citeşti asta, cu siguranță sunt mort. Sincer, este 
bizar să scriu aceste cuvinte. Nu am crezut niciodată în 
fantome, dar chiar acum ideea este reconfortantă. Cred 
că mi-ar plăcea să mă întorc şi să te bântui. O meriți 


după episodul cu fermierul şi cu ouăle. 


Edward zâmbi amintindu-și. Fusese o zi lungă, 
plictisitoare, şi căutarea lor pentru o omletă se terminase 
cu ei fiind bombardaţi cu ouă de către un fermier care tipa 
în germană. Ar fi trebuit să fie o a naibii tragedie - nu 
avuseseră de multe zile o masă care să nu fie fadă şi 
plictisitoare —, dar Edward nu îşi putea aminti un alt 
moment când râsese atât de tare. Îi trebuise lui Thomas o 
zi întreagă să curețe gălbenușul de pe haina sa, iar Edward 


culesese bucăţi de coajă de ou din păr toată noaptea. 


Dar voi râde la urmă, pentru că voi fi al naibii de 
siropos și de sentimental, şi poate te voi forța să verși o 
lacrimă pentru mine. Ceea ce m-ar face să râd, să ştii. 
Mereu ai fost așa un stoic. Doar simțul tău al umorului 


te-a făcut suportabil. Dar erai suportabil, şi vreau să-ți 


mulțumesc pentru darul prieteniei adevărate. A fost 
ceva ce mi-ai oferit fără să te gândești, ceva ce a venit, 
pur şi simplu, din interior. Nu îmi este rușine să spun 
că mi-am petrecut jumătate din viaţă în colonii, 
îngrozitor de speriat. Este mult prea ușor să mor aici. 
Nu pot exprima confortul pe care mi l-a oferit faptul că 


mereu am avut susținerea ta. 


Edward trase aer în piept şi abia atunci conştientiză cât 
de puţin mai avea până să plângă. I-ar fi scris aceleaşi 
cuvinte lui Thomas. Era ceea ce făcea războiul suportabil. 
Prietenia și faptul că ştiai că mai era cel puţin o persoană 


care îți prețuia viaţa la fel de mult ca pe a ei. 


Și acum, trebuie să mai profit o ultimă dată de acea 
prietenie. Te rog să ai grijă de Cecilia! Va fi singură 
acum. Tatăl nostru abia se poate pune la socoteală. 
Scrie-i, dacă vrei. Spune-i ce mi s-a întâmplat, astfel 
încât singurele veşti pe care le va primi să nu fie cele de 
la armată. Și, dacă ai ocazia, du-te şi viziteaz-o! 
Asigură-te că este bine. Cred că Ceciliei i-ar plăcea 
asta. Știu că mă voi odihni mai ușurat ştiind că ar 
putea avea ocazia să cunoască oameni noi şi să își 
croiască o viață dincolo de Matlock Bath. Odată ce 
tatăl nostru moare, nu va mai fi nimic pentru ea acolo. 
Vărul nostru va intra în posesia moșiei Marswell, şi 
mereu a fost genul unsuros. Nu aș vrea ca sora mea să 


fie dependentă de generozitatea şi bunăvoința lui. 


Nici Edward nu voia. Cecilia îi spusese totul despre 


Horace. „Unsuros“ era un calificativ potrivit. 


Știu că nu este puțin lucru să-ţi cer asta. Derbyshire- 


ul nu este chiar la capătul lumii — cred că amândoi ştim 


că acesta este chiar aici, în New York —, dar sunt sigur 
Că, odată ce te vei întoarce în Anglia, ultimul lucru pe 


care vei dori să-l faci este să călătoreşti spre nord. 


Dar nu avea să fie nevoit să facă asta. Nu ar fi Thomas 
surprins să ştie că Cecilia era la doar 500 de metri distanţă, 
în camera numărul 12 de la Devils Head? Era un lucru cu 
adevărat remarcabil ceea ce făcuse ea - să traverseze 
oceanul pentru a-și găsi fratele. Cumva, Edward se gândi 


că nici măcar Thomas nu o credea capabilă de aşa ceva. 


Aşadar, acum îmi iau rămas-bun. Și îți multumesc. 
Nu există nimeni altcineva căruia i-aş încredința 
bunăstarea surorii mele. Și poate nu te va supăra 
sarcina aceasta atât de mult. Ştiu că obişnuiai să-i 
citeşti scrisorile când eram plecat. Sincer, credeai că nu 


aş observa? 


Edward râse. Nu îi venea să creadă că Thomas ştiuse tot 


timpul. 


Îți las ţie moştenire portretul ei în miniatură pe care 
îl am. Cred că ar vrea ca tu să-l ai. Știu că eu aș vrea. 
Noroc, prietene! 


Al tău, sincer, 


Thomas Harcourt 

Edward se uită la scrisoare până când privirea i se 
înceţoșă. Thomas nu arătase niciodată că știa că lui 
Edward îi plăcea de sora lui. Era aproape umilitor să se 
gândească la asta. Dar, evident, fusese amuzat de acest 
lucru. Amuzat și poate... 

Încrezător? 

Fusese Thomas un peţitor? Cu siguranță aşa suna în 


scrisoarea lui. Dacă ar fi dorit ca Edward să se însoare cu 


Cecilia... 

Era posibil ca Thomas să-i fi scris Ceciliei despre asta? 
Ea spusese că el făcuse aranjamentele pentru căsătorie. 
Dacă... 

Edward simţi cum păleşte. Dacă Cecilia chiar credea că 
erau căsătoriți? Dacă nu minţise deloc? 

Edward se uită disperat la scrisoare, căutând în van o 
dată. Când scrisese Thomas asta? Era posibil să-i fi spus 
Ceciliei să facă aranjamentele unei căsătorii prin 
intermediari, dar apoi să fi murit înainte de a-l ruga pe 
Edward să facă la fel? 

Se ridică. Trebuia să se întoarcă la han. Ştia că era o idee 
cam trasă de păr, dar ar explica atât de multe. Şi trecuse de 
mult momentul să-i spună că îşi recăpătase memoria. 
Trebuia să înceteze să mai fiarbă în suferința sa şi să o 
întrebe, pur şi simplu, ce se întâmpla. 

Nu alergă către Devil's Head, dar era o plimbare al naibii 


de rapidă. 


- Cecilia! 

Edward deschise uşa camerei lor cu mai multă forță 
decât era necesar. Până când ajunsese la etajul superior al 
hanului, sângele îi fierbea atât de tare, că practic îi ieşea de 
sub piele. Avea mintea plină de întrebări și inima plină de 
pasiune şi la un moment dat se hotărâse că nu îi păsa de 
ceea ce făcuse ea. Dacă îl păcălise, probabil avusese un 
motiv. O cunoștea. Fa îl cunoștea. Era cea mai bună 
persoană pe care o întâlnise vreodată, şi poate că ea nu 
spusese cuvintele, dar știa că îl iubea. 

La fel de mult pe cât o iubea și el. 


- Cecilia? 


O strigă din nou, deşi era evident că nu era acolo. La 
naiba! Acum, el era cel care trebuia să stea şi să aștepte. 
Putea fi oriunde. leşea adesea, făcând tot felul de treburi şi 
plimbându-se. Nu mai prea făcuse însă asta de când se 
terminase căutarea lui Thomas, dar clar nu îi plăcea să stea 
închisă toată ziua. 

Poate lăsase un bilet. Uneori, lăsa. 

Se uită prin cameră, un pic mai încet pe suprafaţa plată 
a meselor. Acolo se vedea o foaie de hârtie împăturită în 
trei, pusă parțial sub vasul de apă, astfel încât să nu o 
zboare vântul. 

Ceciliei îi plăcea mereu să lase geamul deschis. 

Edward despături hârtia și, pentru o miime de secundă, 
fu nedumerit de numărul cuvintelor de pe hârtie, mult mai 
multe decât ar fi fost necesar să-i spună când avea să se 
întoarcă. 


Apoi începu să citească. 


Dragă Edward, 

Sunt o lașă, una îngrozitoare, pentru că ştiu că ar 
trebui să-ți spun personal aceste cuvinte. Dar nu pot. 
Nu cred că aș putea termina ce am de spus şi, de, 
asemenea, nu cred că aș avea timp. Am atât de multe 
să-ți spun, abia ştiu de unde să încep. Cred că ar trebui 
să încep cu lucrul cel mai frapant. Nu suntem 
căsătoriți. Nu am vrut să creez o asemenea înşelătorie. 
Te asigur, a început din cel mai altruist motiv. Când am 
auzit că erai în spital, am ştiut că trebuia să merg să 
am grijă de tine, dar am fost refuzată, mi s-a spus că, 
din cauza rangului tău şi a poziţiei tale, li se permitea 
numai membrilor familiei să te vadă. Nu prea ştiu ce 


m-a apucat — nu am crezut că sunt atât de impulsivă, 


dar, în definitiv, lăsasem precauția deoparte şi venisem 
în New York. Eram atât de furioasă. Voiam doar să 
ajut. Și, înainte de a-mi da seama, am tipat că eram 
soția ta. Până în ziua de azi, nu ştiu cum de m-a crezut 
toată lumea. 

Mi-am spus că voi zice adevărul când te vei trezi. 
Dar apoi, totul a mers aiurea. Nu, nu aiurea, doar 
bizar. Te-ai trezit, şi nu îți mai aminteai nimic. Chiar şi 
mai bizar, păreai să ştii cine sunt. Tot nu înțeleg cum 
m-ai recunoscut. Când îți recapeți memoria -— şi ştiu că 
o vei face, trebuie să ai încredere -, vei ştii că nu ne-am 
întâlnit niciodată. Nu în persoană. Ştiu că Thomas ţi-a 
arătat portretul meu în miniatură, dar, sincer, nu este o 
asemănare bună. Nu există nici un motiv pentru care 
să mă fi recunoscut când ai deschis ochii. 

Nu am vrut să-ți spun adevărul în fața doctorului şi 
a colonelului Stubbs. Nu credeam că mi-ar fi permis să 
mai rămân şi am simţit că încă ai nevoie de mine să te 
îngrijesc. Apoi, mai târziu în acea seară, ceva a devenit 
foarte clar. Armata era mult mai dornică să o ajute pe 
doamna Rokesby în căutarea fratelui ei decât era 
pentru domnişoara Harcourt. 

Te-am folosit. Ți-am folosit numele. Pentru asta îmi 
cer scuze. Dar îți mărturisesc sincer că, deşi îmi voi 
duce povara vinei tot restul vieții, nu pot regreta faptele 
mele. Trebuia să-l găsesc pe Thomas. Era tot ce îmi 
rămăsese. 

Dar acum, nu mai este, şi astfel a dispărut şi motivul 
meu pentru a fi în New York. Cum nu suntem 
căsătoriți, cred că este cel mai potrivit şi cel mai bine să 
mă întorc în Derbyshire. Nu mă voi căsători cu Horace; 


nimic nu mă va face să mă cobor atât de jos, te asigur. 


Am îngropat argintăria în grădină înainte de a pleca; a 
fost a mamei, deci nu este parte a moştenirii. Voi găsi 
un cumpărător. Nu trebuie să-ți faci griji pentru 
bunăstarea mea. 

Edward, eşti aşa un gentleman - cel mai onorabil 
bărbat pe care l-am cunoscut vreodată. Dacă rămân în 
New York, vei insista că m-ai compromis, că trebuie să 
te căsătoreşti cu mine. Dar nu îţi pot cere asta. Nimic 
din toate astea nu au fost din vina ta. Ai crezut că 
suntem căsătoriţi şi te-ai comportat așa cum ar face-o 
un soţ. Nu trebuie să fii pedepsit pentru viclenia mea. 
Te aşteaptă o viaţă când te vei întoarce în Anglia, una 
care nu mă include şi pe mine. 

Tot ce te rog este să nu vorbeşti despre această 
perioadă. Când va veni ziua în care aș putea să mă 
căsătoresc, îi voi spune viitorului meu soț ce s-a 
întâmplat aici. Nu aş putea trăi cu mine dacă nu aş 
face-o. Dar, până atunci, cred că este cel mai bine ca 
lumea să continue să mă vadă drept 


Prietena ta, 
Cecilia Harcourt 


PS.: Nu trebuie să îți faci griji cu privire la urmări 


ale timpului petrecut împreună. 


Edward stătea în mijlocul camerei, complet îngheţat. Ce 
naiba era asta? Ce voia să spună prin... 

Se chinui să găsească partea din scrisoare pe care o 
căuta. Iat-o! Nu credea că ar avea timp să-i spună personal. 

Apoi păli. 

Rhiannon. Era în port. Pleca în seara aceea. 


Cecilia rezervase un bilet pe vas. Era sigur de asta. 


Se uită la ceasul de buzunar pe care îl lăsase pe masă. 
Avea timp. Nu mult, dar suficient. 
Trebuia să fie de ajuns. Întreaga lui lume depinde de 


asta. 


Capitolul 21 


Nu mai am veşti de la tine de atât de mult timp, 
Thomas. Știu că nu ar trebui să îmi fac griji, că sunt 
zeci de moduri în care scrisorile tale pot întârzia, dar 
nu mă pot abține. Ştii că îmi notez în calendar, pentru 
a ține evidența corespondenței noastre? O săptămână 
ca scrisoarea mea să ajungă pe vas, cinci săptămâni să 
traverseze Atlanticul, o altă săptămână să ajungă la 
tine. Apoi o săptămână ca scrisoarea ta să ajungă pe 
vas, trei săptămâni să traverseze Atlanticul (Vezi? Am 
ascultat când mi-ai spus că este mai rapid să călătoreşti 
către est), apoi o săptămână să ajungă la mine. Trei 
luni durează să primesc un răspuns la o întrebare 
simplă! 

Dar apoi, poate că nu sunt întrebări simple. Sau, 


dacă sunt, le lipsesc răspunsurile simple. 


de la Cecilia Harcourt către fratele ei, Thomas 


(scrisoare care nu a fost primită niciodată) 


Vasul Rhiannon era remarcabil de asemănător cu Lady 
Miranda, iar Cecilia nu avu nici o problemă în a-şi găsi 
cabina. Când îşi cumpărase biletul, cu câteva ore în urmă, i 
se spusese că urma să împartă cabina cu o domnişoară 
Alethea Finch, care fusese guvernanta unei familii 
proeminente din New York şi care acum se întorcea acasă. 


Nu era neobişnuit ca oameni complet străini unul de 


celălalt să împartă camera în astfel de călătorii. Cecilia 
făcuse asta când venise; se înţelesese destul de bine cu 
companioana ei de călătorie şi îi păruse rău să se despartă 
când ajunseseră în New York. 

Cecilia se întrebă dacă domnişoara Finch era irlandeză 
sau, la fel ca ea, doar dornică să se îmbarce pe primul vas 
înapoi spre Insulele Britanice și nu o deranja să facă o 
oprire înainte de a ajunge în Anglia. Cecilia nici măcar nu 
era sigură că avea să se ducă acasă odată ajunsă în Cork, 
dar această problemă părea mică în comparaţie cu 
provocarea mai mare de a traversa Atlanticul. Probabil 
erau vase care navigau din Cork către Liverpool, şi, dacă 
nu, se putea duce la Dublin şi să ia un vas de acolo. 

Ajunsese din Derbyshire la New York, pentru numele lui 
Dumnezeu. Dacă putuse face asta, putea face orice. Era 
rezistentă. Era puternică. 

Plângea. 

La naiba, trebuia să înceteze să mai plângă. 

Se opri pe coridorul cel lung, în afara cabinei sale, 
pentru a trage aer în piept. Cel puţin, nu plângea în 
hohote. Încă se putea purta fără să atragă prea mult 
atenţia. Dar, de fiecare dată când credea că îşi putea 
controla emoţiile, plămânii păreau să se zgâlţâie, şi trăgea 
aer în piept în mod neașteptat, dar suna de parcă se îneca, 
şi apoi o usturau ochii, după care... 

„Gata!“ Trebuia să înceteze să se mai gândească. 

Obiectivul pe ziua de azi: Nu plânge în public! 

Oftă. Voia un obiectiv nou. 

Era vremea să meargă mai departe. Trase aer în piept 
pentru a se întări, se şterse la ochi cu mâna şi apăsă clanța 
cabinei sale. 


Uşa era încuiată. 


Cecilia clipi, momentan surprinsă. Apoi bătu la uşă; 
colega ei de cabină venise, probabil, mai devreme. Era 
prudent pentru o femeie singură să încuie ușa. Şi ea ar fi 
făcut la fel. 

Așteptă un moment, apoi bătu din nou, iar în cele din 
urmă ușa se deschise, dar doar parţial. De dincolo de ușă 
se uita o femeie slabă de vârstă mijlocie. Ocupa cea mai 
mare parte a spaţiului lăsat de uşa deschisă, astfel că 
Cecilia nu vedea foarte mult din cabina din spatele ei. 
Păreau să fie două paturi, unul sus și unul jos, şi o valiză 
era deschisă pe jos. Pe masa stingheră era aprinsă o 
lanternă. Evident, domnișoara Finch despacheta. 

- Vă pot ajuta? o întrebă domnișoara Finch. 

- Cred că împărțim această cabină, spuse Cecilia 
punându-și o expresie prietenoasă pe faţă. 

- Vă înșelaţi, spuse domnișoara Finch uitându-se la ea 
cu o expresie încordată. 

Bine. Asta era neaşteptat. Cecilia se uită înapoi la ușă, 
care era întredeschisă, oprindu-se în şoldul domnișoarei 
Finch. Numărul 8, simplu, era gravat în lemn. 

- Cabina 8, spuse Cecilia. Dumneavoastră trebuie să fiţi 
domnişoara Finch. Suntem colege de cabină. Era dificil să 
găsească energia necesară pentru a fi sociabilă, dar știa că 
trebuia să încerce, așa că se înclină politicos. Eu sunt 
Cecilia Harcourt. Ce mai faceţi? 

- Mi s-a dat de înţeles că nu voi împărți această cabină, 
spuse femeia țuguindu-și buzele. 

Cecilia se uită mai întâi la un pat, apoi la celălalt. Era, în 
mod clar, o cabină pentru două persoane. 

- Aţi rezervat cabina pentru dumneavoastră? o întrebă 
ea. Auzise că oamenii mai făceau asta, chiar dacă erau 


nevoiți să plătească dublu. 


- Mi s-a spus că nu voi avea colegă de cabină. 

Asta nu răspundea la întrebarea pe care o pusese 
Cecilia. Dar, chiar dacă propria stare de spirit nu era în cea 
mai bună formă, se controlă. Urma să împartă o cabină 
extrem de micuță cu această femeie, pentru următoarele 
trei săptămâni. 

- Am rezervat călătoria abia în această după-amiază, 
spuse ea, încercând să-şi adune puterile pentru ceva 
apropiat de un zâmbet. 

— Ce fel de femeie rezervă călătoria peste Atlantic în ziua 
plecării? replică domnișoara Finch dezaprobator. 

- Cred că genul meu de femeie, spuse Cecilia strângând 
din dinţi. Planurile mi s-au schimbat oarecum rapid, și am 
fost îndeajuns de norocoasă să găsesc un vas care pleacă 
imediat. 

Domnișoara Finch strâmbă din nas. Cecilia nu prea ştia 
cum să interpreteze asta, în afara faptul că nu era, evident, 
un compliment. Dar domnișoara Finch se dădu un pas în 
spate, permițându-i Ceciliei să intre în micuța cabină. 

- După cum vedeţi, spuse domnișoara Finch, mi-am 
despachetat lucrurile pe patul de jos. 

- Sunt mai mult decât fericită să dorm în cel de sus. 

- Dacă veţi avea rău de mare, zise domnişoara Finch, 
strâmbând din nas, de data asta mai evident, va trebui să 
ieşiţi din cameră. Nu voi tolera mirosul aici. 

- De acord, spuse Cecilia, simțind că își pierde puterea 
de a fi politicoasă. Atât timp cât veţi face la fel. 

— Sper că nu sforăiţi. 

- Dacă o fac, nimeni nu mi-a spus. 

Domnișoara Finch deschise gura să spună ceva, dar 
Cecilia o întrerupse: 


- Sunt convinsă că îmi veţi zice dacă e cazul. 


Domnișoara Finch deschise din nou gura să vorbească, 
dar Cecilia adăugă: 

- Şi vă voi mulțumi pentru asta, adăugă Cecilia. Pare 
genul de lucru pe care cineva ar trebui să-l ştie despre sine, 
nu sunteţi de acord? 

- Sunteţi foarte obraznică, spuse domnişoara Finch 
dându-se în spate. 

- Şi dumneavoastră îmi staţi în cale. Camera era foarte 
mică, iar Cecilia nu intrase complet; era aproape imposibil 
să faci asta în timp ce cealaltă femeie avea valiza deschisă 
pe podea. 

- Este cabina mea, spuse domnişoara Finch. 

- Este cabina noastră, aproape urlă Cecilia, aşa că aş 
aprecia dacă v-aţi muta valiza, astfel încât să pot intra. 

- Bine! zise domnișoara Finch trântind capacul valizei şi 
vârând bagajul sub pat. Nu ştiu unde vă veţi pune valiza, 
dar să nu credeţi că o puteți ţine în mijlocul camerei dacă 
eu nu pot. 

Cecilia nu avea o valiză, doar geanta ei mare de voiaj, 
dar nu părea a avea sens să spună asta. 

- Este tot ce aveţi? 

Mai ales că domnişoara Finch abia aştepta să scoată în 
evidenţă acest lucru în locul ei. 

- După cum am spus, zise Cecilia încercând să tragă aer 
în piept pentru a se calma, a trebuit să plec foarte în grabă. 
Nu a fost timp să împachetez o valiză. 

Domnişoara Finch se uită în jos şi strâmbă din nou din 
nas. Cecilia hotărî că avea să petreacă pe punte cât mai 
mult timp posibil. 

Era o mică masă fixată de piciorul patului, cu suficient 
spaţiu dedesubt pentru geanta Ceciliei. Scoase cele câteva 


lucruri pe care se gândi că ar vrea să le aibă în patul ei şi 


apoi trecu pe lângă domnişoara Finch pentru a putea urca 
şi a vedea unde urma să doarmă. 

- Nu călcaţi pe patul meu când urcați spre patul 
dumneavoastră. 

— Îmi voi limita mişcările la scară, spuse Cecilia după ce 
făcu o pauză, numărând în minte până la trei. 

- Mă voi plânge căpitanului în legătură cu 
dumneavoastră. 

- Vă rog, spuse Cecilia, făcând un semn grandios din 
mână. Mai urcă o treaptă şi aruncă o privire. Patul ei era 
curat şi pregătit, şi, chiar dacă nu avea foarte mult spaţiu 
pentru cap, măcar nu trebuia să se uite la domnişoara 
Finch. 

- Sunteţi o prostituată? 

- Ce aţi întrebat? spuse Cecilia întorcându-se, aproape 
alunecând de pe scară. 

- Sunteţi o prostituată? o întrebă din nou domnişoara 
Finch, punctând fiecare cuvânt cu o pauză dramatică. Nu 
mă pot gândi la un alt motiv... 

- Nu, nu sunt prostituată, izbucni Cecilia, conștientă de 
faptul că odioasa femeie nu ar fi probabil de acord dacă ar 
şti evenimentele din ultima lună. 

- Pentru că nu împart camera cu o târfă. 

Cecilia își pierdu cumpătul. Pur și simplu, cedă. 
Rezistase la vestea morţii fratelui său, la descoperirea 
minciunii colonelului Stubbs, căruia nu îi păsase de 
durerea și de îngrijorarea ei. Reuşise să nu cedeze în timp 
ce îl părăsea pe singurul bărbat pe care îl iubea și acum 
punea un afurisit de ocean între ei, iar el urma să o urască, 
şi femeia asta ticăloasă o numea târfă? 

Sări de pe scară, se duse spre domnișoara Finch şi o 


prinse de guler. 


- Nu ştiu ce fel de otravă ai băut de dimineaţă, spuse ea 
printre dinți, dar mi-a ajuns. Am plătit bani buni pentru 
jumătate din această cabină şi mă aştept, în schimb, la un 
minim de politeţe și bună-creştere. 

- Bună-creştere! Aşa cerere de la o femeie care nici 
măcar nu are o valiză? 

- Ce mama dracului înseamnă asta? 

- Și acum, invoci numele diavolului! ţipă domnişoara 
Finch precum o banshee, ridicându-şi braţele în aer. 

Oh, Doamne, Dumnezeule! Cecilia ajunsese în iad. Era 
sigură de asta. Poate că asta era pedeapsa ei pentru că îl 
minţise pe Edward. Trei săptămâni - poate chiar o lună 
întreagă - cu scorpia asta. 

- Refuz să împart cabina cu dumneata! ţipă domnișoara 
Finch. 

- Vă asigur că nu mi-aş dori nimic mai mult decât să vă 
fac pe plac, dar... 

Se auzi o bătaie în ușă. 

— Sper că este căpitanul, spuse domnișoara Finch. 
Probabil v-a auzit țipând. 

- Ce Dumnezeu ar căuta căpitanul aici? o întrebă 
Cecilia uitându-se dezgustată la ea. Le lipsea un hublou, 
dar putea spune după mişcarea vasului că plecaseră din 
docuri. Cu siguranță căpitanul avea lucruri mult mai bune 
de făcut decât să medieze o bătaie între fete. 

Ciocănitul repetat la ușă fu înlocuit cu lovitura unui 
pumn, urmat de un urlet: „Deschide uşa!“ 

Era o voce pe care Cecilia o ştia bine. 

Se albi la față. Sincer, simţi cum i se scurge sângele. Avea 
gura deschisă de uimire în timp ce se întoarse spre ușa 
care se mișca. 


- Deschide afurisita de uşă, Cecilia! 


- Nu este căpitanul, spuse domnișoara Finch şi se 
întoarse către ea. 

- Nu... 

- Cine este? Ştiţi cine este? Ar putea fi aici pentru a ne 
ataca. Oh, Doamne, Dumnezeule, oh, sfinte Ceruri... 
Domnișoara Finch se mișcă deodată cu o agilitate 
surprinzătoare şi se ascunse în spatele Ceciliei, folosind-o 
drept scut uman pentru orice fel de monstru credea că 
avea să țâşnească prin uşă. 

- Nu ne va ataca, spuse Cecilia cu voce uimită. Ştia că 
trebuia să facă ceva - să scape de domnişoara Finch, să 
deschidă ușa —, dar era încremenită, încercând să înțeleagă 
ceea ce era în mod evident imposibil. 

Edward era aici. Pe vas. Pe vasul care plecase din port. 

- Oh, Dumnezeule! ţipă ea. 

- Oh, acum sunteţi îngrijorată, sări domnişoara Finch. 

Vasul se mișca. Se mișca. Cecilia văzuse echipajul 
dezlegând frânghiile groase de pe chei în timp ce traversa 
puntea. Simţise cum se mișcaseră de lângă doc, 
recunoscuse clătinatul familiar în timp ce traversau golful 
şi se îndreptau spre Atlantic. 

Edward era pe vas. Și, cum era puţin probabil să înoate 
înapoi la țărm, asta însemna că îşi părăsise postul şi... 

Alte bătăi în ușă, de data aceasta mai puternice. 

- Deschide ușa asta acum, altfel jur că o dobor! 

Domnișoara Finch scânci ceva despre virtutea ei. 

Şi Cecilia şopti, în cele din urmă, numele lui Edward. 

- ÎI cunoaşteţi? o acuză domnişoara Finch. 

- Da, este... 

Ce era? Nu soțul ei. 

- Bine, atunci deschideţi uşa! Domnișoara Finch o 


împinse cu putere, surprinzând-o pe Cecilia îndeajuns de 


neatentă cât să o arunce spre peretele din partea cealaltă a 
cabinei. Dar nu îl lăsa să intre, ţipă ea. Nu voi permite să 
fie un bărbat aici. Du-l afară şi fă-ţi... fă-ţi... continuă ea 
făcând o mișcare dezgustată din degete. Treaba, termină ea 
într-un final. Fă-o în altă parte! 

- Cecilia! urlă Edward. 

— Va sparge ușa! ţipă domnișoara Finch. Grăbește-te! 

- Mă grăbesc! Cabina avea doar 2,5 metri dintr-o parte 
în alta — grăbitul abia făcea vreo diferenţă —, dar Cecilia se 
duse la ușă și puse degetele pe încuietoare. 

Şi îngheță. 

— Ce mai așteptați? o întrebă domnișoara Finch. 

- Nu ştiu, șopti Cecilia. 

Edward era aici. O urmărise. Ce însemna asta? 

- CECILIA! 

Deschise ușa, și, pentru o clipă binecuvântată, timpul se 
opri. ÎL sorbi din priviri aşa cum stătea acolo, dincolo de 
prag, cu pumnul pregătit pentru a bate în ușă. Nu avea 
pălărie şi era cumplit de ciufulit. 

Arăta... sălbatic. 

- Eşti îmbrăcat în uniformă, spuse ea prosteşte. 

- Tu, zise el, îndreptând degetul către ea, ai dat de 
belele! 

- O veţi aresta? strigă fericită domnişoara Finch. 

- Poftim? întrebă Edward neîncrezător când își luă 
privirea de la Cecilia preț de câteva secunde. 

- O veţi aresta? întrebă domnișoara Finch înaintând 
până ajunse în spatele Ceciliei. Cred că este... 

Cecilia o lovi cu cotul în coaste. Pentru binele ei. Nu se 
putea spune cum ar reacționa Edward dacă domnișoara 


Finch ar numi-o târfă în fața lui. 


- Cine este? întrebă Edward uitându-se nerăbdător la 
domnişoara Finch. 

- Cine sunteți dumneavoastră? se răsti înapoi 
domnișoara Finch. 

- Soţul ei, răspunse Edward făcând semn cu capul către 
Cecilia. 

- Nu, nu ești... încercă Cecilia să îl contrazică. 

- Voi fi! ţipă Edward. 

— Asta este foarte neobişnuit, spuse domnişoara Finch 
strâmbând din nas. 

- Vreti, vă rog, să vă daţi laoparte? o întrebă printre 
dinţi Cecilia, întorcându-se. 

- Bine, spuse domnişoara Finch trăgând aer în piept. 

Se dădu în spectacol cât făcu cei trei paşi minusculi 
până la patul ei. 

- Prietena ta? întrebă Edward făcând semn din cap spre 
femeia mai în vârstă. 

- Nu, spuse Cecilia pompos. 

- Categoric nu, zise domnișoara Finch. 

Cecilia îi aruncă o privire mânioasă înainte de a se 
întoarce spre Edward. 

- Nu ai văzut scrisoarea de la mine? îl întrebă ea. 

- Bineînţeles că am primit scrisoarea ta. Altfel, de ce 
naiba aș fi aici? 

- Nu am spus care vas... 

- Nu a fost atât de greu să-mi dau seama. 

- Dar tu... treaba ta... Cecilia se strădui să scoată câteva 
cuvinte. Era ofițer în Armata Majestății Sale. Nu putea 
pleca pur şi simplu. Urma să fie tras la răspundere de 
Curtea marțială. Dumnezeule, putea fi spânzurat? Nu 
spânzurau ofițerii pentru dezertare, nu-i aşa? Şi cu 


siguranţă nu pe cei din familii precum Rokesby. 


- Am avut timp să reglez treburile cu colonelul Stubbs, 
spuse Edward pe un ton sec. La limită. 

- Nu... nu ştiu ce să spun. 

- Spune-mi un lucru, zise el încet, prinzând-o de mână. 

Ea nu mai respiră. 

Şi apoi, el se uită peste umăr la domnişoara Finch, care 
privea cum se desfăşurau lucrurile cu un interes avid. 

- V-ar deranja să ne lăsaţi un pic de intimitate? mârâi el. 

— Aceasta este cabina mea, spuse ea. Dacă doriţi 
intimitate, va trebui să o găsiţi în altă parte. 

- Oh, pentru numele lui Dumnezeu! izbucni Cecilia, 
întorcându-se pentru a se uita la femeia aceea 
dispreţuitoare, puteți găsi un pic de bunătate în inima 
dumneavoastră de piatră pentru a mă lăsa un moment 
cu... Înghiţi în sec, cuvintele oprindu-i-se în gât. ... cu el, 
termină în cele din urmă, arătând cu capul către Edward. 

- Sunteţi căsătoriţi? întrebă afectată domnișoara Finch. 

— Nu, răspunse Cecilia, dar asta nu păru să aibă prea 
multă greutate, de vreme ce Edward spuse că da, în acelaşi 
timp. 

Domnișoara Finch își întoarse privirea sticloasă de la 
unul la altul. Îşi strânse buzele, iar sprâncenele i se arcuiră 
într-un mod hidos. 

- Mă duc să-l chem pe căpitan, anunţă ea. 

- Așa să faceţi, spuse Edward, dând-o practic afară pe 
ușă. 

Domnişoara Finch ţipă când se lovi de perete, dar, dacă 
mai avea ceva de spus, replica îi fu întreruptă când Edward 
îi trânti uşa în faţă. 


Şi o încuie. 


Capitolul 22 


Vin să te caut. 


de la Cecilia Harcourt către fratele ei, Thomas (scrisoare 


care nu a fost niciodată trimisă) 


Edward nu era într-o dispoziţie bună. 

În general, era nevoie de mai mult de trei ore ca să îţi 
schimbi radical viaţa şi să pleci pe un alt continent. La 
cum stăteau lucrurile, el abia apucase să-și facă valiza şi să 
obțină autorizaţia de a părăsi orașul New York. 

Până când ajunsese la docuri, echipajul vasului 
Rhiannon se pregătea de plecare. Edward trebuise practic 
să sară pe vas pentru a se îmbarca, şi ar fi fost îndepărtat 
cu forța dacă nu ar fi vârât ordinul scris în grabă de 
colonel în fața secundului căpitanului, asigurându-i o 
cabină. 

Sau poate doar un loc pe punte. Omul căpitanului 
spusese că nu era sigur nici măcar dacă mai aveau vreun 
hamac liber. 

Nu conta. Edward nu avea nevoie de mult spaţiu. Nu 
avea decât hainele de pe el, câteva monede în buzunar... 

Şi o mare gaură neagră acolo unde fusese răbdarea lui. 

Așa că, atunci când se deschisese uşa cabinei Ceciliei... 

Te-ai fi așteptat să se simtă ușurat să o vadă. Te-ai fi 
așteptat, având în vedere profunzimea sentimentelor sale, 


având în vedere panica şi teama care îl mânaseră întreaga 


după-amiază, să respire uşurat la vederea ochilor acelora 
de culoarea mării, uitându-se la el uimiţi. 

Dar nu. 

Se abţinu cât putu să nu o strângă de gât. 

- De ce ești aici? şopti ea, de îndată ce reuși să o scoată 
pe afurisita de domnişoară Finch afară din cabină. 

- Nu mă întrebi serios așa ceva, spuse el după o clipă în 
care nu fu în stare decât să se uite la ea. 

- Eu... 

- M-ai părăsit! 

— Te-am eliberat, spuse ea clătinând din cap. 

- M-ai ținut legat mai bine de un an, spuse el pufnind la 
auzul răspunsului ei. 

- Poftim? 

Răspunsul ei era mai mult mișcare decât sunet, dar 
Edward nu simţi nevoia să-i explice. Se întoarse, începând 
să respire sacadat în timp ce îşi trecea mâna prin păr. La 
naiba, nici măcar nu purta pălăria. Cum de se întâmplase 
asta? Uitase să o ia? Zburase în timp ce alerga după vas? 

Femeia asta blestemată îl înrobise. Nici măcar nu era 
sigur că valiza lui ajunsese pe vas. Din câte ştia, era posibil 
ca tocmai să se fi îmbarcat într-o călătorie de o lună fără 
nici o haină de schimb. 

- Edward? se auzi vocea ei din spatele lui, încet și 
ezitant. 

- Eşti însărcinată? o întrebă Edward. 

- Poftim? 

— Eşti însărcinată? întrebă el încă o dată, cu mai multă 
claritate. 

- Nu! spuse ea clătinând din cap aproape frenetic. Ți- 
am spus că nu. 


- Nu am ştiut dacă... 


Se opri. Se întrerupse. 

- Nu ştiai ce? 

Nu știuse dacă putea avea încredere în ea. Asta fusese pe 
cale să spună. Doar că nu era adevărat. Avea încredere în 
ea. Cu asta, cel puţin. Nu, mai ales cu asta. Şi instinctul lui 
inițial - cel care îl îndemna să-i pună la îndoială 
cuvântul - nu era nimic decât un drăcuşor pe umărul său, 
dornic de răzbunare. Să facă rău. 

Pentru că îl rănise. Nu fiindcă minţise — presupunea că 
putea înțelege cum de se întâmplaseră toate. Dar ea nu 
avea încredere. Nu avusese încredere în el. Cum de se 
gândise că fuga era cel mai bun lucru de făcut? Cum 
putuse crede că lui nu îi păsa? 

- Nu sunt însărcinată, spuse ea atât de încet şi de 
repede, încât vorbele îi părură aproape o şoaptă. i-am 
promis. Nu aș minți în legătură cu un asemenea lucru. 

- Nu? 

Drăcuşorul de pe umărul lui părea dornic să se facă 
auzit. 

- Îţi promit, spuse ea din nu. Nu ţi-aş face aşa ceva. 

- Dar ai face asta? 

- Asta? repetă ea. 

- M-ai părăsit, spuse el printre dinţi, mergând spre ea. 
Fără nici un cuvânt. 

— 'Ţi-am lăsat o scrisoare. 

- Înainte de a fugi de pe continent. 

- Dar eu... 

— Ai fugit. 

- Nu! ţipă ea. Nu, nu am făcut asta. Eu.. 

- Eşti pe un vas! explodă el. Asta este însăși definiția 


fugii. 


- Am făcut-o pentru tine! Vocea ei era atât de puternică, 
de plină de durere profundă, încât el tăcu pentru moment. 
Ea părea aproape surprinsă, cu braţele pe lângă ea, cu 
pumnii strânși. Am făcut-o pentru tine, repetă, mai încet 
de data asta. 

- Atunci ar fi trebuit să vezi dacă era ceea ce îmi 
doream, spuse el clătinând din cap. 

- Dacă rămâneam, spuse ea, cu cadenţa înceată și 
apăsătoare a cuiva care se străduia să facă pe altcineva să 
înţeleagă, ai fi insistat să te căsătoreşti cu mine. 

- Într-adevăr. 

— Crezi că asta îmi doream? aproape ţipă ea. Crezi că 
mi-a plăcut să mă furișez cât erai plecat? Te-am scutit de la 
a fi nevoit să faci lucrul corect de făcut! 

- Ascultă ce spui! se răsti el. Să mă scuteşti să fac lucrul 
corect? Cum te-ai putut gândi că aş vrea să fac altceva? Mă 
cunoşti cât de puţin? 

- Edward, eu... 

- Dacă este lucrul corect, sări el, atunci ar trebui să-l fac. 

- Edward, te rog, trebuie să mă crezi. Când îţi vei 
recăpăta memoria, vei înţelege... 

- Mi-am recăpătat memoria cu zile în urmă, o 
întrerupse el. 

Ea îngheţă. 

Nu era un bărbat atât de nobil încât să nu simtă un pic 
de satisfacţie văzând-o așa. 

- Poftim? bâigui ea în cele din urmă. 

- Mi-am recăpătat... 

- Nu mi-ai spus? 

Avea vocea primejdios de calmă. 

- Tocmai aflaserăm despre Thomas. 


- Nu mi-ai spus? 


- Sufereai... 

- Cum ai putut să-mi ascunzi asta? întrebă ea lovindu-l 
în umăr. 

- Eram furios, mârâi el. Nu aveam dreptul să ascund 
ceva faţă de tine? 

Ea făcu un pas înapoi, strângându-și braţele pe lângă 
corp. Suferinţa ei era palpabilă, dar el nu putu să nu se 
apropie, lovind-o cu degetul arătător peste claviculă. 

- Eram atât de al naibii de furios pe tine, încât abia 
puteam judeca. Dar, vorbind despre a face lucrurile 
corecte, m-am gândit că ar fi mai amabil din partea mea să 
aştept să te confrunt după ce aveai la dispoziţie câteva zile 
pentru a-l plânge pe fratele tău. 

Ea făcu ochii mari, şi buzele îi tremurau, şi poziţia ei — 
cumva încordată şi neglijentă în acelaşi timp - îi aduse 
aminte lui Edward de o căprioară pe care el fusese cât pe 
ce să o împuște, în vreme ce vâna cu tatăl lui. Unul din ei 
călcase pe o rămurică, iar urechile mari ale animalului se 
ciuliseră imediat. Cu toate acestea, nu se mișcase. Stătuse 
acolo o clipă care se simţise ca o eternitate, iar Edward 
avusese sentimentul bizar că îşi contempla existența. 

Nu trăsese. Nu avusese puterea să o facă. 

Şi acum... 

Drăcuşorul de pe umărul lui se furişă. 

— Ar fi trebuit să stai, spuse el încet. Ar fi trebuit să-mi 
spui adevărul. 

- Am fost speriată. 

- De mine? întrebă el confuz. 

- Nu, spuse ea uitându-se în jos. De mine, o auzi el 
şoptind. Nu trebuie să te căsătorești cu mine, adăugă ea 


înainte ca el să o poată întreba la ce se referea. 


- Oh, nu trebuie, nu-i aşa? ripostă el, încă nevenindu-i 
să creadă că ea își imagina că aşa ceva ar fi posibil. 

- Nu te voi obliga să faci asta, bâigui ea. Nu este nimic 
care să te oblige. 

- Nu este? EI făcu un pas către ea, pentru că trecuse de 
mult vremea să elimine distanţa dintre ei, dar se opri când 
înțelese ce văzu în ochii ei. 

Tristete. 

Arăta atât de îngrozitor de tristă, încât asta îl sfâşie. 

- Iubeşti pe altcineva, şopti ea. 

Stai! Poftim? 

Dură câteva clipe până să-şi dea seama că nu spusese 
asta cu voce tare. Înnebunise? 

- Despre ce vorbeşti? 

- Billie Bridgerton. Trebuia să te căsătoreşti cu ea. Nu 
cred că îți amintești, dar... 

- Nu sunt îndrăgostit de Billie, o întrerupse el. Își trecu 
o mână prin păr, apoi se întoarse cu fața la perete în timp 
ce scoase un țipăt de frustrare. Dumnezeule, despre asta 
era vorba? Vecina lui de acasă? 

Apoi Cecilia întrebă — da, chiar întrebă: 

- Eşti sigur? 

- Bineînţeles că sunt sigur, îi răspunse el. Sunt sigur că 
nu mă voi căsători cu ea. 

- Eu cred că da, spuse ea. Nu cred că ţi-ai recăpătat 
complet memoria, dar ai spus asta în scrisorile tale. Sau cel 
puţin Thomas a spus, şi apoi naga ta... 

- Poftim? întrebă el întorcându-se. Când ai vorbit cu 
mătușa Margaret. 

- Chiar azi. Eu... 

- Te-a căutat? Pentru numele lui Dumnezeu, dacă nașa 


lui o insultase pe Cecilia în vreun fel... 


- Nu. A fost pur întâmplător. Venise să te vadă pe tine şi 
se întâmpla ca fix atunci să plec să-mi cumpăr biletul... 

El mârâi. 

Ea făcu un pas în spate. Sau, mai degrabă, încercă. Clar 
uitase că era aproape de marginea patului. 

- M-am gândit că ar fi nepoliticos să nu stau cu ea, 
spuse Cecilia. Deși, trebuie să spun, a fost destul de bizar 
să fac pe gazda într-un loc public. 

Edward înlemni pentru o clipă, apoi, spre uimirea lui, 
simţi că zâmbește uşor. 

- Dumnezeule, mi-ar fi plăcut să văd asta. 

- Este mult mai amuzant gândind în retrospectivă. 

- Sunt convins. 

- Este înfricoşătoare. 

- Este. 

- Naşa mea a fost o doamnă în vârstă din parohie, şopti 
Cecilia. Îmi împletea şosete în fiecare an de ziua mea de 
naștere. 

- Sunt destul de sigur că Margaret Tryon nu a împletit 
niciodată în viaţa ei o pereche de şosete, zise el gândindu- 
se la ce spusese Cecilia. 

- Probabil ar fi ridicol de pricepută, dacă ar încerca, 
spuse Cecilia după ce reuși să-şi înăbuşe un bombănit. 

- Probabil, spuse Edward, deja cu o privire veselă. Îi 
făcu ușor semn cu capul, așa că ea se așeză pe pat, apoi se 
așeză şi el lângă ea. Ştii că mă voi căsători cu tine, continuă 
el. Nu îmi vine să cred că te-ai gândit că voi face altfel. 

- Bineînţeles că m-am gândit că vei insista să te 
căsătoreşti cu mine, răspunse ea. De aceea am plecat. Ca să 
nu fii nevoit să o faci. 


— Acesta este cel mai ridic... 


- Nu te-ai fi culcat niciodată cu mine dacă nu ai fi crezut 
că suntem căsătoriţi, spuse ea punându-i o mână pe umăr 
pentru a-l face să tacă din gură. 

El nu o contrazise. 

— Te-ai culcat cu mine sub un pretext fals, continuă ea 
clătinând trist din cap. 

El încercă să nu râdă, chiar încercă, însă, în câteva 
secunde, patul tremura de râsul lui. 

— Râzi? îl întrebă ea. 

EI încuviinţă din cap şi îi făcu semn cu degetul arătător, 
ca şi cum întrebarea ei l-ar fi făcut să râdă din nou. 

- Te-ai culcat cu mine sub pretexte false, chicoti el. 

- Ei bine, aşa este, spuse Cecilia încruntându-se 
nemulțumită. 

- Poate, dar cui îi pasă? replică el înghiontind-o ușor 
amuzat cu cotul. Ne căsătorim. 

- Dar Billie... 

- Pentru ultima dată, spuse el prinzând-o de umeri, nu 
vreau să mă căsătoresc cu Billie. Vreau să mă căsătoresc cu 
tine. 

- Dar... 

- Te iubesc, prostuţo! Am fost îndrăgostit de tine de ani 
întregi. 

Poate că era un pic prea plin de el, dar putea jura că 
auzise cum i se oprise inima. 

- Dar nu mă cunoşti, şopti ea. 

- Te cunosc, spuse el luându-i o mână şi ducându-i-o la 
buze. Te-am cunoscut mai bine decât... Se opri pentru o 
clipă, având nevoie de timp pentru a-și domoli emoţiile. 
Ai idee de câte ori ţi-am citit scrisorile? 


Ea clătină din cap. 


- Fiecare scrisoare... Dumnezeule, Cecilia, habar nu ai 
ce au însemnat pentru mine. Nici măcar nu îmi erau 
adresate mie... 

- Erau, spuse ea încet. 

El înlemni, dar continuă să se uite la ea, întrebând-o din 
priviri ce voise să spună. 

- De fiecare dată când îi scriam lui Thomas, mă 
gândeam la tine. Eu... spuse ea şi înghiţi în sec, dar, deși 
lumina era prea difuză pentru ca el să o vadă roșind, 
cumva el știu că faţa îi era roz. M-am certat de fiecare dată. 

- De ce zâmbeşti? întrebă el când o atinse pe obraz. 

— Nu zâmbesc. Eu... ei bine, poate că zâmbesc, dar sunt 
stânjenită. M-am simţit atât de prosteşte visând la un 
bărbat pe care nu îl întâlnisem niciodată. 

- Nu mai prosteşte decât m-am simţit eu, spuse el. 
Trebuie să mărturisesc ceva, continuă, ducând mâna la 
buzunarul hainei. 

Cecilia se uită în timp ce el deschise palma. Un portret 
în miniatură - portretul ei — era în palma lui. Tresări şi se 
uită la el. 

- Dar... cum? 

- L-am furat, spuse el sec, atunci când colonelul Stubbs 
m-a rugat să verific valiza lui Thomas. 

Avea să îi spună mai târziu că Thomas voise ca el să îl 
aibă. Oricum, nu mai conta; nu ştiuse asta atunci când îl 
luase. 

Ea se tot uita când la el, când la micul portret. 

- Ştii, nu am mai furat nimic până acum, mărturisi el 
atingându-i bărbia și ridicându-i capul pentru a se uita în 
ochii ei. 

- Nu, spuse ea uimită. Nu îmi pot imagina că ai făcut 


asta. 


- Dar asta... spuse el strângând miniatura în palmă. Nu 
aș putea trăi fără asta. 

- Este doar un portret. 

- Al femeii pe care o iubesc. 

- Mă iubeşti, șopti ea, iar el se întrebă de câte ori ar 
trebui să o spună pentru ca ea să îl creadă. Mă iubeşti. 

- La nebunie, recunoscu el. 

- Nu seamănă cu mine, spuse ea uitându-se la miniatura 
din palma lui. 

- Ştiu, zise el, fluturând din mână. Îi dădu o șuviţă de 
păr după ureche, punându-și apoi palma pe obrazul ei. Tu 
eşti cu mult mai frumoasă, şopti el. 

- Te-am minţit, 

- Nu îmi pasă. 

— Eu cred că îţi pasă. 

— Ai făcut-o cu intenția de a mă răni? 

- Nu, bineînţeles că nu. Doar... 

- Ai vrut să mă înșeli... 

- Nu! 

- După cum am spus, zise el ridicând din umeri, chiar 
nu îmi pasă. 

Pentru o clipă, ea păru să nu mai protesteze. Dar apoi 
buzele i se întredeschiseră din nou, trase ușor aer în piept, 
iar Edward ştiu că era momentul să pună capăt acestui 
nonsens. 

Aşa că o sărută. 

Dar nu foarte lung. Oricât de mult ar fi vrut să o 
răvăşească, mai erau alte treburi, mai importante, de făcut. 

— Ştii, ai putea să o spui şi tu, îi zise el. 

— Şi eu te iubesc, zise ea zâmbind. 


Ba nu, strălucind de fericire. 


- Te căsătoreşti cu mine? De-adevăratelea? o întrebă el 
în timp ce, dintr-odată, toate bucățelele inimii lui se 
așezară la locul lor. 

Ea încuviinţă din cap. Apoi mai încuviință o dată, mai 
repede. 

- Da, spuse ea. Da, oh, da! 

Și, pentru că Edward era un bărbat de acţiune, se ridică, 
o luă de mână şi o săltă şi pe ea. 

- Bine că suntem pe un vas. 

Ea păru un pic confuză, dar apoi fu cuprinsă de un fior 
necunoscut. 

- Prietena ta? întrebă Edward, ridicând amuzat dintr-o 
sprânceană. 

- Nu este prietena mea, răspunse imediat Cecilia. 

- Sunt acolo, se auzi vocea pițigăiată a domnişoarei 
Finch. Cabina 8. 

- Sunt căpitanul Wolverton, se auzi o voce groasă de 
bărbat, după un ciocănit la ușă. Este totul în regulă? 

- Vă rog să mă scuzaţi, domnule, spuse Edward deschi- 
zând ușa. 

- Căpitane Rokesby! exclamă căpitanul recunoscându-l 
şi luminându-se la față. Nu mi-am dat seama că mergeţi cu 
noi. 

- Îl cunoaşteţi? strigă domnişoara Finch. 

- Am fost împreună la Eton, spuse căpitanul. 

- Bineînţeles că aţi fost, se auzi Cecilia şoptind ca 
pentru ea. 

- O ataca, spuse domnișoara Finch, arătând spre 
Cecilia. 

- Căpitanul  Rokesby? întrebă căpitanul, vizibil 


neîncrezător. 


- Ei bine, aproape că m-a atacat şi pe mine, adăugă 
femeia, strâmbând din nas. 

- Oh, vă rog! 

- Mă bucur să te văd, Kenneth, spuse Edward 
strângându-l energic pe căpitan de mână. Aș putea să te 
deranjez cu o ceremonie de căsătorie? 

— Acum? întrebă râzând căpitanul Wolverton. 

- De îndată ce ești disponibil. 

- Este asta măcar legal? întrebă Cecilia. 

— Acum despici firul în patru? replică el uitându-se la ea. 

- Este legal atât timp cât eşti pe vasul meu, spuse 
căpitanul Wolverton. Şi apoi, vă recomand să o faceţi din 
nou pe uscat. 

- Domnișoara Finch poate fi martora noastră, spuse 
Cecilia, strângându-şi buzele într-o încercare evidentă de a 
nu râde. 

- Ei bine... spuse domnișoara Finch clipind de câteva 
ori într-o secundă, cred că aş fi onorată. 

- Secundul va fi cel de-al doilea martor, spuse căpitanul 
Wolverton. Îi plac lucrurile de genul acesta, continuă el 
uitându-se apoi la Edward cu o privire frăţească. Veţi sta în 
cabina mea, bineînţeles. Eu pot dormi în altă parte. 

Edward îi mulțumi - foarte recunoscător -, apoi ieşiră 
toți din cabină, ducându-se spre punte, care, insistă 
căpitanul, era un spaţiu mult mai potrivit pentru o nuntă. 

Când se opriră sub catarg, cu tot echipajul prezent, 
pentru a sărbători alături de ei, Edward se întoarse spre 
căpitan și i se adresă: 

- O întrebare înainte de a începe... 

Căpitanul Wolverton, vizibil amuzat, îi făcu semn din 
cap să continue. 


— Pot săruta mireasa înainte? 


Epilog 


Cecilia Rokesby era agitată. 

Corecţie, era foarte agitată. 

În aproximativ cinci minute, urma să cunoască familia 
soţului ei. 

Familia lui foarte aristocrată. 

Care nu știa că el se căsătorise cu ea. 

Și acum, era, cu siguranţă, foarte legal. Se dovedise că 
episcopul de Cork şi Ross aveau o afacere cu autorizaţii 
speciale — căsătoria lor nu fusese prima căsătorie pe un vas 
care avea nevoie de o ceremonie oficială. Episcopul avea 
un teanc de autorizaţii gata pentru a fi completate, şi se 
căsătoriseră pe loc, cu căpitanul Wolverton şi preotul local 
în calitate de martori. 

După aceea, ea și Edward se hotărâseră să meargă direct 
în Kent. Familia lui abia aștepta să îl vadă, iar ea nu mai 
avea pe nimeni în Derbyshire. Era timp suficient pentru a 
se întoarce la Marswell să-şi strângă lucrurile înainte de a-i 
da casa lui Horace. Vărul ei nu putea face nimic fără 
confirmarea morţii lui Thomas, şi, din moment ce Cecilia 
şi Edward erau singurii oameni din Anglia care puteau 
confirma, în prezent, o asemenea ştire... 

Horace avea să fie nevoit să învețe minunata artă a 
răbdării. 

Dar acum erau aici, ajungând pe aleea de la reşedinţa 


Crake, casa strămoşească a familiei Rokesby. Edward i-o 


descrisese în detaliu, şi știa că era mare, dar, când o 
ocoliră, nu putu să nu tresară. 

Edward o strânse de mână. 

- Este imensă, remarcă ea. 

El zâmbi distras, uitându-se cu atenţie la casa lui, care 
apărea tot mai mare cu fiecare mişcare a roților trăsurii. 

Cecilia îşi dădu seama că şi el era agitat. Era evident din 
modul cum bătea constant cu degetul în coapsă și cum îşi 
mușca ușor buza de jos. 

Bărbatul ei mare, puternic şi priceput era agitat. 

Asta o făcea să îl iubească și mai mult. 

Trăsura se opri, iar Edward sări jos înainte să apuce să 
vină careva să îi ajute. Imediat ce Cecilia era în siguranță 
lângă el, îi puse mâna la braţul lui şi o conduse spre casă. 

- Sunt surprins că nu a ieşit nimeni, şopti el. 

- Poate că nimeni nu se uita la alee. 

- Mereu este cineva.... 

Uşa se deschise larg, și ieşi un lacheu. 

- Domnule? spuse lacheul, iar Cecilia îşi dădu seama că 
trebuia să fie nou, pentru că habar nu avea cine era 
Edward. 

— Este familia acasă? îl întrebă Edward. 

- Da, domnule. Cine să le spun că întreabă? 

- Edward. Spune-le că Edward este acasă. 

Lacheul făcu ochii mari. Era clar că era angajat de 
îndeajuns de mult timp cât să ştie ce înseamnă asta, şi 
practic fugi înapoi în casă. Cecilia zâmbi un pic forţat. 
Încă era agitată. Corecţie, încă era foarte agitată, dar era 
ceva aproape amuzant în această situaţie, ceva care o făcea 
uşor nechibzuită. 


— Să așteptăm înăuntru? îl întrebă ea. 


Fl încuviinţă din cap, şi intrară în holul mare. Era gol, 
fără nici un servitor, până când... 

- Edward! 

Era un țipăt, un țipăt puternic de femeie, exact sunetul 
pe care cineva şi l-ar fi imaginat de la cineva atât de fericit, 
încât era posibil să izbucnească în lacrimi în orice clipă. 

- Edward! Edward! Edward! Oh, Dumnezeule, nu îmi 
vine să cred că eşti chiar tu! 

Cecilia se uita mirată în timp ce o femeie brunetă 
practic zbura pe scări. Parcurse ultimele şase trepte dintr- 
un salt, și abia atunci Cecilia văzu că purta pantaloni 
bărbătești. 

- Edward! Cu un ultim țipăt, femeia se aruncă în braţele 
lui Edward, îmbrățişându-l cu îndeajuns de multă forță şi 
dragoste încât să o facă pe Cecilia să plângă. Oh, Edward, 
spuse ea din nou, atingându-i obrajii ca şi cum avea nevoie 
să fie sigură că era chiar el. Am fost atât de disperaţi. 

- Billie? spuse Edward. 

Billie? Billie Bridgerton? Inima Ceciliei se opri. Oh, 
Dumnezeule! Asta avea să fie îngrozitor. Probabil tânăra 
încă se gândea că Edward avea să se însoare cu ea. El zisese 
că nu aveau nici un fel de înţelegere oficială, că Billie nu 
voia să se căsătorească cu el la fel cum nici el nu voia să se 
căsătorească cu ea, dar Cecilia suspecta că vorbise bărbatul 
încăpățânat din el. Cum să nu dorească orice femeie să se 
căsătorească cu el, mai ales una căreia i se spusese din 
copilărie că era a lui? 

- Mă bucur să te văd, spuse Edward sărutând-o frățește 
pe obraz. Dar ce faci aici? 

Billie râse. Era un râset printre lacrimi, dar bucuria se 
simţea în fiecare notă. 


- Nu ştii, spuse ea. Bineînţeles că nu știi. 


- Ce nu știu? 

Apoi se auzi o altă voce. O voce de bărbat. 

- M-am căsătorit cu ea. 

- George? spuse Edward și se întoarse. 

Fratele lui. EI trebuia să fie. Nu avea părul în aceeași 
nuanță de castaniu, dar ochii aceia, acei ochi de un 
albastru puternic... Trebuia să fie un Rokesby. 

— Te-ai căsătorit cu Billie? 

Edward încă părea... sincer, șocat nu era un cuvânt 
îndeajuns de puternic pentru a descrie starea lui. 

- Da, spuse George, mândru de asta, deşi Cecilia avu 
mai puţin de o secundă pentru a se uita la el înainte ca 
Edward să-l ia în braţe. 

- Dar... dar... 

Cecilia se uita cu interes. Era imposibil să nu 
zâmbească. Era o poveste aici. Nu putea să nu se simtă un 
pic ușurată că Billie Bridgerton era, în mod evident, 
îndrăgostită de altcineva. 

- Dar voi vă urâţi unul pe celălalt, protestă Edward. 

- Nu atât de mult pe cât ne iubim unul pe celălalt, spuse 
Billie. 

- Dumnezeule! Tu și Billie? întrebă Edward uitându-se 
când la unul, când la celălalt. Sunteţi siguri? 

- Îmi amintesc ceremonia destul de bine, spuse George 
cu un umor sec şi îşi înclină capul spre Cecilia. Ne faci 
prezentările? 

- Soţia mea, zise el cu o mândrie evidentă, luând-o pe 
Cecilia de mână şi trăgând-o mai aproape. Cecilia 
Rokesby. 

- Fostă Harcourt? întrebă Billie. Tu ești cea care ne-a 
scris! Oh, mulțumim! Mulţumim! Îşi trecu braţele pe după 


trupul Ceciliei şi o strânse așa tare, încât Cecilia putu simţi 


fiecare vibraţie când femeia zise: Mulţumim din nou şi din 
nou. Nici nu ştii cât de mult a însemnat asta pentru noi. 

- Mama şi tata sunt în sat, spuse George. Trebuie să se 
întoarcă într-o oră. 

- Excelent, zise Edward zâmbind larg. Şi restul? 

- Nicholas este la școală, spuse Billie, şi bineînţeles că 
Mary are acum propria casă. 

— Şi Andrew? 

Andrew. Cel de-al treilea frate. Edward îi spusese 
Ceciliei că era înrolat în marină. 

- Este aici? întrebă Edward. 

George făcu un sunet pe care Cecilia nu ştiu cum să îl 
interpreteze. Ar fi putut fi numit chicot... dacă nu ar fi 
avut în mod clar în el şi o resemnare ciudată. 

- Să-i spun eu sau îi spui tu? întrebă Billie. 

- Ei bine, asta chiar este o poveste... începu George 


trăgând aer în piept. 


